
Antradienį Vantbriune, Alpėse, buvo papjautos 
keturios avys. O ketvirtadienį - devynios Pjerfore. 
„Vilkai, - pasakė vienas senis. - Jie artėja.“ 

Kitas išlenkė savo taurelę, kilstelėjo ranką. „Vil- 
kas, Pjero, vilkas. Žvėris, kokio dar niekad nesi ma- 
tęs. Jis artėja.“ 


Krūmokšniuose tysojo du vyrai. 

— Ar tik neįsivaizduoji, kad gali mokyti mane 
mano amato? - sušnabždėjo pirmasis. 

— Nieko aš neįsivaizduoju, - atsiliepė jo bendras, 
aukštas vaikinas ilgais šviesiais plaukais, vardu Lo- 
rensas. 

Nekrustelėdami, su žiūronais rankose, du vyrai 
stebėjo vilkų porą. Buvo dešimta valanda ryto, saulė 
kepino strėnas. 

— Tas vilkas - Markas, - vėl prabilo Lorensas. - Jis 
sugrįžo. 

Antrasis papurtė galvą. Jis buvo iš vietinių, nedi- 
dukas, tamsiaplaukis, mažumą užsispyręs. Jau šeše- 
rius metus jis stebėjo Merkantūro vilkus. Vadinosi 
Žanas. 

— Tai Sibelijus, - murmtelėjo. 

— Sibelijus gerokai didesnis. Ir neturi geltono 
kuokšto pakaklėje. 

Susijaudinęs Žanas Mersjė nutaikė žiūronus, nu- 
statė ryškumą ir įdėmiai pažvelgė į patiną, per tris 
šimtus metrų į rytus nuo jų pasalos besisukinėjantį 
aplink uolą, prie kurios buvo įsikūrusi jo šeima; kar- 
tais jis kilstelėdavo snukį ir uosdavo vėją. Jie buvo 

įsitaisę arti, per arti, verčiau reikėjo atsitraukti to- 
lėliau, tačiau Lorensas trūks pliš norėjo filmuoti. 
To jis ir atvyko - nufilmuoti vilkų, paskui išsivežti 
savo reportažą į Kanadą. Tačiau jau šeši mėnesiai dėl 
neaiškių dingsčių vis vilkino išvykimą. Iš teisybės 
kanadietis čia užsisėdėjo. Žanas Mersjė žinojo kodėl. 
Lorensas Donaldas Džonstounas, žymus Kanados 
grizlių specialistas, visiškai pametė galvą dėl saujelės 
Europos vilkų. Nesiryždamas to prisipažinti. Aps- 
kritai kanadietis praverdavo burną taip retai, kaip 
tik įmanoma. 

- Jis sugrįžo pavasarį, - sušnabždėjo Lorensas. - 
Sukūrė šeimą. O jos aš neatsimenu. 

- Prozerpina, - kuštelėjo Žanas Mersjė. - Jano ir 
Junonos duktė, trečioji vada. 

— Su Marku. 

- Su Marku, - pagaliau pripažino Mersjė. - Ir 
visiškai aišku, kad ji neseniai atsivedė jauniklių. 

— Gerai. 

- Labai gerai. 

— Kiek? 

— Per anksti pasakyti. 

Žanas Mersjė kažką užsirašė bloknote, kabančia- 
me prie diržo, nugėrė iš gertuvės ir vėl užėmė anks- 
tesnę poziciją - netrekštelėjo nė šakelė. Lorensas pa- 
dėjo žiūronus, nusišluostė veidą. Prisitraukė kamerą, 
nutaikė į Marką, šypsodamas spragtelėjo. Penkiolika 
savo gyvenimo metų jis praleido tarp grizlių, šiau- 
rės elnių ir Kanados vilkų, vienut vienas klajojo po 
milžiniškus draustinius, stebėjo, užrašinėjo, filmavo, 

kartais ištiesdamas pagalbos ranką nukaršusiems 
savo laukiniams bičiuliams. Su tokiais nepajuokausi. 
Sena grizlių patelė Džoana panarinusi kaktą artin- 
davosi prie jo, kad jis pakasytų jai kailį. Ir Lorensas 
nė neįsivaizdavo, kad vargšė Europa - ankštutėlė, 
su prijaukinta, nualinta gyvūnija - turėtų jam ką 
pasiūlyti. Tą reportažą Merkantūro masyve jis sutiko 
paruošti gerokai dvejodamas - o gal. 

Ir galiausiai užstrigo tame kalnų užkampyje, ati- 
dėliojo išvykimą. Tiesiai šviesiai - jis delsė. Delsė 
dėl Europos vilkų ir pilko, neišvaizdaus jų kailio - 
dėl varganų, lekuojančių savo vešliakailių, šviesaus 
plauko Arktikos vilkų giminaičių; jo nuomone, jie 
nusipelnė visos jo simpatijos... Jis delsė dėl vabzdžių 
debesų, dėl žliaugte žliaugiančio prakaito, dėl suan- 
glėjusių brūzgynų, net dėl spragančios Viduržemio 
plotų kaitros. „Tik palauk, dar ne viską matei, - kar- 
tojo jam Žanas Mersjė kiek pamokomu tonu, išdi- 
džiai, kaip vietinis, vėtytas ir mėtytas, užgrūdintas 
galynėjimosi su saule. - Dar tik birželis.“ 

Pagaliau jis delsė dėl Kamilės. 

Čia jie sako „užsisėdėti“. 

„Tai ne priekaištas, - pasakė jam Žanas Mersjė 
kažkaip rimtai, - bet tau verčiau žinoti: tu užsisėdė- 
jai.“ - „Ką gi, dabar žinau“, - atsakė Lorensas. 

Lorensas baigė filmuoti, atsargiai padėjo kamerą 
ant kuprinės, pridengė balta drobele. Jaunasis Mar- 
kas ką tik dingo, nutolo šiaurės kryptimi. 

- Išėjo medžioti prieš didžiąją kaitrą, - paaiškino 
Lorensas. 


Lorensas apsišlakstė veidą, sudrėkino kepuraitę, 
nugėrė kokią dešimtį gurkšnių. Dievulėli, ta saulė. 
Dar niekada jam neteko būti tokiame pragare. 

— Mažiausiai trys vilkiukai, - pakuždėjo Žanas. 

— Tuoj iškepsiu, - tarstelėjo Lorensas raukydama- 
sis ir ranka braukdamas sau per nugarą. 

- Palauk. Tu dar ne viską matei. 

II 


Komisaras Žanas Batistas Adamsbergas išver- 
tė makaronus į koštuvą, išsiblaškęs nukošė, viską 
suvertė į lėkštę - sūrį, pomidorus - šiam vakarui 
visai neblogai. Grįžo vėlai - tardė vieną jauną kre- 
tiną. Apklausa užsitęsė iki vienuoliktos vakaro, nes 
Adamsbergas buvo lėto būdo, jis nemėgo spartinti 
nei įvykių, nei žmonių, kad ir kokie kretinai jie būtų. 
O visų pirma nemėgo spartinti pats savęs. Televi- 
zorius buvo įjungtas beveik be garso: karai, karai ir 
dar kartą karai. Jis trankiai panaršė po stalo įrankių 
stalčiaus netvarką, surado šakutę ir atsistojo priešais 
ekraną. 

„„Merkantūro vilkai vėl puola vienoje Pajūrio Al- 
pių apygardoje, kuri iki šiol buvo saugi. Šį sykį kal- 
bama apie nepaprastai didelį žvėrį. Tikrovė tai ar 
pramanas? Iš įvykių vietos... 

Adamsbergas tyliai prisiartino prie ekrano su 
lėkšte rankoje, ant pirštų galų, lyg bijotų išbaidyti 
diktorių. Neatsargus judesys - ir tas tipas paspruks iš 
ekrano, neužbaigęs stulbinamos vilkų istorijos, kurią 
ką tik pradėjo dėstyti. Jis sustiprino garsą, atsitrau- 
kė. Adamsbergas mėgo vilkus - taip, kaip žmogus 
mėgsta savo košmarus. Visą jo vaikystę, prabėgusią 

Pirėnuose, liūliavo senių balsai, porinantys paskuti- 
nių Prancūzijos vilkų epopėją. Ir kai jis, devynmetis, 
naktį klaidžiodavo po kalnus (tėvas be jokių kalbų 
išvarydavo jį rinkti pakeliuose pakurų), jam vaiden- 
davosi lydinčios jį geltonos vilkų akys. Kaip žarijos, 
vaiki, dega jos kaip žarijos - vilko akys naktį. 

Ir dabar, kai jis sugrįžta tenai, į savo kalnus, naktį 
patraukia tais pačiais keliais. Kokia beviltiška toji 
žmogiška būtybė, prisirišanti prie to, kas buvo blo- 
giausia jos gyvenime. 


Prieš keletą metų jis iš tiesų girdėjo, kad grupė 
vilkų iš Abrucių kalnų perėjo per Alpes. Tam tikra 
prasme - lengvapėdžių gauja. Lyg kokie akis užsipy- 
lę girtuokliai. Maloni iškyla, simbolinis sugrįžimas, 
sveiki atvykę, jūs, trys žvėriūkščiai, Abrucių apšiurė- 
liai. Sveiki, draugužiai! Paskui, regis, kažkokie tipai 
juos, saugiai įsikūrusius Merkantūro akmenynuose, 
ėmėsi puoselėti kaip akies vyzdį. Ir retsykiais jie už- 
simeta už danties kokį ėriuką. Tačiau vaizdus per 
televizorių jis matė pirmą sykį. Iš kur tas ūmus nuož- 
mumas - ar tai jie, tie šaunieji Abrucių vyručiai? 
Tylomis valgydamas Adamsbergas matė, kaip ekrane 
šmėsčioja sudraskyta avis, kraujo klanai ant žemės, 
sielvarto iškreiptas avių augintojo veidas, nešvari 
avies vilna, pasklidusi po ganyklos žolę. Kamera 
paslaugiai šmirinėjo po žaizdas, o žurnalistas žarstė 
opius klausimus, dar labiau kurstydamas kaimiškojo 
įtūžio deglą. Pramaišiui su filmuotais vaizdais ekrane 
išnirdavo vilkų snukiai iššieptais dantimis - tiesiai iš 
senų dokumentinių filmų, greičiau iš Balkanų, nei iš 

Alpių. Galėjai pamanyti, kad visos Nicos apylinkių 
sritys gaužiasi nuo smurtingos gaujos lekavimo, o 
seni piemenys, išdidžiai iškėlę galvas, meta iššūkį 
žvelgdami žvėriui tiesiai į akis. Kaip žarijos, vaiki, 
dega jos kaip žarijos. 

Toliau sekė faktai. Masyve užregistruota trys de- 
šimtys vilkų, neskaičiuojant jaunų priklydėlių, jų 
gal dešimt, ir valkataujančių šunų, ne ką mažiau pa- 
vojingų. Per paskutinį sezoną dešimties kilometrų 
spinduliu aplink Merkantūrą paskersta šimtai avių. 
Paryžiuje niekas apie tai nekalbėjo, nes Paryžiuje 
visiems nusispjaut į avių ir vilkų istorijas - ir Adams- 
bergas priblokštas klausėsi tų skaičių. Šiandien du 
nauji išpuoliai Onjė apygardoje dar labiau sukurstė 
priešiškumą. 

Ekrane pasirodė veterinaras - ramus, išmanus, 
nukreipęs pirštą į žaizdą. Ne, negali būti jokių abejo- 
nių, va čia viršutinio krūminio danties žymė, ketvir- 
tas krūminis iš dešinės, matote, o štai čia, priekyje, 
dešinioji iltis, matote, ten ir čia apačioje. Matote, 
koks tarp šių žymių atstumas? Stambaus šuninių 
šeimos atstovo žandikaulis. 

— Sakytumėt, vilko, daktare? 

— Ar labai didelio šuns. 

— Arba labai didelio vilko? 

Paskui vėl užsispyręs avių augintojo veidas. Jau 
ketveri metai tie bjaurybės su tipų iš sostinės pa- 
laiminimu kemšasi pilvus, tokių žaizdų dar niekas 
nebuvo matęs. Niekada. Iltys sulig mano plaštaka. 
Avių augintojo ranka krypo į horizontą, aprėpdama 
kalnus. Ten jis slampinėja. Žvėris, kokio niekas dar 

nematė. Tegu jie ten sau Paryžiuje šaiposi, tegu sau 
šaiposi. Kai jį pamatys, nebesišaipys. 


Pakerėtas Adamsbergas stovėdamas baigė valgyti 
atšalusius makaronus. Pranešėjas kalbėjo toliau. Vėl 
karai. 

Komisaras lėtai atsisėdo, padėjo lėkštę ant žemės. 
Ak tie Merkantūro vilkai, Dievulėli. Toji nekalta, 
nedidukė ruja, kuri buvo iš pradžių, keistai subu- 
jojo. Apygarda po apygardos plėtė savo medžioklės 
plotus. Peržengė Pajūrio Alpių ribas. Ir kiek iš tų 
keturių dešimčių puldinėja? Atskiros gaujos? Poros? 
Koks vienišius? Taip, pasakojimuose kaip tik taip ir 
būdavo. Vienišius - klastingas, žiaurus, naktį sėli- 
na kaimų link, pritūpęs ant pilkų užpakalinių kojų. 
Stambus žvėris. Merkantūro Žvėris. O namuose 
vaikai. Adamsbergas užsimerkė. Kaip žarijos, vaiki, 
dega jos visai kaip žarijos - vilko akys naktį. 

III 


Lorensas Donaldas Džonstounas nusileido į kai- 
mą tik penktadienį apie vienuoliktą vakaro. 

Tarp pirmos ir ketvirtos valandos Merkantūro 
draustinio darbuotojai darydavo ilgą pertrauką - 
arba dirbdavo, arba snūduriuodavo šešėlyje prie tro- 
besių, sukrautų iš akmenų, išsibarsčiusių atšlaitėse. 
Lorensas įsikūrė ne per toliausiai nuo naujos jaunojo 
Marko teritorijos, apleistoje avidėje, kur išvalė nuo 
neatmenamų laikų ant aslos susikaupusį mėšlą, tie- 
są sakant, visiškai išsivadėjusį. Iš principo. Didysis 
kanadietis, veikiau pratęs nuogas iki juosmens trin- 
tis sniegu, nei voliotis avių mėšle paplūdęs lipniu 
prakaitu, prancūzus laikė tikrais suskretėliais. Par- 
yžius, kurį jis paskubomis pervažiavo, dvelktelėjo į 
jį sunkiu šlapimo ir prakaito dvoku, česnako ir vyno 
tvaiku. Bet Paryžiuje jis sutiko Kamilę, tad Paryžiui 
buvo atleista. Atleista ir tam perkaitusiam Merkan- 
tūrui, ir Sen Viktor diu Mono kaimui, kur jiedu abu 
laikinai prisiglaudė. Bet vis dėlto jie suskretėliai — 
ypač tie tipai. Jis taip ir nepriprato prie įjuodusių 
panagių, sulipusių plaukų, prie išsitampiusių, nuo 
purvo papilkusių marškinėlių. 

Savo senojoje iškuoptoje avidėje Lorensas kiek- 
vieną dieną po vidurdienio įsitaisydavo ant storo 
brezento, patiesto tiesiai ant sausos žemės. Rūšiuo- 
davo užrašus, peržiūrėdavo rytines filmo juosteles, 
ruošdavosi vakariniams stebėjimams. Paskutinėmis 
savaitėmis Munjė kalne medžiojo senas nukriošęs 
vilkas, kokių penkiolikos metų vienišius, garbu- 
sis Augustas. Jis išlįsdavo tik pravėsus, ir Lorensas 
nenorėjo jo pražiopsoti. Nes senasis tėtušis ne tiek 
medžiojo, kiek stengėsi išgyventi. Jo jėgos seko ir 
nuo jo pasprukdavo net pats menkiausias grobis. Lo- 
rensas svarstė, kiek dar laiko senolis ištemps ir kuo 
visa tai baigsis. Ir kiek laiko ištemps jis, Lorensas, 
kol galop vogčiomis sumedžios kokios nors mėsy- 
tės senajam Augustui, taip pažeisdamas draustinio 
įstatymus, pagal kuriuos gyvūnai turi išsiversti patys 
arba dvėsti, kaip pasaulio pradžioje. Jeigu Lorensas 
atitemps seniui kokį kiškioką, pasaulis dar neapvirs 
aukštyn kojom, ką, ne? Šiaip ar taip, tai reikės da- 
ryti, nė nešnipštelėjus savo kolegoms prancūzams. 
Kolegos tvirtino, kad pagelbėti žvėrims - reiškia juos 
silpninti ir pažeisti Gamtos dėsnius. Žinoma, bet 
Augustas jau ir taip nusilpęs, ir gamtos dėsniai čia 
veikia tik iš dalies. Taigi, ką čia bepakeisi? 

Paskui, pasisotinęs duona, vandeniu ir dešra, 
Lorensas išsitiesė ant žemės, vėsumoje, pasibrukęs 
rankas po pakaušiu, ir galvojo apie Kamilę - apie 
jos kūną ir šypseną. Kamilė buvo švari, Kamilė buvo 
kvapi, o svarbiausia, kupina kažkokio nenusakomo 
grakštumo, nuo kurio virpėdavo rankos, viduriai ir 
lūpos. Lorensas niekada nebūtų įsivaizdavęs, kad 

virpės dėl tokios tamsaus gymio merginos trumpai 
pakirptais ant pakaušio tiesiais juodais plaukais ir 
panašios į Kleopatrą. Vis dėlto, pagalvojo jis, jau du 
tūkstančiai metų, kai senutė Kleopatra pasimirė, ta- 
čiau tų išdidžių tamsiaplaukių merginų tiesia nosimi, 
švelniu kaklu, tyra oda prototipas išliko. Taip, neapsa- 
komai tvirta toji senutė Kleopatra. O apskritai jis nie- 
ko apie ją nežino - ir ne kažin ką apie Kamilę, nebent 
tai, kad ji - ne karalienė ir pragyvenimui užsidirba 
kartais muzika, kartais santechnikos darbais. 

Paskui jam teko nuginti tuos vaizdus, nes jie 
trukdė jam ilsėtis, ir jis susikaupė ties zyziančiais 
vabzdžiais. Tie vabalėliai dirbo pragarišką darbą. 
Anądien žemutinėse atšlaitėse Žanas Mersjė parodė 
jam pirmąją jo cikadą. Nago dydžio, daug triukšmo 
dėl nieko. O pats Lorensas mėgo gyventi tyloje. 

Šįryt jis įžeidė Mersjė. Bet be juoko - vis dėlto 
tai buvo Markas. 

Markas su savo geltonu kuokštu pakaklėje. Daug 
žadantis vilkas. Trykštantis jėga, smalsus, godus. Lo- 
rensas įtarė, kad šį rudenį jis suputo nemažai ėriukų 
Trevo apygardoje. Akivaizdus plėšrūno darbas: visa 
žolė kruvina, dešimtys sudraskytų avių, kuokštai išpe- 
šiotos vilnos - savotiškas rekordas, varantis draustinio 
darbuotojus į neviltį. Nuostoliai buvo padengti, bet 
avių augintojai nenurimo, įsitaisė kovinius šunis, ir 
praeitą žiemą viskas vos nesibaigė visuotinėmis gui- 
tynėmis. Nuo vasario pabaigos, nuo tada, kai žiemi- 
nės gaujos pasklido į šalis, stojo ramybė. Atvanga. 

Lorensas buvo vilkų pusėje. Jo nuomone, narsiai 
įveikdami Alpes tie žvėrys pagerbė mažąją Prancūzijos 

žemę - kaip didingi šešėliai, atklydę iš praeities. Ne- 
gali būti nė kalbos, kad saulės perkepintiems žmo- 
giūkščiams būtų leista juos išgalabyti. Tačiau, kaip 
kiekvienas klajūnas medžiotojas, kanadietis buvo 
atsargus. Kaime apie vilkus nekalbėjo, tylėjo sekda- 
mas savo tėvo priesaku: „Nori likti laisvas - užčiaupk 
burną.“ 


Jau penkios dienos Lorensas nebuvo nusileidęs 
į Sen Viktor diu Moną. Įspėjo Kamilę, kad iki ke-- 
tvirtadienio infraraudonąja kamera filmuos garbųjį 
Augustą ir beviltiškas naktines jo medžiokles. Tačiau 
ketvirtadienį begalinės senojo vilko nesėkmės palau- 
žė Lorenso atsparumą, ir jis pratęsė savo pasalą dar 
vieną vakarą, kad suieškotų jam ko užėsti. Nučiupo 
urve du triušius, peiliu perrėžė jiems gerkles ir pa- 
metė lavonėlius viename iš Augusto takų. Pasislėpęs 
brūzgynuose, susisukęs į brezentą, kad tas užslopin- 
tų Žmogaus kvapą, Lorensas nekantriai tykojo, kol 
pasirodys tas perkaręs žvėris. 

Dabar jis žingsniavo Sen Viktoro dykyne švil- 
paudamas, palengvėjusia širdimi. Senis praėjo - ir 
pasisotino. 


Kamilė guldavo gana vėlai. Pravėręs duris, Loren- 
sas išvydo ją, palinkusią virš sintezatoriaus klavišų, 
su ausinėmis, surauktais antakiais, praviromis lūpo- 
mis, jos rankos, kartais neryžtingai, bėgiojo nuo na- 
tos prie natos. Niekada Kamilė nebūdavo tokia graži, 
kaip tada, kai susikaupusi dirbdavo ar mylėdavosi. 
Lorensas padėjo kuprinę, prisėdo prie stalo ir kelias 

minutes ją stebėjo. Atskirta nuo pasaulio savo ausi- 
nių, nejautri aplinkos garsams, ji kažką užrašinėjo 
penklinėje. Lorensas žinojo, kad lapkričio pradžioje 
ji turi įteikti muzikinę juostą sentimentaliam dvyli- 
kos dalių televizijos serialui - tikra pragaištis, sakė 
ji. Ir, jei jis teisingai suprato, daug terlionės. Lorensas 
nemėgo nepabaigiamai aptarinėti darbinių smul- 
kmenų. Dirbi darbą, ir tiek. Ir tai svarbiausia. 

Jis atsistojo jai už nugaros, pasigėrėjo jos pakau- 
šiu po trumpais plaukais ir probėgšmais ją pabu- 
čiavo - suprato geriau už bet ką: niekada nereikia 
trukdyti Kamilei, kai ji dirba, kad ir po penkių die- 
nų nebuvimo. Kamilė nusišypsojo, mostelėjo jam 
ranka. Ji darbavosi dar kokias dvidešimt minučių, 
tada nusiėmė ausines ir priėjo prie stalo. Lorensas 
persukinėjo juostelę su Augustu, ryjančiu triušius; 
jis padavė jai kamerą. 

— Senolis šlemščia, - paaiškino. 

— Matai, jam dar ne galas, - pasakė Kamilė, pri- 
spausdama akį prie okuliaro. 

— Mėsą jam pasukau aš, - prisipažino Lorensas, 
patempdamas lūpą. 

Neatitraukdama nuo kameros akies, Kamilė per- 
braukė ranka šviesius kanadiečio plaukus. 

— Lorensai, - pasakė, - čia buvo neramu. Pasi- 
ruošk juos ginti. 

Savo įpročiu Lorensas pasiteiravo jos be žodžių, 
tiesiog smakro kryptelėjimu. 

- Antradienį rado keturias papjautas avis Vant- 
briune, o vakar ryte - devynias kitas, sudraskytas 
Pjerfore. 

— God, - atsiduso Lorensas. - Jesus Christ. Bull- 
shit. 

- Pirmą kartą jie įsidrąsino taip žemai nusileisti. 

— Jų vis daugiau. 

- Žinau, Žiuljenas sakė. Kalbėjo per žinias - tai 
jau tampa nacionaline tema. Avių augintojai sakė, 
kad jei taip, ir Italijos vilkai įsmilks į mėsą. 

— God, - pakartojo Lorensas. - Bullshit. 

Jis pažvelgė į laikrodį, išjungė kamerą ir susirū- 
pinęs įjungė nediduką televizorių, pastatytą kampe 
ant dėžės. 

— Dar blogiau, - pridūrė Kamilė. 

Pakėlęs smakrą Lorensas atsisuko į ją. 

— Jie sako, kad šį kartą, atrodo, tai ne toks žvėris 
kaip kiti. 

— Ne toks kaip kiti? 

— Kitoks. Didesnis. Be galo stiprus - milžiniškas 
žandikaulis. Neįprastas, štai taip. Žodžiu, pabaisa. 

— Kurgi ne. 

— Jie taip sako. 

Lorensas krestelėjo savo šviesius plaukus, jis buvo 
susijaudinęs. 

— Tavo kraštas, - pareiškė patylėjęs, - sumautas, 
atsilikęs senų mulkių kraštas. 

Kanadietis perjungė kanalą, ieškodamas kokios 
nors žinių laidos. Kamilė įsitaisė ant žemės, sukry- 
žiavo aulinukais apautas kojas, atsirėmė Lorensui į 
kojas, kramtydama lūpas. Nukentės visi vilkai, sena- 
sis Augustas taip pat. 


20 


IV 


Lorensas visą savaitgalį naršė po vietinę spaudą, 
tykojo žinių, lankėsi kaimo kavinėje apačioje. 

— Neik ten, - patarė Kamilė. - Jie neduos tau ra- 
mybės. 

— Why? - paklausė Lorensas, nutaisęs pasipūtusią 
miną, būdingą jam, kai jis nerimaudavo. - Tai jų 
vilkai. 

- Ne jų. Tai paryžiečių vilkai, tarsi kokios pikto- 
sios dvasios, ryjančios jų bandas. 

— Aš ne paryžietis. 

— Tu rūpiniesi vilkais. 

— Aš rūpinuosi grizliais. Mano darbas - grizliai. 

— O Augustas? 

— Kas kita. Pagerbkim senolius, tausokim silp- 
nuosius. Jis turi tik mane. 


Lorensas buvo ne itin iškalbus, mieliau naudojosi 
gestais, šypsenomis ar grimasomis, kaip daro paty- 
rę medžiotojai ar nardytojai, pasmerkti reikšti savo 
mintis be garso. Tiek pradėti, tiek užbaigti frazę jam 
buvo tikra kančia, ir dažniausiai jis apsiribodavo 
tik nuotrupomis, ištartomis puse lūpų, nuoširdžiai 
vildamasis, kad kas kitas už jį baigs tą katorgišką 

darbą. Gal jis veržėsi į ledinę vienatvę, kad pabėgtų 
nuo žmogiškojo plepumo, o gal bekraštėse arktinė- 
se platybėse prarado žodžio skonį, kalbos padargai 
išsiderino - kalbėdavo jis nuleidęs galvą, prisiden- 
gęs nusvirusia šviesia sruoga ir kaip galėdamas ma- 
Žiau. 

Kamilei, kuri mėgo į valias žarstyti žodžius, buvo 
sunku priprasti prie tokio šykštaus bendravimo. Sun- 
ku ir drauge lengva. Paskutiniaisiais metais ji gerokai 
per daug kalbėjo, ir dar tuščiai - buvo pasidygėjusi 
pati savimi. Todėl didžiojo kanadiečio tylėjimas ir 
šypsenos atvėrė jai netikėto atilsio erdvę ir atjunkė 
nuo senų įpročių, kurių du nepakenčiamiausi buvo 
postringauti ir įtikinėti. Kamilė neįstengė atsisaky- 
ti to be galo patrauklaus žodžių pasaulio, bet davė 
ramybę visam tam stulbinamam smegenų aparatui, 
kuriuo kadaise naudojosi įtikinėdama kitus. Dabar 
jis baigė rūdyti kažkurioje jos galvos kertelėje - iš- 
sikvėpusi, niekam nereikalinga pabaisa, po truputį 
barstanti savo argumentų dantračius ir metaforų 
nuolaužas. Dabar, greta to vaikino su nebyliais ges- 
tais, kuris traukė savo keliu neklausdamas niekieno 
nuomonės ir nė už ką nenorėdamas, kad kas nors 
aptarinėtų jo gyvenimą, Kamilė išvėdino ir pravalė 
savo mintis taip, kaip atsikratoma šlamšto, susikau- 
pusio palėpėje. 

Ji užrašė nemažai natų penklinėje. 

- Jei tau nerūpi vilkai, - prabilo vėl, - ko leistis 
žemyn? 

Lorensas matavo žingsniais mažą tamsų kam- 
barėlį; medinės žaliuzės buvo nuleistos. Susidėjęs 

rankas už nugaros, jis mynė iš kampo į kampą, visu 
svoriu mygdamas keletą išklibusių grindų plytelių, 
plaukais braukdamas centrinę gegnę. Tie pietie- 
tiški nameliūkščiai statyti ne tokių apimčių kana- 
diečiams. Kaire ranka Kamilė ieškojo klaviatūroje 
ritmo. 

- Žinok dabar kuris, - pratarė Lorensas. - Kuris 
vilkas. 

Palikusi klaviatūrą, Kamilė atsigręžė į jį. 

- Kuris? Tu galvoji kaip jie? Kad jis vienas? 

- Jie dažnai medžioja po vieną. Reikėtų pamatyti 
žaizdas. 

— Kur tos avys? 

- Laiko šaltai, jas paėmė mėsininkas. 

- Jis jas parduos? 

Lorensas su šypsena papurtė galvą. 

— Ne. Dvėselienos niekas nevalgo, - pasakė jis. - 
Ekspertizei. 

Prispaudusi pirštą prie lūpų, Kamilė pamąstė. Dar 
nebuvo mąsčiusi to žvėries. Gandais apie žvėrį-siau- 
būną netikėjo. Vilkai, ir tiek. Tačiau Lorensui, žino- 
ma, šitie antpuoliai tikriausiai turi pavidalą, snukį, 
vardą. 

- Ir kuris iš jų? Tu žinai? 

Lorensas truktelėjo sunkiais pečiais, skėstelėjo 
rankomis. 

— Pamatyti žaizdas, - pakartojo. 

— Kas iš to? 

— Dydis. Lytis. Jeigu pasiseks. 

— Apie kurį tu galvoji? 

Lorensas perbraukė delnais veidą. 

— Apie didįjį Sibelijų, - iškošė pro dantis, lyg 
jaustųsi išduodąs. - Iš jo nušvilpė teritoriją. Markas, 
tas jaunas išpuikėlis. Anas turbūt įsiuto. Nemačiau 
to vyruko jau daugybę savaičių. O Sibelijus kietas, 
tikrai kietas. God. Tough guy. Gal išsikovojo naujus 
plotus. 

Kamilė pakilo, apkabino Lorenso pečius. 

- Jei tai jis, ką galėsi padaryti? 

— Užmigdyti, įgrūsti į furgonėlį. Išvežti į Abru- 
cius. 

— O italai? 

— Kitokie. Didžiuojasi savo žvėrimis. 

Kamilė pasistiebė, kad pasiektų Lorenso lūpas. 
Lorensas kiek pritūpė, apkabino jos liemenį. Kam 
kvaršinti sau galvą tuo sumautu vilku, kai gali visą 
gyvenimą likti šiame kambarėlyje su Kamile? 

- Einu į kaimą, - pasakė jis. 


Kavinėje po gana audringų ginčų jie galop sutiko 
nuvesti Lorensą į šaltąją kamarą. Traperis, kaip jie 
čia jį vadino (nes kas bastosi po Kanados girias, yra 
ne kas kita, kaip traperis), dabar neaiškiai panėšėjo į 
išdaviką. Niekas jam to nesakė. Nesiryžo. Nes jautė, 
jiems jo dar prireiks - jo žinių, o ir jo jėgos. Į tokias 
apimtis mažame kaimelyje ranka nenumosi. Juolab 
į vaikiną, kuris kaip lygus su lygiais vedžioja šnekas 
su grizliais. Tad vilkai - ką čia, vienas juokas. Taigi 
jie nelabai beišmanė, kuriai stovyklai priskirti tra- 
perį - ar su juo šnekėtis, ar ne. Nors tai iš teisybės 
ne kažin ką keitė, nes pats traperis nepraverdavo 
burnos. 

Stebimas mėsininko Silveno ir staliaus Žero, Lo- 
rensas ramiai čiupinėjo papjautus gyvulius, vienam 
jų trūko kojos, kitam viršutinės mentės dalies. 

— Neaiškūs atspaudai, - sumurmėjo jis. - Nu- 
slydo. 

Mostelėjo staliui, kad jam reikia metro. Netarda- 
mas nė žodžio, Žero įspraudė jį jam į delną. Lorensas 
pamatavo, pamąstė, pamatavo dar. Paskui atsitiesė, 
davė ženklą, ir mėsininkas nutempė gyvulius atgal 
į šaldymo kamerą, užtrenkė sunkias baltas duris, 
nuleido rankeną. 

- Nair ką? - paklausė. 

— Užpuolikas vienas. Atrodo. 

— Didelis žvėris? 

— Gražus patinas. Kol kas tiek. 

Vakare gal penkiolika kaimo gyventojų dar te- 
betrypčiojo aikštėje, mažomis grupelėmis pasklidę 
aplink fontaną. Niekas nesiryžo eiti gulti. Tam tikra 
prasme ir nieko nesakydami, jie jau ėjo sargybą. Su 
ginklais - vyrai šitai mėgsta. Lorensas priėjo prie 
staliaus Žero, kuris vienas sėdėdamas ant akmeni- 
nio suolo, regis, svajojo, įsistebeilijęs į didžiulių savo 
kurpių galus. O gal tiesiog stebeilijosi į didžiulių 
savo kurpių galus ir nesvajojo. Stalius buvo išmin- 
tingas žmogus, ne itin karingas ir ne itin šnekus, ir 
Lorensas jį gerbė. 

- Rytoj, - pradėjo Žero, - tu kopi į Masyvą? 

Lorensas linktelėjo galvą. 

- Ieškosi Žvėrių? 

- Taip, su kitais. Jie tikriausiai jau pradėjo. 

- Žinai, koks tai žvėris? Ką nors numanai? 

Lorensas susiraukė. 

— Gal koks naujas. 

— Kodėl? Kas tau kliūva? 

- Dydis. 

— Didelis? 

— Gerokai per didelis. Labai platus dantų lan- 
kas. 

Žero pasirėmė alkūnėmis į kelius, primerkė akis, 
pažvelgė į kanadietį. 

— Po velnių, tai, ko gero, tiesa? - murmtelėjo. - 
Viskas, ką jie šneka? Kad tai ne paprastas žvėris? 

— Ne paprastas, - jam į toną atsiliepė Lorensas. 

— Gal tu apsiskaičiavai, traperi. Matai niekada 
nėra labai tikslūs. 

— Taip. Dantys slystelėjo. Nukrypo. Atspaudas 
galėjo pailgėti. 

— Matai. 

Stojo ilga tyla. 

- Bet vis dėlto didelis, - vėl prabilo Lorensas. 

— Jam gali tekti pasipustyti padus, - tarstelėjo 
stalius, apžvelgdamas aikštę, vyrus, susibrukusius 
kumščius į kišenes. 

— Nesakyk jiems. 

- Jie jau pakankamai patys sau prikalbėjo. Ko tu 
norėtum“ 

— Sučiupti jį anksčiau negu jie. 

— Suprantu. 


Pirmadienį auštant Lorensas užsegė kuprinę, pri- 
veržė ją prie motociklo ir susiruošė į Merkantūrą. 
Stebėti jaunos Marko ir Prozerpinos meilės, suieš- 

koti Sibelijų, patikrinti gaujos judėjimą, kas yra, ko 
nėra, pašerti senolį, o paskui surasti Elektrą, nedi- 
dukę patelę, jau savaitė dingusią iš akių. Jis paseks 
Sibelijų pietryčių kryptimi, iki pat Pjerforo kaimelio, 
kur įvyko paskutinis antpuolis. 


ŽŽ 


V 


Dvi dienas Lorensas sekė Sibelijaus pėdomis ir 
nieko neįstengė aptikti - glausdavosi avidės paunks- 
mėje tik tada, kai ta nelaba saulė per daug kepinda- 
vo. Ir drauge stebėjo dvidešimt dviejų kvadratinių 
kilometrų plotą, bergždžiai ieškodamas kokių nors 
sudraskytų avių liekanų. Lorensas niekada nebūtų 
išsižadėjęs savo aistros didiesiems Kanados lokiams, 
tačiau turėjo pripažinti, kad per šešetą mėnesių toji 
perkarusių Europos vilkų šutvė įsiskverbė giliai jam 
į širdį. 

Elektrą jis rado atsargiai slinkdamas siauru ta- 
keliu skardžio pakraščiu. Sužeistą, pačiame griovos 
dugne. Lorensas įvertino savo šansus pasiekti dy- 
giakrūmiais apžėlusio kriaušio apačią, į kurią buvo 
nuslydusi vilkė, ir nusprendė, kad įstengs susidoroti 
vienas. Visi Merkantūro prižiūrėtojai buvo pasklidę 
po teritoriją, tad būtų tekę per ilgai laukti kurio nors 
kolegos pagalbos. Jis sugaišo daugiau kaip valandą, 
kol nusikasė iki gyvūno, atsargiai žingsnis po žings- 
nio leisdamasis žemyn po ta pragaro saule. Vilkė 
buvo tokia nusilpusi, kad leidosi apžiūrima, ir net 
nereikėjo saugotis jos ilčių. Viena letena sulaužyta, ji 
pati daug dienų badavusi. Jis paguldė ją ant brezento, 

kurį pasirišo ant peties. Netgi sulysęs žvėris svėrė 
kokį trisdešimt kilogramų, kaip vilkas - pūkelis, 
bet žmogui, besiropščiančiam aukštyn kriaušiu — 
tikra našta. Užsiropštęs iki takelio, Lorensas leido 
sau pusvalandžiuką atsipūsti, išsitiesęs ant nugaros 
šešėlyje, uždėjęs ranką vilkei ant kailio, kad ši su- 
voktų, jog nenudvės čia vienut viena, kaip pasaulio 
priešaušryje. 

Aštuntą valandą vakaro jis pargabeno vilkę į gy- 
domąjį korpusą. 

— Apačioje rietynės? - pasmalsavo veterinaras 
nešdamas Elektrą link apžiūros stalo. 

— Dėl ko? 

— Dėl papjautų avių. 

Lorensas linktelėjo. 

— Reikia jį surasti, kol jie čia neužsirioglino. Viską 
nusiaubs. 

— Vėl išeini? - paklausė veterinaras matydamas, 
kaip Lorensas bruka į kišenes duoną, dešrą ir bu- 
telį. 

— Yra ką veikti. 

Taip, eiti pamedžioti senoliui. Tai gali užtrukti. 
Kartais jam nesiseka, kaip ir veteranui. 

Jis paliko raštelį Žanui Mersjė. Šį vakarą jie ne- 
susitiks, jis nakvos savo avidėje. 

Kitą rytą truputį prieš dešimtą, kai jis toliau trau- 
kė šiaurės kryptimi, jam paskambino Kamilė. Iš sku- 
braus jos balso Lorensas suprato, kad rietynės kaip 
reikiant įsiplieskė. 

— Vėl prasidėjo, - pasakė Kamilė. - Skerdynės 
Ekare, pas Siuzaną Roslen. 

— Sen Viktore? - beveik rėkte išrėkė Lorensas. 

- Pas Siuzaną Roslen, - pakartojo Kamilė, - kai- 
me. Vilkas papjovė penkias ir tris sužeidė. 

— Surijo vietoje? 

— Ne, tik išdraskė gabalus, kaip ir anais kartais. 
Neatrodo, kad jis pultų iš alkio. O kaip ten Sibelijus? 
Ar matei? 

— Jokio pėdsako. 

— Tau reikėtų nusileisti žemyn. Prisistatė du žan- 
darai, bet Žero sako, kad jie nė velnio neišmano, kaip 
reikia apžiūrėti gyvulius. O veterinaras išsidanginęs 
kažkur toli, ten kumelė kumeliuojasi. Visi rėkauja, 
laido gerkles. Po velnių, nusileisk, Lorensai. 

— Po poros valandų Ekare. 


Siuzana Roslen pati viena vertėsi gyvulių augini- 
mu Ekare, vakarinėje kaimo dalyje, ir, kaip kalbėjo 
žmonės, varė savo verslą geležine ranka. Šiurkščios, 
netgi vyriškos, tos aukštos apkūnios moters manie- 
ros žadino pagarbą ir baimę visai apygardai, todėl 
niekas, išskyrus jos namiškius, per daug nesiveržė 
su ja bendrauti. Žmonėms atrodė, kad ji pernelyg 
šiurkšti ir storžieviška. Ir dar baidyklė. Pasakojo, kad 
prieš trisdešimt metų ją suvedžiojęs kažkoks prikly- 
dęs italas, ir ji buvo pasišovusi sekti paskui jį, nors 
tėvas jai ir draudęs. Suvedžiojęs iki galo, kaip buvo 
patikslinama. Bet gyvenimas net nedavęs jai progos 
pamaištauti - italas kažkur prašapęs gimtojoje savo 
šalyje, o per metus pasimirę abu tėvai. Be to, kalbėta, 
kad nuo išdavystės, gėdos ir gyvenimo be vyro Siu- 
zanos galva surambėjusi. O kerštingo likimo įnoriu ji 

visai suvyriškėjusi. Kiti sakė, ne, ji visada panėšėjusi 
į vyrą. Turbūt dėl visų tų priežasčių Kamilė ir mėgo 
Siuzaną, kurios kalba, ne ką geresnė už kokio vežiko, 
įsiplieskusi iki raudonumo, tapdavo stačiai žavinga. 
Kamilė iš motinos žinojo, kad nepraustaburnišku- 
mas yra menas gyventi, ir Siuzanos profesionalumas 
šioje srityje darė jai įspūdį. 

„ Maždaug kartą per savaitę Kamilė užkopdavo į 
avių ūkį pasiimti produktų dėžės, kurią jai suruoš- 
davo Siuzana, ir užsimokėti. Vos įkėlus koją į Ekaro 
žemes, iškart baigdavosi visos kandžios pastabos ir 
patyčios: penki vyrai ir moterys, kurie čia triūsė, 
galvą būtų padėję už Siuzaną Roslen. 


Ji žingsniavo akmeningu taku, kylančiu aukštyn 
tarp terasų iki pat namo - aukšto, siauro akmens 
statinio su žemomis durimis ir mažutėmis asimetri- 
nėmis langų angomis. Kamilė mąstė, kad apgriuvęs 
stogas laikosi tik čerpių, kurios glaudžiasi viena prie 
kitos iš korporatyvizmo dvasios malonės, kažkokio 
slėpiningo vieningumo dėka. Visur buvo tuščia, ir ji 
užkopė dar penkis šimtus metrų aukščiau, iki ilgos 
avidės, stovinčios atšlaitėje. Buvo girdėti, kaip to- 
lumoje plyšoja Siuzana Roslen. Primerkusi saulėje 
akis, Kamilė įžiūrėjo mėlynus dviejų žandarų marš- 
kinius ir mėsininką Silveną, bruzdantį netoliese. Jei 
jau reikalas susijęs su mėsa, jam privalu čia būti. 

O nuošaliau didingas, tiesus prie avidės sienos su- 
stingęs stovėjo Nakvišius. Jai dar nebuvo tekę iš arti 
matyti šio seniausio Siuzanos piemens, amžinai ap- 
supto avių. Žmonės kalbėjo, kad jis nakvojąs sename 

tvarte tarp gyvulių, bet tas per daug nieko nestebino. 
Jį vadino Nakvišiumi, tai yra „naktininku“, „sargu“, 
kaip Kamilė galiausiai suprato, tikrojo vardo ji neži- 
nojo. Liesas ir pastiręs, išdidžiu žvilgsniu, žilais kiek 
per ilgais plaukais, kumščiai gniaužia lazdą, įbestą 
į žemę. Didingas senolis tikrąja žodžio prasme, ir 
Kamilė net nežinojo, išdrįsti ar ne jį užkalbinti. 

Iš kitos pusės nuo Siuzanos lygiai toks pat tiesus, 
kaip Nakvišius, ir tarytum jį mėgdžiodamas stovėjo 
jaunasis Solimanas. Žiūrėdama į tuodu sargus, su- 
stingusius šalia Siuzanos, būtum galėjęs pagalvoti, 
jog jie laukia tik jos ženklo, ir kaipmat atgaliu lazdos 
smūgiu išblaškytų trankią įsivaizduojamų užpuolikų 
gaują. Taip tik atrodė. Nakvišius stovėjo savo įpras- 
ta poza, o Solimanas tokiomis kiek dramatiškomis 
aplinkybėmis tiesiog taikėsi prie jo. Siuzana derėjo- 
si su Žandarais, šie pildė protokolus. Papjautas avis 
buvo nutempę į tamsią avidę, kur vėsiau. 

Išvydusi Kamilę, Siuzana uždėjo sunkią ranką jai 
ant peties ir papurtė. 

— Pats metas jam pasirodyti, tam tavo traperiui, - 
pasakė. - Ir pasakyti mums. Jis tikrai gudresnis už 
tuodu mulkius, kurie nė velnio čia neraukia. 

Mėsininkas Silvenas išdrįso mostelėti ranka. 

— Užsičiaupk, Silvenai, - pertarė jį Siuzana. - Tu 
toks pat bukagalvis, kaip ir kiti. Nepykstu ant tavęs, 
tu turi pasiteisinimą - toks tavo amatas. 

Niekas neįsižeidė, o du žandarai abejingai pildė 
blankus. 

— Aš jam pranešiau, - atsakė Kamilė. - Jisai lei- 
džiasi. 

- Jei po to turėtum valandžiukę. Teka išvietė, rei- 
kėtų patvarkyti. 

— Neturiu su savimi įrankių, Siuzana. Vėliau. 

— O kol kas nueik ir pažiūrėk, kas dedasi vidu- 
je, - pasakė Siuzana storu nykščiu bakstelėdama 
avidės-pusėn. - Tikrai pasakytum, laukiniai aukas 
atnašauja. 

Prieš įžengdama pro žemas duris, Kamilė baugš- 
čiai ir pagarbiai pasisveikino su Nakvišium ir pa- 
spaudė Solimanui ranką. Štai Solimaną, kuris sekiojo 
Siuzaną kaip šešėlis, visur ir visada jai talkindamas, 
ji gerai pažinojo, žinojo ir jo istoriją. 

Tai buvo netgi pati pirmoji istorija, kurią jai iš- 
dėstė tik atvykus, tarsi tai būtų neatidėliotina: juo- 
dukas kaime - per dvidešimt trejus metus jie taip ir 
neatsipeikėjo nuo to fakto. Jaunasis afrikietis, dar 
visai kūdikis, lyg kokioje pasakoje, buvo paliktas figų 
pintinėje prie bažnyčios durų. Nei Sen Viktore, nei jo 
apylinkėse niekas niekada nebuvo matęs jokio negro, 
ir žmonės nusprendė, kad vaiką padarė mieste - gal- 
būt Nicoje, kur viskas įmanoma, be kita ko, ir juodi 
kūdikiai. Tačiau lyg koks pamestinukas - toks, tiesą 
sakant, ir buvo - jis laidė gerklę būtent Sen Viktore 
prie Dievo Motinos bažnyčios slenksčio. Tą dieną, 
auštant, pusė kaimo priblokšti trypčiojo aplink pin- 
tinę ir juodutėlį vaikelį. Paskui į jį išsitiesė moters 
rankos - iš pradžių neryžtingai pakėlė, po to ėmė 
sūpuoti, stengdamosis apmaldyti. Liusi, kuri laikė 
kavinę aikštėje, pirmoji išdrįso pabučiuoti išterliotą 
bamblio skruostelį. Bet niekas neįstengė nuramin- 
ti klyksmu springstančio mažylio. „Tas negriūkštis 

alkanas“, - sakė viena senė. „Apsišiko“, - sakė kita. 
Paskui atleto žingsniu prisiartino žaliūkė Siuza- 
na, praskyrė gretas, nusičiupo mažylį ir suspaudė 
glėbyje. Vaikas akimirksniu liovėsi klykęs, jo galva 
prigludo prie kuplios krūtinės. Ir čia pat, kaip pa- 
sakoje, kurioje princesių vaidmenį atlieka storulės 
siuzanos, visi kaip neginčijamą faktą pripažino, kad 
negriūkštis nuo šiol priklauso Ekaro šeimininkei. 
Siuzana įbruko smilių į godžią burnelę ir - Liusi tai 
prisimins visą savo gyvenimą - gargtelėjo: 

- Pasikuiskite po pintinę, avigalviai! Ten tikrai 
bus koks raštelis! 

Raštelis buvo. Išėjęs į bažnyčios priebutį, klebo- 
nas oriai ištiesė ranką, prašydamas tylos, ir garsiai 
perskaitė: Prašom jo pasyrupyti... 

— Aiškiau, mulki! - riktelėjo Siuzana, sūpuodama 
kūdikį. - Nieko negalima suprasti! 

Liusi tai prisimins visą savo gyvenimą. Siuzana 
Roslen nieko negerbė. 

— Prašom jo pasyrupyti, - klusniai pakartojo kle- 
bonas, - geraj pasyrupyti. Jo vardas Solimanas Mel- 
chioras Samba DIAVARA, pasakikit jam jo motina 
gera, o tėvas žeurus kajp velnes iš pragaro. Pasyrupyk 
jo, milek ji prašau. 

Prisislinkusi prie pat klebono, Siuzana skaitė jam 
per petį. Paskui paėmė iš jo sučiurkštą popierėlį ir 
įbruko į savo tiesaus kaip maišas kirpimo suknios 
kišenę. 

— Solimanas Melchioras Koks Ten Galas, - suki- 
keno kelio darbininkas Žermenas. - Ir apskritai, kas 
čia dabar? Kas per velniava? Negali vadintis Žeraru, 

kaip normalus žmogus? Ir iš kur ta motina tokia 
išdygo? Gal iš Jupiterio šlaunies? 

Vienas kitas nusijuokė, bet nedaug kas. Reikia 
pripažinti, aiškino Liusi, Sen Viktoro žmonės - ne 
visi kvailiai, kai reikalas rimtas, moka valdytis. Ne 
taip, kaip Pjerfore, kur žmogus ne kažin ko vertas. 

O kolkas maža juoda kūdikio galvelė tebeglūdėjo 
įsikniaubusi į didžiosios moters pažastį. Kiek jam 
buvo? Gal koks mėnuo. Ir ką jis mylėjo? Siuzaną. 
Toks jau tas gyvenimas. 

— Gerai! - pareiškė Siuzana nuo priebučio apžvelg- 
dama žmones. - Jei kas nors jo ieškos, jis Ekare. 

Tuo reikalas ir baigėsi. 

Niekas niekada neieškojo mažojo Solimano Mel- 
chioro Sambos Diavaros. O žmonės kartais svarsty- 
davo, kas būtų nutikę Ekare, jei tikrajai motinai būtų 
toptelėję atkakti ir jį pasiimti. Nuo tos lemtingos 
akimirkos, kurią kaime vadina „priebučio akimir- 
ka“, Siuzana Roslen karštai prisirišo prie mažylio, ir 
žmonės abejojo, ar būtų sutikusi užleisti jį be mūšio. 
Po dvejų metų notaras ją įtikino pasirūpinti vaiko 
dokumentais. Ne įsūnyti, ne - tam ji neturėjo teisės, 
bet įteisinti globą. 

Taip mažasis Solimanas tapo Siuzanos Roslen 
sūnumi. Siuzana augino jį kaip vietinį bernioką, 
bet slapčia auklėjo kaip Afrikos karalių, miglotai 
įsitikinusi, kad jos mažylis - pavainikis princas, iš- 
guitas iš kokios nors galingos karalystės. Ir dar toks 
gražus užaugo - tikra žvaigždė, ir tai mažiausia, ką 
galima pasakyti. Tad sulaukęs dvidešimt trejų metų 
jaunasis Solimanas Melchioras nusimanė tiek apie 


35 


pomidorų sodinukus, aliejaus spaudimą, turkiškų 
žirnių auginimą ir laistymą srutomis, tiek apie di- 
džiojo juodojo žemyno įpročius ir papročius. Visko, 
ką išmanė apie avis, jį išmokė Nakvišius. O visko, ką 
žinojo apie Afriką, jos sėkmes, negandas, jos pasakas 
ir legendas, pasisėmė iš knygų, kurias jam stropiai 
skaitydavo Siuzana, pati ilgainiui taip pat tapusi tikra 
Afrikos žinove. 

Siuzana dar ir dabar tebesekė televizoriaus ekrane 
visą rimtą dokumentinę medžiagą, galinčią suteikti 
vaikinukui informacijos apie benzovežio remontą 
kokiame nors Ganos keliūkštyje, apie žaliąsias Tan- 
zanijos beždžiones, daugpatystę Malyje, apie dikta- 
tūras, pilietinius karus, valstybės perversmus, apie 
Benino karalystės kilmę ir didybę... 

- Solai! - šaukdavo ji. - Pajudink subinę! Per te- 
liką šneka apie tavo kraštą. 

Siuzana taip ir neįstengė apsispręsti, iš kurios šalies 
kilęs Solimanas, tad nusprendė, kad paprasčiau bus 
manyti, jog jam priklausanti visa juodoji Afrika. Taigi 
negalėjo būti nė kalbos, kad Solimanas praleistų bent 
vieną iš tų dokumentinių filmų. Vienintelį kartą, kai 
jam buvo septyniolika, jaunuolis pabandė maištauti. 

— Man nusišvilpt į tuos tipus, - suvaitojo jis prie- 
šais reportažą apie Afrikos šernų medžioklę. 

Ir pirmą, ir paskutinį, kartą Siuzana skėlė jam 
antausį. 

— Nekalbėk taip apie savo kilmę! - įsakė. 

O kadangi Solimanas buvo arti ašarų, pasistengė 
kalbėti švelniau, didžiule letena sugniaužusi trapų 
savo mažylio petį. 

- Daug kas, Solai, spjauna į savo tėvynę. Žmogus 
gimsta ten, kur gimsta. Bet pasistenk neišsižadė- 
ti savo senolių, šitaip neįklimpsi į šūdą. Išsižadėti, 
nepripažinti, spjauti - tokie dalykai didžiuokliams, 
tiems, kurie nori įsivaizduoti, kad patys šiame pa- 
saulyje atsirado, prieš juos nieko nebuvo. Kvaišos, ir 
tiek. O tu turi Ekarą, be to, visą Afriką. Imk viską, 
turėsi dvigubai. 


Solimanas nuvedė Kamilę į avidę, mostelėjo į kru- 
vinus gyvulius, tysančius ant žemės. Kamilė nužvelgė 
juos iš tolo. 

- O ką sako Siuzana? - paklausė. 

- Siuzana nesutinka, kad tai vilkai. Sako, kad iš 
to nebus nieko gero. Kad tas žvėris puldinėja, nes 
jam malonu žudyti. 

- Ji už guitynes? 

- Ir prieš guitynes. Sako, niekas čia jo nesučiups, 
jis kitur. 

— O Nakvišius? 

- Nakvišius nusiminęs. 

- Jis už guitynes? 

- Nežinau. Nuo tada, kai aptiko avis, neišspaudė 
nė žodžio. 

- O tu, Solimanai? 


Čia į avidę įėjo Lorensas trindamasis akis, kad 
apsiprastų su tamsa. Senas būstas gaižiai dvokė riebia 
vilna ir užsisenėjusiu šlapimu; taip, prancūzai - tikri 
nevalos. Galėtų juk apsikuopti. Jam įkandin sekė 
Siuzana, Lorenso nuomone, taip pat sudvisusi, ir per 

pagarbų atstumą - du žandarai su mėsininku, kurį 
Siuzana nesėkmingai bandė išgrūsti. 

- Šaldymo kamerą turiu aš - aš ir pasiimsiu 
avis, - atšovė jis. 

— Nė velnio, - atsiliepė Siuzana. - Jas palaidos 
Nakvišius - čia, Ekare, su visa pagarba, derama nar- 
suoliams, kurie krito mūšio lauke. 

Tai užčiaupė Silvenui snapą, bet jis vis tiek nusekė 
paskui ją. Nakvišius liko prie durų. Jis budėjo. 

Lorensas pasisveikino su Solimanu, paskui pri- 
klaupė prie sudraskytų kūnų. Apvertė, apžiūrėjo 
žaizdas, pirštais panaršė po purviną vilną, ieškoda- 
mas ryškesnių dantų atspaudų. Prisitraukė arčiau 
jaunutę patelę, apžiūrėjo perkąstą gerklę. 

- Solai, nukabink lempą, - paliepė Siuzana. - Pa- 
šviesk jam. 

Geltoname šviesos pluošte Lorensas palinko ties 
žaizda. 

— Krūminiai vos įsmigę, - sumurmėjo, - o ilti- 
niai - taip. 

Jis pakėlė nuo žemės šiaudėelį ir panardino į krau- 
juojančią kiaurymę. 

- Ką čia darai? - paklausė Kamilė. 

— Zonduoju, - ramiai atsakė Lorensas. 

Kanadietis ištraukė šiaudą ir nagu pažymėjo ribą, 
kur baigiasi raudona spalva. Netardamas nė žodžio, 
ištiesė jį Kamilei, paskui paėmė kitą ir pridėjo tarp 
žaizdų. Atsitiesė, išėjo į lauką, nykščio nagą spausda- 
mas prie šiaudelio. Jam reikėjo įkvėpti gryno oro. 

— Avys jau tavo, - praeidamas tarstelėjo Nakvi- 
šiui; tas linktelėjo. 

— Solai, - vėl prabilo jis, - surask man liniuotę. 

Solimanas strimagalviais nupluošė namo link ir 
po penkių minučių grįžo su Siuzanos siuvimo cen- 
timetru. 

— Matuok, - paliepė Lorensas, tiesdamas jam stie- 
belius. - Tiksliai pamatuok. 

Solimanas pridėjo centimetrą prie kruvino pėd- 
sako. 

— Trisdešimt penki milimetrai, - pranešė. 

Lorensas susiraukė. Išmatavo kitą šiaudėelį ir grą- 
žino centimetrą Solimanui. 

— Nair ką? - paklausė vienas žandaras. 

- Iltis beveik keturių centimetrų. 

— Na ir ką? - pakartojo žandaras. - Reikalas ne 
itin malonus? 

Stojo slogi tyla. Visi kažką nujautė. Visi pradėjo 
suvokti. 

— Didžiulis žvėris, - užbaigė Lorensas, apibūdin- 
damas bendrą nuojautą. 

Žmonės akimirką dvejojo, paskui būrelis išsi- 
skirstė. Žandarai atsisveikino, Solas pasuko namų 
link, Nakvišius grįžo į avidę. Paėjęs atokiau Lorensas 
nusiplovė rankas, užsitempė pirštines, užsivožė mo- 
tociklininko šalmą. Kamilė priėjo prie jo. 

- Siuzana kviečia mus išgerti taurelės, kad akyse 
prašviesėtų. Eikš. 

Lorensas susiraukė. 

- Ji dvokia, - pratarė. 

Kamilė įsitempė. 

— Nedvokia, - atrėmė gan griežtai, nors tai buvo 
akivaizdi netiesa. 

- Ji dvokia, - pakartojo Lorensas. 

— Nebūk kiaulė. 

Lorensas sutiko apniukusį Kamilės žvilgsnį ir ne- 
tikėtai nusišypsojo. 

— Gerai, - tarė nusiimdamas šalmą. 

Jis nusekė jai įkandin taku, apžėlusiu sudžiūvu- 
sia žole, prie akmeninio pastato. Ką čia bepeiksi tą 
prancūzų paprotį vidury baltos dienos gadinti sau 
kraują karčiosios taurelėmis. Kanadiečiai elgiasi ne 
ką geriau. 

- Ir vis dėlto, - tarė jis Kamilei uždėdamas ranką 
jai ant peties. - Ji dvokia. 

VI 


Tą patį vakarą per nacionalinę žinių laidą ilgai 
kalbėta apie paskutines Merkantūro vilkų aukas. 

— God, - tarstelėjo Lorensas. - Galėtų palikti mus 
ramybėje. 


Beje, visi kalbėjo ne apie vilkus, bet apie Merkan- 
tūro vilką. Jam buvo pašvęstas kvapą gniaužiantis 
reportažas laidos pradžioje, vaizdesnis negu ankstes- 
nieji. Jis kurstė baimę ir neapykantą, į kenksmingą 
skiedinį maišydamas pasimėgavimą ir siaubą. Jie pa- 
siskonėdami koneveikė skerdynes, gausiai postrin- 
gavo, koks tas žvėris stiprus: nepagaunamas, žiaurus, 
o svarbiausia - didžiulis. Štai dėl to, visų pirma, da- 
bar visoje šalyje taip sukilo aistringas susidomėjimas 
„Merkanturo Žvėrimi“. Jo baisingas dydis išskirda- 
mas jį iš kitų tarpo - tikra išimtis iš taisyklės - lėmė 
jam vietą velnio gaujos gretose. Jie surado pragaro 
išperą ir nė už ką nebūtų jos išsižadėję. 


— Mane stebina, kad Siuzana įsileido žurnalis- 
tus, - pasakė Kamilė. 

— Patys įėjo. 

- Šį kartą tai jau guitynės. Niekas jų nesustabdys. 

— Merkantūre jie jo neras. 

— Manai, jis laikosi kitur? 

- Žinoma, klajoja. Galbūt jo brolis. 

Kamilė išjungė televizorių, pažvelgė į Lorensą. 

— Apie ką tu kalbi? 

— Apie Sibelijaus brolį. Vadoje buvo penketas: dvi 
patelės, Livija ir Oktavija, ir trys patinėliai - Sibeli- 
jus, Šlubis Porkas ir paskutinysis, Plikis Krasas. 

— Didelis? 

— Atrodė, bus didžiulis. Man apie jį priminė 
Mersjė. 

— Jisai žino, kur jis? 

— Neranda. Rujodami jie dažnai keičia teritori- 
ją. Per naktį gali įveikti kokį trisdešimt kilometrų. 
Wait, Mersjė davė man jo nuotrauką. Bet joje jis 
dar mažas. 

Lorensas pasirausė kuprinėje. 

- Velnias, - burbtelėjo. - Bullshit, palikau ją pas 
storulę. 

— Siuzaną, - pataisė Kamilė. 

— Storulę Siuzaną. 

Kamilė padvejojo - jai knietėjo tęsti šitą trumpą 
kivirčą. 

- Jei tau reikia nusileisti žemyn, - pasakė galop, — 
aš su tavimi. Jos išvietė varva. 

- Purvas, - tarstelėjo Lorensas. - Purvas tavęs 
negąsdina. 

Kamilė gūžtelėjo pečiais, nusičiupo sunkų įran- 
kių krepšį. 

— Ne, - atsakė. 

Ekare Kamilė paprašė kibiro ir grindų skuduro ir 
paliko Lorensą Siuzanos ir Solimano draugijoje. Jam 
pasiūlė žolelių arbatos arba taurelę skaidriosios. 

- Skaidriosios, - pasirinko Lorensas. 

Kamilė matė, kaip jis stengiasi atsisėsti kuo toliau 
nuo Siuzanos, pačiame stalūgalyje. 

Atsukdama užsikirtusias kanalizacijos vamzdžių 
veržles, Kamilė svarstė, ar įmanoma išmokyti Loren- 
są pasakyti ačiū, bent jau ačiū. Ne, jis nebuvo atšiau- 
rus, tiesiog ne iš maloniųjų. Bendravimas su grizliais 
neišmokė jo nuoširdaus elgesio. Ir tai trikdė Kamilę, 
net greta tokios šiurkščios moters, kaip Siuzana. Bet 
Kamilė nebuvo linkusi pamokslauti. Neimk į galvą, 
pagalvojo atsuktuvo galu atplėšdama sugurusį tarpi- 
klį. Nieko nesakyk. Nesikišk, kas tau darbo. 

Ji girdėjo neaiškų murmesį, sklindantį iš kam- 
bario pirmame aukšte, paskui kelissyk trinktelėjo 
durys. Solimanas iššoko į koridorių, užbėgo į antrą 
aukštą, uždusęs stabtelėjo prie išvietės durų. Tebe- 
klūpanti Kamilė kilstelėjo galvą. 

— Rytoj, - pranešė Solimanas. - Guitynės. 


Paryžiuje pro užsisvajojusio komisaro Adamsber- 
go akis plaukė televizijos vaizdai, bet jis jų nematė. 
Patetiškas vakaro reportažas išmušė jį iš vėžių. Jei tas 
pašėlęs kraugerys vilkas nesulėtins tempo, jis tikrai 
neduos nė sudilusio skatiko už tą keletą lengvabūdžių 
mėsėdžių, kurie vieną gražią ir nerūpestingą dieną 
taip poetiškai perėjo Alpes. Šį sykį žurnalistai pa- 
plušėjo ties vaizdeliu. Aiškiai galėjai įžiūrėti siaurus 


43 


tamsius ruožus ant Italijos vilkų letenų ir nugarų. 
Kamera artėjo prie kaltininkų, Merkantūro reikalas 
įgavo rimtą pobūdį. Įtampa augo, gyvūnas didėjo. Po 
mėnesio pasieks tris metrus. Viskas labai paprasta. 
Jis ne kartą buvo girdėjęs, kaip aukos apibūdina savo 
užpuoliką: milžinas bernas, žvėries snukiu, rankos 
kaip keptuvės. O paskui jie sučiumpa tą vyruką, ir 
auka nusivilia pamačiusi, kad milžinas toks nupie-- 
pęs, toks paprastas. Na, o jį dvidešimt penkeri metai 
policijoje išmokė nepasikliauti paprastais žmonėmis 
ir ištiesti pagalbos ranką milžinams ir luošiams, ku- 
rie nuo pat vaikystės išmoko būti už žolę žemesni, 
kad tik juos paliktų ramybėje. Paprasti žmonės ne 
tokie išmintingi, jie nemoka būti už žolę žemesni. 
Adamsbergas snūduriuodamas sulaukė naktinės 
žinių laidos. Ne tam, kad vėl pamatytų sudraskytas 
avis ar vėl paklausytų apie didžiojo vilko žygdar- 
bius, o tam, kad pažiūrėtų į Sen Viktoro gyventojus, 
šurmuliuojančius aikštėje vakarėjant. Dešinėje, at- 
sirėmusi į didelį plataną, beveik visiškai nusisuku- 
si, stovėjo mergina, kuri jį domino. Aukšta, liekna, 
pilku švarku, džinsais ir batais su auliukais, trumpi 
tamsūs plaukai pasklidę ant pečių, rankos subruk- 
tos į kišenes. Ir viskas. Net nebuvo matyti jos veido. 
Ne tiek daug, kad pagalvotum apie Kamilę, bet vis 
dėlto kaip tik apie ją jis galvojo. Kamilė buvo iš tų 
merginų, kurios nesiskiria su kaubojiškais batais net 
tada, kai šešėlyje trisdešimt penki. Tačiau milijonai 
kitų merginų juodais plaukais ir pilkais švarkais gali 
vaikščioti su aulinukais per didžiausią kaitrą. Ir ku- 
rių galų Kamilė turėtų stypsoti Sen Viktoro aikštėje? 

Ar galbūt jai yra ko ten stypsoti, galų gale, ką jis 
žino? Jis nematė jos jau daugelį metų - jokios žinelės, 
nieko. Jis taip pat nedavė jai jokio ženklo, bet juk 
jį galima surasti, jis niekur nedingo iš komisaria- 
to, prilipęs prie savo bylų aplankų - žmogžudystė 
po žmogžudystės. O Kamilė, kaip visada, išgaravo, 
kaip visada - tuo nelemtu įpročiu pranykti neįspėjus 
palikti kitus mažumą sutrikusius. Tikriausiai tai jis 
ją paliko, bet juk kartais galima duoti kokią žinelę, 
ar ne? Ne. Kamilė buvo išdidi ir niekam neatsiskai- 
tydavo. Buvo sutikęs ją vienintelį kartą, traukinyje, 
mažiausiai prieš penkerius metus. Jie dvi valandas 
mylėjosi, o paskui nieko, ji pradingo, gyvenk savo 
gyvenimą, bičiuli. Puiku, jis gyvena savo gyvenimą, 
bičiuli, ir jam nė motais. Tiesiog būtų įdomu sužino- 
ti, ar ten ji stovėjo Sen Viktore prie platano. 

23 val. 45 min. Vėl kartoja žinių laidą - avys, avių 
augintojas, avys, o paskui kaimo aikštė. Adamsber- 
gas palinko prie ekrano. Gal tai ji, jo Kamilė, kuri 
jam nerūpi ir apie kurią jis dažnai galvoja. O gal- 
būt tai milijonas kitų merginų. Jis neįžiūrėjo nieko 
daugiau. Tik aukštą vyriškį ilgais šviesiais plaukais 
greta jos - iš tų nuotykiui sutvertų jaunuolių, vikrių, 
patrauklių, iš tų, kurie uždeda ranką moteriai ant pe- 
ties taip, lyg jam priklausytų visas pasaulis. O to tipo 
ranka - jis beveik neabejojo - gulėjo ant merginos 
su aulinukais peties. 

Adamsbergas įsitaisė fotelyje. Jis nebuvo iš tų jau- 
nų nuotykiui sutvertų tipų. Nebuvo aukštas, nebuvo 
jaunas. Nebuvo šviesiaplaukis. Netikėjo, kad visas 
pasaulis priklauso jam. Tas tipas buvo visa tai, kuo 

nebuvo jis. Galbūt jo priešingybė. Nutarta, ir kas iš 
to? Tas, kad jau daugelį metų Kamilė, matyt, myli 
šviesiaplaukius, kurių jis nepažįsta. Daugelį metų, 
per kuriuos jo gyvenime viena kitą keitė įvairiausių 
spalvų moterys, kurios, reikia pažymėti, visos už 
Kamilę vienu atžvilgiu buvo pranašesnės - neavė- 
jo tų sumautų aulinių batų. Jos, tos moterys, avėjo 
moteriškus batelius. 

Puiku, gyvenk savo gyvenimą, bičiuli. Adams- 
bergui rūpėjo ne tas jaunas tipas, o tai, kad Kamilė 
įsikūrė Sen Viktore. Kamilę jis visada įsivaizdavo 
judančią, žingsniuojančią per miestus, traukiančią 
keliais, ant pečių - kuprinė su partitūromis ir verž- 
liarakčiais - niekada nesustojančią, niekada nepri- 
sėdančią, taigi iš esmės niekada nepavergtą. Pamatęs 
ją tame kaime, sunerimo. Viskas darosi įmanoma. 
Pavyzdžiui, ji tenai turi namą, kėdę, puodelį - ko- 
dėl gi ne puodelį? - ir dar praustuvę ir galop lovą, 
ir kažkokį tipą joje, o su tuo tipu galbūt pastovią 
meilę, abiem kojom stovinčią ant žemės tarsi di- 
delis kaimiškas stalas - sveiką, paprastą, plaunamą 
šiltu vandeniu. Kamilė - sustingusi, prikaustyta prie 
šviesiaplaukio tipo, taiki ir romi. Tad čia jau nebe 
puodelis, o du puodeliai. Ir tada dar lėkštės, peiliai 
ir šakutės, prikaistuviai, lempos ir - kas gali būti 
baisiausia - kilimas. Du puodeliai. Du dideli puode- 
liai - sveiki, paprasti, plaunami šiltu vandeniu. 

Adamsbergas pajuto, kad snūduriuoja. Pakilo, 
išjungė televizorių, šviesą ir palindo po dušu. Du 
puodeliai, sklidini kavos - sveikos, paprastos, plau- 
nami šiltu vandeniu. Taip, bet jeigu jau taip, kaip 

tuomet suprasti aulinukus? Ką toje istorijoje veikia 
batai, jeigu jie skirti nutapsenti nuo lovos iki stalo, 
o nuo stalo prie pianino? Ir nuo pianino prie lovos? 
Su tipu, plaunamu šiltu vandeniu? 

Adamsbergas užsuko kraną, nusišluostė. Kol ji 
su aulinukais, dar yra vilties. Jis nusausino plaukus, 
dirstelėjo į veidrodį. Kartais pasitaiko - jis galvoja 
apie tą merginą. Jam patinka apie ją galvoti, tai neturi 
jokios reikšmės. Tarsi išeitum iš namų, kažkur sau 
eitum, kad pamatytum ir sužinotum, kad perrikiuo- 
tum savo mintis, kaip sustatomos dekoracijos tik vie- 
nam spektakliui. „Žingsniuojančios moters“ spekta- 
kliui. Paskui jis vėl grįžo prie įprastinės savo svajų 
eigos ir paliko Kamilę kelyje. Šį vakarą „moters, kuri 
įsikuria Sen Viktore su kažkokiu šviesiaplaukiu tipu“ 
spektaklis buvo ne toks malonus. Jisai, aišku, negalės 
užmigti įsivaizduodamas, kad guli su ja - taip jam 
pasitaikydavo tarp dviejų meilės nuotykių. Kamilė 
buvo jo svajonių moteris, kai išsikvėpdavo tikrovė. 
O dabar tas šviesiaplaukis tipas trukdė sąlytį. 

Adamsbergas išsitiesė, užmerkė akis. Ta batuota 
mergina - ne Kamilė, jai nėra ko veikti prie platano 
Sen Viktore. Tikriausiai ta mergina vardu Melani. 
Taigi, logiškai mąstant, tas nuotykiams sukurtas 
tipas neturi jokios teisės išdygti ir nuodyti jam 
gyvenimą. 

VII 


Nuo pat aušros Sen Viktoro aikštėje būriavosi 
nedidelės glaudžios grupelės. Vakar vakare Loren- 
sas skubiai grįžo atgal į Merkantūro Masyvą. Ištiesti 
pagalbos ranką, baigti gaujos stebėjimą, iššniukšti- 
nėti visas pašales, ginti jas nuo bet kokio bandymo 
įsiveržti. Iš tikro guitynės turėtų vykti tik Sen Vik- 
toro apylinkėse. Teoriškai medžiotojai nesibraus į 
Merkantūrą. Iš tikrųjų jie dėjo viltis į žvėrį, dingusį iš 
akių jau nuo žiemos ar ką tik atsidanginusį iš Abru- 
cių. Iš tiesų niekas neketino liesti draustinio vilkų 
gaujų. Kol kas. Bet veidų, primerktų akių išraiška, 
tylus lūkestis negalėjo suklaidinti: tai karas. Su iš- 
klerusiais šautuvais ant dilbių ar pasikabinę juos ant 
pečių, vyrai narsiai suko ratus po aikštę aplink fon- 
taną. Laukė nurodymų susigrupuoti - grupės turėjo 
pakilti į žygį vienu metu iš Sen Marteno, Piužirono, 
Torajų, Bovalio ir Pjerforo. Pasak paskutinių žinių, 
Sen Viktoro gyventojai turį prisijungti prie Sen Mar- 
teno būrio. 

Prasidėjo karas. 

Devyni su puse milijono avių galvų. Keturiasde- 
šimt vilkų. 

Įsitaisiusi už stalelio kavinėje, Kamilė per stiklą 
stebėjo karinius pasirengimus, ryžtingas fizionomi- 
jas, vyriškos vienybės ženklus, šunų amsėjimą. Soli- 
manas į kvietimą neatsiliepė, Nakvišius taip pat. Tad 
vienintelis iškilus kaimo piemuo medžioklėje neda- 
lyvavo - Siuzanos Roslen įsakymu, o gal asmeniniu 
sprendimu. Kamilės tai nestebino. Nakvišius buvo 
iš tų, kurie savo sąskaitas suveda vieni. Užtat mė- 
sininkas, neįstengdamas nustygti vietoje, zujo nuo 
būrelio prie būrelio. Mėsa, visada mėsa. Čia buvo 
Žermenas, Turneras, Frosė, Levefras ir kiti, kurių 
Kamilė beveik nepažinojo. 

Liusi stebėjo sambūrį nuo baro. 

— O tas nesivaržo, - iškošė pro dantis. 

— Kas? - paklausė Kamilė prieidama ir įsitaisy- 
dama greta jos. 

Liusi mostelėjo pašluoste į vieną siluetą. 

— Masaras, vyrukas iš skerdyklos. 

— Tas storulis mėlynu švarku? 

— Už jo. Tas, kuriam, regis, neduoda gerti paso- 
dinę ant statinės. 

Kamilė dar nebuvo mačiusi Masaro, kuris, pasak 
kalbų, niekada nenusileidžiąs žemyn iš savo irštvos. 
Jis dirbo Dino skerdykloje ir vienišas gyveno lūšne- 
lėje ant Vanso kalno, maistą atsigabendavo iš miesto. 
Tad žmonės retai jį matydavo ir beveik su juo ne- 
bendravo. Kalbėta, kad jis keistas. Kamilei jis atrodė 
tiesiog vienišas - kaime tai reiškia maždaug tą patį. 
Bet jis iš tiesų buvo keistokas, tiesiog nedarniai suręs- 
tas. Kresnas, kreivakojis, stuomuo trumpas, platus, 

rankos nukarusios, kepurė užmaukšlinta žemai ant 
kaktos, kurią dengė ilgi kirpčiai. Visi vietiniai - tam- 
saus gymio, o Masaro oda buvo balta kaip pienas, 
kaip kokio klebono, nekeliančio kojos iš savo baž- 
nyčios. Žemai nuleidęs šautuvą, jis laukė nuošalyje, 
nerangiai atsirėmęs į baltą furgonėlį. Už pasaito laikė 
didelį dėmėtą šunį. 

- Jis niekada niekur neina? - paklausė Kamilė. 

— Tik į skerdyklą. Visą likusį laiką sėdi užsidaręs 
ten viršuje ir dievai žino kuo užsiima. 

— O kuo? 

- Dievai žino. Neturi žmonos. Niekada netu- 
rėjo. 

Liusi skuduru patrynė lango stiklą, tarsi parink- 
dama žodžius savo frazei. 

— Galjam nepavyko, - pasakė pritildžiusi balsą. - 
Gal jis negalėjo. 

Kamilė tylėjo. 

— Kai kurie šneka ką kita, - vėl prabilo Liusi. 

— Pavyzdžiui? 

- Ką kita, - pakartojo Liusi gūžtelėdama pe- 
čiais. - Šiaip ar taip, - patylėjusi kalbėjo toliau, - nuo 
tada, kai čia pasirodė vilkai, jis niekad nepasirašė 
prieš juos. O buvo ir peticijų, ir susirinkimų. Bet 
jis - sakytum, jis už vilkus. Nes gyvena ten viršuje 
kaip laukinis, be moters, be nieko. Vaikams uždraus- 
ta tenai kopti. 

- Jis nepanašus į laukinį, - atsiliepė Kamilė ap- 
žiūrinėdama išlygintus marškinius, švarų švarką, 
nuskustą smakrą. 

— O va šiandien, - neklausydama Kamilės toliau 
dėstė Liusi, - štai jis ir čia su savo šautuvu ir sargiu. 
Jis, tas Masaras, nesivaržo. 

— Ar niekas su juo nesikalba? - paklausė Kamilė. 

- Kurių galų. Žmonių jis nemėgsta. 


Ūmai sulig mero duotu ženklu vyrai užgesino 
nuorūkas, užvedė motorus, susigrūdo į automo- 
bilius - ne daugiau kaip po porą gale su šunimis. 
Sutrinksėjo durelės, iš visų pusių pajudėjo automo- 
biliai. Kurį laiką aikštė dvokė dyzeliu, paskui kvapas 
išsisklaidė. 

— Ar jie ruošiasi jį tik sučiupti? - dvejodama at- 
siduso Liusi, sunertomis rankomis pasirėmusi baro 
prekystalio. 

Kamilė neatsakė. Ji neįstengė pasirinkti stovy- 
klos taip ryžtingai, kaip Lorensas. Iš šalies atrodė, 
kad reikia ginti vilkus, visus vilkus. Iš arčiau viskas 
buvo ne taip paprasta. Piemenys nebedrįso palikti 
bandų vasaros ganyklose, sumažėjo avių ėringumas, 
antpuolių vis daugėjo, visur knibždėte knibždėjo 
sarginių šunų, vaikai nebesibastė po kalnus. Tačiau 
ji nemėgo karų, žudynių, o tos guitynės - pirmas 
žingsnis į visa tai. Jos mintys nuklydo prie vilko, 
lyg norėdamos įspėti jį apie pavojų - bėk, spruk, 
gyvenk savo gyvenimą, bičiuli. Jei tie nepaslinkšiai 
vilkai tenkintųsi tik kalnų ožkomis draustinyje. Bet 
ne, jie griebėsi lengviausio - čia ir visa tragedija. 
Verčiau grįžti namo, užsidaryti duris, galvoti apie 
darbą. Nors šiandien jai ne muzika galvoje. 

Taigi santechnikos darbai. Tikras išganymas. 

Ji turėjo keletą užsakymų: pakeisti maišytuvą ta- 
bako krautuvėlėje, dujinį vandens šildytuvą, kuris 
grėsė susprogti kiekvienąsyk jį jungiant - rimta is- 
torija - ir pravalyti užsikimšusį nuotėkų vamzdį čia 
pat, kavinėje. 

- Sutvarkysiu tą vamzdį, - pasakė Kamilė. - Einu 
atsinešti įrankių. 


Apie aštuntą vakaro niekas dar nebuvo grįžęs iš 
guitynių, taigi piršosi mintis, kad žvėris pasirodė 
besąs kietas riešutėlis. Kamilė baigė paskutinį dar- 
bą, pritvirtino senosios šildyklės groteles, reguliavo 
spaudimą. Dar laukti daugiau kaip dvi valandas. 
Paskui sutems, jie turės liautis, nutraukti paieškas 
iki rytdienos. 

Nuo vilnų plautuvės, iškilusios virš kaimo, Ka- 
milė tykojo jų sugrįžtančių. Ant dar šilto akmens 
krašto buvo pasidėjusi duonos ir sūrio ir po truputį 
kramsnojo, apsišarvavusi kantrybe. Truputį prieš 
dešimtą aikštę užtvindė automobiliai, sutrinksėjo 
durelės, vyrai lėtai rangėsi nuo sėdynių, jų įkarš- 
tis buvo gerokai pravėsęs. Iš sunkiai velkamų kojų, 
blankių balsų, iš nusivariusių šunų inkštimo Kamilė 
suprato, kad guitynės nepavyko. Žvėris buvo gudrus. 
Mintyse Kamilė pasiuntė jam sveikinimo telegramą. 
Gyvenk savo gyvenimą, bičiuli. 


Tik tada ji ryžosi grįžti namo. Prieš įjjungdama 
sintezatorių paskambino Lorensui. Medžiotojai įsi- 


veržę nebuvo, Sibelijaus nė kvapo, taip pat ir jo bro- 

lio, Plikio Kraso. Pirmąją karo dieną kovojančios 
pusės laikėsi savo teritorijų. 

Bet žaidimas dar nesibaigė. Auštant guitynės vyks 
toliau. O poryt, šeštadienį, laisvų nuo darbo žmonių 
bus penkissyk daugiau. Lorensas lieka viršuje, savo 
poste. 

VIII 


Dvi paskutinės savaitės dienos - prieš sekmadie- 
nio ramybę - pasižymėjo tokiais pat įvykiais, tokia 
pačia įtampa, paskui ta pačia tyla, slogiai pakibusia 
virš kaimo. Šeštadienį po pietų Kamilė paspruko iš 
kaimo ir pėstute patraukė į kalnus iki Šventojo Mar- 
ko akmens, pagarsėjusio kaip gydančio impotenciją, 
nevaisingumą ir meilės negandas, jei tik tinkamai 
ant jo atsisėsi. Dėl pastarojo punkto, aiškiai opaus, 
Kamilei taip ir nepavyko išpešti deramų paaiškini- 
mų. Žodžiu, jei tas akmuo gali visa tai sutvarkyti, 
tai tikrai įstengs bent jau išvaikyti blogą nuotaiką, 
dvejones, liūdesį ir grąžinti dingusį muzikinį įkvė- 
pimą - juk tai yra ne kas kita, kaip antrinis impo- 
tencijos pavidalas. 

Kamilė pasiėmė geležimi kaustytą lazdą ir Pro- 
fesionaliosios įrangos ir įrankių katalogą. Tokius lei- 
dinius labiau už viską ji mėgo vartyti ypatingomis 
akimirkomis: pusryčiaudama, gurkšnodama kavą ar 
bet kada, kai pabjūra nuotaika. Išskyrus šitą katalo- 
gą, Kamilė skaitydavo daugmaž normalias knygas. 

Šitas polinkis į medžiagas ir techniką nepatiko 
Lorensui, kuris teisuolio ranka buvo ištrenkęs ka- 
talogą į šiukšlių dėžę drauge su kitais reklaminiais 

leidiniais. Negana to, kad Kamilė užsiima santech- 
nika, ji dar taikosi į visų kitų amatų įrangą. Kamilė 
ištraukė jį, šiek tiek suterliotą, bet šio reikalo neiš- 
pūtė. Pernelyg didelės viltys, kurias Lorensas sie- 
jo su kiekviena moterimi, kad ir kaip būtų keista, 
versdavo jį taikstytis: moteris jis buvo užkėlęs ant 
viršutinės visų tvarinių pakopos, priskirdamas joms 
gebėjimą valdyti pasąmonės sritį, patikėdamas naštą 
pakylėti vyrus iš primityviojo išsivystymo lygmens. 
Jis troško, kad jos būtų iškilios, ne banalios, tikėjo, 
kad jos kone bekūnės ir ne pragmatiškos. Toks ide- 
alizmas visiškai nesuderinamas su Profesionaliosios 
įrangos ir įrankių katalogu. Kamilė pripažino Loren- 
so teisę svajoti, bet taip pat buvo įsitikinusi, kad ji 
pati gali visiškai teisėtai mėgti įrankius, kaip koks 
paskutinis mulkis, būtų pasakiusi Siuzana. 

Ji įbruko katalogą į kuprinę kartu su duona ir 
vandeniu ir paliko kaimą, kopdama laiptais, ky- 
lančiais vakarų kryptimi. Jai prireikė beveik trijų 
valandų, kad pasiektų akmenį. Juk vaisingumo ne- 
pelnysi pirštų spragtelėjimu. Tokio akmens niekada 
nerasi kaimyno sode, tai būtų apgavystė. Jie visada 
riogso sunkiai prieinamose vietose. Užkopusi į kal- 
no viršūnę, kur stūksojo aptrupėjęs akmuo, Kamilė 
atsidūrė prieš naujutėlaitį skydą, santūriai įspėjantį 
iškylautojus dėl naujų sarginių šunų, kuriuos įsigijo 
piemenys. Užrašas baigėsi tokia vilties gaida: Nerė- 
kaukite, nemėtykite akmeny. Kurį laiką jus stebėję, 
jie paprastai patys nueina. O kartais, papildė Ka- 
milė, liuokteli tau ant sprando. Instinktyviai tvir- 
čiau suspaudė geležimi kaustytą lazdą ir apsidairė. 

Su vilkais ir valkataujančiais šunimis kalnai tampa 
mūšio teritorija. 

Ji užsiropštė ant akmens, kylančio viršum viso 
slėnio. Žemiau balta linija nusidriekė automobilių 
ir guitynių dalyvių virtinė. Balsai sklido iki jos. Iš 
teisybės ji jau nebesijautė tokia rami, būdama viena 
čia, viršuje. Iš teisybės jai buvo truputį baugu. 

Ji išsitraukė vandenį, duoną, katalogą. Tai buvo 
labai išsamus katalogas su atskirais skyriais apie kom- 
presorius, suvirinimą, statybinius pastolius, keltuvus 
ir su daugybe daug žadančių kitų tokio pobūdžio 
skyrelių. Kamilė skaitydavo viską, be kita ko, ir pa- 
čius smulkiausius aprašymus. Šie aprašymai, kuriais 
knibždėte knibždėjo šitokie katalogai, teikė jai ryškų 
intelektualinį pasitenkinimą - perprasti daiktą, jo 
struktūrą, veikimą, o drauge ir neabejotiną lyrinį 
pasimėgavimą. O dar užslėpta svajonė visas pasaulio 
negandas įveikti pasitelkus kompleksines frezavimo 
stakles arba universalų veržliaraktį. Katalogas pir- 
šo viltį visus gyvenimo nesklandumus įveikti jėga, 
suderinta su buklumu. Viltis, žinoma, apgaulinga, 
bet vis dėlto viltis. Taigi Kamilė sėmėsi gyvybinės 
energijos iš dviejų šaltinių: muzikos kūrimo ir Profe- 
sionaliosios įrangos ir įrankių katalogo. Prieš dešimtį 
metų ji dar pasitikėjo meile, bet į tą seną ir amžiną 
dalykėlį kaip reikiant atsikando dantis. Meilė su- 
teikia jums sparnus, kad pakirstų kojas, tad ji ne 
kažin ko verta. Kur kas mažiau, negu, pavyzdžiui, 
hidraulinis 10 tonų domkratas. Apskritai dėl meilės 
yra taip: jei tu ko nors nemyli, jis lieka prie tavęs, o 
jei myli - palieka tave. Paprasta sistema, be jokių 

staigmenų, neišvengiamai sukelianti didelę širdgėlą 
arba katastrofą. Ir visa tai dėl kokių dvidešimties 
susižavėjimo dienų, - ne, nieko vertas reikalas. Am- 
žina meilė, meilė, kuri kuria, pateisina save, meilė, 
kuri suteikia jėgų, išaukština, apvalo ir sutvirtina — 
žodžiu, visa tai, kaip žmonės įsivaizduoja meilę, kol 
neparagauja jos iš tikrųjų - visa tai gryni niekai. Štai 
kokią išvadą padarė Kamilė po ilgų metų mėginimų, 
po gausių nusivylimų ir žiauraus sielvarto. Paistalai, 
naivuolių mulkinimas, tikras lobis save įsimylėju- 
siems narcizams. Vadinasi, visame tame su meile 
susijusiame reikale Kamilė tapo bemaž storaodė ir 
dėl to nei krimtosi, nei džiaugėsi. Nors ir užsiaugino 
storą odą, nekliudė jai nuoširdžiai ir savaip mylėti 
Lorensą. Vertinti jį, netgi žavėtis juo, mėgautis jo 
šiluma. Ir nė už ką ničnieko nesitikėti. Meilės srityje 
Kamilė teišsaugojo betarpiškus geismus ir trumpa- 
laikius jausmus, giliai palaidojusi bet kokį idealą, bet 
kokią viltį ar didybę. Beveik nieko iš beveik nieko 
nesitikėjo. Mylėti mokėjo tik taip: ieškodama ma- 
lonumo sau ir stengdamasi būti gera, o tai beveik 
ribojosi su abejingumu. 

Kamilė pasislinko į šešėlį, nusimetė švarką ir 
geroms dviem valandoms visa pasinėrė į tekėlą su 
blokuojamuoju disku, turbininį siurblį su dviguba izo- 
liacija ir kitas gudrybes, tiek gaivinančias širdį, tiek 
pamokančias. Tačiau žvilgsnis tolydžiai atitrūkdavo 
nuo katalogo, įdėmiai bėgiodamas aplinkui. Jai buvo 
neramu, ranka spaudė lazdą. Netikėtai išgirdo šna- 
resį, paskui laužomų krūmų traškėjimą. Akimirks- 
niu pašoko ant akmens nusitaikiusi lazda, pašėlusiai 

besidaužančia širdimi. Už dešimties metrų išniro 
šernas ir, pamatęs ją, spruko į brūzgynus. Kamilė 
atsikvėpė, užsegė kuprinę ir nusileido takeliu į Sen 
Viktorą. Kalnuose dabar nėra malonu. 

Temstant ji, turkiškai parietusi kojas, įsitaisė ant 
vilnų plautuvės krašto, padėjo ant akmens duoną ir 
sūrį, sulaukė grįžtančių medžiotojų, klausėsi slogių 
patirtos nesėkmės garsų. Iš viršaus pamatė, kaip savo 
motociklu grįžta Lorensas. Užuot kaip paprastai pa- 
likęs jį aikštėje, jis pravažiavo pro pavargusius vyrus 
ir pakilo stačiu takeliu, vedančiu į namus. 

Ji rado jį sėdintį ant aukštos slenksčio pakopos, 
susimąsčiusį, tarsi nutolusį, dar su šalmu rankoje. 
Įsitaisė šalia, ir Lorensas uždėjo ranką jai ant peties. 

— Kas naujo? 

Lorensas papurtė galvą. 

— Nemalonumai? 

Tas pats judesys. 

— Sibelijus? 

— Rastas. Su savo broliu Porku. Teritorija pačiuo- 
se pietryčiuose. Pikti kaip velniai. Pikti, bet romūs. 
Vaikinai pabandys juos užmigdyti. 

— Kam? 

— Kad paimtų žandikaulių atspaudą. 

Kamilė linktelėjo, kad suprato. 

— Krasas? - paklausė. 

Lorensas vėl papurtė galvą. 

— Jokių pėdsakų, - atsakė. 

Kamilė tylėdama baigė valgyti sūrio gabalėlį. Kar- 
tais taip sunku plėšti iš kanadiečio žodį po žodžio. 

— Niekas neranda to žvėries, - padarė ji išvadą. — 
Nei jie, nei jūs. 

— Nesurandamas, - patvirtino Lorensas. - Kada 
nors išsiduos, šunys jį užuos. 

- Ir ką? 

— Jis - kietuolis. Tough guy. 

Kamilė susiraukė. Ją tai stebino. Nors Ževodane 
prireikė nemažai laiko, kol tokį žvėrį sučiupo. Ar 
tai buvo tikrasis, kol kas niekas negalėjo įrodyti. Ir 
todėl to Žvėries šešėlis po to dar vaidenosi daugiau 
kaip du amžius. 

- Vis dėlto mane tai stebina, - murmtelėjo ji, at- 
rėmusi smakrą į kelius. 

Lorensas ilgai glostė jai plaukus. 

— Bet kai ko tai visai nestebina, - tarė. 

Kamilė pažvelgė į Lorensą. Buvo jau sutemę, ir 
ji negalėjo įžiūrėti jo veido. Kiek palaukė. Tamsoje 
Lorensui tekdavo kalbėti daugiau, nes nebesimatė 
jo gestų. Tamsoje jis netgi darėsi kažkoks neapčiuo- 
piamas. 

— Kai kas tuo netiki, - pasakė jis. 

— Medžiokle? 

- Žvėrimi. 

Vėl stojo tyla. 

— Nesuprantu, - pasakė Kamilė, kuri nejučiomis 
mėgdžiodama kartais imdavo taupyti žodžius nu- 
kąsdama frazės pradžią. 

— Kai kas mano, kad žvėries nėra, - prisivertęs 
paaiškino Lorensas. - Jokio žvėries. Kai kas man 
slapčia tai pasakė. 

— A-a, - tarstelėjo Kamilė. - O kuo tada jis tiki? 
Kad tai sapnas? 

- Ne. 

— Haliucinacija? Masinė psichozė? 

— Ne. Mano, kad žvėries nėra. 

- Jis netiki ir papjautomis avimis? 

— Ne, tiki. Aišku, kad tiki. Bet ne Žvėrimi. 

Kamilė nusiminusi truktelėjo pečiais. 

— Tai kuo tada jis tiki? 

- Jis tiki žmogumi. 

Kamilė atsitiesė, krestelėjo galvą. 

- Žmogumi? Ryjančiu avis? O įkandimai? 

Lorensas susiraukė tamsoje. 

— Kai kas tiki vilkolakiu. 

Vėl stojo tyla, paskui Kamilė uždėjo delną kana- 
diečiui ant rankos. 

- Vilkolakiu? - pakartojo, instinktyviai pritil- 
džiusi balsą, tarsi to nelabo žodžio jokiu būdu ne- 
galima trimituoti nuo kiekvieno stogo. - Vilkolakiu? 
Nori pasakyti, kažkokiu psichu? 

— Ne, vilkolakiu. Kai kas tiki tikru vilkolakiu. 

Kamilė įdėmiai žvelgė tamsoje Lorensui į veidą, 
stengdamasi įžiūrėti, ar jis šaiposi iš jos, ar ką. Bet 
kanadiečio veidas buvo šaltas ir abejingas. 

— Tu kalbi apie tuos vyrukus, kurie naktį per- 
simaino - jiems išdygsta vilko nagai, iltys, suželia 
kailis? Tokius vyrukus, kurie patraukia į kaimus ryti 
žmonių, o auštant paslepia kailį po švarku ir eina į 
darbą? 

- Tikrai taip, - rimtai patvirtino Lorensas. - Žo- 
džiu, apie vilkolakį. 

- Ir toks būtų įsiveisęs apylinkėse? 

— Taip. 

- Ir galabijęs visas tas avis nuo pat žiemos? 

- Arba dvidešimt paskutiniųjų. 

- Otu, - neatlyžo Kamilė, - tu tuo tiki? 

Lorensas gūžtelėjo pečiais su neaiškia šypsena 
lūpose. 

— God, - pratarė. - Ne. 

Kamilė pakilo, nusišypsojo, mostelėjo rankomis, 
lyg vaikydama sutemas. 

- Koks priekvaišis tau tai papasakojo? 

- Siuzana Roslen. 

Netekusi žado Kamilė įdėmiai pažvelgė į kana- 
dietį, tebesėdintį ant laiptelio su šalmu rankoje, vis 
tokį pat ramų. 

- Tikrai, Lorensai? 

- Tikrai. Aną vakarą, kol tu taisei nuotėkų vamz- 
dį. Ji sako, tai sumautas mulkis vilkolakis užtvindęs 
krauju visą apygardą. Kad dėl to jo dantys ir nėra 
normalūs. 

— Siuzana? Tu tikrai kalbi apie Siuzaną? 

- Taip. Storulę. 

Priblokšta Kamilė stovėjo nejudėdama, nusviru- 
siomis rankomis. 

- Ji sako, - toliau kalbėjo Lorensas, - kad tą su- 
mautą mulkį vilkolakį... - Lorensas ieškojo žodžio, - 
tą sumautą vilkolakį išbudino čia sugrįžę vilkai ir 
dabar jis dangstosi jų antpuoliais, kad nuslėptų savo 
nusikaltimus. 

- Siuzana - ne beprotė, - murmtelėjo Kamilė. 

- Puikiai žinai, kad ji visiškai trenkta. 

Kamilė nutylėjo. 

— Iš tiesų tu tai žinai, - vėl prabilo Lorensas. - Ir 
aš tau dar nepasakiau blogiausio, - pridūrė. 

— Ar nenori į vidų? - paklausė Kamilė. - Aš su- 
šalau, labai sušalau. 

Lorensas kilstelėjo galvą ir pašoko, lyg tik dabar 
pastebėjęs, kaip sukrėtė Kamilę. Kamilė mylėjo sto- 
rulę. Jis apkabino jos pečius, paglostė nugarą. Pats 
buvo prisiklausęs tiek daug neįtikinamiausių istorijų 
apie senas moteris, pavirtusias grizlėmis, apie griz- 
lius, pavirtusius sniego kurapkomis, ir apie kurap- 
kas - klajojančias vėles, kad visos tos beprotiškos 
pasakėlės jau seniai jo nebejaudino. Žmogus ir lau- 
kinė gamta niekada nebuvo darni pora. O čia, toje 
mažučiukėje Prancūzijoje, jie visai nuo jos atpratę. 
O svarbiausia, Kamilė mylėjo storulę. 

- Eikš į vidų, - pakvietė panardindamas lūpas į 
jos plaukus. 

Kamilė nedegė šviesos, kad nereikėtų plėšti iš Lo- 
renso žodžių. Tekėjo mėnuo, ir buvo pakankamai 
šviesu. Ji atsisėdo į seną pintą krėslą, prisitraukė prie 
smakro kelius, apkabino rankomis. Lorensas atidarė 
stiklainį su vynuogėmis, užpiltomis degtine, įvertė 
gal dešimtį į puodelį ir padavė jai. Sau prisisunkė 
taurelę gryno alkoholio. 

- Juk visada galime pasigerti, - pasiūlė. 

- Šito stiklainio neužteks. 

Kamilė suvalgė vynuoges, stambias sėklas sumetė 
į savo puodelį. Mielai būtų išspjovusi jas į židinį, 
bet Lorensui nepatiko, kad moteris spjaudytų į Ži- 

dinį, - ji turi būti aukščiau vyriško storžieviškumo 
ir nepaliaujamo spjaudymosi. 

— Apgailestauju dėl Siuzanos, - pasakė jis. 

- Galų gale, galbūt ji prisiskaitė per daug afrikie- 
tiškų pasakų, - pavargusi spėjo Kamilė. 

- Galbūt. 

— Ar Afrikoje yra vilkolakių? 

Lorensas skėstelėjo rankomis. 

— O kaipgi. Tik gal jie ten pasiverčia hienomis, 
šakalais. 

— Sakyk, kas toliau, - paprašė Kamilė. 

- Ji žino, kas jis. 

— Vilkolakis? 

— Taip. 

— Pasakyk. 

— Masaras, tas vyrukas iš skerdyklos. 

— Masaras? - aiktelėjo Kamilė. - Dieve mano, 
kodėl Masaras? 

Lorensas sumišęs pasitrynė skruostą. 

— Pasakyk, - pakartojo Kamilė. 

— Nes Masarui ant kūno neželia plaukai. 

Kamilė netvirta ranka ištiesė jam puodelį, ir Lo- 
rensas įvertė jai dar šaukštą uogų. 

— Kaip tai neželia plaukai? 

— Ar esi mačiusi tą tipą? 

— Vieną kartą. 

- Jo kūnas be plaukų. 

— Nesuprantu, - griežtai tarė Kamilė. - Jis su 
plaukais, kaip tu ir aš. Juodi karčiai iki pat akių. 

— Sakiau, kūnas. Kūnas be plaukų, Kamile. 


63 


— Nori pasakyti - rankos, kojos, krūtinė? 

— Taip, tas vyrutis plikas kaip kūdikis, štai taip. 
Smulkiau nemačiau. Regis, jis net nesiskuta. 

Kamilė prisimerkė, kad mintyse išvystų Masarą 
aną rytą prie furgonėlio. Vėl pamatė baltą jo rankų 
ir skruostų odą, tokią keistą greta matinių kitų vyrų 
veidų. Taip, gal jo kūnas ir be plaukų. 

- Ir kas tada? - paklausė. - Kas iš to? 

- Tu ne ką teišmanai apie vilkolakius? 

— Ne, ne ką. 

— Dienos šviesoje nemokėtum jų atpažinti? 

— Ne. O iš ko tą vargšiuką turėčiau atpažinti? 

- Iš to. Vilkolakio kūnas be plaukų. Ir žinai kodėl? 
Nes jie jam želia iš vidaus. 

- Juokauji? 

— Pasiskaityk senas savo seno trenkto krašto kny- 
gas. Pamatysi. Ten parašyta. Ir daugybė žmonių kai- 
muose tą žino. Storulė taip pat. 

— Siuzana. 

— Siuzana. 

- Jie žino tą dalykėlį apie plaukus? 

- Tai ne dalykėlis. Tai vilkolakio ženklas. Kito 
nėra. Jam plaukai želia iš vidaus, nes tai išvirkščias 
žmogus. Naktį jis išsiverčia, ir pasirodo gauruotas 
kailis, 

— Vadinasi, Masaras tėra lyg kokie išversti kai- 
liniai? 

- Jei taip nori. 

— O dantys? Jie dviejų galų? Kur jis juos slepia 
dieną? 

Lorensas pastatė stiklinę ant stalo ir atsisuko į 
Kamilę. 

— Nėra ko nervintis, Kamile. Bullshit, ne aš taip 
sakau. Storulė. 

- Siuzana. 

— Siuzana. 

— Taip, - pasakė Kamilė. - Atleisk. 

Kamilė pakilo, paėmė vynuogių stiklainį, iškrėtė 
likučius į puodelį. Uoga po uogos, vis dėlto raumenys 
galiausiai atsipalaiduoja. Vynuoges buvo paruošusi 
Siuzana. Kambarėlyje už virtuvės Ekaro šeimininkė 
pilnu garu varė skaidriąją iš vynuogių išspaudų - ji 
vadino ją ugniniu vandeniu, ir jos kiekis gerokai 
pranoko leistinas normas, nustatytas vynuogynų sa- 
vininkams. „Nusispjaut man į leistinas normas“, - 
sakydavo ji. Beje, Siuzanai nerūpėjo jokios pasaulio 
leistinos normos nei jų apribojimai, nei mokesčiai, 
etiketės, kvotos, draudimai, instrukcijos, produktų 
vartojimo terminai ir kiti panašūs niekai. Kad ūkis 
smarkiai nepažeistų piliečiams leistinų normų, rū- 
pinosi jos valdytojas Biutejis, o Nakvišius prisiėmė 
sanitarinę priežiūrą. Kamilė svarstė, kaip tokia mo- 
teris, kuriai pažeisti viešąjį įstatymą - tas pats, kas 
išlaužti paprasčiausias kluono duris, galėjo patikėti 
tokia absurdiška ir pavojinga paskala, kaip ta - apie 
vilkolakį. Ji užsuko stiklainio dangtelį ir žengtelėjo 
kelis žingsnius, suspaudusi rankose puodelį. Ne- 
bent Siuzana, priešgyniaudama bendriesiems įsta- 
tymams, kuria savo pačios tvarką. Savo tvarką, savo 
įstatymus, savo pasaulio supratimą. Kol visi krūvoje 

lakstė paskui kažkokį žvėrį - bendras blokas bendros 
idėjos vardan - Siuzana Roslen, priešiška bet kokiai 
bendrajai minčiai, veikė viena. Metė iššūkį bendrajai 
nuomonei ir rėmėsi kita logika, kad ir kokia ji būtų, 
bet tik ne tokia, kaip kitų. 

— Ji trenkta, - trumpai užbaigė Lorensas, tarsi 
būtų sekęs Kamilės mintis. - Gyvena kaip ne šiame 
pasauly. 

- Kaip ir tu. Tu gyveni sniegynuose, su meško- 
mis. 

- Bet aš nesu trenktas. Galbūt tai stebuklas, bet aš 
nesu trenktas. Tuo mes su storule ir skiriamės. Jai į 
viską nusispjaut. Nusispjaut, kad dvokia avimis. 

— Baik dėl to dvoko, Lorensai. 

- Ir nemanau. Jinai pavojinga. Pagalvok apie Ma- 
sarą. 

Kamilė perbraukė ranka veidą. Lorensas teisus. 
Jei Siuzana kliedi apie vilkolakį, bala nematė. Kiek- 
vienas kliedi, kas jam į galvą užeina. Bet apkaltinti 
žmogų - kas kita. 

— Kodėl Masaras? 

— Nes jam neželia plaukai, - kantriai pakartojo 
Lorensas. 

- Ne, - mažumą išvargusi pasakė Kamilė. - Iš- 
skyrus plaukus - pamiršk tuos suknistus plaukus. 
Kaip manai, kodėl ji jo įsitvėrė? Tasai tipas truputį 
panašus į ją - atsiskyręs, vienišius, nemylimas. Ji 
turėtų jį ginti. 

- Būtent. Jis per daug panašus į ją. Jie medžioja 
tuose pačiuose plotuose. Ji turi jį sudoroti. 

— Tu per daug galvoji apie grizlius. 

— Nes taip yra. Jie - du įnirtingi varžovai. 

Kamilė pakraipė galvą. 

— Ką ji tau apie jį sakė? Išskyrus plaukus. 

— Nieko. Atėjo Solimanas, ir ji nutilo. Nieko dau- 
giau nesužinojau. 

— Tai jau nemažai. 

— Gerokai per daug. 

— Ką galėtume padaryti? 

Lorensas priėjo prie Kamilės, uždėjo jai ant pečių 
rankas. 

— Pasakysiu tau tai, ką man vis kartodavo tėvas. 

— Gerai, - tarė Kamilė. 

- Nori būti laisvas - prikąsk liežuvį. 

- Aišku. O toliau? 

— Mes užsičiaupsime. Jei per nelaimę storulės 
kaltinimai pasklistų už Ekaro ribų, Masarui būtų 
riesta. Žinai, ką vos prieš porą šimtų metų tavo šalyje 
darydavo tiems, kuriuos įtardavo? 

— Pasakyk. Jeigu jau taip. 

- Perskrosdavo pilvą nuo krūtinės iki kiaušių, kad 
pažiūrėtų, ar želia iš vidaus plaukai. Paskui būdavo 
per vėlu apverkti klaidą. 

Lorensas spustelėjo Kamilei pečius. 

— Nereikia, kad tai pasklistų už jos sumautos avi- 
dės ribų, - pabrėždamas ištarė. 

— Nemanau, kad žmonės būtų tokie bukapročiai, 
kaip tau atrodo. Jie nepuls Masaro. Žmonės puikiai 
žino, kad galabija vilkas. 

- Tavo tiesa. Įprastais laikais netgi būtų visiš- 
ka tiesa. Bet tu pamiršai štai ką: tas vilkas ne toks, 
kaip kiti. Aš mačiau jo dantų atspaudus. Ir patikėk, 

Kamile, kai sakau, kad tai žvėris galiūnas — žvėris, 
kokio, manau, dar niekad nesu matęs. 

— Aš tavim tikiu, - tyliai atsiliepė Kamilė. 

— Ir netrukus tai bus žinoma ne man vienam. Tie 
vyrukai ne akli, jie netgi išmanūs, ką besakytų storu- 
lė. Netrukus supras. Supras, kad turi reikalą su kaž- 
kuo ypatingu, su kažkuo, ko dar niekad nėra matę. 
Supranti, Kamile? Supranti, koks tai pavojus? Kažkas 
nenormalaus. Tada jie išsigąs. Tada ims lankstytis 
stabams ir deginti atsimetėlius. Ir jeigu storulė Siu- 
zana paskleis gandą, jie puls Masarą ir perskros jam 
pilvą nuo krūtinės iki kiaušių. 

Įsitempusi Kamilė linktelėjo galva. Niekada dar 
Lorensas vienu sykiu nebuvo tiek kalbėjęs. Jis nepa- 
leido jos, lyg norėtų apginti. Kamilė jautė karštas jo 
rankas sau ant nugaros. 

- Štai kodėl reikia būtinai rasti tą žvėrį, gyvą ar 
negyvą. Negyvą - jeigu ras jie, gyvą - jeigu aš. O kol 
kas reikia laikyti liežuvį už dantų. 

— O Siuzana? 

— Nueisime pas ją rytoj, liepsime prikąsti lie- 
žuvį. 

- Ji nemėgsta, kai jai kas liepia. 

— Bet mėgsta mane. 

— Galbūt ji pasakė dar kam nors, ne tik tau. 

— Nemanau. Tikrai ne. 

- Kodėl? 

- Nes ji įsitikinusi, kad visi Sen Viktoro gyven- 
tojai - sumauti mulkiai. Išskyrus mane, nes aš sve- 
timšalis. Ir dar pasakė man todėl, kad aš pažįstu 
vilkus. 

— Kodėl nieko man nesakei trečiadienį vakare, 
kai grįžai iš Ekaro? 

— Maniau, jie išbaidys tą gyvūną per guitynes, 
ir viskas pasimirš. Nenorėjau prieš tave be reikalo 
suniekinti storulės. 

Kamilė palingavo galva. 

— Tavo Siuzana trenkta, - murmtelėjo Lorensas. 

— Vis tiek ji man patinka. 

- Žinau. 

IX 


Kitą rytą, pusę aštuonių, Lorensas užvedė mo- 
tociklą. Apsnūdusi Kamilė įsitaisė už jo, ir jie lėtai 
važiavo du kilometrus, skiriančius juos nuo Ekaro. 
Viena ranka Kamilė laikė apkabinusi Lorensą per 
juosmenį, kita spaudė tuščią stiklainį nuo vynuogių. 
Jei negrąžindavai stiklainio, Siuzana Roslen neduo- 
davo vynuogių - toks buvo įstatymas. 

Lorensas pasuko į kairę akmeningu taku, vedan- 
čiu prie namo. 

— Farai! - riktelėjo Kamilė purtydama Lorensą 
už peties. 

Lorensas ženklu parodė, kad mato, išjungė vari- 
į mėlyną „universalą“, stovintį priešais avidę, kaip 
anądien, ir į tuos pačius žandarus, mažą ir vidutinį, 
šmirinėjančius nuo automobilio iki pastato. 

— God, - pratarė Lorensas. 

- Velnias, - pritarė Kamilė. - Vėl antpuolis. 

- Bullshit. Dabar storulės nebeapmaldysi. 

— Siuzanos. 

— Siuzanos. 

— Verčiau tai būtų atsitikę kitur. 

— Renkasi vilkas, - pasakė Lorensas. - Atsitikti- 
numas čia niekuo dėtas. 

— Renkasi? 

- Aišku. Iš pradžių šniukštinėja ir randa. Lengva 
prieiti, atoki avidė, šunys pririšti. Tada jis grįžta. Ir 
grįš. Jei įjunks, bus lengviau sugauti. 

Lorensas padėjo šalmus ir pirštines ant moto- 
ciklo. 

- Eime, - tarė. - Patikrinti žaizdų. Ar tokios pa- 
čios. 

Lorensas krestelėjo ilgus šviesius plaukus, lyg 
bundantis žvėris - dažnai taip darydavo, kai susi- 
durdavo su kokiu sunkumu. Kamilė susibruko su- 
gniaužtus kumščius į kelnių kišenes. Takas kvepėjo 
čiobreliais ir bazilikais - ir krauju, pagalvojo Kamilė. 
Lorensui atrodė, kad čia visada labiausiai trenkia 
avimis ir jų prarūgusiu šlapimu. 

Jie paspaudė ranką vidutiniam žandarui - šis at- 
rodė sukrėstas ir sutrikęs. 

— Ar galima apžiūrėti žaizdas? - paklausė Lo- 
rensas. 

Žandaras gūžtelėjo pečiais. 

- Nieko negalima liesti, - pratarė automatiškai. — 
Nieko negalima liesti. 

Ir drauge mostelėjo jiems pavargusia ranka - ga- 
lite eiti. 

- Dėmesio, tenai bjauru, - pasakė. - Tenai bjau- 
ru. 

— Aišku, kad bjauru, - atitarė Lorensas. 

- Atėjote vynuogių? - paklausė žiūrėdamas į tuš- 
čią stiklainį nusvirusioje Kamilės rankoje. 

- Iš dalies, - atsakė Kamilė. 

— Na, jūs nepataikėte. Nepataikėte. 

Kamilė svarstė, kodėl žandaras viską pakartoja 
du kartus. Tikriausiai, kai viską kartoji du kartus, tai 
užima daugybę laiko, kaip niekur nieko pusę dienos. 
O Lorensas, kuris teištaria trečdalį frazės, sutaupo 
daugybę laiko. Nebent jį praranda - nelygu, kaip 
pažiūrėsi. Kamilės motina sakydavo, kad prarastas 
laikas yra išloštas laikas. 

Ji nukreipė žvilgsnį į avidę, bet šį rytą tarpduryje 
nebuvo nei Solimano, nei Nakvišiaus. Kai ji įėjo į 
vidų, Lorensas jau buvo ją aplenkęs. Jis atsisuko į ją, 
tamsoje išblyškęs kaip drobė, tiesdamas ranką, kad 
ją sulaikytų. 

— Neik, Kamile, - sušnabždėjo. - Tai ne avis. Jesus 
Christ. 

Bet Kamilė jau pamatė. Purvinuose šiauduose, 
ant nugaros, išskėtusi rankas, su iki kelių užsivertu- 
siais naktiniais marškiniais, tysojo Siuzana. Iš siau- 
bingos žaizdos gerklėje pritekėjo klanas kraujo. Ka- 
milė užsimerkė ir tekinom spruko lauk. Ji atsitrenkė 
į vidutinį žandarą, kuris sulaikė ją glėbyje. 

— Kas čia nutiko?! - sukliko ji. 

— Vilkas, - atsakė žandaras. - Vilkas. 

Paėmęs už rankos, nuvedė ją iki policijos auto- 
mobilio ir pasodino ant priekinės sėdynės. 

— Man taip pat skaudu, - pasakė žandaras. - Bet 
negaliu to pasakyti. Ne pagal taisykles. 

- Jai, Siuzanai, nusišvilpt į taisykles! - riktelėjo 
Kamilė. 

- Žinau, mažyte, žinau. 

Iš automobilio daiktinės jis ištraukė butelį ir ne- 
rangiai ištiesė jai. 

— Aš nenoriu degtinės, - raudojo Kamilė. - No- 
riu vynuogių. Aš atėjau vynuogių. 

— Na, ką jūs čia dabar kaip vaikas, kaip vaikas. 

— Siuzana, - sudejavo Kamilė. - Mano storulė 
Siuzana. 

— Matyt, ji išgirdo žvėrį, - pasakė žandaras. - 
Matyt, atsikėlė pažiūrėti, koks ten triukšmas avi- 
dėje. Greta jos šautuvas. Matyt, ji jį užspendė, ir 
žvėris ją puolė. Puolė. Ji buvo per daug narsi, toji 
Siuzana. 

— O Nakvišius? - piktai murmtelėjo Kamilė. - 
Kokį velnią veikė Nakvišius? 

- Kąjūs čia kaip vaikas, - pakartojo žandaras. - 
Nakvišius buvo išėjęs. Dingo viena jo avelė, šiųmetė 
jauniklė. Pusę nakties jos ieškojo, o kadangi nusi- 
dangino per toli, kad grįžtų, tai permiegojo gany- 
kloje. Grįžo septintą ryto ir paskambino mums. 
Atsargiau, mažyte. 

— Ką atsargiau? - kilstelėjo veidą Kamilė. 

— Nereikia užgaulioti Nakvišiaus, kai jis taip siel- 
vartauja. Nereikia sakyti: „o Nakvišius“, „o Nakvi- 
šius“, „kokį velnią veikė Nakvišius“, ar kitų panašių 
kvailysčių. Jūs ne vietinė, tad nieko nesakykite, nie- 
ko nesakykite, prieš tai gerai nepagalvojusi. Siuza- 
na buvo Nakvišiui Mergelė Marija, ne mažiau. Tad 
jokių kvailysčių. Svarbiausia - jokių kvailysčių. 

Įbauginta Kamilė linktelėjo galva, atgalia ranka 
nusibraukė ašaras. Vidutinis žandaras ištiesė jai 
popierinę nosinaitę. 

— Kur jis? - paklausė ji. 

— Avidės kampe. Jis budi. 

— O Solimanas? 

Žandaras bejėgiškai papurtė galvą. 

— Užsidarė išvietėje. Išvietėje. Sako, ten galą gaus. 
Tuojau mums atsiųs kolegę iš psichologinės tarny- 
bos. Ypatingais atvejais tai padeda. 

- Jis turi ginklą? 

— Ne, jokio ginklo. 

- Praeitą trečiadienį pataisiau ten varvantį bake- 
lį, - niūriai tarė Kamilė. 

- Taip. Varvantį bakelį. Ar žinote, kaip Siuzana 
įsisūnijo mažąjį Solimaną Melchiorą? 

- Taip. Tą istoriją man jau pasakojo. 

Žandaras supratingai palingavo galva. 

- Mažylis nieko kito nenorėjo, tik Siuzanos. Pa- 
sidėjo galvelę štai čia ir liovėsi gerklę laidęs. Taip 
pasakoja. Manęs čia nebuvo. Aš ne vietinis. Mes, 
žandarai, niekuomet negalime būti vietiniai, kad 
neprisirištume. 

- Žinau, - pasakė Kamilė. 

— Bet mes vis dėlto prisirišame. O Siuzana - nie- 
kas jos... 

Žandaras nutilo sulig puse žodžio, pamatęs grįž- 
tantį Lorensą - paniurusį, nukorusį galvą. 

- Ar bent nieko nelietėte? - paklausė. 

- Jūsų kolega nenuleido nuo manęs akių. 

— Na ir ką? 

- Gal tas pats žvėris. Ką gali žinoti. 

- Didysis vilkas? - paklausė žandaras primerkęs 
akis, suklusęs. 

Lorensas susiraukė. Pakėlęs ranką, išskėtė nykštį 
ir mažąjį pirštelį. 

— Didelis. Tarp krūminio ir iltinio maždaug tiek. 
Nelabai įžiūrėsi. Perkąstas petys, perkąsta gerklė. 
Matyt, nespėjo iššauti. 

Du automobiliai trinksėdami kilo aukštyn va- 
žiuojamuoju keliu. 

- Ekspertai, - tarė žandaras. - O už jų - gydy- 
tojas. 

— Eikš, - pasakė Lorensas, uždėjęs ranką Kamilei 
ant peties ir švelniai ją purtydamas. - Nereikia čia 
likti. 

- Aš norėčiau pakalbėti su Solimanu, - tarė Ka- 
milė. - Jis užsidarė išvietėje. 

- Jei kas nors užsidaro išvietėje, nieko čia nebe- 
padarysi. 

- Vis dėlto nueisiu. Jis visai vienas. 

— Laukiu tavęs prie motociklo. 

Kamilė įžengė į tamsius ir tylius namus, užkopė į 
antrą aukštą, sustojo priešais užrakintas duris. 

— Solai! - pašaukė barbendama. 

- Nešdinkitės velniop, jūs, mulkiai! - riktelėjo 
jaunuolis. 

Kamilė linktelėjo galva. Solimanas - deramas 
Siuzanos įpėdinis. 

- Solai, aš neprašau, kad tu išeitum. 

- Dink iš čia! 

- Man taip pat liūdna. 

- Tavo liūdesys nieko vertas! Nieko, girdi? Tu net 
neturi teisės čia būti! Tu nebuvai jos dukra! Dink iš 
čia! Dėl Dievo, dink! 

- Žinoma, nieko vertas. Siuzaną aš mylėjau tie- 
siog šiaip. 

— Aha! Matai! - riktelėjo Solimanas. 

— Aš taisiau jai vamzdžius ir už tai gaudavau iš 
jos daržovių ir skaidriosios. O dėl tavęs - kas man 
darbo, jei tu nelendi iš tupyklos. Pakišime tau po 
durimis kumpio. 

— Tikrai taip! - riktelėjo jaunuolis. 

- Štai kokia padėtis, Solai. Tu nebekeli kojos iš 
tupyklos. Nakvišius nebekelia kojos iš tvarto, o Biu- 
tejis — iš savo lūšnelės. Daugiau niekas niekur nebe- 
kelia kojos. Visos avys išdvės. 

— Man nusišvilpt į tuos suknistus vilnos gumulus! 
Jos besmegenės! 

— Bet Nakvišius jau senas. Jis ne tik niekur nebe- 
kelia kojos - jis nebejuda ir nebeprataria nė žodžio. 
Pastiręs kaip jo lazda. Neleisk jam susmukti, antraip 
reikės jį išvežti į senių prieglaudą. 

— Man nerūpi! 

— Nakvišius toks dėl to, kad tuo metu, kai užpuolė 
vilkas, jis buvo išėjęs. Negalėjo padėti. 

- O aš miegojau! Miegojau! 

Kamilė išgirdo, kaip Solimanas prapliupo rauda. 

- Siuzana visada norėjo, kad tu daug miegotum. 
Tu jos klausei. Tai ne tavo kaltė. 

- Kodėl ji manęs nepažadino? 

— Nes nenorėjo, kad tau kas nors atsitiktų. Tu 
buvai jos princas. 

Kamilė atsirėmė ranka į duris. 

— Taip ji sakydavo, - pridūrė. 

Kamilė vėl užkopė prie avidės; ją sustabdė vidu- 
tinis žandaras. 

— Ką jis veikia? - paklausė. 

— Verkia, - pavargusi atsakė ji. - Sunku kalbėti, 
kai kas nors užsidaręs išvietėje. 

— Taip, - linktelėjo žandaras, tarytum jam būtų 
tekę vedžioti šnekas su daugybe Žmonių, užsidariu- 
sių išvietėje. - Psichologė nesirodo, - tarė pažvelgęs 
į laikrodį. - Nežinau, kokį galą jie ten veikia. 

— O gydytojas? Ką jis sako? 

— Ką ir traperis. Kad ji papjauta. Papjauta. Tarp 
trečios ir ketvirtos nakties. Dantų atspaudų nelabai 
matyti. Reikės apvalyti. Bet jis sako, viskas čia neryš- 
ku, ne taip, kaip būtų įsispaudę molyje, ar ne? 

Kamilė linktelėjo. 

— Nakvišius vis dar ten viduje? 

— Taip. Bijome, kad visai nesuakmenėtų. 

— Visada galite paprašyti tų žmonių iš psicholo- 
ginės tarnybos pas jį nueiti. 

Žandaras nuoširdžiai papurtė galvą. 

- Neverta, - pareiškė. - Nakvišius kietas kaip rie- 
šutų maišas. Jam ta psichologija - kaip šuniui penkta 
koja. 

— Na ką gi, - pasakė Kamilė. - Gal pasakytumėt, 
kuo jūs vardu? 

- Lemirajis. Žiustenas Lemirajis. 

- Ačiū, - padėkojo Kamilė ir patraukė toliau, nu- 
korusi rankas. 

Ji priėjo prie Lorenso, sėdinčio ant motociklo, 
tylomis užsivožė šalmą. 

— Nebežinau, kur nukišau stiklainį, - murmte- 
lėjo. 

— Manau, tai nesvarbu, - pasakė Lorensas. 

Kamilė palingavo galva, apžergė motociklą ir ap- 
kabino kanadietį per juosmenį. 

X 


Lorensas sustabdė motociklą priešais namus ir 
nekrustelėdamas laukė, kol nulips Kamilė. 

— Neini? - paklausė ji. - Išsivirsime kavos, ne- 
nori? 

Lorensas papurtė galvą, rankomis spausdamas 
vairą. 

- Iškart grįžti į Masyvą? Nori ieškoti to bjaurybės 
vilko? 

Lorensas padvejojo, nusiėmė šalmą, krestelėjo 
plaukus. 

— Aplankysiu Masarą, - tarė. 

— Masarą? Tokiu laiku? 

— Jau devynios, - pasakė Lorensas žvilgtelėjęs į 
laikrodį. 

— Nesuprantu, - pratarė Kamilė. - Ko tau reikia 
iš to Žmogaus? 

Lorensas susiraukė. 

— Man neaišku, kaip tas vilkas galėjo pulti, - at- 
sakė. 

— Ką gi, vis dėlto puolė. 

- Vilkas bijo žmogaus, - toliau kalbėjo Loren- 
sas. - Jis jo vengia. 

— Ką gi. Jis jo nevengė. 

- Siuzana buvo stambi, tvirta, gerklinga. Ryžtinga 
ir ginkluota. Turbūt įvarė jį į kampą. 

— Na, gerai, tą ji ir padarė, Lorensai. Įvarė jį į kam- 
pą. Visi žino, kad įvarytas į kampą vilkas puola. 

- Štai dėl to man ir neramu. Storulė šį tą išmanė. 
Nebūtų ryžusis įvaryti į kampą vilko. Būtų apėjusi jį 
iš užpakalio, įkišusi šautuvą pro kurį nors langelį ir 
šovusi. Štai ką būtų padariusi storulė. Bet įeiti į avidę 
ir užspęsti žvėrį - God, negaliu įsivaizduoti. 

Kamilė suraukė antakius. 

- Paaiškink, - paprašė. 

— Nenoriu. Nesu įsitikinęs. 

- Ir vis dėlto paaiškink. 

— Bullshit. Siuzana apkaltino Masarą - ir Siuzana 
žuvo. Galbūt nuėjo pas Masarą ir išdėjo jam visus 
tuos pliauškalus apie vilkolakį. Nieko nebijojo. 

- O toliau, Lorensai? Juk Masaras nėra vilkolakis? 
Ką jis būtų daręs? Pasijuokęs, ar ne? 

— Nebūtinai pasijuokęs. 

— Masaras jau turi blogą vardą, ir nuo jo sprunka 
vaikai. Kas jam darbo Siuzanos kaltinimai? Žmonės 
ir taip pliauškia, kad jam neželia plaukai, kad jis im- 
potentas, pederastas, priekvaišis ir dar nežinau kas. 
Kokį velnią jam gali rūpėti vilkolakis? Jis pajėgus 
bet ką ištverti. 

— God. Tu nesupranti. | 

— Na, tai paaiškink. Dabar ne metas kažką nu- 
tylėti. 

— Masarui nerūpi paskalos. All right. Bet įsivaiz- 
duok, kad storulė teisi? Kad Masaras papjovė tas 
avis? 

— Nesvaičiok, Lorensai. Sakei, kad tuo netiki. 

— Ne vilkolakiu. Ne. 

— Po velnių, tu pamiršti žaizdas. Tai ne Masaro 
dantys, ar ne? 

- Ne Masaro. 

— Aha. Matai. 

— Bet Masaras turi šunį. Labai didelį šunį. 

Kamilė krūptelėjo. Šunį ji buvo mačiusi aikštė- 
je - didelį gyvulį dailiomis dėmėmis; stambi jo galva 
siekė žmogui iki juosmens. 

— Vokiečių dogas, - tarė Lorensas. - Didžiausias 
iš šunų. Vienintelis, kuris dydžiu gali prilygti vilkui 
ar jį pranokti. 

Kamilė užkėlė koją ant motociklo pedalo, atsi- 
duso. 

- Kodėl tiesiog ne vilkas, Lorensai? - paklausė 
tyliai. - Tiesiog kažkoks senas vilkas? Kodėl ne Plikis 
Krasas? Dar vakar jo ieškojai. 

— Nes storulė būtų iššovusi jam į uodegą. Pro 
langą. Aplankysiu Masarą. 

— Kodėl ne Lemirajį? 

— Kas tas Lemirajis? 

- Vidutinis žandaras. 

- God. Dar ne metas. Mes tiesiog pasišnekėsi- 
me - Masaras ir aš. 

Lorensas užvedė motociklą ir dingo atšlaitėje. 


Jis sugrįžo tik per pietus. Truputį apsnūdusi ir 
neišalkusi Kamilė, pasidėjusi ant stalo duonos ir po- 
midorų, valgė sklaidydama vakarykštį laikraštį ir jo 
nematydama. Net Profesionaliosios įrangos ir įrankių 

katalogas šiandien niekuo nebūtų įstengęs jai padėti. 
Lorensas įėjo, netardamas nė žodžio padėjo šalmą ir 
pirštines ant kėdės, metė žvilgsnį į stalą, dar išėmė 
kumpio, sūrio, obuolių ir atsisėdo. Kamilė nesistengė 
kaip paprastai užmegzti pokalbio. Tad Lorensas tylė- 
damas pavalgė, kartkartėmis krestelėdamas plaukus 
ir su nuostaba dirsčiodamas į ją. Kamilė svarstė, kas 
atsitiktų, jei ji nesistengtų jo kalbinti. Gal jie taip ir 
sėdėtų už šio stalo ir keturiasdešimt metų tylėdami 
valgytų pomidorus, kol galop vienas jų numirtų. 
Galbūt. Tokia perspektyva, regis, Lorenso nejaudino. 
Po dvidešimties minučių Kamilė nebeištvėrė. 

— Matei jį? 

— Pradingo. 

— Kodėl „pradingo“? Vyrukas turi teisę išeiti pa- 
sivaikščioti. 

— Taip. 

- Šuo buvo? 

- Ne. 

— Matai. Jis buvo išėjęs pasivaikščioti. Be to, šian- 
dien sekmadienis. 

Lorensas kilstelėjo smakrą. 

— Atrodo, kiekvieną sekmadienį jis eina į sep- 
tintos valandos mišias, - pasakė Kamilė. - Kitame 
kaime. 

- Būtų grįžęs. Per dvi valandas apėjau viską aplink 
jo lūšną. Jo nemačiau. 

— Kalnai dideli. 

— Užsukau į Ekarą. Solimanas išėjo iš išvietės. 

- Psichologė? 

Lorensas linktelėjo. 

— Jam ne kas, - pasakė. - Gydytojas davė rami- 
namųjų. Jis miega. 

— O Nakvišius? 

- Atrodo, išsijudino. 

- Gerai. 

— Per metrą. 

Kamilė atsiduso, atsignybo gabalėlį duonos, išsi- 
blaškiusi sužiaumojo. 

— O kaip tau atrodo Nakvišius? - paklausė. 

— Nykus. 

— A-a, man jis atrodo veikiau įspūdingas. 

- Įspūdingi vyrukai visada nykūs. 

— Gali būti, - sutiko Kamilė. 

- Šįvakar dar užsuksiu pas Masarą vakarienės 
metu. Tikrai nepražiopsosiu. 

Tačiau ir vakare Lorensas Masaro lūšnoje nerado. 
Pralaukė daugiau kaip pusantros valandos, atsirėmęs 
jo durų, stebėdamas, kaip kalnus apgaubia tamsa. 
Laukti Lorensas mokėjo kaip niekas. Jam buvo tekę 
daugiau kaip dvidešimt valandų tykoti praeinančio 
lokio. Kai visai sutemo, jis pasuko atgal į kaimą. 

— Man neramu, - pasakė Kamilei. 

— Tu irzti dėl to tipo. Niekas nežino jo įpročių. 
Karšta. Galbūt laisvas dienas jis praleidžia kalnuo- 
se. 

Lorensas susiraukė. 

— Rytoj jam darbas. Turėtų būti grįžęs. 

— Neirzk dėl to tipo. 

- Trys galimybės, - pasakė Lorensas atkišdamas 
tris pirštus. - Masaras nekaltas kaip avinėlis. Išėjo į 
kalnus ir pasiklydo. Ir miega sau kur nors prie kokio 

šiekšto. Arba koja pakliuvo į spąstus. Ar įkrito į ko- 
kią išgraužą. Net vilkai įkrenta į išgraužas. Arba... 

Lorensas ilgam nutilo. Kamilė papurtė jį už ke- 
lio - taip paklibinama lemputė, kai nutrūksta kon- 
taktas. Tai paveikė. 

— Arba Masaras vis dar nekaltas. Bet Siuzana at- 
ėjo su juo pasikalbėti. Šįryt jis sužino apie jos žūtį. 
Išsigąsta. O jei jį užpuls visas kaimas? Jei storulė 
papasakojo kitiems? Bijo, kad jam perrėš pilvą nuo 
krūtinės iki kiaušių. Ir su savo šunimi sprunka. 

- Netikiu, - pasakė Kamilė. 

— Arba galų gale Masaras - žudikas. Su savo dogu 
išpjovė avis. Paskui papjovė Siuzaną. Bet galbūt Siu- 
zana papasakojo kitiems - pavyzdžiui, man. Taigi 
jis sprunka. Neša kudašių. Jis pamišėlis, kraugerys 
ir žudo savo pabaisos iltimis. 

— Taip pat netikiu. Visa tai dėl to, kad tam varg- 
šui neželia plaukai. Dėl to, kad jis toks negražus ir 
vienišas. Jam jau turbūt ir taip ne per daug linksma 
vienut vienam ir be jokio plaukelio. 

— Ne, - pertarė ją Lorensas. - Dėl to, kad storulė 
turėjo proto ir nebūtų įvariusi vilko į kampą. Ir dėl 
to, kad Masaras dingo. Nuvažiuosiu ten rytoj auštant. 
Kol jis nepaspruko į Dinį. 

— Prašau. Palik tą žmogų ramybėje. 

Lorensas paėmė Kamilę už rankos. 

— Tu visada visus užstoji, - nusišypsojo. 

— Taip. 

- Pasaulis ne toks. 

— Toks. Ne. Man nerūpi. Palik Masarą ramybėje. 
Jis nieko nepadarė. 


84 


— Tu nieko apie tai nežinai, Kamile. 

— Ar tau neatrodo, kad verčiau reikėtų ieškoti 
Kraso? 

— Būtent. Galbūt Krasas pas jį. 

— Ką nori pasakyti? Kad jis jį užmušė? 

— Ne. Prisijaukino. 

— Kodėl taip sakai? 

— Niekas nematė Kraso jau beveik dveji metai. 
Turi jis kažkur būti. Kai jie pametė jį iš akių, jis buvo 
dar vilkiūkštis. Prijaukinamas. Tokio tipo, kuris ne- 
bijo vokiškų dogų. 

- Ir kur jis būtų jį slėpęs? 

— Medinėje pašiūrėje, kurioje laiko šunį. Niekas 
nesiartina prie Masaro, o dar mažiau prie dogo pa- 
šiūrės. Jokio pavojaus, kad kas pastebės. 

— O kuo būtų jį šėręs? Vilkai daug ryja. Išaiškėtų. 

- Jau jo šuo ėda už dešimt. Nepamiršk: Masaras 
apsiperka Dinyje. Beveik nepastebimai. Galbūt ir 
medžioja. Ir dirba skerdykloje. Galėjo išauginti Kra- 
są be jokios rizikos. 

— Kurių galų vilką? 

— Kurių galų dogą? Kad jaustųsi galingas, kad at- 
sigriebtų. Ir kad būtų kitoks. Pažinojau vieną psichą, 
kuris išaugino grizlio patelę. Ir ką - tas vyrukas tarėsi 
esąs pasaulio valdovas. Tai sujaudrina - nuosavas 
grizlis. Apsvaigina. 

— Vilkas irgi? 

- Irgi. Ypač toks kaip Krasas. Gal jis žudė su juo. 

Kamilė apmąstė visas tris Lorenso versijas. Nuo 
tos, kurioje Krasas naktį puola siundomas Masaro, 
jai nugara pagaugais ėjo. 

— Ne, - tarė ji, - Masaras pakliuvo į spąstus. Yra 
tokių, kurie kalnuose pristato jų daugybę. 

— Gal tu ir teisi, - netikėtai sutiko Lorensas, kres- 
telėdamas plaukus. - Gal man aną vakarą tiesiog 
protas aptemo nuo tos storulės. Galbūt jai galvoj 
pasimaišė, ir ji įvarė vilką į kampą. Ir vilkas šoko 
ant jos. O Masaras kalnuose. Bet tada lieka vienas 
klausimas: kur Plikis Krasas? 

XI 


Tą sekmadienį, birželio 21-ąją, Paryžiuje pliaupė 
kaip iš kibiro. 

Ir taip nuo pat ryto. Įsitaisęs prieš kambario langą 
šeštame aukšte, aptriušusiame Marė kvartalo name, 
kurio fasadas grėsmingai kybojo pasviręs virš gatvės, 
džiais nutekamaisiais grioveliais kliokia vandens 
srautai nešdami atliekas. Vienos jų atkakliai spyrio- 
josi, kitos plaukė pasroviui nėmaž nesipriešindamos. 
Gyvenimas neteisingas - net tokiame mįslingame 
atliekų pasaulyje. Vienos atlaiko, kitos ne. 

Jisai laikėsi jau penkias savaites. Nunešti jį taikėsi 
ne vanduo - į jo kailį kėsinosi trys merginos. Ypač 
viena, išstypusi rudė, vos dvidešimt penkerių metų 
džiūsna, apspangusi nuo narkotikų, nors ne visada, 
lydima dviejų vergių, dviejų apžavėtų dvidešimtme- 
čių mergiščių, kurios klausė jos kaip du perkarę, aršūs 
apgailėtini šešėliai. Iš tiesų pavojinga buvo tik rudė. 
Prieš dešimt dienų judrioje gatvėje ji į jį šovė - pora 
centimetrų virš kairiojo peties. Vieną gražią dieną 
ji suvarys jam į pilvą dailią kulkelę. Tokia manija 
buvo apsėdusi tą merginą. Kelissyk jam tai pranešė 
telefonu - dusliu, pagiežingu balsu. Dailią kulkelę 

į pilvą - tokią pačią, kokią jis prieš šešetą savaičių 
suvarė į pilvą jų vadeivai, tipui, vadinamam Diku D.,, 
nors jo vardas buvo tiesiog Žeromas Lantenas. 

Prisidengęs tuo didingu vardu, Dikas D. sutelkė 
niekingą ir vergišką gaują - keletą vaikinų ir mergio- 
čių, vos besilaikančių ant kojų ir turinčių atlikti jo 
asmens sargybinių vaidmenį. Dikas buvo ganėtinai 
pavojingas ir žiaurus tipas, parduodantis narkotikus 
radikaliais metodais, galintis sutrėkšti tave pirštų 
spragtelėjimu, riebus ir pakankamai sumanus, kad 
prasuktų savo reikaliukus, bet nepakankamai, kad 
suvoktų, jog pasaulyje, be jo, esama ir kitų žmonių. 
Jo riešus juosė dygliuotos apyrankės, šlaunys buvo 
įspraustos į odines kelnes. Sakytum, D. jo varde 
turėjo reikšti Diktatorių, Dievybę arba Demoną. 
Bjauraus likimo įgeidžiu rudaplaukė mergina buvo 
atsidavusi Dikui D. kūnu ir siela. Jis buvo jos tiekėjas, 
jos vyriškis, jos dievas, budelis ir globėjas. Jį komi- 
saras Adamsbergas ir nupylė viename rūsyje antrą 
valandą nakties. 

Kai ginkluoti policininkai išlaužė duris, tarp 
Diko D. ir Oberkamfo gaujų vyko kruvinas mūšis. 
Tie tipai nejuokavo - visi buvo ginkluoti iki dantų. 
Dikas nusitaikė į vieną policininką, ir Adamsbergas 
pykštelėjo jam į koją. Čia kažkoks kretinas palei- 
do į komisarą ketinį baro staliuką, kuris nubloškė 
Adamsbergą per tris metrus atgal, o jo automatinio 
pistoleto kulką keturis metrus į priekį, Dikui D. į 
pilvą. 

Išdava: vienas žuvęs ir keturi sužeisti, du iš jų - 
policininkai. 

Nuo to laiko Adamsbergas gyveno „su žmogu- 
mi ant sąžinės ir mergina ant sprando. Pirmą kartą 
per dvidešimt penkerius darbo policijoje metus jis 
nužudė žmogų. Aišku, jam buvo tekę prakiurdyti 
rankas, kojas, pėdas, kad išsaugotų saviškes, bet nie- 
kada - viso žmogaus. Žinoma, tai buvo nelaimingas 
atsitikimas. Žinoma, viskas per ketinį stalelį, kurį 
paleido tas bukagalvis. Žinoma, Dikas Debilas, De- 
gradas, Daunas būtų juos išpyškinęs kaip žiurkes — 
jis buvo šunsnukis. Žinoma, tai buvo nelaimingas 
atsitikimas - tačiau lemtingas. 

Ir dabar ta mergina lipa jam ant kulnų. Po Diko 
mirties visa apgailėtina gauja pasklido, išskyrus tą 
kerštingą moteriškaitę ir dvi prielipas, kurias ji tam- 
pėsi paskui save. Kerštingoji moteriškaitė turėjo gau- 
sią artileriją, išgelbėtą iš pakrikusio būrio griuvėsių, 
bet jie dar neįstengė aptikti, kur jos irštva. Ir kiekvie- 
nąsyk, kai jie sulaikydavo ją, tykančią Adamsbergo 
jo kelyje, ji įstengdavo atsikratyti ginklo dar nespėjus 
jos nučiupti nusikaltimo vietoje. Visada tūnodavo 
greta kokios nors šiukšliadėžės, susidėjusi rankas 
už nugaros. Sučiups ją policininkai, o pliauškė jau 
kažkur dingusi. Tiesiog komiška, bet kaip ją apkal- 
tinsi? Beje, Adamsbergas tramdė kolegas. Kas iš to, 
jei ją sulaikysi. Ji išeis į laisvę ir iššaus - šiandien ar 
rytoj. Tad verčiau tegu ją palieka ramybėje, ir tegu ji, 
velniai rautų, iššauna. Tada pažiūrėsime, kieno - jos 
ar jo - viršus. O apskritai kerštingoji moteriškaitė, 
trokštanti jo kailio, išvadavo jį nuo kaltės jausmo. Ne, 
jis nenutarė leistis nudaigojamas. Bet ta ilga, diena iš 
dienos trunkanti pasala jį apvalė, nuplovė. 

Adamsbergas stebėjo ją - stovi ir žliunga van- 
deniu lietuje, atsirėmusi į namo sieną prieš duris. 
Kartais ji slepiasi, kartais net nusigrimuoja ar per- 
sirengia, tarsi pasakoje. Kai pasirodydavo atidengtu 
veidu, jis nežinodavo, ginkluota ji ar ne. Dažnai sek- 
davo jį tiesiog taip, nesislapstydama - kad išklibintų 
jam nervus, manė jis. 

Tačiau Adamsbergas neturėjo nervų. Nežinojo, 
ką reiškia gūžtis, jaudintis, įsitempti, beje, atsipalai- 
duoti - taip pat. Dėl įgimto vangumo jis gyveno vi- 
sad tolygiu, visad neskubriu ritmu - bemaž atsainiai. 
Tad būdavo sunku suprasti, ar komisaras kažkuo 
susidomėjęs, ar jam tai visiškai nė motais. Tekdavo 
teirautis. Ir baimę Adamsbergas tepažino miglotai — 
veikiau iš apatijos, negu iš drąsos. 

Šis tolygumas raminamai, kone slėpiningai veikė 
kitus ir per apklausas darė nepaneigiamus stebuklus. 
Ir sykiu jame buvo kažkas erzinančio, neteisingo ir 
užgaulaus. Tie, kurie, kaip inspektorius Danglaras, 
buvo su kaupu iškentėję visus įmanomus likimo 
smūgius - didelius ir menkus, taip kaip nusitrini 
pasturgalį ant dviračio balnelio, - beviltiškai stengėsi 
vieną dieną išjudinti Adamsbergą. Vis dėlto išsiju- 
dinti - ne dievaižin koks žygdarbis. 

Rudaplaukė mergina, vardu Sabrina Monž, nieko 
nežinojo apie nepaprastus komisaro sugebėjimus 
absorbuoti. Taip pat nežinojo, kad nuo pat pirmų jos 
medžioklės dienų policininkai buvo įrengę išėjimą 
per rūsių tinklą, kuris išvesdavo Adamsbergą dviem 
gatvėmis toliau. Galų gale ji nežinojo, kad jis turi 

tam tikrą su ja susijusį planą ir gana įtemptai prie 
jo darbuojasi. 

Prieš išeidamas Adamsbergas metė į ją paskutinį 
žvilgsnį. Kartais Sabrina žadino jam gailestį, tačiau 
Sabrina buvo žudikė - tiek pat pavojinga, kiek, mąstė 
jis, trumpalaikė. 


Neskubriu žingsniu jis patraukė į barą, kurį nu- 
sižiūrėjo prieš porą metų, šeši šimtai metrų nuo jo 
namų, ir kuris, jo nuomone, buvo tikra tobulybė. 
Airiška plytų smuklė, kuri vadinosi „Juodieji Du- 
blino vandenys“ ir kurioje viešpatavo neapsakomas 
klegesys. Adamsbergas mėgo vienatvę, tada leisdavo 
laisvai klaidžioti savo mintims, bet mėgo ir žmones, 
jų bruzdesį ir it uodas mito jų būtimi aplink save. 
Vienintelė bėda su žmonėmis - jie be perstojo mala 
liežuviais, tad jų pokalbiai nepaliaujamai trikdo sa- 
vais keliais klajojančias komisaro mintis. Tada reikia 
trauktis, tačiau trauktis - vėlgi reiškia tą pačią viena- 
tvę, kurios jis norėtų porą valandų išvengti. 

„Juodieji Dublino vandenys“ įkūnijo puikų jo di- 
lemos sprendimą: bare burdavosi airiai, smarkiai iš- 
geriantys, laidantys gerkles ir kalbantys Adamsbergui 
nepažįstama kalba. Kartais komisarui atrodydavo, 
kad jis - vienas paskutiniųjų planetos gyventojų, nė 
žodžio nemokančių angliškai. Šis pirmapradis neiš- 
manymas leido jam džiugiai skendėti „Juoduosiuose 
vandenyse“ ir mėgautis gyvybine jų tėkme, kuri jam 
nėmaž netrukdė. Toje neįkainojamoje priebėgoje 
Adamsbergas ilgas valandas kažką keverzodavo ir, 

nepakrutindamas nė piršto, lūkuriuodavo, kad min- 
tys išnirtų į sąmonės paviršių. 

Taip Adamsbergas ieškodavo idėjų: tiesiog lauk- 
davo. Išnirs viena jam prieš akis it nudvėsusi Žuvis 
ant vandenų keteros - jis nutveria ją ir įdėmiai ap- 
žiūri, ar šiuo metu jam reikia to punkto, ar tai verta 
dėmesio. Adamsbergas niekada nemąstydavo, tik 
svajodavo, paskui rūšiuodavo laimikį, kaip tie Žvejai 
su graibštu, sunkia ranka naršantys po tinklo dug- 
ną ir tarp žvirgždo, dumblių, kriauklelių ir smėlio 
pirštais čiuopiantys krevetes. Adamsbergo mintyse 
buvo nemažai žvirgždo ir dumblo, ir neretai jis į 
juos įklimpdavo. Reikėjo daug ką atmesti, daug ko 
atsikratyti. Jam atrodė, kad jo sąmonė - sumiša neto- 
lygių minčių visuma ir kad kitiems žmonėms nebū- 
tinai taip pat. Pastebėjo, kad tarp jo ir jo pavaduotojo 
Danglaro esama tokio paties skirtumo, kaip tarp to 
graibšto dugno, pilno visokio šlamšto, ir tvarkingo 
žuvininko prekystalio. Ką čia bepadarysi? Galų gale, 
jei tik niekas jo per daug neragina, jis visada iš ten 
ką nors išžvejoja. Štai taip Adamsbergas naudojo 
savo smegenis - kaip neaprėpiamą jūrą maitintoją, 
kuria žmogus pasikliauja, bet jau seniai yra atsisakęs 
minties ją prijaukinti. 

Stumtelėjęs „Juodųjų Dublino vandenų“ duris, 
jis pagalvojo, kad dabar tikriausiai greitai aštuonios. 
Laikrodžio komisaras nenešiojo, išsiversdavo su vi- 
diniu savo laikmačiu, kuriuo galima buvo pasitikėti 
dešimties minučių tikslumu. Bare sklandė tas sunkus 
rūgštus gineso alaus - ar „Guinness“ raugo - kvapas, 
kurį jis išmoko mėgti ir kurio taip niekad ir neiš- 

sklaidydavo didysis ventiliatorius palubėje. Rankos 
lipo prie medinių lakuotų stalų, lipnių nuo palieto ir 
paskubomis nubraukto alaus. Ant vieno iš jų Adams- 
bergas padėjo savo bloknotą spiraline nugarėle, taip 
užsiimdamas vietą, ir atsainiai užmetė ant kėdės 
atkaltės švarką. Geriausias staliukas - po didžiule 
iškaba su negrabiai nutapytomis trimis sidabrinėmis 
pilimis, kurias ryja liepsnos; jos, buvo jam paaiškinta, 
vaizduoja gališko Dublino miesto herbą. 

Jis pakvietė Enidę, tvirtą šviesiaplaukę padavė- 
ją, neregėtai atsparią ginesui, užsisakė ir paprašė, 
kad jam leistų užmesti akį į aštuntos valandos žinių 
laidą. Jie čia žinojo, kad jis faras, ir prireikus leisda- 
vo naudotis televizijos aparatu, įspraustu po baru. 
Adamsbergas priklaupė ir įjungė televizorių. 

— Muštynės? - paklausė jo Enidė su itin ryškiu 
airišku akcentu. 

— Vilkas ryja avis, bet labai toli nuo čia. 

— Ojjūs kuo čia dėtas? 

— Nežinau. 

„Nežinau“ buvo vienas iš būdingiausių Adams- 
bergo atsakymų. Vartojo jį ne iš tingumo ar išsi- 
blaškymo, o todėl, kad teisingo atsakymo iš tikrųjų 
nežinojo - taip ir sakydavo. Šis vangus nežinojimas 
žavėjo ir erzino jo pavaduotoją Danglarą, kurio nuo- 
mone, kaip gali deramai veikti, jei visai neišmanai 
reikalo. Ir atvirkščiai, šitas netikrumas buvo būdin- 
giausias ir vaisingiausias Adamsbergo prigimties 
elementas. 

Apsikrovusi lėkštėmis Enidė nuėjo prie kitų kli- 
entų, o Adamsbergas sutelkė dėmesį į prasidedančią 

žinių laidą. Televizorių buvo pastatęs baro gale, nes 
„Juodųjų vandenų“ šurmulyje niekaip kitaip nejį- 
stengtum išgirsti diktoriaus balso. Nuo ketvirta- 
dienio jis kiekvieną vakarą sekė žinias, bet niekas 
daugiau neminėjo Merkantūro vilko. Baigta. Ir toks 
netikėtas epilogas jį stebino. Jis buvo įsitikinęs, kad 
ši pabaiga - tik trumpas atokvėpis, kad netrukus 
istorija tęsis toliau - ne itin patraukli istorija, tar- 
tum genama lemtingos būtinybės. Kodėl, jis neži- 
nojo. Nežinojo ir kodėl jį tai domina. Taip ir pasakė 
Enidei. 

Tad ne per daug nustebo išvydęs dabar jau pažįs- 
tamą Sen Viktor diu Mono kaimo aikštę. Kad girdė- 
tų, palinko prie ekrano. Po penkių minučių pakilo, 
šiek tiek priblokštas. Ar to jis atėjo čia ieškoti? Savo 
avidėje papjautos moters mirties? Ir ar ne to laukė 
visą savaitę sąmonės gelmėse? Tomis akimirkomis, 
kai tikrovė absurdiškai įkūnydavo juodžiausius jo 
lūkesčius, Adamsbergą pagaudavo svaigulys ir kone 
siaubas. Jo paties pasąmonė niekada nežadino jam 
per didelio pasitikėjimo. Jis nepasikliovė ja, kaip ko- 
kiu apanglėjusiu raganiaus katilo dugnu. 

Lėtu žingsniu sugrįžo prie staliuko. Enidė atnešė 
jam lėkštę, ir jis suknaibė savo bulvę, jos nematy- 
damas - gerą seną bulvę, apkeptą sūriu - visuomet 
tokią užsisakydavo „Juoduosiuose Dublino vande- 
nyse“. Svarstė, kodėl jo nenustebino tos moters žūtis. 
Velniai rautų, vilkai žmogaus nepuola, jie sprunka 
šalin, kaip ir turi sprukti vilkai, kupini gudrybės - 
tam jie ir vilkai. Blogiausiu atveju vaiką, bet tik ne 
suaugusįjį. Matyt, ji bus užspendusi jį į kampą. O kas 

galėtų būti toks kvailas, kad spęstų vilką į kampą? Vis 
dėlto kaip tik taip ir turėjo atsitikti. Ekrane vėl išniro 
tas pats nesutrikdomas veterinaras. Žodis mokslui. 
Jis vėl postringavo apie aštrius krūminius dantis - ir 
ten, ir čia, pirmas įspaudas, antras įspaudas. Nuo to 
tipo lenkė miegas. Bet savo amatą jis, atrodo, išmanė 
ir beveik neabejojo, kad iš tiesų tą moterį papjovė 
vilkas - didysis Merkantūro vilkas. Taip, jis, matyt, 
buvo nustebęs. 

Suraukęs antakius Adamsbergas atstūmė tuščią 
lėkštę, pasaldino kavą. Galbūt visa tai pasirodė jam 
keista jau nuo pat pradžių. Tai buvo pernelyg įstabu 
ar pernelyg poetiška, kad būtų tiesa. Kai gyvenime 
netikėtai išnyra poezija, visi stebisi, žavisi, bet ne- 
trukus susigriebia leidęsi apmulkinami, tai buvusi 
tiesiog gudrybė, suktybė. Galbūt jam pasirodė ne- 
įtikima, kad didžiulis vilkas išnirtų iš tamsybių ir 
puldinėtų kažkokį kaimą. Bet, po velnių, tai tikrai 
vilko dantys. Gal pasiutęs šuo? Ne, veterinaras pasa- 
kė pakankamai aiškiai. Žinoma, labai sunku įžvelgti 
skirtumą tiesiog iš įkandimų, bet vis dėlto tai ne 
šuo. Prijaukinimas, degeneracija, sumenkėjęs dydis, 
sutrumpėjęs snukis, vienas kitą dengiantys mažieji 
krūminiai dantys - Adamsbegas ne viską įsidėmėjo; 
žodžiu - šuniui nebūdingas toks didelis tarpas tarp 
dantų, koks buvo išmatuotas tarp įkandimų. Nebent 
labai didelio šuns - vokiečių dogo. Ar į kalnus buvo 
nuklydęs koks vokiečių dogas? Ne, nebuvo. Tad tai 
vilkas, didelis vilkas. 

Ir šį kartą jie aptiko ant žemės pėdsaką - priekinės 
kairiosios letenos - įsispaudusį avių mėšle, į dešinę 

nuo lavono. Beveik dešimties centimetrų pločio vil- 
ko letenos pėdsaką. Kai žmogus kaire koja įmina į 
mėšlą, jam tai atneša laimę. Adamsbergas svarstė, ar 
tai galioja ir vilkams. 

Reikėjo neturėti košės galvoj, kad užspęstum 
į kampą tokį žvėrį. Štai kas atsitinka, kai puoli be 
atodairos. Amžinai skubėti, spartinti įvykių eigą. 
Iš to nieko gero. Nekantrumo nuodėmė. Arba ten 
ne toks vilkas kaip kiti. Ne tik didelis, bet ir pakri- 
kusiais nervais. Adamsbergas atvertė piešimo blok- 
notą, ištraukė iš kišenės pieštuką apgraužtu galu 
ir įsistebeilijo į jį šiek tiek susidomėjęs. Pieštukas 
veikiausiai Danglaro. Tas tipas gali apgraužti visus 
pasaulio pieštukus. Adamsbergas pasukiojo jį tarp 
pirštų, mąsliai tyrinėdamas gilius rantus, kuriuos 
buvo palikę žmogaus dantys. 

XII 


Auštant Kamilė išgirdo tolstantį motociklą. Net 
nejuto, kai Lorensas atsikėlė. Kanadietis buvo tylus 
žmogus ir tausojo Kamilės miegą. Jam buvo nei šilta, 
nei šalta, ar jis miega ilgiau, ar trumpiau, bet Ka- 
milei miegas - esminė gyvenimo vertybė. Ji išgirdo 
tolstantį motoro burzgimą ir dirstelėjo į žadintuvą 
stengdamasi suvokti, kam visa ta skubra. 

Na taip, Masaras. Lorensas bando jį užklupti, kol 
tas dar neišvažiavo į Dinio skerdyklą. Ji apsivertė ant 
kito šono ir akimirksniu užmigo. 

Devintą valandą sugrįžęs Lorensas papurtė ją už 
peties. 

— Masaras namuose nenakvojo. Jo automobilis 
vis dar ten. Į darbą neišvažiavo. 

Kamilė atsisėdo, persibraukė plaukus. 

— Pranešime farams, - toliau kalbėjo jis. 

- Ką jiems sakysime? 

— Kad Masaras dingo. Kad reikia apieškoti kal- 
nus. 

- Tu nepasakosi apie Siuzaną? 

Lorensas papurtė galvą. 

— Pirmiau išnaršysim jo lūšną, - tarė. 

- Išnaršysime lūšną? Išprotėjai? 


97 


— Reikia jį surasti. 

- Kas iš to, kad išnaršysime jo trobą? 

— Galbūt sužinosim, kur jis iškeliavo. 

- Ką tu tikiesi rasti? Vilkolakio kailį, sulankstytą 
spintoje? 

Lorensas gūžtelėjo pečiais. 

- God, Kamile. Baik šnekas. Eime. 

Po trijų ketvirčių valandos jie įžengė į nediduką 
Masaro namelį, pastatytą pusiau iš akmens plokščių, 
pusiau iš lentų. Pakako tiesiog stumtelėti duris. 

- Geriau jau taip, - pasakė Kamilė. 

Troboje tebuvo du kambariai, nedidelė apytamsė 
„gyvenamoji patalpa, beveik be jokių baldų, miega- 
masis ir tualetas. Gyvenamajame kambaryje didelis 
šaldiklis - vienintelis regimas nūdienos ženklas. 

- Kaip nevalyva, - murmtelėjo Lorensas apžiū- 
rėdamas kambarį. - Prancūzai nevalyvi. Reikia ati- 
daryti šaldiklį. 

- Atidaryk pats, - atsargiai atsiliepė Kamilė. 

Lorensas nukraustė šaldiklio viršų - kepurę, kiše- 
ninį žibintuvėlį, laikraštį, kelių žemėlapį, svogūnus - 
viską sudėjo ant stalo, kilstelėjo dangtį. 

— Na? - paklausė Kamilė, atsišliejusi į sieną prie- 
šais šaldiklį. 

— Mėsa, mėsa ir dar kartą mėsa, - pranešė Lo- 
rensas. 

Panaršė iki dugno. 

- Kiškiai, triušiai, jautiena, ketvirtis kalnų ožkos. 
Masaras brakonieriauja. Sau, šuniui ar abiem. 

— O avienos? 

— Nėra. 

Lorensas nuleido dangtį. Aprimusi Kamilė atsi- 
sėdo prie stalo ir išskleidė kelių žemėlapį. 

— Gal jis žymi savo kelius kalnuose, - pasakė. 

Netardamas nė žodžio, Lorensas pasuko į mie- 
gamąjį, pajudino lovos tinklą, pakilnojo čiužinį, 
patikrino stalelio galvūgalyje ir komodos stalčius, 
išnaršė nedidelę medinę spintą. Viskas suskretę. 

Grįžo į kambarį valydamasis į kelnes rankas. 

- Žemėlapis ne apylinkių, - pasakė Kamilė. - 
Prancūzijos. 

— Kas nors pažymėta? 

— Nežinau. Šitame kambaryje nieko neįžiūrėsi. 

Lorensas gūžtelėjo pečiais, ištraukė stalo stalčių, 
išvertė jo turinį ant vaškytinės. 

- Prikimšęs stalčius seno šūdo, - tarė. - Bull- 
shit. 

Kamilė priėjo prie durų, kurios buvo likusios pla- 
čiai atlapotos, ir iškišo žemėlapį į dienos šviesą. 

— Jis nubraižė visą maršrutą raudonu pieštuku, - 
pasakė. - Nuo Sen Viktoro iki... 

Lorensas skubiai apžiūrėjo išsklaidytus daiktus, 
suvertė viską atgal į stalčių, nupūtė ant stalo nusėdu- 
sias dulkes. Kamilė išlankstė antrą žemėlapio pusę. 

- Kalė uosto, - pasakė galiausiai. - Paskui per 
Lamanšą ir baigiasi Anglijoje. 

- Kelionė, - tarstelėjo Lorensas. - Nieko įdo- 
maus. 

- Šalutiniais keliukais. Daugybė laiko. 

— Mėgsta keliukus. 

— Ir nemėgsta žmonių. Ką jis ketina veikti An- 
glijoje? 

- Pamiršk, - tarė Lorensas. - Nėra ko žiūrėti. Gal 
jis jau senas. 

Kamilė sulankstė pusę žemėlapio, vėl įdėmiai ap- 

— Eikš, pažiūrėk, - tarė. 

Lorensas kilstelėjo smakrą. 

- Eikš, pažiūrėk, - pakartojo ji. - Trys kryželiai 
pieštuku. 

Lorensas palinko prie žemėlapio. 

— Nematau. 

- Čia, - tarė Kamilė pridėdama pirštą. - Vos ma- 
tyti. 

Lorensas paėmė žemėlapį, išėjo į lauką ir suraukęs 
antakius šviesoje apžiūrinėjo raudonus ženklus. 

— Trys avidės, - iškošė pro dantis. - Sen Viktoro, 
Vantbriuno, Pjerforo. 

— Tai dar neaišku. Pernelyg stambus mastelis. 

— Ne, aišku, - atitarė Lorensas, krestelėdamas 
plaukus. - Avidės. 

— Na ir kas? Tai rodo, kad Masaras domisi ant- 
puoliais - kaip tu, kaip visi kiti. Nori pažiūrėti, kaip 
keliauja vilkas. Jūs Merkantūre taip pat pažymėjote 
žemėlapyje. 

— Tuomet būtų pažymėti ir kiti antpuoliai - pra- 
eitų ir užpraeitų metų. 

— Ojei jį domina tik didysis vilkas? 

Lorensas skubiai sulankstė žemėlapį, įbruko jį į 
švarko kišenę, uždarė duris. 

— Važiuojame, - tarė. 

— O žemėlapis? Nepadedi jo į vietą? 

— Pasiimame. Pažiūrėti iš arčiau. 

— O farai? Jei jie sužinos? 

— Kokį velnią farams veikti su žemėlapiu? 

- Tu kalbi kaip Siuzana. 

— Aš tau sakiau. Ji man užkaitino smegenis. 

— Per daug užkaitino. Padėk žemėlapį. 

- Tu pati, Kamile, nori apginti Masarą. Jei nušvilp- 
sime jo žemėlapį, jam tai į gera. 


Namuose Kamilė plačiai atlapojo langines, ir 
Lorensas ant medinio stalo išskleidė Prancūzijos 
žemėlapį. 

- Tas žemėlapis dvokia, - pasakė. 

— Nedvokia, - pasakė Kamilė. 

— Dvokia riebalais. Nežinau, kas jūsų, prancūzų, 
nosyse, kad jums niekada niekas nedvokia. 

- Mūsų nosyse dviejų tūkstančių metų istorija, 
sudvisusi riebalais. Jūs, kanadiečiai, per jauni, kad 
suprastumėte. 

— Matyt, - tarė Lorensas. - Matyt, dėl to senos 
tautos visada dvokia. Še, - pridūrė tiesdamas jai di- 
dinamąjį stiklą, - apžiūrėk iš arčiau. Aš važiuoju pas 
farus. 

Kamilė palinko prie žemėlapio, įsmeigusi akis 
į kelius, ir lėtai vedė stiklu virš visos Merkantūro 
apylinkės. 

Lorensas sugrįžo tik po valandos. 

- Ilgai jie tave užlaikė, - pasakė Kamilė. 

— Aha. Svarstė, ko aš jaudinuosi dėl Masaro. Iš 
kur žinau, kad jis dingo. Negalėjau jiems papasakoti 
apie vilkolakį. 

— Ką tu pasakei? 

- Jog Masaras sekmadienį buvo mane pasikvie- 
tęs, kad parodytų didelį letenos pėdsaką, kurį aptiko 
netoli Vanso kalno. 

— Neblogai. 

- Jog nieko nebuvo nei ryte, nei vakare. Aš sune- 
rimau, vėl užsukau šį rytą. 

- Klijuojasi. 

— Galų gale jie taip pat sunerimo. Paskambino į 
Dinio skerdyklą, niekas jo nematė. Ką tik pasiun- 
tė Piuižirono brigadą, kad viską apieškotų aplink 
lūšną. Jei per dvi valandas jo neras, pastiprinimui 
atsiųs brigadą iš Antrevo. Norėčiau užvalgyti, Ka- 
mile. Mirštu iš bado. Sulankstyk žemėlapį. Dar ką 
nors aptikai? 

— Dar keturis kryželius, labai neryškius. Visi tarp 
Nacionalinės 202 autostrados ir Merkantūro. 

Lorensas klausiamai kilstelėjo smakrą. 

— Tai būtų tarp Andelio ir Anelijo, į rytus nuo 
Sen Viktoro, prie Gijo, dešimt kilometrų į šiaurę, ir 
La Kastijo, beveik ties draustinio riba. 

— Nesutampa, - tarė Lorensas. - Tos avidės nieka- 
da nebuvo puldinėjamos. Tu tikra dėl tų vietų? 

— Maždaug. 

— Nesutampa. Matyt, reiškia ką kita. 

Lorensas pamąstė. 

- Galbūt jis ten stato spąstus, - spėjo. 

- Kam žymėti žemėlapyje? 

- Pažymi laimikį. Nurodo geras vietas. 

Kamilė palingavo galvą, sulankstė žemėlapį. 

- Eisime pietauti į kavinę aikštėje, - pasakė. - Čia 
nieko nebėra. 

Lorensas susiraukė, patikrino šaldytuvą. 

— Matai, - tarė Kamilė. 

Lorensas buvo vienišius, jis nemėgo lankytis vie- 
šose vietose, o labiausiai - pietauti kavinėse, klau- 
sytis, kaip tarška stalo įrankiai ir žiaumoja žmonės, 
ir valgyti kitų akivaizdoje. Kamilė mėgo šurmulį ir, 
kai tik galėdavo, tempdavo Lorensą į kavinę aikštėje, 
į kurią užsukdavo beveik kas dieną, kai kanadietis 
pranykdavo Merkantūre. 

Ji priėjo prie jo, pakštelėjo į lūpas. 

- Eime, - tarė. 

Lorensas priglaudė ją prie savęs. Jeigu jis ša- 
linsis pasaulio, Kamilė jį paliks. Bet tai jam daug 
kainuoja. 

Pietums baigiantis į kavinę įžengė kelio prižiūrė- 
tojo brolis Larkė, įraudęs ir uždusęs. Šnekos nuščiu- 
vo. Larkė niekada nekeldavo kojos į kavinę - pasiim- 
davo katiliuką ir užkandžiaudavo pakelėje. 

— Kas nutiko, tėtušiuk? - pasiteiravo šeiminin- 
kas. - Pamatei Šventąją Mergelę? 

— Nemačiau, kvaily tu nelaimingas. Mačiau vete- 
rinaro žmoną, jinai traukė iš Sent Andrė. 

— Matyt, viskas atvirkščiai, - pratarė šeiminin- 
kas. 

Veterinaro žmona buvo medicinos sesuo ir bady- 
davo visos Sen Viktoro apylinkės užpakalius. Turėjo 
didelę paklausą, nes buvo švelni ir badė taip, kad nė 
nepajusi. Ėjo šnekos, jog visa tai dėl to, kad ji per- 
miega su visais bent kiek pakenčiamais tipais, kurių 
užpakalius bado. Kiti, gailestingesni, sakė: ar ji kalta, 

kad bado užpakalius, ne toks jau smagus darbas, 
pabandykite bent minutei atsidurti jos vietoje. 

— Na ir ką? - paklausė šeimininkas. - Ji tave iš- 
prievartavo griovyje“ 

— Tu tikrai vargšas priekvaišis, - paniekinamai 
šniurkštelėjęs atsiliepė Larkė. - Nori, kad tau pasa- 
kyčiau, Alberai? 

— Nagi, sakyk? 

- Ji nesutinka badyti tau užpakalio, ir tu siunti. 
Tad laistai purvais, nes nieko kito nesugebi. 

- Jau baigei savo pamokslą? - paklausė šeiminin- 
kas pykčiu žaibuojančiomis akimis. 

Albero akutės buvo mėlynos, mažučiukės, visai 
užplukusios plačiame plytų raudonumo veide. Jis 
nebuvo itin patrauklus. 

— Taip, baigiau - tik todėl, kad gerbiu tavo žmo- 
ną. 

- Gana, - tarė Liusi dėdama delną vyrui ant ran- 
kos. - Kas nutiko, Larkė? 

— Veterinaro žmona grįžo iš Gijo. Ten sudorotos 
dar trys avys. 

- Gijo? Tikrai? Tai labai toli. 

— Aha, na, aš nieko neprasimanau. Gijo. Vadinasi, 
tas žvėris puldinėja visur. Rytoj gali nusidanginti į Ter 
Ružą, o poryt - į Vudajį. Daro, ką nori ir kaip nori. 

— Kieno buvo avys? 

— Gremono. Jis kaip žemę pardavęs. 

— Bet tai tik avys! - ataidėjo kažkieno balsas. - Ir 
jūs dėl to snarglį varvinsit? 

Visi atsisuko ir išvydo perkreiptą Ekaro valdytojo 
Biutejo veidą. Velniai rautų, Siuzana. 

- Ir nė vienas nenuvarvino ašarėlės dėl Siuzanos, 
kuri dar net nepalaidota! O čia verkšlena dėl meke- 
klių! Visi jūs atmatos! 

— Mes neverkšlename, Biuteji, - atsiliepė Larkė 
tiesdamas ranką. - Galbūt mes visi atmatos, ypač 
Alberas, tačiau Siuzanos niekas nepamiršo. Bet ją 
nugalabijo tas prakeiktas žvėris, ir, velniai griebtų, 
reikia jį surasti. 

— Aha, - pritarė kitas balsas. 

— Aha. Ir jei Gijo vyrukai aptiks jį anksčiau už 
mus, mes atrodysime tikri apkiautėliai. 

— Mes pričiupsime jį pirmi. Nuo to laiko, kai Gijo 
vyrukai pradėjo auginti levandas, jie visai ištižo. 

- Ir nesvajokit, vyručiai, - pareiškė paštininkas, 
ganėtinai neurasteniškas tipas. - Mes tokie pat ne- 
vykėliai, kaip vyrukai iš Gijo ar kitur. Nebeturime 
uoslės, nebeužuodžiame pėdsakų. Tą žvėrį mes pri- 
čiupsime tik tada, kai jis prisistatys tiesiai čionai iš- 
lenkti taurelės prie baro. Ir dar reikės palaukti, kol 
jis kaip reikiant įkauš, kad jį pagautume - ir dar jei 
imsimės koks dešimt. O iki to laiko jis sudoros visą 
apylinkę. 

- Ei, klausyk, na tu ir linksmuolis. 

- Ta istorija apie vilką, kuris ateina išlenkti tau- 
relės - visiška nesąmonė. 

- Reikia paprašyti malūnsparnio, - pasiūlė kaž- 
kas. 

— Malūnsparnio? Apžiūrėti kalnus? Debilas tu, 
ar ką? 

- Beto, atrodo, netekome Masaro, - ištarė kažkie- 
no balsas. - Žandarai jo ieško po Vanso kalną. 

— Na, to nepavadinčiau didele netektimi, - pasakė 
Alberas. 

— Kvailys nelaimingas, - tarė Larkė. 

— Gana, - pertarė jį Liusi. 

- O kas tau sakė, kad Masaro nebus patvarkęs tas 
žvėris? Tas jo šišas amžinai valkiotis naktimis? 

— Aha, rasime tą Masarą sudraskytą. Sakau 
jums. 

Lorensas čiupo Kamilę už riešo. 

— Eime, - tarė. - Jie mane išvarys iš proto. 

Kai jie išėjo į aikštę, Lorensas atsikvėpė, lyg ištrū- 
kęs iš kokio nuodingo debesies. 

— Asilų gauja, - burbtelėjo. 

— Ne gauja, - pasakė Kamilė. - Tai žmonės, vieni 
bijo, kiti liūdi, dar kiti jau nusigėrė. Alberas, žinoma, 
priekvaišis. 

Įkaitusiomis gatvėmis jie kopė aukštyn namų 
link. 

— Ką tu apie tai pasakysi? - paklausė Kamilė. 

— Apie ką? Kad jie prisisriaubę? 

— Ne. Apie kaimą, kuriame įvyko antpuolis. Ta 
vieta pažymėta žemėlapyje. 

Lorensas stabtelėjo, įsistebeilijo į Kamilę. 

- Iš kur Masaras galėjo žinoti? - sušnibždėjo. - Iš 
kur jis galėjo žinoti iš anksto? 

Tolumoje pasigirdo pratisas amsėjimas. Lorensas 
sukluso. 

- Žandarai ieško, - nusišaipė. - Gali sau ieškoti, 
vis tiek neras. Šiąnakt buvo Gijo, rytoj bus La Kasti- 
jis. Tai jis žudo. Tai jis žudo, Kamile, su Krasu. 

Kamilė buvo kažką besakanti, bet nutylėjo. Ne- 
bežinojo, kaip apginti Masarą. 

— Su Krasu, - toliau kalbėjo Lorensas. - Jie slaps- 
tosi. Pjaus avis, moteris, vaikus. 

— Bet, Dieve mano, kodėl? - pašnibždom atsiliepė 
ji. 

- Nes jam neželia plaukai. 

Kamilė nepatikliai dėbtelėjo į jį. 

— Ir dėl to jis pakvaišo, - užbaigė Lorensas. — 
Eime pas farus. 

— Palauk, - tarė Kamilė čiupdama jį už rankos. 

— Ko? Nori, kad jis užpultų kitas siuzanas? 

— Palaukime iki rytdienos. Gal jį suras. Prašau. 

Lorensas palingavo galva ir tylėdamas užkopė 
gatve aukštyn. 

— Augustas nuo penktadienio nieko neėdęs, - pa- 
sakė. - Kylu į Masyvą. Grįšiu ryt vidurdienį. 


Kitą vidurdienį Masaro vis dar nebuvo radę. Try- 
liktos valandos žinių laidoje pranešė, kad La Kastijy- 
je papjautos dvi avys. Vilkas traukė į šiaurę. 


Paryžiuje Žanas Batistas Adamsbergas užsirašė 
informaciją. Jis įsigijo smulkų karinį Merkantūro 
žemėlapį, kurį įgrūdo į apatinį savo rašomojo sta- 
lo stalčių - stalčių, skirtą neaiškiems klausimams 
ir abejotinoms operacijoms. Raudonai pabraukė 
La Kastijo pavadinimą. Vakar pabraukė Gijo. Ilgai 
spoksojo į žemėlapį, parėmęs ranka skruostą, su- 
simąstęs. 

Jo pavaduotojas Danglaras žiūrėjo į jį mažumą 
susikrimtęs. Jis nesuprato, kodėl Adamsbergą šitaip 
domina toji vilko istorija, kai tiriamas sudėtingas 
atvejis Gei-Liusako gatvėje - leistinos savigynos atve- 
jis, kiek per daug įtikinamas, kad būtų tiesa, ir kai pa- 
vojinga pamišėlė žudikė prisiekė suvaryti jam dailią 
kulkelę į pilvą. Tačiau taip buvo visada. Danglaras 
niekada negalėjo perprasti savotiškos logikos, kuri 
nulemdavo Adamsbergo pasirinkimą. Beje, jam tai 
neatrodė jokia logika, o amžinas chaosas, suregztas iš 
svajų bei intuicijos ir nenusakomais keliais vedantis 
į nepaneigiamą sėkmę. Tačiau sekti Adamsbergą jo 
minčių vingiais jam nepakako nervų išteklių. Nes 
tos mintys buvo ne tik neaiškios prigimties - kažkur 
tarp dujinio, skysto ir kieto būvio, jos be paliovos 
susiliedavo su kitomis mintimis, ir joks loginis ryšys 
nevaldė tų darinių. Ir kol Danglaras savo aštriu protu 
rūšiavo, klasifikavo, grupavo ieškodamas metodiško 
sprendimo, Adamsbergas painiojo analizės lygmenis, 
kaitaliojo etapus, nepaisydamas jokio nuoseklumo, 
gaudė vėją laukuose. Ir galų gale su savo neapsakomu 
lėtumu išžvejodavo iš chaoso tiesą. Tad Danglaras 
nutarė, kad komisaras turi - kaip sakoma apie silpna- 
pročius arba apie didžius protus - „savitą logiką“. Jau 
daugelį metų jis stengėsi prie jos prisitaikyti, drasko- 
mas susižavėjimo ir nevilties. 

Nes Danglaras apskritai buvo priešingybių dras- 
komas žmogus. Adamsbergas, priešingai, vienti- 
so liejimo - ir, matyt, kiek skuboto - iš vienalytės 
medžiagos, nepriklausomos ir takios - tikrovėje 
pasireikšdavo tik provizoriniai jos dariniai. Keista, 

sugyventi su juo buvo lengva. Žinoma, tik ne tiems, 
kurie stengėsi jį apvaldyti. Tokių buvo. Visada yra 
žmonių, kurie nori jus apvaldyti. 

Komisaras pirštais pamatavo atstumą tarp Gijo 
ir La Kastijo, paskui atmatavo jį nuo La Kastijo, ieš- 
kodamas artimiausio punkto tam kraugeriui vilkui, 
klajojančiam ir ieškančiam naujų žemių. Danglaras 
kelias minutes jį stebėjo. Migloto ir kartais svajingo 
savo minčių pasaulio gelmėse Adamsbergas sugebė- 
jo būti stebėtinai techniškai tikslus. 

— Kažkas negerai dėl tų vilkų? - ryžosi Dangla- 
ras. 

— Dėl to vilko, - patikslino Adamsbergas. - Jis 
vienas, bet atstoja dešimtį. Nepagaunamas žmonių 
rijikas. 

— O mums tai svarbu? Vienaip ar kitaip? 

- Ne, Danglarai. Kaip, jūsų nuomone, tai gali būti 
susiję su mumis? 

Danglaras pakilo, nužvelgė žemėlapį per komi- 
saro petį. 

- Tačiau vieną gražią dieną kažkas turės tuo už- 
siimti, - pusbalsiu pridūrė Adamsbergas. 

— Ta mergina, - pertarė Danglaras, - ta Sabrina 
Monž, aptiko išėjimą per rūsius. Mes demaskuoti. 

- Žinau. 

- Reikia ją nutverti, kol ji jūsų nenudėjo. 

— Mes negalime jos suimti. Reikia, kad ji į mane 
iššautų, nepataikytų - ir tada ją sučiupsime. Paskui 
galėsime dirbti. Kas naujo apie vaiką? 

— Pėdsakai Lenkijoje. Tai gali ilgai užtrukti. Jinai 
mus užspendė. 

— Ne. Netrukus aš išvykstu, Danglarai. Taip iš- 
lošime laiko ir surasime vaiką, kol ji man nesuvarė 
dailios kulkelės į pilvą. 

— Kur trauksite? 

— Tuojau sužinosime. Sakykite, kur lindi žmog- 
žudystės Gei-Liusako gatvėje užsakovas, jeigu yra 
taip, kaip mes manome? 

— Avinjone. 

— Tada važiuoju tenai. Važiuoju į Avinjoną. Nie- 
kam nevalia to žinoti, išskyrus jus. Viršininkai ne- 
prieštarauja. Turiu ramiai veikti, be tos Sabrinos, 
minančios ant kulnų. 

— Supratau, - tarė Danglaras. 

— Atsargiai, Danglarai. Kai ji susigriebs, kad aš 
dingau, spęs spąstus. O ji - mergina gabi. Niekam 
nė žodelio, net jei jums aimanuodama paskambintų 
mano tikroji motina. Žinokit, mano motina niekada 
neaimanuoja, kaip ir penkios mano seserys. Mano 
numerį turėsite jūs vienas, Danglarai. 

— Ar, kol jūsų nebus, man toliau žymėti žemėla- 
pį? - paklausė Danglaras rodydamas ranka į stalą. 

— Oi ne, drauguži. Man dėl to vilko nei šilta, nei 
šalta. 

XIII 


Piuižirono žandarmerijoje Lorensas pareikalavo, 
kad jam leistų pasikalbėti su brigados viršininku. 
Priimamajame sėdintis budėtojas neparodė didelio 
entuziazmo. 

— Kas jūsų viršininkas? - paklausė Lorensas. 

- Žmogus, kuris pasiųs jus savais keliais, jei pri- 
darysite jam rūpesčių. 

— Ne, aš klausiu jo laipsnio. Jo pareigos - kaip 
jos vadinasi? 

— Jos vadinasi viršila. 

— Ką gi, to man ir reikia: viršilos. 

- Ir kuriems galams jums reikia viršilos? 

- Nes turiu jam papasakoti siaubingą istoriją. 
Tokią siaubingą, kad kai ją jums papasakosiu, jūs 
pasiųsite mane pas savo viršininką, o kai ją išgirs 
jūsų viršininkas, jis nukreips mane pas jo viršininką. 
Viršininkas nutars, kad tai viršija jo kompetenciją, 
ir pasiųs mane pas viršilą. Tačiau aš turiu darbo. 
Nesiruošiu pasakoti jos keturis kartus, einu tiesiai 
pas viršilą. 

Budėtojas sutrikęs suraukė antakius. 

— Kuo ta istorija tokia siaubinga“ 

— Klausyk, žandare, - tarė Lorensas, - ar Žinai, 
kas yra vilkolakis? 

Žandaras nusišypsojo. 

— Aha, - atsiliepė. 

— Na, nesijuok, nes tai istorija apie vilkolakį. 

— Manau, tai pranoksta mano kompetenciją, - ga- 
liausiai pareiškė žandaras. 

— Bijau, kad taip, - pritarė Lorensas. 

— Net nežinau, ar tai neviršija viršilos kompe- 
tencijos. 

- Klausyk, žandare, - kantriai dėstė toliau Lo- 
rensas, - ar tai viršija viršilos kompetenciją, ar ne, 
pamatysime vėliau. Tačiau pabandykime. Sutarta? 

Budėtojas dingo ir grįžo po penkių minučių. 

- Viršila jūsų laukia, - pranešė rodydamas į du- 
ris. 

- Eik vienas, - ūmai šnipštelėjo Kamilė Loren- 
sui. - Nemėgstu skysti. Lauksiu tavęs prieškamba- 
ryje. 

- God. Palieki man niekšo vaidmenį, ar ne? Svar- 
biausia, neturi noro eiti drauge? 

Kamilė gūžtelėjo pečiais. 

- Bullshit, tai ne skundimas, - tarė Lorensas. - 
Svarbu tai, kad būtų sutramdytas psichas. 

- Žinau. 

— Tai eime. 

— Negaliu. Neprašyk. 

- Išduotum Siuzaną. 

— Nešantažuok, Lorensai. Eik vienas. Aš tavęs 
laukiu. 

— Tu man nepritari? 

- Pritariu. 

— Tuomet tu bailė. 

— Aš - bailė. 

— Visada tai žinojai? 

— Velniai rautų, aišku, kad taip. 

Lorensas nusišypsojo ir nusekė paskui budėtoją. 
Prieš viršilos kabineto duris šis sulaikė jį už ran- 
kovės. 

— Be juokų, tikras vilkolakis? - sušnibždėjo jau- 
nasis žandaras. - Toksai tipas, kuris, kai jį perskrodi 
nuo... 

— Dar nežinome, - atsakė Lorensas. - Tokie daly- 
kėliai paaiškėja tik paskutinę minutę. Supranti? 

— Suprantu: šimtu procentų. 

— Tuo geriau. 


Viršila, gan stilingas vyriškis siauru suglebusiu 
veidu, laukė atsidrėbęs plastmasinėje kėdėje, sunė- 
ręs ant pilvo rankas ir pašaipiai šypsodamas. Greta 
jo Lorensas atpažino Žiusteną Lemirajį, vidutinį 
žandarą, sėdintį prieš nedidelį staliuką su rašomąja 
mašinėle, ir jam linktelėjo. 

— Toks, kaip čia pasakius, vilkolakis, a? - nerū- 
pestingai pasiteiravo viršila. 

— Nematau, kas čia taip labai juokinga, - šiurkš- 
čiai atrėmė Lorensas. 

— Ką gi, - toliau porino viršila taikingu tonu, ko- 
kiu kalbama su psichopatais. - Ir kur tas vilkolakis? 

— Sen Viktor diu Mone. Praeitą savaitę ten Siu- 
zanos Roslen avidėje papjautos penkios avys. Jūsų 
kolega ten buvo. 

Viršila nenatūraliu mostu - greičiau saloniniu, 
negu karišku - ištiesė į kanadietį ranką. 

— Pavardė, vardas, asmens liudijimas, - paprašė 
tebesišypsodamas. 

- Lorensas Donaldas Džonstounas. Tautybė - ka- 
nadietis. 

Lorensas ištraukė iš švarko kišenės pluoštą do- 
kumentų ir padėjo ant stalo. Pasas, viza, asmens 
liudijimas. 

— Jūs - tas mokslininkas, kuris dirba Merkan- 
tūre“ 

Lorensas linktelėjo. 

— Matau, prašymas, kaip čia pasakius, pratęsti 
vizą. Kažkokie nesklandumai? 

- Jokių nesklandumų. Aš delsiu. Įsigyvenau. 

- Ir kodėl taip? 

— Vilkai, vabzdžiai, moteris. 

— Kodėl ne? - tarstelėjo viršila. 

- Iš tikrųjų, - atsiliepė Lorensas. 

Viršila davė Lemirajui ženklą pradėti spausdinti. 

- Jūs žinote, kas tokia Siuzana Roslen? - paklausė 
Lorensas. 

— O kaipgi, pone Džonstounai. Tai ta vargšė mo- 
teris, kuri sekmadienį buvo, kaip čia pasakius, pa- 
pjauta. 

- Žinote, kas toks Ogiustas Masaras? 

- Šio asmens mes ieškome nuo vakar. 

— Praeitą trečiadienį Siuzana Roslen apkaltino 
Masarą, kad jis - vilkolakis. 

— Prie liudininkų? 

— Prie manęs. 


114 


- Jūsų vieno? 

— Vieno. 

— Gaila. Ar žinote, dėl kokios priežasties toji Ros- 
len pasitikėjo jumis vienu? 

— Dėl dviejų. Siuzanai visi Sen Viktoro gyventojai 
atrodė netašyti bukagalviai. 

- Pritariu, - įsiterpė Lemirajis. 

— Aš svetimšalis ir pažįstu vilkus, - užbaigė Lo- 
rensas. 

- Ir kuo rėmėsi tas, kaip čia pasakius, kaltini- 
mas“ 

- Tuo, kad Masarui neželia plaukai. 

Viršila suraukė antakius. 

— Naktį iš šeštadienio į sekmadienį Siuzana buvo 
papjauta, - toliau dėstė Lorensas. - Kitą dieną Ma- 
saras dingo. 

Viršila nusišypsojo. 

— Arba žuvo kalnuose, - tarė. 

- Jei Masaras žuvo, tai apgaulė. Dievai žino kas, - 
atšovė Lorensas. - Dogas juk nebūtų pasiklydęs. 

- Dogas tikriausiai budi greta jo. 

- Išgirstume. Jisai staugtų. 

- Ar norite pasakyti, kad vilkolakis, vardu Ma- 
saras, bus papjovęs tąją Roslen ir, kaip čia pasakius, 
pasprukęs? 

— Taip, aš noriu pasakyti, kad jis nužudė Siuza- 
ną. 

- Ar jūs siūlote tą asmenį pagauti, o paskui per- 
skrosti nuo krūtinės... 

— Po velnių, - tarė Lorensas. - Bullshit. Tai rimtas 
reikalas. 

— Puiku. Pateikite ir pagrįskite savo kaltinimą. 

- God. Aš manau, kad Siuzaną papjovė ne vilkas, 
nes vilko ji nebūtų užspendusi. Manau, kad Masaras 
nepaklydo kalnuose, o dėjo į kojas. Manau, kad Ma- 
saras - ne vilkolakis, o pamišėlis, kuriam ant kūno 
neželia plaukai ir kuris pjauna avis su savo šuniu 
arba Plikiu Krasu. 

— Kas tas Plikis Krasas? 

— Labai didelis vilkas, kurį jau dveji metai esame 
pametę iš akių. Aš manau, kad Masaras pagavo jį vi- 
sai mažą ir prijaukino. Manau, kad žudikišką Masa- 
ro beprotybę paskatino Merkantūre pasirodę vilkai. 
Manau, kad jis prisijaukino vilką ir išmokė jį pulti. 
Manau, kad dabar, kai jis papjovė moterį, šliuzai at- 
sivėrė. Manau, kad jis gali žudyti kitus žmones, ypač 
moteris. Manau, kad vilkas Krasas yra ypatingo dy- 
džio ir pavojingas. Manau, kad reikia baigti paieškas 
Vanso kalne ir ieškoti Masaro šiauriau, pradedant La 
Kastiju, kuriame jis apsilankė šią naktį. 

Pritrūkęs kvapo, Lorensas nutilo. Daug frazių. 
Lemirajis greitai spausdino. 

— O aš manau, viskas daug paprasčiau, - vis tokiu 
pat taikingu tonu pasakė viršila. - Jau gana vargo 
turime su vilkais, o čia dar vilkų dresuotojas. Pone 
Džonstounai, vilkų čia niekas nemėgsta. Čia niekas 
nežudo avių. 

— Masaras jas žudo skerdykloje. 

— Jūs painiojate skersti ir užmušti. Jūs netikite 
atsitiktine Siuzanos Roslen mirtimi, o aš tikiu. Toji 
Roslen buvo iš tokių, kurie gali sukurstyti vilką pulti, 
negalvodami, kaip čia pasakius, apie pasekmes. Ir iš 

tokių, kurie tiki bet kokia legenda. Jūs netikite, kad 
Masaras žuvo kalnuose, o aš sakau - jūs nepažįstate 
šito krašto. Per penkiolika metų šiame rajone Žuvo 
trys patyrę asmenys, atsitiktinai nusprūdę žemyn. 
Vienas jų taip ir nebuvo rastas. Masaro namuose 
mes atlikome kratą: trūksta jo žygio batų, lazdos, 
kuprinės, šautuvo, šovininės ir, kaip čia pasakius, 
medžiotojo švarko. Jis nepasiėmė nei drabužių pa- 
mainos, nei tualeto reikmenų. O tai, pone Džonstou- 
nai, reiškia, kad minėtasis Masaras ne dėjo į kojas, 
kaip jūs norite įteigti, o patraukė, kaip čia pasakius, 
į sekmadienio iškylą. Galbūt netgi į medžioklę. 

- Žmogus sprukdamas ne visada pasiima dantų 
šepetėlį, - pertarė Lorensas. - Tai ne pramoginė ke- 
lionė. Ar namuose buvo pinigų? 

- Ne. 

— Kam jis būtų ėmęs pinigus į medžioklę? 

- Niekas nerodo, kad jis namuose turėjo grynųjų. 
Niekas nerodo, kad jis juos pasiėmė. 

- O dogas? 

— Dogas sekė paskui savo šeimininką ir drauge 
su juo nusprūdo į kokią išgraužą. Arba nusprūdo 
dogas, o šeimininkas pabandė jį gelbėti. 

— Bullshit, tarkime, - tarė Lorensas. - O Krasas? 
Kaip toks jaunas vilkas būtų dingęs iš Merkantūro? 
Niekas niekur jo nematė. 

- Tikriausiai Krasas mirė natūralia mirtimi, ir jo 
griaučiai boluoja kažkur draustinio giriose. 

— God, - pratarė Lorensas. - Tarkime. 

— Jūs kažką įsikalėte į galvą, pone Džonstounai. 
Nežinau, kaip viskas klostosi jūsų, kaip čia pasakius, 

šalyje, bet čia, jūsų Žiniai, esama tik keturių krimi- 
nalinio smurto šaltinių, galinčių, arba ne, išprovo- 
kuoti asmens žūtį: santuokinė neištikimybė, vaidai 
dėl palikimo, piktnaudžiavimas alkoholiu ir ginčai 
dėl bendros valdos. Bet vilkų dresuotojai, moterų 
skerdikai - ne, pone Džonstounai. Kokia tiksliai jūsų 
profesija jūsų šalyje? 

— Grizliai, - iškošė Lorensas pro dantis. - Aš ty- 
rinėju grizlius. 

— Norite pasakyti, kad gyvenate su tomis, kaip čia 
pasakius, meškomis? 

- God. Yes. 

- Iš principo, komandinis darbas? 

— Ne. Didžiąją laiko dalį praleidžiu vienas. 

Viršila nutaisė išraišką, kuri sakė: „Dabar, mano 
vargšas drauguži, man aiškiau, kaip tu galėjai šitaip 
kuoktelėti.“ Netekęs bet kokios vilties, Lorensas iš 
švarko kišenės ištraukė Masaro kelių žemėlapį ir iš- 
lankstė jį ant stalo. 

- Štai, viršininke, - pradėjo pabrėždamas kiek- 
vieną žodį, - tai žemėlapis, kurį vakar ryte pasiėmiau 
iš Masaro namų. 

- Jūs savavališkai prasiskverbėte į Ogiusto Masa- 
ro būstą, jam nesant? 

— Durys nebuvo uždarytos. Aš nerimavau. Gal 
jis mirė savo lovoje. Pagalba žmogui, kuriam gresia 
pavojus. Turiu liudininką. 

- Ir jūs sąmoningai pasiglemžėte tą žemėlapį? 

— Ne. Aš jį apžiūrėjau ir per klaidą įsidėjau į ki- 
šenę. Tik paskui, namuose, pamačiau tuos pažy- 
mėjimus. 

Viršila prisitraukė žemėlapį ir įdėmiai jį ištyrinė- 
jo. Po kelių minučių, netaręs nė žodžio, stumtelėjo 
jį Lorensui. 

— Penki kryželiai žymi vietoves, kuriose buvo 
paskerstos paskutinės avys, - paaiškino Lorensas, 
rodydamas juos pirštu. - Kryželiai ties Gijo ir La 
Kastiju buvo nubrėžti dar prieš vakarykštį ir šios 
nakties antpuolius. 

— O toliau - maršrutas iki pat Anglijos, - tarste- 
lėjo viršila. 

— Galbūt tai jo kelias, sprunkant iš šalies. Tas 
maršrutas aplenkia visus pagrindinius kelius. Jis 
pagalvojo apie tą galimybę. 

- Ir dar kaip! - nusišaipė viršila, atsilošdamas į 
kėdės atkaltę. 

- Tai reiškia? 

— Tai reiškia, pone Džonstounai, Masaras, kaip 
čia pasakius, turi Anglijoje lyg ir kokį brolį, kuris 
vadovauja didžiausiai Mančesterio skerdyklai. Šei- 
myninis pašaukimas. Masaras jau seniai galvojo pas 
jį nukakti. 

- Iš kur jūs žinote? 

— Juk aš - viršila, pone Džonstounai, o čia tai 
visiems Žinoma. 

— Kam tada važiuoti mažais keliukais? 

Viršila dar plačiau nusišypsojo. 

- Pasiutimas, pone Džonstounai, kiek jums reikia 
aiškinti. Jūsų šalyje niekas nesibodi sukarti penkis 
šimtus kilometrų autostrada, kad išlenktų bokalą 
alaus. Čia niekas be reikalo nelaksto kaip akis išde- 
gęs. Masaras dvi dešimtis metų sukinėjosi po visą 

Prancūziją kaip klajojantis po turgus kėdžių pynė- 
jas - dieną šen, dieną ten. Keliukai jam - tikrieji 
namai. 

— Kodėl juos paliko? 

— Norėjo grįžti į savo kraštą. Susirado tą darbą 
skerdykloje ir prieš šešerius metus sugrįžo. Beje, 
nepasakytum, kad kaimas jį sutiko išskėtęs rankas. 
Čia neapykanta Masarams gaji. Tikriausiai kažkokia 
sena ir bjauri istorija su jo, kaip čia pasakius, tėvu ar 
seneliu - negalėčiau tvirtinti. 

Lorensas nekantriai papurtė galvą. 

— O kryželiai? - paklausė. 

- Visas tas stačiakampis, - pradėjo viršila vėl šyp- 
sodamas ir piršto galu baksnodamas į žemėlapį, - 
tarp Masyvo, plento, Daliuji ir Tinė tarpeklių - tai 
sektorius, iš kurio Masaras gabendavo gyvulius į 
Dinio skerdyklą. Sen Viktore, Pjerfore, Gijo, Vane- 
briune, La Kastijyje įsikūrusios stambiausių tiekėjų 
avidės. Štai ką reiškia jūsų „pažymėjimai“. 

Netardamas nė žodžio Lorensas sulankstė žemė- 
lapį. 

— Neišmanymas, pone Džonstounai, beprotiš- 
kiausių pramanų priežastis. 

Lorensas įsikišo žemėlapį, surinko savo popie- 
rius. 

— Taigi jokių šansų, kad būtų atliktas bent men- 
kiausias tyrimas? - paklausė. 

Viršila papurtė galvą. 

- Jokių, - patvirtino. - Mes toliau tęsime privalo- 
mą procedūrą, ieškosime Masaro, kol yra galimybių, 

kad jis gyvas. Tačiau bijau, kad, kaip čia pasakius, 
kalnai jį jau bus kaip reikiant prigriebę. 

Nesikeldamas jis ištiesė Lorensui ranką. Kanadie- 
tis tylėdamas ją paspaudė ir pasuko prie durų. 

- Minutėlę, - pašaukė viršila. 

— Taip? 

- Ką, tiesą sakant, reiškia „bullshit“? 

— Tai reiškia „buliaus šūdas“, „bizono šūdas“ ir 
„eikite velniop. 

- Ačiū už informaciją. 

— Nėra už ką. 

Lorensas atidarė duris ir išėjo. 

— Ne itin mandagus tipelis, - apibendrino viršila. 

- Jie ten visi tokie, - paaiškino Lemirajis. - Visi 
tokie. Neblogi vyrukai, bet netašyti. Nerafinuoti. Vi- 
sai nerafinuoti. 

- Taip sakant, tamsuoliai, - padarė išvadą viršila. 

XIV 


Kamilė nedegė šviesos. Prieš išvykdamas į Mer- 
kantūrą Lorensas užkandžiavo prieblandoje. Jo lau- 
kia Mersjė, jo laukia Augustas, Elektra, visi. Jis no- 
rėjo sumedžioti triušių senajam „tėtušiui“ ir auštant 
pamatyti kitus. Paskui nusileis į storulės laidotuves, 
taip jis pasakė. Tylėdamas valgė, įskaudintas ir pa- 
niuręs. 

- Tas šūdinas viršila pasipūtęs kaip gaidys, - su- 
murmėjo. - Negalėjo pakęsti, kad kažkas žino dau- 
giau už jį. Negalėjo pakęsti, kad kažkoks neišprusėlis 
kanadietis - nes visi kanadiečiai - neišprusėliai ir 
trinasi kūną meškos taukais - turėtų jam bent ką 
pasakyti apie kokį vietinį vyruką. Ir jis dvokia pra- 
kaitu. 

— Galbūt viskas netrukus aprims, - spėjo Kamilė. 

- Niekas neaprims. Kai Masaras jau bus užsiun- 
dęs savo vilką ant gero tuzino moterų, neįstengda- 
mas pats jų pajodyti, jie galų gale ryšis pakrutinti 
subines. 

"- Manau, jis pasitenkins avimis, - tarė Kami- 
lė. - Siuzaną jis nužudė, kad apsisaugotų. Galbūt 
išsinešdins į Mančesterį ir liausis. Tai kaimas varė 
jį iš proto. 

Lorensas pažvelgė į Kamilę, paglostė jai plaukus. 

— Stebėtina, - pasakė, - tu niekur neįžvelgi blo- 
gio. Bijau, kad tu labai toli nuo tiesos. 

— Gali būti, - truputį įsižeidusi gūžtelėjo pečiais 
Kamilė. | 

- Iš tkrųjų, tu nesupratai? Tikrai nesupratai? 

— Supratau tiek pat, kiek ir tu. 

— Ničnieko, Kamile. Tu nesupratai. Nesupratai, 
kad Masaras pjovė tik avis. Ne avinus, ne ėriukus, 
ne kokius irzlius pikčiurnas avinus. AVIS, Kamile. 
Bet tai tau visiškai praslydo pro akis. 

- Gali būti, - pakartojo Kamilė, kuri suvokė, kad 
tai iš tikrųjų visiškai praslydo jai pro akis. 

— Nes tu ne vyras, štai kodėl. Tu neįžvelgi avyje 
patelės. Kai kažkas jas pjauna, tu neįžvelgi tame 
seksualinės agresijos. Manai, Masaras liausis. Ka- 
milyte! Bet juk Masaras negali liautis. Tu nesuvoki, 
kad tas prakeiktas skerdikas visų pirma yra prie- 
vartautojas? 

Kamilė linktelėjo galva. Ji pradėjo suprasti. 

- Ir dabar, kai jis perėjo nuo avies prie moters, 
tu įsivaizduoji, kad jis tvarkingai sau nukaks į Man- 
česterį ir nusiramins? God. Nieko jis nenusiramins. 
Negali būti nė kalbos apie bent vieną sekundę ra- 
mybės. Jis nutrūko nuo grandinės. Galbūt jis neturi 
plaukų ir peilio, bet jo vilkas visa tai turi su kaupu. 
Jis užsiundys tą žvėrį ant moterų ir žiūrės, kaip jo 
vilkas mėgaujasi jomis vietoj jo. 

Lorensas pakilo, staigiai krestelėjo plaukus, lyg 
nugindamas visą tą smurtingumą, nusišypsojo ir 
apkabino Kamilę. 

— Taip jau yra, - pratarė tyliai. - Toks tas žvėrių 
gyvenimas. 


Po to, kai Lorensas išnyko kelyje, Kamilė dar gal 
penkiolika minučių liko sėdėti gaubiama slogios ty- 
los, apsupta kraupių reginių. 

Taigi, muzika. Ji įjungė sintezatorių, užsidėjo ant 
galvos ausines. Prieš užraukiant aštuntąjį sentimen- 
taliojo televizijos serialo epizodą, liko sukomponuoti 
dar dvi temas. 

Kad sukurtų užsakytąją muziką, ji neturėjo kito 
pasirinkimo, kaip tik pasinerti į jausminį serialo vei- 
kėjų pasaulį, ir jų kivirčai privertė ją išlieti tiek prakai- 
to - užduotis iš tiesų buvo ne iš lengvųjų. Visas trum- 
pas serialo turinys rėmėsi dviejų dilemų priešprieša: 
iš vienos pusės - brandaus vyriškio, nusišalinusio nuo 
veiklos, bet barono, kuris buvo davęs priesaiką nieka- 
da nebevesti dėl smulkiau nepaaiškinamos dramos; iš 
kitos - dar jaunos moters, graikų kalbos dėstytojos, 
kuri buvo davusi priesaiką niekada daugiau neįsimy- 
lėti dėl lygiai taip pat nepaaiškinamos tragedijos. Ba- 
ronas buvo pasišventęs dviem savo vaikams, kuriuos 
augino ir auklėjo tarp Anžu pilies sienų - nežinia, 
kodėl mažyliai nėjo į mokyklą. Taip jie ir susitiko su 
ta mokytoja. Ką gi. Čia netikėtai įsiplieskia slaptas, 
paskui valdingas, ūmus kaip žaibas kūniškas geismas 
tarp barono ir graikų dėstytojos - žiaurus išbandymas 
moralinėms priesaikoms, kurios saisto du protagonis- 
tus su jų neišaiškinama praeitimi. 

Kaip tik čia Kamilė ir užstrigo, ir dažnai tie- 
siog kankinosi. Baronas ir graikų kalbos specialis- 

tė, kurie ištisomis dienomis blaškydavosi pirmyn 
atgal - vienas prieš liepsnojantį židinį, kita prieš 
juodą lentą - gniauždami kumščius iš tramdomos 
aistros, Kamilei jau įsiėdė iki gyvo kaulo. Ji jų ne- 
kentė. Gudriausia klasta, kurią buvo sugalvojusi, kad 
pavyktų sukurti gerą sentimentalią muziką, - visai 
juos pamiršti, pakeisti baroną ir mokytoją lauko pe- 
lių tėčiu ir mama, kaip jos vaikiškose knygelėse tais 
laikais, kai ji dar tikėjo meile. Ji užmerkdavo akis 
bandydama prisiminti pelių tėtį, tvirtą ir išdidų su 
kaimietišku kombinezonu, su dviem peliukais, kurie 
strykčiodami kala graikų kalbą, negalėdami atplėšti 
akių nuo pelės mamytės raudona palaidinuke. Ir taip 
sekdavosi kur kas geriau. Neramus lūkestis, įtampa, 
nepaaiškinamas pelių dingimas ir vėl džiaugsmingas 
susitikimas. Iki šiol prodiuseriai tvirtino, esą labai 
patenkinti juostomis, kurias ji jiems buvo nusiuntu- 
si. Lipte limpa prie temos, sakė jie. 

Po Siuzanos mirties užsiimti lauko pelių šeimynė- 
le, nepaliaujamai gadinančia sau kraują dėl visokių 
niekų, darėsi tikra kankynė. 

Kamilė dažnai pertraukdavo darbą, pirštai su- 
stingdavo ant klavišų. Jos nuomone, Lorensą Masaro 
atveju, be tų siaubingų antpuolių, sukrėtė tai, kad šis 
naudojosi vilku: Masaras maišė vilkus su purvais, 
šmeižė juos, žemino. Per savaitę jis padarė jiems dau- 
giau žalos, negu visos piemenų peticijos per šešerius 
metus. Ir to Lorensas Masarui neatleis. 

Bet dabar, kas beatsitiktų - padėtis beviltiška. 
Masaras bastosi keliais, žandarai ieško jo palaikų 
Vanso kalne, Lorensas iškako atgal į Merkantūrą, o 

ji, Kamilė, liko akis į akį su jausmingųjų pelių ket- 
vertuku. 

Buvo dar tik pirma valanda nakties, bet ji nusi- 
ėmė ausines, užvertė partitūrą, išsitiesė ant didelės 
lovos ir atsivertė Katalogą, puslapį Šlifavimo staklės 
125 mm 850 W, dvipusė rankena, automatinis ava- 
rinis valdymas. Štai kas būtų išvaikęs visus graikų 
mokytojos rūpesčius, jei tik ji būtų teikusis tuo pa- 
sidomėti. 

Į duris kažkas dusyk tyliai pabeldė. Kamilė krūp- 
telėjo ir atsisėdo lovoje. Nejudėjo ir laukė. Vėl du 
bilstelėjimai ir kažkoks krebždesys už medinės durų 
plokštės. Jokio balso, jokio šūktelėjimo. Vėl trumpa 
pauzė, paskui du bilstelėjimai. Kamilė pamatė, kaip 
nusileidžia, paskui pakyla durų rankena. Smarkiai 
besidaužančia širdimi ji nusliuogė nuo lovos. Du- 
ris buvo užrakinusi, bet kas norės, įeis ir pro langą, 
smarkiai stumtelėjęs jį petimi. Masaras? Galbūt Ma- 
saras matė, kai jie įėjo į jo lūšną. Net į žandarmeriją. 
Kas gali tvirtinti, kad Masaras nepalaukė, kol išvyks 
kanadietis, kad ateitų išsiaiškinti su ja naktį, kaip 
vyras su moterimi? Su vilku? 

Ji prisivertė giliai kvėpuoti ir pritykino prie įran- 
kių maišo. Gero seno maišioko, prikimšto plaktukų, 
įvairiausių replių ir metalinių purškiamų tepalinių, 
sklidinų mašininės alyvos. Į kairę ranką paėmė tepa- 
linę, į dešinę - kūjį ir atsargiai nusėlino prie telefono. 
Vaizdavosi už durų beplaukį vyriškį, besistengiantį 
kuo tyliau įsmukti į vidų. 

— Kamile? - staiga nuaidėjo Solimano balsas. - 
Tai tu? 

Kamilės rankos nusviro; ji nuėjo atidaryti durų. 
veidą. 

— Kažką taisei? - paklausė jis. - Tokiu laiku? 

— Kodėl nepasakei, kad čia tu? 

— Nežinojau, ar miegi. Kodėl neatsiliepei? 

Solas nužvelgė tepalinę, kūjį. 

— Aš tave išgąsdinau, tiesa? 

— Gali būti, - atsakė Kamilė. - O dabar užeik. 

— Aš ne vienas, - neryžtingai pratarė Solas. - Su 
manimi Nakvišius. 

Kamilė pakėlė akis ir per keletą žingsnių už jau- 
nuolio pamatė tiesų senojo piemens siluetą. Tai, kad 
Nakvišius kaime, o ne savo avidėje - neeilinis įvykis. 

- Kas, po perkūnais, atsitiko? - sušnibždėjo ji. 

- Kol kas nieko. Mums reikia su tavimi pasikal- 
bėti. 

Kamilė pasitraukė, kad įleistų Solą ir Nakvišių, 
kuris įžengė į vidų visas pastiręs ir pasveikino ją 
galvos linktelėjimu. Vis dar virpančiomis rankomis 
ji padėjo tepalinę ir kūjį ir mostelėjo jiems sėstis. 
Ją trikdė senio žvilgsnis, įsmeigtas į ją. Ji išėmė tris 
stiklines ir iki kraštų pripylė degtinės be vynuogių. 
Nuo tada, kai mirė Siuzana, vynuogių nebėra. 

- Ko tu bijojai? - paklausė Solimanas. 

Kamilė truktelėjo pečiais. 

- Nieko. Išsigandau, ir tiek. 

— Tu ne iš baikščiųjų. 

— Pasitaiko. 

— Ko tu bijojai? - neatlyžo Solimanas. 

- Vilkų. Aš bijojau vilkų. Patenkintas? 

— Vilkų, kurie beldžiasi į duris, pastuksendami 
du kartus? 

- Gerai, Solai. Tiesą sakant, kas tau darbo? 

— Tu bijojai Masaro. 

— Masaro? To tipo nuo Vanso kalno? 

— Tikrai taip. 

- Ko man bijoti to tipo? Atrodo, jis nusisuko 
sprandą kalnuose, ir jo ieško farai. 

— Tu bijojai Masaro, ir taškas. 

Solimanas gurkštelėjo degtinės; Kamilė primerkė 
akis. 

- Iš kur žinai? - paklausė. 

- Šįvakar aikštėje žmonės tik apie jį ir tekal- 
ba, - atsakė Solas įtemptu balsu. - Atrodo, tu su 
traperiu buvai Piuižirone ir papasakojai farams, jog 
Masaras - vilkolakis, jog jisai papjovė avis, jog jisai 
papjovė mano motiną ir paspruko. 

Kamilė tylėjo. Jiedu su Lorensu aplenkė vietinius 
ir apkaltino vieną iš jų. Žinoma, gandas pasklido. 
Jie už tai užmokės. Ji gurkštelėjo degtinės ir pakėlė 
akis į Solimaną. 

— Tas gandas neturėjo pasklisti. 

- Bet pasklido. Tokio nutekėjimo tau nepataisyti. 

— Ką gi, tuo blogiau, Solimanai, - tarė ji pakil- 
dama. - Tai tiesa. Masaras - skerdikas. Jis įviliojo 
Siuzaną į spąstus. Man nusišvilpt, patinka tai tau ar 
ne. Tai tiesa. 

— Aha, - ūmai prabilo Nakvišius. - Tai tiesa. 

Jo balsas skambėjo dusliai, tarsi gaudė. 

— Tai tiesa, - pakartojo Solimanas palinkdamas 
prie Kamilės, kuri neryžtingai atsisėdo. - Tas trape- 

ris teisingai numatė, - skubiai kalbėjo toliau. - Jis 
pažįsta žvėris, pažįsta žmones. Vilkas nebūtų puolęs 
mano motinos, motina nebūtų užspendusi vilko, o 
Masaro dogas būtų grįžęs iš kalnų. Masaras iškeliavo 
su savo šunimi, nes Masaras nužudė mano motiną, 
kadangi ji žinojo, kas jis toks. 

- Vilkolakis, - pasakė Nakvišius delnu pliaukš- 
telėdamas per stalą. 

— Ir dar sako, - susijaudinęs tęsė Solimanas, - kad 
farai nepradės tyrimo, kad jie nepatikėjo nė žodžiu 
iš to, ką sakė traperis. Teisybė, Kamile? 

Kamilė linktelėjo. 

— Iš tikrųjų? Jie ničnieko nedarys? 

- Nieko, - patvirtino Kamilė. - Jie ieško jo kūno, 
negyvo ar sužeisto, Vanso kalne, o jei per keletą die- 
nų neras, mes tą reikalą. 

- Ir tu žinai, ką jis dabar darys, Kamile? 

— Manau, pakeliui nudobs dar kelias avis ir pa- 
spruks į Angliją. 

— O aš manau, jis nudobs kai ką daug rimtesnio, 
negu avys. 

— A-a, ir tu“ 

— O kas dar? 

„ - Taip mano Lorensas. 

- Lorensas teisus. 

— Nes Masaras - vilkolakis, - kategoriškai pareiš- 
kė Nakvišius, vėl pliaukštelėdamas delnu per stalą. 

Solimanas ištuštino stiklinę. 

- Ar tau, Kamile, atrodo, - tarė jis, - kad aš pa- 
našus į tokį, kuris leistų savo motinos žudikui pa- 
sprukti į Angliją? 

Kamilė nužvelgė Solimaną, tamsias žvilgančias 
jo akis, truputį virpančias lūpas. 

— Nelabai, - pripažino. 

- Žinai, kas nutinka vargšams numirėliams, už 
kuriuos niekas neatkeršijo? 

— Ne, Solai, iš kur man žinoti? 

— Jie pūva dvokiančiame liūne kartu su krokodi- 
lais, ir jų dvasia niekada nepajėgs pakilti iš dumblo. 
Nakvišius uždėjo ranką jaunuoliui ant peties. 

- Tai dar nėra tikras reikalas, - pratarė negar- 
siai. 

- Sutinku, - atsiliepė Solimanas. - Net nesu tik- 
ras, kad tai vyksta liūne. 

— Nekurk afrikietiškų pasakų, Solai, - tuo pačiu 
tonu pasakė Nakvišius. - Merginai tai viską su- 
jauks. 

Solimano žvilgsnis vėl nukrypo į Kamilę. 

- Tai žinai, ką mudu su Nakvišium padarysi- 
me? - vėl prabilo jis. 

Kamilė kilstelėjo antakius laukdama, kas bus 
toliau. Karštligiškas Solimano elgesys jos anaiptol 
neapramino. Šiaip jau Solas buvo ramus vaikinas. 
Praeitą sekmadienį ji paliko jį užsisklendusį tuale- 
te, o šį vakarą vėl mato jį laisvą, bet beveik visiškai 
išmuštą iš vėžių. Siuzanos mirtis sujaukė mažyliui 
protą ir sukrėtė senį. 

— Mes leisimės jo pėdomis, - pranešė Solima- 
nas. - Kadangi farai nenori to daryti, mes leisimės 
jo pėdomis. 

— Minsime jam ant uodegos, - patvirtino Nakvi- 
šius. 

- Ir primygsime jį. 

— O paskui? - nepatikliai pasiteiravo Kamilė. - 
Perduosite farams? 

- Šūdo gabalo, - atsiliepė Solimanas, tikras ne- 
pataisomos Siuzanos kalbėsenos įpėdinis. - Jeigu 
atiduosime jį farams, farai jį paleis, ir reikės viską 
pradėti iš naujo. Mudu su Nakvišiumi neketiname 
visą gyvenimą vaikytis to vampyro. Viskas, ko mes 
norime - atkeršyti už motiną. Taigi mes jį primyg- 
sime, o kai jau primygsime - sudorosime. 

— Sudorosite? - pakartojo Kamilė. 

— Priplosime jį, štai taip. 

— O paskui, kai jis bus miręs, kaip reikiant mi- 
ręs, - patikslino Nakvišius, - mes jam perskrosim 
pilvą nuo krūtinės iki kiaušių ir pažiūrėsim, ar viduje 
želia gaurai. Ir tegu džiaugiasi, kad neapdorosime 
jo gyvo. 

- Tai jau pažanga, - murmtelėjo Kamilė. 

Ji sutiko Nakvišiaus žvilgsnį - gražių, viskio ats- 
palvio akių žvilgsnį. 

- Jūs tikite šita gaurų istorija? - paklausė ji jo. - 
Tikrai tikite ta istorija? 

- Ta gaurų istorija? - savo dusliu balsu pakartojo 
Nakvišius. 

Jis kažkaip susiraukė ir neatsakė. 

— Masaras - vilkolakis, - burbtelėjo patylėjęs. - 
Jūsų traperis irgi taip sakė. 

- Lorensas niekada taip nesakė. Lorensas sakė, 
kad visi tie, kurie tiki vilkolakiais - seni netašyti 
menkystos. Lorensas sakė, kad visi tie, kurie kalba, 
jog perskros vyruką nuo krūtinės iki kiaušių, turės 

reikalą su juo ir jo šautuvu lokiams medžioti. Ir galų 
gale Lorensas sakė, kad Masaras žudo su dogu ar su 
dideliu vilku, Plikiu Krasu, kurį jie pametę iš akių 
jau porą metų. Tai to vilko dantys, ne Masaro. 

Nakvišius perkreipė lūpas, jo nugara pastiro, bet 
jis neištarė nė žodžio. 

— Šiaip ar taip, - nukirto Solimanas, - tai mano 
motinos žudikas. Taigi mudu su Nakvišiumi leisimės 
jo pėdomis. 

— Minsime jam ant uodegos. 

— O kai nutversim, užmušim. 

— Ne, - tarė Kamilė. 

— Ir kodėl ne? - atsitiesdamas pratarė Solimanas. 

- Nes po tojūs būsite ne ką vertesni už jį. Bet, šiaip 
ar taip, man nusispjaut, nes jūs visą likusį savo buka- 
pročių gyvenimą praleisite šaltojoje. Galbūt Siuzana 
pakils iš dvokiančio liūno, labai galimas daiktas. O 
Masaras gaus, ką nusipelnęs - su perskrostu pilvu 
ar ne, su gaurais ar be gaurų viduje, tačiau jūs - jūs 
visą savo gyvenimą pratupėsite šaltojoje, naktimis 
skaičiuodami avis. 

— Mes nesileisime, kad mus sučiuptų, - tarė So- 
limanas išdidžiai kilstelėdamas smakrą. 

- Dar ir kaip leisitės. Bet tai ne mano reikalas, - 
staiga pareiškė Kamilė, nužvelgdama juos vieną po 
kito. - Nežinau, kodėl jūs atėjote visa tai man papa- 
sakoti, bet aš nenoriu nieko žinoti ir nesiginčiju su 
kerštautojais, žudikais ir pilvų skrodikais. 

Ji priėjo prie durų ir jas atidarė. 

— Sudiev, - tarė. 

— Tu nesupratai, - pasakė Solimanas, kurio balsas 
vėl suskambo neryžtingai. - Mes blogai vienas kitą 
supratome. 

— Man nerūpi. 

— Mums širdį sopa. 

- Žinau. 

- Jis gali nužudyti dar ką nors. 

— Tai farų reikalas. 

— Farai piršto nepakrutins. 

- Žinau. Visa tai mes jau aptarėme. 

- Taigi Nakvišius ir aš... 

- Jūs minsite jam ant uodegos. Aš gerai supratau, 
Solai. Gerai supratau visą tą operaciją. 

- Ne visą, Kamile. 

- Trūksta kažkokios smulkmenos? 

— Trūksta tavęs. Mes nepaaiškinome, kad tu - 
operacijos dalis. Tu vyksti su mumis. 

- Taip sakant... - mandagiai pridūrė Nakvišius. - 
Jei jūs malonėsite. 

- Tai pokštas? - paklausė Kamilė. 

- Paaiškink jai, - įsakė Nakvišius Solimanui. 

- Kamile, - tarė Solimanas, - gal paliktum tas 
sumautas duris ir prisėstum? Prisėstum čia su mu- 
mis, draugiškai. 

- Mes ne draugai. Žudikai ir santechnikas. 

- Bet ar neprisėstum? Kaip santechnikas su žu- 
dikais? 

- Jei jau taip, - tarstelėjo Kamilė. 

Ji užtrenkė duris ir atsisėdo ant taburetės - veidu 
į vyrus, pasirėmė alkūnėmis į stalą. 

- Štai, - pasakė Solimanas. - Mudu su Nakvišiu- 
mi minsime jam ant uodegos. 

— Gerai, - tarė Kamilė. 

- Bet tam reikia judėti į priekį. Juk neisime pės- 
čiomis, teisybė? 

— Eikit kaip norit. Pėsčiomis, slidėmis, raiti ant 
avino - kas man darbo. 

— Masaras, - toliau kalbėjo Solimanas, - tikrai 
paėmė automobilį. 

- Bent jau ne savo, - pasakė Kamilė. - Jo furgo- 
nėlis liko ten, viršuje. 

— Tas vampyras nekvailas. Jis paėmė kitą auto- 
mobilį. 

— Puiku. Jis paėmė kitą automobilį. 

— Tad mes sekame paskui jį automobiliu, su- 
pranti? 

— Suprantu. Tu mini jam ant uodegos. 

- Bet mes neturime automobilio. 

— Ne, - tarė Nakvišius. - Neturime. 

— Ką gi, paimk bet kurį. Pavyzdžiui, Masaro. 

— Bet mes neturime teisių. 

— Ne, - tarė Nakvišius. - Neturime. 

- Kur tu taikai, Solai? Aš taip pat neturiu auto- 
mobilio. O Lorensas turi tik motociklą. 

- Bet mes turime sunkvežimį, - pasakė Solima- 
nas. 

— Tu kalbi apie furgoną gyvuliams vežioti? 

— Aha. Gal tau taip ir neatrodo, bet tai sunkve- 
žimis. 

— Na ką gi, puiku, Solai, - atsiduso Kamilė. - Pa- 
imk gyvulių furgoną, mink jam ant uodegos - ir 
gero vėjo. 

— Bet aš tau sakiau, Kamile. Mes neturime teisių. 

— Ne, - tarė Nakvišius. 

— O tu - tu teises turi. Ir esi vairavusi sunkųjį 
transportą. 

Kamilė nepatikliai pažvelgė į vieną ir į kitą. 

— Negreit tu mane supratai, - tarė Solimanas. 

— Aš nenoriu tavęs suprasti. 

— Tada viską tau paaiškinsiu iš esmės. 

— Palik esmę ramybėje. Nenoriu daugiau nieko 
girdėti. 

— Paklausyk, paklausyk bent jau šito: tu vairuoji 
sunkvežimį, ir tau nereikės niekuo daugiau rūpintis, 
supranti? Tik vairuoti sunkvežimį. Mudu su Nakvi- 
šium pasirūpinsime viskuo kitu. Vairuoti, Kamile, tik 
to tavęs teprašome - vairuoti. Tu būsi kurčia ir akla. 

— Ir pakvaišusi. 

— Ir pakvaišusi. 

— Jei gerai suvokiau pagrindinę mintį, - reziu- 
mavo Kamilė, - aš vairuosiu sunkvežimį, judu su 
Nakvišium sėdėsite man iš šono ir drąsinsite, mes 
sučiupsime Masarą, aš netyčia jį pervažiuosiu, Nak- 
višius perskros jam pilvą nuo krūtinės iki kiaušių, 
kad sąžinė būtų rami, nugabensime jo liekanas į ko- 
kią nors žandarmeriją, visi grįšime čia ir sušveisime 
gerą dubenį sriubos su lašinukais. 

Solimanas pasimuistė. 

— Ne visai taip, Kamile... 

— Tačiau, tarkime, kažkas panašaus, - užbaigė 
Nakvišius. 

- Susiraskite ką nors, kas vairuos jums furgoną, - 
pasakė Kamilė. - Kas jį paprastai vairuoja? 

- Biutejis. Tačiau Biutejis liks Ekare ir rūpinsis 
gyvuliais. Ir Biutejis turi žmoną ir du vaikus. 

—- O aš neturiu nieko. 

- Jei taip nori. 

- Susirask ką nors kitą savo kvailam r0ad-movie. 

— Savo kam? - paklausė Nakvišius. 

- Savo road-movie, - paaiškino Solimanas. - Tai 
angliškai. Reiškia lyg ir kokį judėjimą keliais. 

— Gerai, - sutrikęs tarstelėjo Nakvišius. - Mėgstu 
suprasti. 

— Niekas kaime nepanorės mums padėti, Kami- 
le, - toliau kalbėjo Solimanas. - Visiems nusispjaut į 
Siuzaną. Tačiau tu ją mylėjai. Žandaras Lemirajis taip 
pat, bet mes negalime to prašyti Lemirajo, teisybė? 

— Negalime, - pasakė Nakvišius. 

— Nežaisk jausmais, Solai, - įspėjo Kamilė. 

— O kuo dar man žaisti? Sakau tiesiai, Kamile: 
aš žaidžiu tavo jausmais ir tavo vairuotojo teisėmis. 
Jei tu mums nepadėsi, Siuzanos siela liks įklimpusi 
tame sumautame dvokiančiame liūne. 

- Nesuk man galvos su tuo liūnu, Solai. Įpilk deg- 
tinės ir leisk pagalvoti. 

Kamilė pakilo ir nuėjusi atsistojo prieš užgesusį 
židinį, atsukusi vyrams nugarą. Siuzanos siela liūne, 
Masaras su savo beplauke beprotybe kelyje, farai ne- 
sijudina iš vietos. Pargabenti Masarą, išrauti jam iltis. 
Taip, kodėl ne? Vairuoti sunkvežimį - kokį keturias- 
dešimt kubinių metrų vingiuotais kalnų keliais. Jei 
taip reikia. 

— Koks tas sunkvežimis? - paklausė ji atsisukda- 
ma į Solimaną. 

— 508D, - atsakė Solimanas, - mažiau kaip trys 
su puse tonos. Tau nereikia teisių sunkiajam trans- 
portui. 

Kamilė nukreipė žvilgsnį į židinį, kambaryje vėl 
įsiviešpatavo tyla. Taigi, vairuoti sunkvežimį. Išva- 
duoti Solimaną ir Nakvišių nuo graužaties, nuramin- 
ti Lorensą ir jo vilkus. Ginti sunkvežimį skerdiko 
pėdomis. Juokinga. Jokių šansų, gryni niekai. Tai 
ką? Likti čia, laukti naujienų, valgyti, gerti, užsiim- 
ti nepaaiškinamomis lauko pelių dramomis, laukti 
Lorenso. Laukti, laukti. Dvėsti iš nuobodulio. Bijoti. 
Vakare užsišauti duris iš baimės, kad išvysi išnyrantį 
Masarą. Laukti. | 

Kamilė grįžo prie stalo, paėmė stiklinę, suvilgė 
lūpas. 

— Mane domina sunkvežimis, - pasakė. - Mane 
domina Siuzana, domina Masaras, bet ne jo palaikai. 
Atgabename jį sveiką ir gyvą arba neatgabename vi- 
sai. Jums spręsti. Jei aš sėdu už vairo, Masaras grįžta 
sveikutėlis, jeigu turime bent menkiausią šansą jį 
surasti. Jei ne, atgabenate jį sumaltą į miltus - jeigu 
jums nuo to lengviau, bet be manęs. 

— Nori pasakyti, kad mes jį tvarkingai perduoda- 
me farams? - įskaudintas tarė Solimanas. 

— Tai bus teisėta. Perskrosti žmogų pusiau - tai 
pranoksta tarp kaimynų įmanomo smurto ribas. 

- O mums nusispjaut į teisėtumo ribas, - pareiškė 
Solimanas. 

- Žinau. Kalbame ne apie įstatymą. Kalbame apie 
Masaro gyvybę. 

— Tai vienas ir tas pats. 

— Iš dalies. 

—- O mums nusispjaut į Masaro gyvybę. 

- O mannne. 

— Tu per daug reikalauji. 

- Skonio reikalas. Visas Masaras su manimi arba 
Masaras, sumaltas į miltus, be manęs. Miltai manęs 
nevilioja. 

— Mes supratome, - tarė Solimanas. 

- Žinoma, - pritarė Kamilė. - Leidžiu jums pa- 
galvoti. 

Kamilė prisėdo prie sintezatoriaus ir užsidėjo 
ausines. Dėl tvarkos perbėgo pirštais per klavišus — 
įkaitusiomis smegenimis, per tūkstantį mylių nuo 
palaidinėmis pasidabinusių lauko pelių. Vaikytis 
Masarą? Vienut vieniems, kaip trims paklaikėliams? 
O kas jie tokie, jei ne trys paklaikėliai? 

Solimanas pamojo ranka. Kamilė nusiėmė ausi- 
nes, grįžo prie stalo. Prabilo Nakvišius. 

— Mergaite, - tarė, - ar jums kada nors yra tekę 
traiškyti vorus? 

Kamilė sugniaužė kumštį ir padėjo jį ant stalo 
tarp Solimano ir Nakvišiaus. 

— Esu sutraiškiusi ištisus vagonus vorų, - atsa- 
kė, - sudorojusi šimtus vapsvų lizdų ir daugybę 
skruzdėlynų, įversdama į upę su penkiais kilogra- 
mais cemento prie kojų. Ir aš neaptarinėsiu mirties 
bausmės su dviem tokiais priekvaišiais, kaip jūs. 
Sakau ne, ir visada bus ne - net tūkstantis metų po 
jūsų mirties. 

— Sakai, du priekvaišiai? - paklausė Solimanas. 

- Taip ji ir sako, - patvirtino Nakvišius. - Neversk 
jos kartoti. 

— Pakartok, Kamile. 

— Du kvailiai, du priekvaišiai. 

Solas jau buvo besikeliąs, bet Nakvišius uždėjo 
delną jam ant rankos. 

- Pagarbos, Solai. Ta jauna moteris neklysta. Įver- 
tink tai, kad ji neklysta. Sandėris sudarytas, - tarė jis 
atsigręždamas į Kamilę ir tiesdamas jai ranką. 

- Ir jokių miltų? - nepatikliai paklausė Kamilė, 
neduodama rankos. 

- Jokių miltų, - atsakė Nakvišius savo dusliu bal- 
su, nuleisdamas ranką. 

- Jokių miltų, - rūgščiai pakartojo Solimanas. 

Kamilė linktelėjo. 

— Kada išvykstame? - paklausė. 

- Rytoj laidojame motiną. Išvykstame po pietų. 
Biutejis bus paruošęs sunkvežimį. Ateik rytoj ryte. 

Vyrai pakilo - Solimanas lanksčiai, Nakvišius 
pastiręs. 

— Dar vienas dalykėlis, - pasakė Kamilė. - Reikia 
aptarti vieną sandėrio punktą. Niekas nesako, kad 
mes rasime tą žmogų. Jei po dešimt, po trisdešimt 
dienų mums nepasiseks, ką darome? Juk neminsime 
jam ant uodegos visą gyvenimą, ar ne? 

- Visą gyvenimą, mergaite, - atsakė Nakvišius. 

— Mat kaip, - tarė Kamilė. 

XV 


Visą naktį Kamilė miegojo neramiu miegu, są- 
monė nerimo suvokdama, kad kažkas čia ne taip. 
Pramerkusi akis suprato, kad tai anaiptol ne smul- 
kmena. Vakar vakare ji sutiko ginti Siuzanos gyvulių 
furgoną žudiko pėdomis. Šį rytą matė pagrindinius 
to sumanymo trūkumus: koks kvailas tas planas, 
kaip pavojinga jį vykdyti, koks nemalonus artumas - 
šonas šonan su dviem beveik nepažįstamais tipais, 
kurie anaiptol neatrodo romūs. 

Tačiau, keista, jai net netoptelėjo mintis tiesiog 
atšaukti vakarykštį sandorį. Atvirkščiai, ji susiruošė 
rimtai ir rūpestingai, kaip žmogus, užsibrėžęs sun- 
kų uždavinį. Minėtasis uždavinys, toks nerangiai 
paprastas, turėjo vienintelį, bet lemtingą privalu- 
mą - judėti. Vaikytis Masarą, netgi naiviai, geriau, 
negu laukti čia ir nesijudinti iš vietos - net jei tai ir 
protinga. Šitas potraukis judėti - judėti pagrįstai, 
nes Kamilė nemokėjo traukti iš vietos į vietą be tiks- 
lo - vakar nulėmė jos apsisprendimą. Nejudrumas 
Sen Viktore jau pradėjo stingdyti jai protą ir duoti 
vaisių - regis, gana prėskų. Galų gale ta istorija apie 
liūną, kuriame įklimpusi Siuzanos siela. Kamilė ti- 
kėjo ja ne labiau, negu pats Solimanas, bet Siuzanos 

nužudymas ir Masaro pabėgimas sukėlė joje skaus- 
mingą skersvėjį, tarsi tarp dviejų atlapų durų. Ir jai 
atrodė, kad gindama į priekį sunkvežimį žmogaus ir 
vilko pėdomis ji įstengs sustabdyti tą dvelksmą. 

Kamilė baigė krautis kuprinę, suvyniojo į ritinėlį 
partitūrą, įsikišo į dešinę kišenėlę, o Profesionalio- 
sios įrangos ir įrankių katalogą - į kairę ir užsimetė 
kuprinę ant pečių. Nutvėrė įrankių maišą, paskutinį 
kartą patikrino, ar visur tvarka, ir uždarė paskui save 
duris. 


Ekare vyravo tas sulėtintas gyvenimo ritmas, koks 
būna prieš laidotuves. Biutejis ir Solimanas nesku- 
briai judėdami triūsė aplink sunkvežimį. Kamilė pri- 
ėjo prie jų, padėjo šalia kuprinę. Iš arti sunkvežimis 
iš tikrųjų labiau panėšėjo į gyvulių pervežimo fur- 
goną, negu į ką nors kitą. Vandens čiurkšle Biutejis 
plovė grindis ir grotuotas pertvaras, žemėn tekėjo 
juoda tiršta buza iš šiaudų ir avių mėšlo. Solimanas 
lankstė brezentą, kuriuo turėjo aptraukti sunkveži- 
mio karkasą. Nes - ir Kamilė tik dabar suvokė, ką tai 
reiškia, - šitas sunkvežimis bus jų miegamasis. 

- Neimkit į galvą! - riktelėjo jai Biutejis pakėlęs 
balsą, kad perrėktų šnypščiančią vandens čiurkš- 
lę. - Tasai sunkvežimis - kaip Gražuolė ir Pabaisa, 
jis persikūnija. Neprireiks nė dviejų valandų, ir aš 
paversiu jį trijų žvaigždučių viešbučiu. 

- Biutejis dažnai imdavo furgoną šeimyninėms iš- 
kyloms, - paaiškino Solimanas Kamilei. - Pasikliauk 
juo - turėsi visus patogumus ir atskirą kambarį. 

- Jei taip sakai, - dvejodama tarstelėjo Kamilė. 

- Vienintelė bėda - kvapas, - pripažino Solima- 
nas. - Negali jo visiškai atsikratyti. Įsigėręs į medį. 

- Taip. 

— Net į geležį. 

- Taip. 

Staiga čiurkšlė nutrūko. Solimanas pažvelgė į lai- 
krodį. Pusė vienuolikos. 

- Reikia persirengti, - virpančiu balsu tarė jis. 
Jau tuoj metas. 

Abu vyrai prasilenkė su Lorensu, kuris lėtai kilo 
keliuku aukštyn. Kanadietis, visas tamsiai apsiren- 
gęs, parėmė motociklą, apkabino Kamilę. 

— Neradau tavęs namie, - pasakė. - Skubūs rei- 
kalai Ekare? 

- Po laidotuvių išvažiuoju su Solimanu ir Nakvi- 
šium. Jie nori pasivyti Masarą, bet neturi vairuotojo 
teisių. 

— Kas čia bendra? - pratarė Lorensas žengtelėda- 
mas atgal ir žiūrėdamas į Kamilę. 

- Aš moku vairuoti sunkvežimį. 

Lorensas papurtė galvą. 

- Tu tyčia taip padarei? - paklausė kiek tramdo- 
mu balsu. - Būti sunkvežimio vairuotoja? Negalėjai 
išsisukti? 

Kamilė gūžtelėjo pečiais. 

- Taip jau atsitiko, - pasakė. - Kai mes koncerta- 
vome Vokietijoje, orkestro vadovas nenorėjo dieną 
naktį vairuoti. Jis išmokė mane. 

— God, sunkvežimio vairuotoja, - tarstelėjo Lo- 
rensas - per Kamilę ir vien tik per Kamilę jo idea- 
luose atsirado didžiulė spraga. 

— Čia nėra nieko gėdingo, - pasakė Kamilė. 

- Ir nieko rafinuoto. 

- Nieko. 

— Ką reiškia ta Solimano ir Nakvišiaus vairuotojo 
istorija? Kur tu juos gabeni? 

— Kaip tik tai ir neaišku, Lorensai. Aš jų niekur 
negabenu, vežu juos į pasaulio kraštą, kol jie sučiups 
Masarą. 

— Nori pasakyti, kad tiedu tipai iš tiesų nutarė 
ieškoti Masaro? - paklausė Lorensas pradėjęs ne 
juokais jaudintis. 

— Tikrai taip. 

- Ir juos veši tu? Tu išvažiuojiė 

- Taip. Neilgam, - truputį neryžtingai atsiliepė 
Kamilė. 

Lorensas uždėjo rankas jai ant pečių. 

- Tu išvažiuoji? - pakartojo. 

Kamilė pakėlė akis. Kanadiečio veide šmėstelėjo 
skausminga išraiška. Jis krestelėjo plaukus. 

- Bet ne iš karto, - pasakė gniauždamas jos petį. - 
Pasilik su manim. Pasilik šiai nakčiai. 

- Solas nori išvykti po laidotuvių. 

- Vienai nakčiai. 

- Aš sugrįšiu. Paskambinsiu tau. 

- Tai beprasmiška, - murmtelėjo Lorensas. 

- Farai nesijudina, o tas žmogus žudo kitus. Pats 
taip sakei. 

- God. Aš nesakiau, kad tu išvažiuotum. 

- Jie nemoka vairuoti. 

- Noriu, kad pasiliktum, - spyriojosi Lorensas. 

Kamilė švelniai papurtė galvą. 

- Jie manęs laukia, - tyliai tarė. 

— Jesus Christ, - atsitraukdamas pratarė Loren- 
sas. - Vaikas, senis ir moteris mina ant kulnų tokiam 
tipui, kaip Masaras. Ką jūs visi trys įsivaizduojate? 

— Aš nieko neįsivaizduoju, aš vairuoju. 

— Kažką įsivaizduoji. Sučiupti Masarą? 

— Gali atsitikti ir taip. 

- Šaipaisi. Tai ne vaikų žaidimas. Reikia atlikti 
tyrimą. 

- Jei jis vėl pjaus avis, mes seksime jo pėdomis. 

— Sekti - tai ne sučiupti. 

- Galėsime pasiklausinėti, sužinoti, kokiu kle- 
daru jis važiuoja. Kai sužinosime, turėsime šansą jį 
rasti. Tai gali būti kelių dienų reikalas. 

— Ir tai viskas, ko jie iš jo nori? - įtariai paklausė 
Lorensas. 

- Solimanas turėjo jį užmušti, o Nakvišius - per- 
skrosti nuo krūtinės iki kiaušių, iš žmogiškų pas- 
katų - po mirties. Aš pasakiau, kad nevairuosiu jų 
suknisto sunkvežimio, jei jie nepargabens Masaro 
sveiko ir gyvo. 

— Tai pavojinga, - pasakė Lorensas, kiek įširdęs 
dėl būsimos netekties. - Tai komiška ir pavojinga. 

- Žinau. 

— Tai kodėl taip darai? 

Kamilė padvejojo. 

— Taip jau susiklostė, - tepaaiškino. 

Ir iš tiesų šią akimirką geresnio paaiškinimo ji 
neturėjo. 

- Bullshit, - burbtelėjo Lorensas, vėl prieidamas 
prie jos. - Tau tereikia atsisakyti. 


144 


Kamilė patraukė pečiais. 

- Yra dalykų, kurie susiklosto dėl krūvos nerimtų 
priežasčių, ir tu negali išsisukti net su krūva rimtų 
priežasčių. 

Truputį prislėgtas Lorensas nuleido rankas. 

— Ką gi, - pratarė niūriai. - Kokiu sunkvežimiu 
jūs važiuojate? 

- Šituo, - Kamilė kryptelėjo smakru į gyvulių 
furgoną. 

- Tai gyvulių pervežimo furgonas, - griežtai tarė 
Lorensas. - Eurgonas, kuris dvokia mėšlu ir riebali- 
niu avių prakaitu. Tai ne sunkvežimis. 

- Tiesą sakant, atrodo, kad taip. Biutejis sako, kad 
išplautas, iššluostytas, aptrauktas brezentu ir įreng- 
tas jis bus tikri rūmai ant ratų. 

- Jie bus suskretę, Kamile. Ar apie tai pagalvo- 
jai? 

- Taip. 

- Ir miegoti su tais dviem tipais? Tu ir apie tai 
pagalvojai? 

- Taip. Taip susiklostė, ir tiek. 

— Pagalvojai, kad Masaras gali jus aptikti? 

- Dar ne. 

— Na ką gi, jis gali. Ir naktį tas sumautas brezentas 
jūsų neapsaugos. 

- Mes išgirsime, kai jis artės. 

— O paskui, Kamile? Ką jūs trys darysite - vaikas, 
senis ir moteris? 

— Nežinau. Manau, bus matyti. 

Lorensas bejėgiškai skėstelėjo rankomis. 

XVI 


Po Siuzanos Roslen laidotuvių Ekare įvyko gedu- 
lingi pietūs. Daug ką reikėjo aptarti, nes laidotuvių 
būta stebėtinai kuklių, pagal Siuzanos valią, kurią 
ši prieš kelerius metus išdėstė savo notarui. Jai nu- 
sispjaut į gėles ir visokias puošmenas, verčiau tegul 
santaupos lieka mažyliui, kad jis nuvyktų aplankyti 
savo protėvių žemės, o su ja galų gale tepalaidoja 
senąją avį Morisetę, kai ši atsisveikins su šiuo pa- 
sauliu, nes Morisetė - draugė, Žinia, ne per daug 
gudri, tačiau mylinti ir ištikima, tad tegu klebonas 
teikiasi tarstelėti apie ją žodelį apeigų metu. Nota- 
ras jai atsakė, kad šitas stabmeldiškas reikalavimas 
neturi jokių šansų būti įvykdytas, o Siuzana atšovė, 
kad jai nusispjaut į tinkamą tikėjimą ir kad ji pati 
nueisianti pas tą mulkį kleboną ir sutvarkysianti 
Morisetės reikalą. 

Klebonas, matyt, prisiminė gautus nurodymus ir 
kiek negrabiai paminėjo Siuzanos prieraišumą savo 
gyvulių ūkiui. 

Apie ketvirtą Ekarą apleido paskutinis kaimo gy- 
ventojų automobilis. Ūžiančia galva Kamilė nuėjo 
pas Biutejį prie sunkvežimio. Juo daugiau ji mąstė, 


146 


juo labiau nerimastavo dėl gyvulinio furgono pa- 
ruošimo. 

Biutejis laukdamas jų sėdėjo sunkvežimio gale ir 
liūdnai rūkė. 

— Paruošta, - pranešė išvydęs besiartinančią mer- 
giną. 

Kamilė apžiūrėjo mašiną, dabar visą iki pusės 
šonų aptrauktą brezentu. Pilkas jos kėbulas buvo 
kiek apvalytas nuo purvo. 

Tarytum pristatydamas Biutejis delnu pliaukš- 
telėjo per sunkvežimio šoną - metalas gaudžiai 
skambtelėjo. 

- Jam dvi dešimtys metų - gražus amželis, - pra- 
nešė. - 508 - galiūnas, bet yra šiokių tokių nepato- 
gumų. Stabdžiai cilindriniai, atsargiai nuolydžiuose, 
vairas be stiprintuvo, posūkiuose reikia paplušėti 
iš peties, jau nekalbant, kad ir taip su juo nemažai 
triūso. Pedalai išklibę. Tai vienintelis šio sunkveži- 
mio trūkumas. 

Biutejis atsisuko į Kamilę, nužvelgė ją nuo kojų 
iki galvos, specialisto žvilgsniu įvertindamas liauną 
jos siluetą, laibas rankas, siaurus riešus. 

— Galbūt kaip moteriai tai labai gražu, - pliaukš- 
telėjo liežuviu, - tačiau sunkvežimio vairuotojui jau 
nebe taip paranku. Nežinau, ar įstengsite jį suval- 
dyti. 

— Ašjau esu vairavusi tokio pobūdžio agregatus, - 
pasakė Kamilė. 

— Tik kad čia keliai smarkiai vingiuoti. Reikės 
išsisukti. 

— Išsisuksime. 

— Lipkite, aprodysiu. Viską įrengiau taip, kaip 
tada, kai važiuodavome su vaikais. 

Biutejis trankiai atidarė užpakalines sąvaras ir įsi- 
ropštė į sunkvežimį. Gyvuliniame furgone viešpata- 
vo dusinanti šutra, ir Kamilei į nosį tvoskė riebalinio 
avių prakaito tvaikas. 

— Kai rieda, ne taip jaučiasi, - paaiškino Biute- 
jis. - Prikaito per visą popietę. 

Kamilė linktelėjo, ir valdytojas pažvalėjęs plačiu 
mostu pristatė jai įrangą. Furgonas buvo daugiau 
kaip šešių metrų ilgio, ir išilgai jo Biutejis įtaisė ke- 
turis papildomus gultus - du gale, du priekyje, at- 
skirtus skersai ištemptu brezentu. 

- Turime du atskirus kambarius su langu, - pa- 
tenkintas paaiškino jis. - Brezentą nuo aptvaro ga- 
lima pakelti. Nori pažiūrėti į lauką, nori pažiūrėti į 
vidų - vienas ir tas pats - kilsteli brezentą lygiai taip, 
kaip pakeltum užuolaidą. Nori ramybės - nuleidi. 

Vaizdžiai demonstruodamas Biutejis pakėlė bre- 
zentą, ir saulė įspindo pro grotuotus aptvarus per 
visą sunkvežimio ilgį. | 

— Čia, - toliau dėstė jis traukdamas į galą ir at- 
skleisdamas sunkią pilką brezentinę užuolaidą, - vo- 
nios kambarys. 
kurios kabojo sena vonios kolonėlė, pritaikyta kaip 
vandens bakas, maždaug 150 litrų talpos. 

— O siurblys? - paklausė. 

— Ten, - parodė Biutejis. - Pripildyti kas pora 
dienų. O čia, - aiškino toliau, - tualetas. Senųjų 

traukinių sistema: viską palieki pakeliui. Kitame 
gale, - pranešė atsigręždamas, - dujinė viryklė, ba- 
lionas užpildytas. Didžiojoje dėžėje - virtuvės rykai, 
baltiniai, kišeniniai žibintuvėliai ir visas kitas šlamš- 
tas. Čia sulankstomos taburetės. Po kiekviena lova 
stalčius švariems ir asmeniniams daiktams. Viskas 
numatyta. Viskas apgalvota. Viskas veikia. 

- Aišku, - tarė Kamilė. 

Ji prisėdo ant vienos iš dviejų lovų gale, kairėje. 
Perbėgo žvilgsniu kokį trylika perkaitusių gyvuli- 
nio furgono metrų. Čiužinius Biutejis buvo užtie- 
sęs baltomis paklodėmis ir padėjęs baltas pagalves, 
ryškiai besiskiriančias nuo įjuodusių grindų, apsi- 
laupiusio karkaso, išblukusio brezento. Po truputį 
ji ėmė priprasti prie kvapo. Pajuto, kad suglebęs 
čiužinys, ant kurio sėdėjo - jos nuosavybė, kad vi- 
sas sunkvežimis - jos. Biutejis stebėjo ją išdidus ir 
sunerimęs. 

— Viskas veikia, - pakartojo. 

— Puiku, Biuteji, - tarė Kamilė. 

— O svarbiausia, nesijaudinkite dėl kvapo. Kai 
važiuoji, jis išsisklaido. 

— O kai nevažiuoji? Kai miegi? 

— Na ką gi, kai miegi, tai jo nejauti. Nes miegi. 

— Aš nesijaudinu. 

— Norite išbandyti? 

Kamilė linktelėjo ir nusekė paskui Biutejį iki ka- 
binos. Užlipo dviem laipteliais ir įsitaisė ant vairuo- 
tojo sėdynės, nustatė jos padėtį, ištiesė rankas ant 
didelio įkaitusio vairo. Biutejis padavė jai raktelius 
ir pasitraukė. Kamilė užvedė variklį, įjungė pavarą 

ir lėtai pavažiavo keliuku nuo avidės - pirmyn, po- 
sūkis, atgal, posūkis. Ji išjungė motorą. 

— Viskas bus gerai, - pasakė išlipdama. 

Tarytum įtikintas tų manevrų, Biutejis ištiesė jai 
dokumentus. Čia pasirodė Solimanas - lėtu žings- 
niu, ištįsusiu veidu, paraudusiomis, sustingusiomis 
akimis. 

— Kai tik būsi pasiruošusi, varom, - tarė. 

— Net neužvalgysime? 

— Užvalgysime sunkvežimyje. Kuo ilgiau delsim, 
tuo toliau paspruks vampyras. 

— Aš pasiruošusi, - tarė Kamilė. - Atsinešk daik- 
tus ir atvesk Nakvišių. 

Po poros minučių Kamilė, kuri rūkė šalia Biutejo 
sunkvežimio gale, pamatė aukštyn kylantį Solimaną 
su kuprine ant pečių ir žodynu po pažastimi. 

— Tavo lova priekyje, kairėje, - nurodė Biutejis. 

— Gerai, - tarė Solimanas. 

— Solas - žmogus rūpestingas, - pasakė Biute- 
jis. - Sugaiš velniškai daug laiko, kol viską sudėlios 
į savo stalčių. 

— Biuteji! - šūktelėjo Solimanas iš sunkvežimio 
vidaus. - Vis dėlto šitame furgone dvokia. 

— Ir ką, tavo nuomone, aš galiu padaryti? - atsi- 
liepė valdytojas kiek agresyviai. - Mes čia vežiojame 
ne aguročius. Mes čia vežiojame avis. 

— Neniršk. Aš tik sakau, kad čia dvokia. 

— Kai važiuoji, išsisklaido, - įsiterpė Kamilė. 

— Tikrai taip. 

Prie jų artinosi Lorensas, lydimas Nakvišiaus. 

- Meilė, - pranešė Solimanas, atsirėmęs į sunkve- 
žimio dureles. - Stiprus prisirišimas prie kažko ar 
kažkokio daikto. Potraukis, padiktuotas gamtos dės- 
nių. Aistringas jausmas priešingos lyties asmeniui. 

Kamilė atsisuko į Solimaną truputį sutrikusi. 

- Tai žodynas, - paaiškino Biutejis. - Visą jį ne- 
šiojasi čia, - pridūrė baksnodamas sau į kaktą. 

- Einu atsisveikinti, - pasakė Kamilė keldamasi 
nuo sunkvežimio laiptelio. 

Dabar į furgoną įlipo Nakvišius, išvertė savo ku- 
prinės turinį į stalčių, kurį jam nurodė Biutejis - pir- 
mą iš dešinės įėjus. Paskui ėmė laukti, stovėdamas 
prie laiptelio greta Solimano susisuko rupaus tabako 
suktinę. Iš karto po apeigų Nakvišius vėl apsivilko 
nutrinto velveto kelnes ir sulamdytą švarką, apsiavė 
žygio batais, o ant galvos užsivožė skrybėlę juodu 
kaspinu, nudrengtą laiko ir papilkusią nuo dulkių. 
Buvo susišukavęs, nusiskutęs ir ant apatinių apsivil- 
kęs baltus, švarius, truputį pastirusius marškinius. 
Stovėjo tiesus, su nukarusia iš lūpų suktine, kairysis 
kumštis tvirtai rėmėsi į lazdą. Šuo gulėjo jam ant 
kojų. Jis išsitraukė kišeninį peilį ir nušluostė ašmenis 
į šlaunį. 

— Kada prasidės tas judėjimas keliu? - pasiteiravo 
žemu balsu. 

— Tas kas? - atitarė Solimanas. 

- Tas r0ad-movie. Tas judėjimas. 

- A-a. Kai tik Kamilė atsisveikins su traperiu. 

- Mano laikais jaunos moterys nebučiuodavo 
vyriškių vieškeliuose visų akyse. 

— Tai tu sugalvojai ją pakviesti. 

— Mano laikais, - toliau kalbėjo Nakvišius su- 
lenkdamas peilį, - jaunos moterys nevairuodavo 
sunkvežimių. 

- Jei pats būtum mokėjęs vairuoti, mums nebūtų 
reikėję jos kviesti. 

— Aš nesakiau, kad aš prieš, Solai. Ir man tai netgi 
patinka. 

- Kas? 

- Tos mergaitės rankos ant sunkvežimio vairo. 
Man tai patinka. 

- Ji graži, - tarė Solimanas. 

— Dar daugiau. 

Apkabinęs Kamilę, Lorensas stebėjo juos iš tolo. 

- Senis tavo garbei išsipustė, - pasakė. - Švarutė- 
liai marškiniai, subrukti į suskretusias kelnes. 

- Jis nesuskretęs, - atsiliepė Kamilė. 

— Telieka melsti dangų, kad jis nesivežtų šuns. Tas 
šuo tikriausiai dvokia. 

— Gali būti. 

— God. Ar tu tikrai nori važiuoti? 

Kamilė pažvelgė į du vyrus, kurie laukė jos ant 
sunkvežimio laiptelių - susirūpinę, įsitempę. Biutejis 
baigė tvarkyti savo įrengimus, kabino prie kairiojo 
šono mopedą, prie dešiniojo - dviratį. 

— Tikrai, - atsakė ji. 

Pabučiavo Lorensą, kuris ilgai spaudė ją glėbyje, 
paskui paleido mostelėdamas, kad eitų sau. Iš sun- 
kvežimio ji žiūrėjo, kaip jis žingsniuoja prie savo 
motociklo, užveda motorą, nutolsta keliu. 

— O dabar? - paklausė dviejų vyrų. 

- Minsim jam ant uodegos, - atsakė Nakvišius 
kilstelėdamas smakrą, visas pastiręs, valdingu žvilgs- 
niu. 

- Kur link? Pirmadienio naktį jis buvo La Kasti- 
jyje. Taigi turi beveik dviejų parų persvarą. 

— Judam, - tarė Solimanas. - Sumanymą paaiš- 
kinsiu tau pakeliui. 

Solimanas buvo švelnus jaunuolis ryškiu stilingu 
profiliu, visada truputį pakeltu į dangų, atlašia nuga- 
ra, ilgomis rankomis ir kojomis, lengvomis plaštako- 
mis. Veidas glotnus, dar vaikiškas, kone vaiskus. Bet 
tame veide visada sklandė pašaipa ar tiesiog linksmas 
spindulėlis, tarytum jis vargais negalais tramdytų 
kažkokį pritrenkiantį pokštą ar aukštesniąją išmintį, 
tarytum kalbėtų pats sau vienas sakydamas: „Tik 
palaukit, jūs dar šį tą išgirsite.“ Kamilė įsivaizdavo, 
kad sumišusi žodyno ir afrikietiškų istorijų įtaka 
galbūt ir bus įžiebusi Solimanui tą savotišką subti- 
laus žinovo šypseną, nuspalvinančia jį dviprasmiška 
išraiška - kartais nuolankia, geranoriška, kartais įta- 
ria, valdinga. Ji svarstė, kokią šypseną galiausiai jam 
sukeltų uoliai vartomas Profesionaliosios įrangos ir 
įrankių katalogas - gal ne itin malonią. 


Kamilė įkėlė savo kuprinę į sunkvežimį, sudėliojo 
jos turinį į stalčių po lova - į tą gale, kairėje, kaip 
buvo nurodęs Biutejis, uždarė galines sąvaras, užlipo 
į vairuotojo vietą greta jau įsitaisiusių dviejų vyrų - 
Solimanas viduryje, piemuo prie lango. 

— Lazdą geriau būtų padėti ant žemės, - patarė ji 
Nakvišiui palinkdama prie jo. - Staigiai stabdant ji 
sužeistų jums smakrą. 

Nakvišius padvejojo, pamąstė, paskui paguldė 
lazdą sau po kojomis. 

- Ir diržas, - švelniai pridūrė Kamilė spėliodama, 
ar Nakvišius kada nors buvo įsėdęs į automobilį. - 
Reikia užsegti šitą daikčiuką. Jeigu staigiai stabdy- 
tume. 

- Jis mane užspęs, - pasakė Nakvišius. - Nemėgs- 
tu, kai mane užspendžia. 

— Tokios taisyklės, - tarė Kamilė. - Tai privalo- 
ma. 

— O mums nusispjaut į taisykles, - pareiškė So- 
limanas. 

- Aišku, - tarė Kamilė užvesdama variklį. - Ko- 
kia pagrindinė kryptis? 

— Tiesiai į šiaurę, Merkantūro link. 

— Per kur važiuoti? 

— Tinė slėniu. 

— Gerai. Ir aš taip galvoju. 

— Štai kaip? - tarė Solimanas. 

— Taip. Paaiškinsiu pakeliui. 

Gyvulinis furgonas trankiai išriedėjo iš suplūkto 
žvyrkelio. Atsišliejęs seno medinio užkardo, Biute- 
jis negrabiai pamojavo jiems ranka, susirūpinusiu 
veidu, kaip vyrukas, kurio akyse jo namas deda sau 
į kojas per laukus. 

XVII 


Kamilė lėtai išvairavo sunkvežimį į kelią. 

— Ar būtina buvo vežtis šunį? - paklausė. 

- Nesirūpinkit, - atsakė Nakvišius, - tai bandšu- 
nis. Jis puola vilkus, lapes, visokiausias bjaurybės ir 
vilkolakius, bet moterų neliečia. Interlokas gerbia 
moteris. 

- Aš nesirūpinu, - švelniai atsiliepė Kamilė. - 
Tiesiog jo stiprus kvapas. 

— Jis kvepia šunimi. 

— Taip aš ir sakau. 

- Negali uždrausti šuniui kvepėti šunimi. Interlo- 
kas mus saugos. Pasikliaukite juo - per penkis kilo- 
metrus pajus tą bjaurybę vilkolakį. Niekam nebūtina 
žinoti, kad jo dantys nudilinti. 

— Nudilinti? 

- Tai bandšunis. Jam negalima sužaloti gyvulių. 
Ir negalima įjunkti į kraują, kitaip reikės jį nudobti. 
Tačiau Interlokas turi uoslę. Jis apuostė Masaro lūšną 
ir jį ras. 

Kamilė linktelėjo nenuleisdama akių nuo kelio. 
Buvo įjungusi trečią bėgį ir kol kas valdė sunkve- 
žimį. Važiuojant sunkvežimis baisingai barškėjo. 


155 


Metaliniai aptvarų strypai drebėjo sulig menkiausiu 
kelio duburėliu. Kad tave išgirstų, reikėjo šaukti. Jie 
buvo nuleidę langus ir pakėlę brezentą, kad įeitų 
oro. 

- Interlokas? Toks jo vardas? - paklausė ji. 

— Kai jis gimė, dėl laimės išrinkau jį iš žodyno, - 
paaiškino Solimanas. - Interlokas. Vyriškos giminės 
daiktavardis. Trikotažinių gaminių mezgimo staklės. 
Apatiniai baltiniai, numegzti tomis staklėmis. 

— Mat kaip, - tarė Kamilė. - Kelinta valanda? 

— Jau po šešių. 

- Išdėstyk savo sumanymą, Solai. 

— Tai ir Nakvišiaus sumanymas. 

Dabar sunkvežimis įsuko į plentą ir važiavo palei 
upę šiaurės kryptimi. Kamilė vairavo nespausdama, 
pamažu stengėsi priprasti prie valdymo ypatumų. 
Posūkiuose buvo ne taip jau lengva. 

— Masaras paliko savo furgonėlį Vanso kalne, - 
pradėjo Solimanas. - Gudriai suveikta, jeigu jis 
norėjo, kad visi galvotų, jog jis žuvo kalnuose. O 
vampyras tuo metu traukia pėstute. 

- Ir dviračiu, - įsiterpė Nakvišius. 

— Paprašyk jo kalbėti garsiau, Solimanai, per tą 
sunkvežimio barškėjimą nieko negirdžiu. 

— Kalbėk garsiau, - tarė Solimanas piemeniui. 

— Dviračiu! - bosu sugaudė Nakvišius. 

- Jis turi dviratį? 

— Aha, - atsakė Nakvišius. - Bent jau prieš kelis 
metus turėjo. Laikė jį šuns pašiūrėje. Šiąnakt ten bu- 
vau, dviračio nebėra. 

— Masaras keliauja dviračiu, lydimas dogo ir 
vilko? 

- Jis nekeliauja, mergaite, - pasakė Nakvišius. — 
Jis juda į priekį ir žudo. 

- Pernelyg krinta į akis, - paprieštaravo Kamilė. — 
Kol jis pasieks kokią avidę, jį šimtą kartų pastebės. 

- Todėl jis juda tik naktį, - tarė Solimanas. - Die- 
ną kur nors užsiglaudžia, o naktį su žvėrimis leidžiasi 
į kelią. 

— Net ir taip, - pasakė Kamilė. - Su tokia palyda 
jis toli nenukeliaus. 

- Toli jis ir nekeliauja, mergaite. Jis traukia į Luba, 
šalia Žozjė. 

- Negirdžiu, - pasakė Kamilė. 

— Į Luba! - vėl užriko Nakvišius. - Aštuonias- 
dešimt kilometrų į kitą pusę nuo Merkantūro. Ten 
jis eina. 

- Tame Luba yra kas nors ypatingo? 

- Žinoma. 

Nakvišius persilenkė per durelių langą ir trankiai 
nusispjovė. Kamilė pagalvojo apie Lorensą. 

- Ten jo pusbrolis, - toliau dėstė Nakvišius. - Pa- 
aiškink jai, Solai. 

- Jam reikia automobilio, - pradėjo Solimanas. - 
Jis negali bastytis po laukus su savo plėšrūnais. Jei 
paliko savo furgonėlį, vadinasi, turi kažkokį planą. 
Masaras Luba turi pusbrolį, nieko vertą tipą, kuris 
laiko nieko vertą garažą ir prekiauja panaudotais 
automobiliais. Aiškus reikalas, pusbrolis laikys lie- 
žuvį už dantų. 

— Gerai, - tarė Kamilė susikaupusi ties staigiais 
siauro kelio posūkiais. - Masaras trauks į Luba au- 
tomobilio. Labai gerai. O kodėl jam tiesiog jo neiš- 
sinuomojus? 

— Kad nesučiuptų. 

- Po velnių, niekas jo neieško. Niekas jam nekliu- 
do keliauti, kur širdis geidžia. 

— Neieško, bet gali atsitikti ir taip. O svarbiausia, 
Masaras nori apsimesti miręs. 

- Kad ramiai užsiimtų savo vilkolakio darbe- 
liais, - paaiškino Nakvišius. 

- Būtent, - pasakė Solimanas. 

- Jei tai tiesa, - pasakė Kamilė, - jam reikės su- 
klastotų dokumentų. 

— Pusbrolis - nenaudėlis, - atsakė Nakvišius. - 
Garažas - priedanga. 

- Panašu į tai, - patvirtino Solimanas. 

- Pusbrolis parūpins suklastotus dokumentus? 

- Gali būti ir taip. 

— Kokiomis priemonėmis? 

— Perkamosiomis. 

Kamilė sulėtino greitį ir sustabdė sunkvežimį 
aikštelėje kelio pakraštyje. 

- Jau stojame? - paklausė Nakvišius. 

— Reikia pailsinti rankas, - išlipdama paaiškino 
Kamilė. - Kelias sunkus, vairuoti nelengva. 

- Taip, - pritarė Solimanas. - Suprantu. 

— Tuoj atnešiu tau žemėlapį, - pasakė ji. - Mes jį 
su visu maršrutu radome Masaro namuose. Parodysi 
man, kur tas Luba. 

- Šalia Žozjė. 

- Tada parodysi, kur tas Žozjė. 

- Nežinai, kur yra Žozjė? - nusistebėjo Solima- 
nas. 

— Ne, - atsakė Kamilė atsiremdama durelių. - Ne- 
žinau, kur yra Žozjė. Iki šių metų niekuomet nebu- 
vau pakliuvusi į šiuos kaitrius kraštus, niekuomet 
nevairavau jokio tritonio sumautu kalnų keliūkščiu, 
nežinau, kaip atrodo Merkantūras. Tik žinau, kad 
Viduržemio jūra - apačioje ir kad toje jūroje nebūna 
nei potvynių, nei atoslūgių. 

- Najau! - apstulbęs pratarė Solimanas. - Kur tu 
gyvenai, kad viso to nežinai? 

Kamilė nuėjusi pasirausė savo stalčiuje, uždarė 
sunkvežimio dureles ir su žemėlapiu rankoje vėl už- 
lipo prie Solimano. 

- Klausyk, Solai, - tarė, - ar tu žinai, kad esama 
vietų, daugybės vietų pasaulyje, kur nėra cikadų? 

- Esu apie tai girdėjęs, - skeptiškai atsakė Soli- 
manas. 

— Na va, ten aš ir gyvenau. 

Solimanas papurtė galvą - pusiau susižavėjęs, 
pusiau gailėdamas. 

- Taigi, - toliau kalbėjo Kamilė išlankstydama 
Masaro žemėlapį, - parodyk man, kur tas Luba. 

Solimanas bakstelėjo pirštu į žemėlapį. 

- Kas ta raudona linija? - paklausė. 

- Jau tau sakiau, Masaro maršrutas. Visi tie kry- 
želiai žymi avides, kur jis žudė, išskyrus Andelį ir 
Aneljasą, kur nieko nenutiko. Mano nuomone, jis 
dėjo į kojas nesuspėjęs jų užpulti. Per toli į rytus. 

Dabar jis traukia tuo keliu į šiaurę. Tinė upės slėniu, 
kerta Merkantūrą ir važiuoja į Luba. 

— O toliau? - suraukęs antakius paklausė Soli- 
manas. 

- Žiūrėk. Jis vinguriuoja mažais keliukais iki Kalė 
ir persikelia į Angliją. 

— Ko jam ten reikia? 

— Mančesterio skerdykloje jis turi suvestinį brolį. 

Solimanas papurtė galvą. 

— Ne, - tarė. - Masaras nesistengia susikurti nau- 
jo gyvenimo, kaip koks nors paprastas bėglys. Ma- 
saras iš gyvenimo pasitraukė. Pasitraukė iš dienos 
ir įžengė į naktį. Jis miręs policininkams, miręs Sen 
Viktoro gyventojams - visiems, taip pat sau. Jam 
nereikia kito gyvenimo, jam reikia kito būvio. 

— Tu žinai daugybę dalykėlių, - pasakė Kamilė. 

- Jam reikia kito kailio, - pridūrė Solimanas. 

- Su plaukais, - tarstelėjo Nakvišius. 

— Tikrai taip, - tarė Solimanas. - Dabar, kai žmo- 
gus miręs, vilkas gali žudyti kiek lenda. Niekaip neį- 
sivaizduoju jo ieškančio gero darbo Mančesteryje. 

— Tai kam jam keltis per Lamanšą? Kam sudari- 
nėti maršrutą, jei niekur nevažiuoja? 

Solimanas pasirėmė ranka galvą, pamąstė įbedęs 
žvilgsnį į žemėlapį. 

- Tai pabėgimo schema. Jis juda į priekį, jis negali 
likti vietoje. Nukaks į Angliją, galbūt paieškos ten 
pagalbos. Bet iš ten jis ir toliau keliaus aplink visą 
žemę. Žinai, ką reiškia vilkolakis? 

— Lorensas sako, kad aš apie tai ne ką teišmanau. 

— Tai valkataujantis vilkas. Masaras nesislėps ko- 
kioje irštvoje, jis visą laiką judės - naktį čia, naktį 
ten. Tuose keliukuose jam pažįstamas kiekvienas 
grumstelis. Jis žino, kur pasislėpti. 

— Bet Masaras - ne vilkolakis, - tarė Kamilė. 

Sunkvežimio kabinoje stojo trumpa tyla. Kamilė 
jautė, kad Nakvišius tramdo save, kad nutylėtų. 

- Jis bent jau tariasi esąs vilkas, - pasakė Solima- 
nas. - To ir gana. 

— Tikriausiai. 

— Ar traperis parodė tą žemėlapį farams? 

- Žinoma. Jiems tai atrodo paprasčiausia kelionė 
į Mančesterį. 

— O dėl kryželių? 

- Pasak jų, tai tiesiog darbiniai žymenys. Panašu 
į tiesą, jei tikėsi, kad Siuzaną užpuolė vilkas, tiesiog 
vilkas. O farai tuo neabejoja. 

— Kvailiai! - kaip kirviu nukirto Nakvišius. - Vil- 
kas žmogaus nepuola. 

Vėl stojo tyla. Kamilei prieš akis šmėstelėjo Siu- 
zanos perpjauta gerkle paveikslas. 

- Ne, - sušnibždėjo Kamilė. 

— Mes minsime jam ant uodegos, - pasakė Nak- 
višius. 

Kamilė užvedė variklį ir išvairavo sunkvežimį iš 
priebėgos. Kelias minutes važiavo tylėdama, įtemp- 
tomis rankomis įsikirtusi į vairą. 

- Aš apskaičiavau, - tarė Solimanas. - Nenuvary- 
damas žvėrių Masaras gali per naktį įveikti penkioli- 
ka dvidešimt kilometrų. Dabar jis veikiausiai pačioje 

Merkantūro šiaurėje, tarkime, kažkur prie Bonetės 
perėjos. Šiąnakt nusileis už dvidešimt penkių kilo- 
metrų į Žozjė. Ten mes auštant jo ir lauksime, jei 
nesusitiksime anksčiau kalnuose. 

— Nori visą naktį važiuoti per Merkantūrą? 

- Tiesiog siūlau nuleisti inkarą perėjoje. Šiąnakt 
pasikeisdami stebėsime kelią, bet aš nieko nesitikiu. 
Jis žino praėjimus ir takus. Pusę šešių ryto nusilei- 
džiame į Luba ir ten jį prigriebiame. 

— Ką nori pasakyti tuo „prigriebiame ? - paklausė 
Kamilė. - Ar kada nors esi bandęs sučiupti tokį tipą 
kaip Masaras, su dogu ir vilku? 

— Mes pasiruošime. Išsiaiškinsime, koks jo au- 
tomobilis, ir seksime tol, kol jis įsisuks į kokią 
kaimenę. Užkluptas nusikaltimo vietoje. Tada jį ir 
primygsime. 

— Kaip, Solai? 

— Bus matyti. Bjaurus reikalas, kad tu nežinai 
Žozjė. 

— O kodėl? 

— Nes tai reiškia, kad nežinai kelio. Beveik tris 
tūkstančius metrų kilsime serpantinais kalno šlaitu. 
Siaurumo sulig mano ranka, vienoje pusėje - praraja 
ir apsauginė sienutė, kas du metrai išlūžinėjusi. Tai, 
ką darėme iki šiol, palyginti vienas juokas. 

- Šit kaip, - mąsliai nutęsė Kamilė. - Nemaniau, 
kad Merkantūras toks. 

— O manei koks? 

— Maniau, kai kas šilto ir saikingai kalnuoto. Su 
alyvmedžiais. Štai toks. 

— Na ką gi, jis šaltas ir baisiausiai kalnuotas. Ten 
auga maumedžiai, o kur per aukštai, kad augtų, ne- 
bebus nieko, tik mes trys su sunkvežimiu. 

— Linksma, - tarė Kamilė. 

- Ar nežinai, kad alyvmedžiai aukščiau kaip šeši 
šimtai metrų nebeauga? 

- Šeši šimtai metrų ko? 

— Aukščio, velniai rautų. Aukščiau nei šeši šimtai 
metrų alyvmedžiai nebeauga, visi tą žino. 

- Tose vietose, iš kur aš atkeliavau, alyvmedžių 
nėra. 

- Aha. Tai ką tada jūs valgote? 

- Burokus. Burokas - tikras šaunumėlis. Jis auga 
ir auga, auga visame pasaulyje. 

- Jei tu pasodinsi savo buroką Merkantūro vir- 
šukalnėse, na ką, jis gaus galą. 

- Gerai. Šiaip ar taip, to aš neketinu daryti. Kiek 
kilometrų iki tos sumautos perėjos? 

— Koks penkiasdešimt. Dvidešimt paskutiniųjų 
baisiausi. Manai, tau pavyks? 

— Neįsivaizduoju. 

- Tavo rankos dar laiko? 

— Taip, mano rankos dar laiko. 

— Manai, pajėgsi susidoroti? 

- Atstok nuojos, Solai, - burbtelėjo Nakvišius. - 
Palik ją ramybėje. 

XVIII 


Buvo septinta valanda vakaro, ir kaitra po truputį 
silpo. Įsikirtusi į 508-ojo vairą, Kamilė nenuleido 
akių nuo kelio. Čia dar be didelio vargo galėjai pra- 
silenkti su sutikta mašina, bet nepaliaujami ir sudė- 
tingi vingiai visiškai ištąsė jai rankas. Negalėjo būti 
nė kalbos, kad važiuotum bet kaip. 

Kelias kilo. Kamilė nebepratarė nė žodžio, Soli- 
manas ir Nakvišius, įsmeigę akis į kalnus, taip pat 
nutilo. Jie jau paliko už savęs riešutmedžių ir ąžuolų 
lapiją. Ant uolėtų šlaitų, kiek akys užmato, spaudėsi 
tamsios pušys. Kamilei jos atrodė niaurios, baugi- 
nančios, kaip kareivių juodomis milinėmis srautas. 
Tolumoje švylavo maumedžių zona, truputį švieses- 
nė, bet visai tokia pat tiksli ir karinga, paskui pilkai 
žalios alpinės Merkantūro pievos. O dar aukščiau - 
plikos uolėtos kalnų smailės. Jie kilo to atšiaurumo 
link. Ji truputį atsipūtė leisdamasi link Sent Etjeno, 
paskutinio kaimo prieš paliekant slėnį ir pradedant 
kilti į Masyvą. Paskutinis gyvenamas punktas, kuria- 
me verčiau būtų įsikurti, pagalvojo Kamilė. Ropštis 
aukštyn du tūkstančius metrų gyvuliniu furgonu 
dvidešimt penkių kilometrų per valandą greičiu - ne 
kažin koks smagumėlis. 

Kamilė sustojo prie išvažiavimo iš Sent Etjeno, 
nusitvėrė butelį vandens, neskubėdama atsigėrė, 
paskui ilsindama nuleido rankas. Nebuvo tikra, kad 
tokiomis sąlygomis suvaldys sunkvežimį. Ji ne per 
daug mėgo prarajas ir jautė, kad fizinės jėgos beveik 
išsekusios. 

Nei Solimanas, nei Nakvišius nepratarė nė žo- 
džio. Jie įdėmiai žvelgė į kalnus, ir ji nežinojo, ar 
dairosi ten klyvo vilkolakio silueto, ar nerimauja, 
kad ten gali nudardėti jų gyvulinis furgonas. Tačiau 
jie atrodė greičiau kupini pasitikėjimo, ir iš to Kamilė 
padarė išvadą, kad jie tyko Masaro. 

Ji metė žvilgsnį į Solimaną, šis jai nusišypsojo. 

— Užsispyrimas, - tarė. - Atkaklus siekis kažką 
padaryti. Atkaklumas. 

Kamilė užvedė motorą, ir furgonas išvažiavo iš 
kaimo. Informacinis skydas jiems pranešė, kad jie 
artėja prie aukščiausio Europos kelio, kitas prisakė 
būti atsargiems. Kamilė giliai atsikvėpė. Dvokė šu- 
nimi, avimis ir prakaitu, bet tas šleikštus naminis 
kvapų mišinys ją apramino. 

Už dviejų kilometrų sunkvežimis pasiekė Mer- 
kantūrą. Kelias buvo maždaug toks, kokio Kamilė ir 
bijojo — siauras ir vingiuotas, siaurutė vaga, įpjova 
uolos šlaite, kaip nedidelis randelis. Gyvulinis fur- 
gonas lėtai šliaužė tuo kriaušiu garsiai žvangindamas 
geležimis, pūškuodamas posūkiuose platumo sulig 
plaukų segtuku. Dešiniuoju sparnu Kamilė lengvai 
braukė uolėtą, bemaž statmeną sieną - kita kilo vir- 
šum visos pakriūtės. Ji suko žvilgsnį nuo tuštumos, 

žyminčius aukštį. Sulig dviem tūkstančiais metrų 
medžiai pradėjo retėti, o motoras - kaisti dėl deguo- 
nies stokos. Iš visų jėgų sukandusi dantis, Kamilė 
stebėjo temperatūros rodiklį. Niekas nesakė, kad 
sunkvežimis atlaikys. Galiūnas, užtikrino Biutejis, 
be vargo varinėdavęs gyvulių pervežimo furgoną iš 
alpinės pievos į pievą. Jai būtų neprošal jo pagalba, 
kad įveiktų pakilimą į perėją. 

Du tūkstančiai du šimtai metrų - išnyko pasku- 
tiniai suvargę maumedžiai, prasidėjo ganyklos, kaip 
kilimas nudrykusios pilkais šlaitais. Žinia, atšiaurus 
grožis, tačiau tai - tuščias milžinų ir tylos pasaulis, 
kur žmogus, o tuolab jo avys, atrodo visai ne pagal 
mastelį. Kartkartėmis pasirodydavo senos avidės 
skardiniais stogais, vienišos ganyklų pakraštyje. Ka- 
milė dirstelėjo į Nakvišių. Tas beveik snūduriavo savo 
šviesios skrybėlės šešėlyje, ramus kaip jūreivis laivo 
denyje. Ji pasigėrėjo juo. Ją stulbino tai, kad jis įsten- 
gė praleisti savo gyvenimą - ištisas penkias dešimtis 
metų - tose neapsakomai dykose vietose, ne didesnis 
kaip blusa ant mamuto nugaros, dėl nieko nesukda- 
mas galvos. Pikti liežuviai tauškė, kad Masaras nie- 
kada nebuvo turėjęs moters, bet Nakvišius taip pat 
neturėjo moters, o niekas apie tai nekalbėjo. Visąlaik 
vienas vienužis kalnuose. Du tūkstančiai šeši šimtai 
dvidešimt du metrai, Kamilė neskubėdama aplenkė 
du visai nusiplūkusius dviratininkus - niekas jų ne- 
verčia! - ir perjungė pirmą bėgį paskutinei posūkių 
serijai prieš perėją. Raumenys degino jai krūtinę. 

— Viršūnė, - paskelbė Solimanas nutraukdamas 
tylą. - Viršus, aukščiausiai iškilusi dalis. Aukščiausias 

laipsnis, tobulybė, kulminacinis taškas. Sustok vir- 
šukalnėje, Kamile, - pridūrė. - Ten yra stovėjimo 
aikštelė. 

Kamilė linktelėjo galva. 

Ji nuvairavo sunkvežimį į šešėlį, išjungė motorą; 
rankos nusviro, akys užsimerkė. 

- Atokvėpis, - pasakė Solimanas Nakvišiui. - Dar- 
bo, veiksmo pertraukimas. Poilsis, pertrūkis. Trumpas 
veiksmo sustabdymas. Išlipk, kol ji truputį atsipūs, 
paruošime vakarienę. 

Išlipti iš sunkvežimio buvo ne taip jau lengva, ir 
Solimanas padėjo piemeniui - beveik kelte nukėlė jį 
nuo dviejų laiptelių. 

- Nedrįsk elgtis su manimi kaip su kokiu sukrio- 
šėliu, - sausai tarstelėjo Nakvišius. 

- Tu ne sukriošėlis. Tu - labai senas žmogus, labai 
kietas ir neprastai suręstas, ir jei aš tau nepadėsiu, 
tu nusisuksi sprandą. Ir paskui visą kelionę turėsim 
tave sau ant sprando. 

- Tu man įgrisai, Solai. O dabar paleisk mane. 

Po valandos Kamilė priėjo prie vyrų, kurie va- 
karieniavo lauke, susėdę ant sulankstomų taburečių 
aplink medinę dėžę. Diena linko vakarop. Ji apsižval- 
gė aplinkui - kiek akys užmato, viršukalnės ir pušy- 
nai. Jokios trobelės, jokios lūšnos, jokio žmogeliuko, 
kuris judėtų toje vilkų karalijoje. Tą akimirką perėjos 
keliu pravažiavo tie du dviratininkai. 

- Štai, - tarė ji, - mes vienut vieni. 

— Mes trise, - atsiliepė Solimanas tiesdamas jai 
lėkštę. 

— Dar Ingerboldas, - pridūrė Kamilė. 

— Interlokas, - pataisė Solimanas. - Trikotažo 
mezgimo mašina. 

— Taip, - pasakė Kamilė. - Atleisk. 

— Mes keturiese, - patikslino Nakvišius. 

Tiesut tiesutėlis ant taburetės jis ištiesė ranką į 
alpinių pievų pusę. 

— Mesirjis, - tarė. - Jisai ten. Slepiasi, lūkuriuoja. 
Po kokios valandos, kai tik bus sutemę, su savo žvė- 
rimis leisis į kelią. Ieškos mėsos jiems ir sau. 

— Manai, jis taip pat valgo papjautų avių mėsą? — 
paklausė Solimanas. 

— Bent jau geria kraują, - patikino Nakvišius. 
Mes pamiršome išimti vynelį, - pridūrė čia pat. - 
Eik, Solai, atnešk. Paėmiau visą dėžę, ji ten už išvietės 
brezento. 

Solimanas grįžo su baltojo vyno buteliu be etike- 
tės. Nakvišius kilstelėjo jį Kamilei prieš akis. 

— Kaimo vynas, - paaiškino traukdamas iš kiše- 
nės kamščiatraukį, - Sen Viktoro baltasis. Netrans- 
portuojamas. Atgaivina tave, tiesiog stebuklas. Gerai 
kojoms, gerai kitam galui, gerai akims. Ko daugiau 
mums reikia. 

Nakvišius kilstelėjo butelį prie lūpų. 

— Tu dabar nesi senas vienišas piemuo, - sulaikė 
jo ranką Solas. - Su tavimi draugija. Negerk kaip 
koks pašlemėkas. Nuo šio vakaro geriame iš stikli- 
nių. | 

- Šiaip ar taip, aš būčiau pasidalinęs, - atsiliepė 
Nakvišius. 

— Ne apie tai kalba, - tarė Solimanas. - Geriame 
iš stiklinių. 

Jaunuolis padavė stiklinę Kamilei, kuri ištiesė ją 
Nakvišiui. 

— Atsargiai, - įspėjo Nakvišius, - jis klastingas. 

Vyno skonis buvo neįprastas - saldus, truputį 
putojo - jis visą dieną kaito sunkvežimyje. Kami- 
lė negalėjo nuspręsti, ar jis juos visą kelią gaivins, 
ar per tris dienas pribaigs. Ji ištiesė stiklinę antrai 
duočiai. 

- Klastingas, - pakartojo Nakvišius kilstelėdamas 
pirštą. 

- Budėsime pakaitomis, - pasakė Solimanas 
mostelėdamas ranka į uolėtą smailę dešiniau. - Iš 
ten matyti visi kalnai. Kamilė budės pirma iki pusės 
pirmos nakties, paskui aš. Pažadinsiu jus be penkio- 
likos penkios. 

- Mergaitė turėtų pamiegoti, - tarė Nakvišius. - 
Rytoj jai reikės nusileisti nuo visų tų kalnų. 

- Teisybė, - sutiko Solimanas. 

- Viskas gerai, - tarė Kamilė. 

- Mes neturime šautuvo, - pasakė Nakvišius pa- 
giežingai dėbtelėdamas į Kamilę. - Ką darome, jei 
jį pamatome* 

- Jis neis keliu per perėją, - atsakė Solimanas, - 
slinks kokiu nors atkampiu taku. Viskas, ko galime 
tikėtis - pastebėti jį ar išgirsti. Tuomet maždaug va- 
landos tikslumu žinosime, kada jo laukti Luba. 

Nakvišius pakilo, pasiremdamas savo didžiąja 
lazda, sulankstė drobinę taburetę, pasispraudė ją 
po pažastimi. 

- Palieku jums šunį, mergaite, - kreipėsi į Kami- 
lę. - Interlokas gina moteris. 

Jis paspaudė jai ranką, tiesut tiesutėlis, kaip var- 
žovas, išsiskiriant po rungtynių, ir įsiropštė į sunk- 
vežimį. Solimanas įtariai dėbtelėjo į jį ir nusekė pas- 
kui. 

- Ei, - tarė lipdamas įkandin jo. - Nemiegok nuo- 
gas. Ar apie tai pagalvojai? Nemiegok nuogas. 

— Savo lovoje darau, ką noriu, Solai. Kokio vel- 
nio. 

— Tu būsi ne lovoje, tu būsi ant lovos - taip tame 
sumautame furgone tvanku. 

— Nair kas? 

- Paskui ji eis per sunkvežimį, gulti. Jai nebūtina 
matyti tave nuogą. 

- O tu? - nepatikliai paklausė Nakvišius. 

- Ir aš panašiai, - iš aukšto atsakė Solimanas. - 
Apsivilksiu kokį nors daikčiuką. 

Nakvišius atsiduso, prisėdo ant lovos. 

- Jei tau tai bus malonu, - tarė. - Tu velnioniš- 
kai sudėtingas, Solai. Kažin, iš kur prisigraibei tų 
manierų? 

- Civilizacija... - pasakė Solas. 

Nakvišius mostu nutraukė jį. 

— Užsičiaupk nors porai minučių su tuo savo vel- 
nio žodynu. 

Solimanas išlipo iš sunkvežimio. Kamilė stovėjo 
už kelių metrų įdėmiai žvelgdama į temstantį ho- 
rizontą. Stovėjo šonu, susibrukusi rankas į užpaka- 
lines kelnių kišenes. Vaiskaus veido linija, ryškus 
smakras, grakštus kaklas, tamsūs plaukai, pakirpti 
ant pakaušio. Kamilė jam visada atrodė švelni, tyra, 
kone tobula. Jį trikdė mintis, kad miegos taip arti 

jos. Prieš išvažiuodamas nebuvo apie tai pagalvojęs. 
Kamilė bus vairuotojas, ir Solimanui nė sekundę 
netoptelėjo, kad jis miegos su vairuotoju. Bet kai 
sunkvežimis sustoja, Kamilė liaunasi būti vairuotoju 
ir yra tiktai moteris, kuri miega guolyje tik per porą 
metrų nuo tavęs, atskirta paprasčiausio brezento, o 
brezentas - ne kažin kas. O juk tokia moteris kaip 
Kamilė lovoje per du metrus nuo tavęs - be galo 
daug. 

Kamilė atsisuko. 

— Nežinai, čia kur nors netoliese yra vandens? — 
paklausė. 

- Kiek tik nori, - atsakė Solimanas. - Už penkias- 
dešimt metrų į kairę - šaltinis ir vandens baseinėlis. 
Mes nusiprausėme, kai tu miegojai. Eik, kol dar kaip 
reikiant nepravėso. 

Netikėta mintis, kad Kamilė gali nusimesti tą 
švarką, tuos džinsus ir aulinukus, sugniaužė jam vi- 
durius. Jis įsivaizdavo, kaip ji teškenasi tame upelyje 
už penkių dešimčių metrų, blyški tamsoje, bejėgiškai 
nuoga. Be batų. Be švarko, marškinėlių ir sunkveži- 
mio Kamilė, regis, tapo tokia pažeidžiama, tarytum 
staiga būtų pranykusi ją sauganti uola. Beginklė - 
taigi pasiekiama. Penkiasdešimt metrų - ne kažin 
kas. 

Beveik pasiekiama. Viskas visada slypi tame „be- 
veik“. Jei įveiktum tuos penkiasdešimt metrų, skirian- 
čius tave nuo nuogos mergaitės upelėje, mergaitės, 
kuriai niekas nerūpi, o nuoga mergaitė apsidžiaugtų 
tave pamačiusi, gerokai apmažėtų mūsų planetoje rū- 
pesčių. Bet nieko nebus. Niekada. Tie penkiasdešimt 

paskutinių metrų nesuvokiamai sudėtingi: pradžio- 
je, pabaigoje, viduryje. Nieko nebus. 

Kamilė praėjo pro jį, užsimetusi ant pečių rankš- 
luostį. Turkiškai įsitaisęs ant žemės, Solimanas tvir- 
tai apkabino rankomis kelius. 

Beveik pasiekiama. Penkiasdešimt paskutinių 
metrų - sudėtingiausių pasaulyje. 

XIX 


Vakar vakare atvykęs į Avinjoną Žanas Batistas 
Adamsbergas kitoje Ronos pusėje susirado tobulą 
kampelį, kad sukratytų mintis. Kur jis beatsidurtų, 
kažkoks esminis instinktas visada padėdavo jam per 
kelias valandas surasti atokų kampelį, būtiną jam, 
kad išgyventų. Tad keliaudamas jis niekada nesuk- 
davo galvos dėl vietos, kurioje atsidurs. Žinojo, kad 
jį suras. Tie kampeliai, reikalingi, kad išgyventum, 
visi buvo truputį panašūs vienas į kitą, kad ir koks 
būtų vietos reljefas, klimatas, augmenija, ar vyktų 
čia, Avinjone, ar kitame pasaulio gale. Reikėjo ras- 
ti vietą, pakankamai tuščią, pakankamai laukinę, 
slaptą, kad jo protas galėtų nekliudomas atsipalai- 
duoti, bet ir pakankamai neišvaizdžią, kad nereikė- 
tų ja gėrėtis, sakyti, kokia ji graži. Gamtovaizdžiai, 
gniaužiantys kvapą, labai varžo mintį. Privalai jais 
užsiimti, nesiryžti nė prisėsti, neparodęs jiems bent 
menkiausios pagarbos. 

Visą dieną Adamsbergas praleido Avinjono ko- 
misariato būstinėje, spęsdamas spąstus tam besis- 
pyriojančiam vertelgai, Gei-Liusako gatvėje nužu- 
dyto vaikino svainiui. Komisaras dar neatskleidė 
savo kortų - per anksti. Jis įtraukė vyruką į aptakų, 

salsvą pokalbį, kuris nuvedė tą tipą kur kas toliau, nei 
tas būtų norėjęs - tartum valtis, kuri nepastebimai, 
banga po bangos, tolsta nuo kranto. Ir kai žmogus 
susigriebia, būna jau per vėlu, jau per toli, ir nebegali 
grįžti prie kranto. Adamsbergas dažnai taip elgdavo- 
si per sunkias apklausas, pasitelkdamas tą tarytum 
apgaubiantį metodą, kurio niekada neįstengė paaiš- 
kinti, netgi įvardyti, net kai jo elementus išdėstyti 
prašydavo toks mielas kolega, kaip Danglaras. 

Jis nežinojo. Taikydavo jį, ir tiek, nes su tam tik- 
rais tipais nėra kitų įmanomų metodų. Su kokiais 
tipais? Ką gi, pavyzdžiui, su tokiais kaip tas iš Avin- 
jono. 

O kol kas tas žmogelis dar tik neaiškiai nutuo- 
kė, kad komisaras vilioja jį ten, kur jam jokiu būdu 
nereikėtų krypti - į pavojingus vandenis, kur nebe- 
jauti dugno po kojomis. Jis priešinosi. Kartkartėmis 
vangstėsi. Adamsbergas manė, jog jam prireiks dar 
kokių dvylikos valandų, kad išmuštų jį iš pusiausvy- 
ros ir palaužtų. Kai tas prisipažins nužudęs jaunuolį, 
jis pajus tą trumpą džiugesį, kaip kiekvieną kartą, 
kai intuicija ima veikti išvien su protu. Adamsber- 
gas nusišypsojo. Jis dažnai abejodavo, bet dėl šios 
bylos - ne. Tas tipas gaus, ko nusipelnęs, tai tik laiko 
klausimas. 

Atsisėdęs žolėje Ronos pakrantėje, atokiau nuo 
takelio, vingiuojančio pakrante, tarsi kokioje prosky- 
noje, kurios horizontą gožė tanki gluosnių žalitvorė, 
Adamsbergas panardino į upę ilgą šaką, stengdama- 
sis jos galu atremti srovę. Srovė prieš kliūtį nutrūk- 
davo, vėl atsirasdavo už jos, sudžiūvę lapai plaukė 

pasroviui po šaka ar virš jos. Žinoma, tas užsiėmimas 
ne visam gyvenimui. 

Jis paskambino į Paryžių. Sabrina Monž kol kas 
dar nesigriebė nieko, kad sužinotų, kur jis slapstosi. 
Nesulaukusi komisaro, grįžtančio namo vakar va- 
kare, ji poste paliko vieną iš savo jaunųjų vergių ir 
įsitaisė netoli antrojo išėjimo per rūsius. Kita vergė 
jas abi aprūpindavo maisto produktais. Tačiau, pa- 
sakė Danglaras, kai Adamsbergas šį rytą nepasirodė 
nei prie vieno, nei prie kito iš tų dviejų įėjimų, ji, 
regis, sunerimo. 

- Ji netgi velniškai jaudinasi, - pasakė Dangla- 
ras. - Mes jau tikrai nebesuprantame, ar ji nori jus 
nudėti, ar už jūsų ištekėti. 

O Adamsbergas visai nesuko dėl to galvos. Sabri- 
na Monž nori jį nudėti. 

Jis ištraukė šaką iš srauto, patikrino savo vidinį 
laikrodį. Kažkur tarp aštuntos dvidešimt ir pusės. 
Buvo pamiršęs paklausyti aštuntos valandos žinių 
laidos. 

Tad nežino naujienų apie didįjį vilką. 

Jis paguldė šaką išilgai kranto, šiek tiek apžarstė 
žole. Galbūt jam bus malonu rytoj vėl ją rasti - kas 
žino, kas gali pasakyti. Šaka buvo ilga ir tvirta, labai 
paranki taikiai diskusijai su upės tėkme. Jis pakilo, 
išsiblaškęs brūkštelėjo ranka suglamžytas kelnes, 
nukratydamas prikibusias žoles. Eis ko nors užkąs- 
ti į miestą, vėl atras šurmulį, žmones, galbūt, jeigu 
pasiseks, ir kokią anglų draugiją už stalo. 

Jis papurtė galvą. Truputį apgailestavo, kad pra- 
žiopsojo didįjį vilką. 

XX 


Turkiškai sukryžiavusi kojas ant plokščios uo- 
los - šuo gulėjo ant jos aulinukų - Kamilė žiūrėjo, 
kaip naktis gaubia Merkantūrą. Visur, kur krypo jos 
žvilgsnis, - tik juodos, glaudžios kalnų masės, praš- 
matnios, beviltiškos. 

Anksčiau ar vėliau reikės palikti kalnus. Anks- 
čiau ar vėliau jie nebeglobs Masaro. Tikriausiai. Prie- 
laida, kad Luba yra garažas, įdomi. Bet galbūt jie 
klysta. Galbūt Masaras nesilaikys jokio maršruto ir 
neieškos jokio automobilio. Galbūt jis amžinai liks 
slapstytis Merkantūre. Dabar, kai Kamilei prieš akis 
driekiasi tie didžiuliai plotai, tokie tušti, kaip pir- 
mosiomis pasaulio sukūrimo dienomis, jai atrodo, 
jog tai įmanoma. Septyniasdešimt kilometrų uolų ir 
bemaž neįžengiamų girių, o kiek dar, jei įskaičiuosi 
visus pakilimus ir nuolydžius, visus šlaitus ir atbrai- 
las. Šimtą, tūkstantį kartų daugiau. Milžiniški, dyki 
kraštai Masarui, kraštai, kur tereikia iššiepti iltis, kad 
surastum vandens, mėsos ir gausybę aukų. 

Tačiau čia šalta. Kamilė susisupo švarku. Dabar, 
kai atėjo naktis, yra ne daugiau nei dešimt laipsnių, 
o apie ketvirtą bus šeši, taip sakė Nakvišius. O da- 
bar birželio pabaiga. Ji ištiesė ranką į Sen Viktoro 

baltojo butelį, kliūstelėjo į stiklinės dugną. Ar Ma- 
saras ištvers tą šaltį? Ištisus mėnesius po sniegu? Be 
priedangos, tik vilko kailis? Jis galėtų susikurti ugnį, 
bet ugnis jį išduotų. 

Taigi, jam bus šalta. Taigi, anksčiau ar vėliau jis 
paliks Merkantūrą. Bet nebūtinai rytoj į Luba, kaip, 
regis, įsitikinę Nakvišius ir Solimanas. Jų įsitikini- 
mas stebino Kamilę. Atrodo, jie neabejoja nei savo 
sėkme, nei savo sumanymo teisingumu. O jos akimis 
tas persekiojimas tarpais atrodydavo prasmingas, 
pateisinamas, o tarpais nei šioks, nei toks ir nepro- 
tingas. 

Gali būti, kad Masaras paliks Masyvą tik sulig 
pirmaisiais šalčiais spalio mėnesį. Ar jie keturiems 
mėnesiams apsistos gyvulių pervežimo furgone Luba 
prieigose? Niekas apie tai nekalbėjo, niekas neuž- 
siminė, kokios abejotinos šitos guitynės. Tarytum 
persekiotum vilką su siųstuvu, kuriuo nesi tikras. 
Kamilė tamsoje palingavo galva, pastatė švarko apy- 
kaklę, gurkštelėjo klastingojo vyno. Ji anaiptol nėra 
įsitikinusi. Nemano, kad viskas klostysis taip papras- 
tai, kaip jai dėstė senis ir berniūkštis. Ji įžvelgia kažką 
niauresnį, painesnį, iš tikrųjų kažką siaubingesnį, 
negu tas iš anksto apgalvotas persekiojimas, į kurį 
jie visi kabinasi su žemėlapiu rankoje. 

Ir kažką grėsmingą. Kamilė kilstelėjo prie akių 
žiūronus. Toje uolėtų šlaitų tamsoje, juodoje kaip 
rašalas, nieko nematyti. Masaras su vilku gali pra- 
smukti per dešimtį žingsnių nuo jos, o ji nė nepaste- 
bės. Su šunimi ramiau. Jis pajus artinantis tą būrelį 
gerokai anksčiau, negu jis atsidurs prie jos. Kamilė 

panardino pirštus į šuns gaurus. Tas šuo, žinoma, 
dvokia šunimi, bet ji jam dėkinga už tai, kad jis guli 
susirangęs ant jos batų. Kuo, tiesą sakant, jis vardu? 
Interboltas? Interstokas? Keistas tas jo įprotis įsitai- 
syti žmogui ant batų. 

Ji uždegė žibintuvėlį, žvilgtelėjo į laikrodį, užge- 
sino. Po ketvirčio valandos pažadins Solimaną. 

Kaire ranka apglėbusi šunį, dešinėje sugniaužu- 
si stiklinę, ji stebeilijosi į kalną tiesiai prieš akis. O 
kalnas nesiteikė į ją žiūrėti. Išdidžiai nekreipė į ją 
dėmesio. 

XXI 


Leistis nuo Merkantūro apyaušrio prieblandoje 
buvo ne ką lengviau, negu kilti aukštyn, ir užtruko 
beveik tiek pat ilgai. Truputį prieš šešias Kamilė įso- 
pusiomis rankomis ir nugara sustabdė furgoną Luba, 
per trisdešimt metrų nuo pusbrolio garažo. Teliko 
laukti, kol pasirodys Masaras. 

Niekas kalnuose nepastebėjo jo silueto, šuo naktį 
nė nesuurzgė. Matyt, Masaras praėjo gerokai ato- 
kiau, pakišo mintį Nakvišius. 

Kamilė išlipo išsivirti kavos sunkvežimio gale. Jai 
truputį graužė akis. Atrodo, per penkias bendro mie- 
go valandas Nakvišius trankiai knarkė, bet jai tai per 
daug netrukdė. Apskritai ji ne taip blogai išsimiegojo 
ant to seno spyruoklinio gulto, tame sunkvežimyje, 
persismelkusiame avių prakaitu. Vėsiame ore kvapas 
ne ką teišsisklaidė. Ta išsisklaistančio kvapo istori- 
ja buvo tiesiog Biutejo svajonė, pasakėlė, kaip apie 
skraidantį kilimą. Po nakties liko kažkokio grėsmin- 
go sapno prisiminimas ar kažkoks bildesys aplink 
sunkvežimį. Kažkas lietė mašiną. Tačiau furgone 
niekas nesukrutėjo, o Solimanas, ėjęs sargybą už 
dvidešimties žingsnių, nieko nepastebėjo. Irvekto- 
rius - ar koks ten jo vardas - taip pat ne. Galbūt buvo 

atsikėlęs Nakvišius, kankinamas nemigos. Jis sakė, 
kad kartais naktimis jam pasitaikydavę prastypsoti 
iki aušros, apsuptam savo avių. Kamilė atnešė pilną 
kavinuką, cukrų ir tris skardinius puodelius. 

— Ką iš teisybės reiškia tas riebalinis avių prakai- 
tas? - paklausė lipdama į kabiną. - Tiesiog prakai- 
tas? Lajus? 

- Riebalinis avių prakaitas, - čia pat atsiliepė Soli- 
manas. - Aliejingas skystis, išsiskiriantis iš dykaragių 
šeimos gyvulių kūno. 

— Ačiū, - pasakė Kamilė. 

Solimanas užčiaupė burną, lyg užversdamas 
knygą, ir visi trys su puodeliais rankose vėl įsmeigė 
žvilgsnius į geležines garažo duris; pasak Solimano, 
tegul verčiau budi šešios, o ne dvi akys. Jei iš gara- 
žo skubiai išriedėtų koks automobilis, jų nebus per 
daug, kad įžiūrėtų esmines detales. Solimanas buvo 
paskirstęs vaidmenis: Kamilė turinti stebėti vairuo- 
tojo veidą ir nieko daugiau, Nakvišius - nustatyti 
automobilio markę ir spalvą, o jis pats - registracijos 
numerį. Paskui jie sudės krūvon visus elementus. 

- Pasaulio pradžioje, - pradėjo Solimanas, - žmo- 
gus turėjo tris akis. 

— Po velnių, - tarė Nakvišius. - Nekamuok mūsų 
savo istorijomis. Patylėk. 

- Jis viską matė, - nesutrikęs porino toliau Soli- 
manas. - Matė labai toli, labai aiškiai, matė tamsoje, 
matė spalvas žemiau raudonos ir aukščiau violetinės. 
Tačiau nematė savo žmonos minčių, ir tai jį baisiau- 
siai liūdino, o kartais siutindavo. Tada žmogus nuėjo 
pas pelkių dievą paprašyti pagalbos. Tas jį perspėjo, 

bet žmogus kaulijo tol, kol išvargęs dievas išpildė jo 
norą. Nuo tos dienos žmogui liko tik dvi akys, ir jis 
matė savo žmonos mintis. Bet tai, ką jis pamatė, taip 
jį pribloškė, kad jis nebeaiškiai įžiūrėjo likusį pasaulį. 
Todėl žmonės šiandien prastai mato. 

Truputį išmušta iš vėžių Kamilė atsisuko į Soli- 
maną. 

- Jis jas kuria, - priešišku, pavargusiu balsu prata- 
rė Nakvišius. - Kuria sumautas afrikietiškas istorijas, 
kad paaiškintų pasaulį. O tai nė velnio nepaaiški- 
na. 

— Niekada negali žinoti, - pasakė Kamilė. 

— Nė velnio, - pakartojo Nakvišius. - Tik dar la- 
biau viską supainioja. 

- Nenuleisk akių nuo garažo, Kamile, - tarė So- 
limanas. - Nesupainioja, - pridūrė pasisukęs į Nak- 
višių. - Tik paaiškina, kodėl reikia būti trise, kad 
pamatytum tik vieną daiktą. Kad būtų aiškiau. 

— Na, na, - burbtelėjo Nakvišius. 


Dešimtą valandą dar nebuvo pasirodęs joks au- 
tomobilis. Kamilei nutirpo nugara, ir ji leido sau 
pavaikštinėti takeliu. Vidurdienį ir pats Nakvišius 
pradėjo prarasti viltį. 

— Mes jį pražiopsojome, - niūriai tarė Solima- 
nas. 

- Jis jau išvažiavęs, - pasakė Nakvišius. - Arba 
dar ten aukštai. 

- Jis gali pasilikti ten ištisoms savaitėms, - tarė 
Kamilė. 

— Ne, - nesutiko Solimanas. - Jis pajudės. 

- Jei jis su ratais, jam nebūtina keliauti naktį. Jis 
gali keliauti ir dieną. Gali iš šito garažo išvažiuoti 
penktą valandą vakaro šiandien, kaip gali išvažiuoti 
ir rudenį. 

— Ne, - pakartojo Solimanas. - Jis keliaus naktį, 
o dieną miegos. Žmonės gali išgirsti jo žvėris, stau- 
giantį vilką. Tai per daug pavojinga, o be to, jis - nak- 
ties žmogus. 

— Tai ko mes čia laukiame vidury dienos? - pra- 
tarė Kamilė. 

Solimanas gūžtelėjo pečiais. 

- Viltis, - pasakė. 

— Įjunk radiją, - pertarė Kamilė. - Naktį iš ant- 
radienio į trečiadienį jis nieko neužpuolė, galbūt 
padarė tai šiąnakt. Paieškok vietinės stoties. 

Solimanas gerą laiko tarpą sukinėjo radijo ran- 
kenėlę. Garsas išryškėdavo ir vėl dingdavo, smarkiai 
traškėjo. 

— Velnio kalnai, - tarė jis. 

— Gerbk kalnus, - pasakė Nakvišius. 

— Taip, - tarė Solimanas. 

Jis pagavo kažkokią stotį, tylomis pasiklausė, pas- 
kui padidino garsą. 

— Tai mums, - murmtelėjo. 

„veterinaras, kuris atliko ankstesnių aukų apžiūrą, 
tvirtina turįs pagrindo manyti, kad tai tas pats gyvū- 
nas, neįprasto dydžio vilkas. Kaip prisimename, pra- 
eitomis dienomis žvėris buvo užpuolęs keletą avidžių 
ir nugalabijęs Siuzaną Roslen, Sen Viktor diu Mono 
gyventoją, kuri bandė jį pribaigti. Šisyk praeitą naktį 
vilkas bus pridaręs piktadarysčių Tet diu Kavaljė, Furo 

kantone, Aukštutinio Provanso Alpėse, ir papjovęs 
penkias bandos avis. Merkantūro draustinio darbuo- 
tojai vieningai mano, jog tai jaunas patinas, ieškantis 
savo teritorijos, ir įsitikinę, kad... 

Kamilė skubiai ištiesė ranką ir čiupo žemėlapį. 

- Parodyk, kur tas Tet diu Kavaljė, - paprašė So- 
limano. 

- Kitoje Merkantūro pusėje, pačioje šiaurėje. Jis 
perkopė Masyvą. 

Solimanas plačiais mostais išskleidė žemėlapį, 
patiesė jį Kamilei ant kelių. 

- Čia, - tarė, - Alpių pievose. Raudonajame ke- 
lyje, tame, kurį jis nubrėžė, per porą kilometrų nuo 
plento. | 

- Jis prieš mus, - pasakė Kamilė. - Po paraliais, 
jis prieš mus per aštuonis kilometrus. 

— Po velnių, - tarė Nakvišius. 

- Ką darom? - paklausė Solimanas. 

— Minam jam ant uodegos, - atsakė Nakvišius. 

— Minutėlę, - pertraukė jį Kamilė. 

Suraukusi antakius, ji vėl pagarsino tyliai traš- 
kantį radiją. Solimanas norėjo kažką pasakyti, bet 
Kamilė mostu jį nutildė. 

- Minutėlę, - pakartojo. 

„kuri, nesulaukdama jo sugrįžtant, pranešė žan- 
darmerijai. Auka, Žanas Žakas Serno, pensininkas, 
buvęs mokytojas, šešiasdešimt šešerių metų amžiaus, 
buvo rastas auštant, siaubingai sužalotas, kelelyje ne- 
toli Sotrė miestelio Izerėje. Žudikas bus perrėžęs jam 
gerklę. Pasak jo artimyjų ir pažįstamų, Žanas Žakas 
Serno buvęs taikus žmogus, ir tragedijos aplinkybės 

kol kas neišaiškintos. Grenoblio prokuratūra pradėjo 
tyrimą. Ji tvirtina, kad įvykio aplinkybės lei... 

- Tai ne mums, - pasakė Solimanas nušokda- 
mas nuo sunkvežimio ant žemės. - Sotrė - mažutis 
miesteliūkštis pasaulio pakrašty, į pietus nuo Gre- 
noblio. 

- Iš kur tu pažįsti visą kraštą? 

- Žodynas, - atsakė Solimanas, be regimų pastan- 
gų kilstelėdamas ir nukabindamas sunkų mopedą, 
pritvirtintą prie sunkvežimio šono. 

- Parodyk žemėlapyje, - paprašė Kamilė. 

- Čia, - bakstelėjo pirštu Solimanas. - Tai ne 
mums, Kamile. Mes neatsakysime už visas vietines 
žmogžudystes. Tai mažiausiai šimtas dvidešimt ki- 
lometrų nuo čia. 

- Galir taip. Tačiau vis dėlto Masaro kelyje, ir tas 
žmogus buvo papjautas. 

- Ir kas iš to? Papjautas, pasmaugtas - tai pato- 
giausi būdai, kai neturi pliauškės. Pamiršk tą Serno, 
nesiblaškyk, mus domina avys. Jis traukė pro Tet diu 
Kavaljė. Gal žmonės matė ten jo mašiną. 

Solimanas keletą metrų pastūmėjo mopedą, kad 
užvestų. 

— Paimsite mane prie įvažiavimo į kaimą, - tarė 
jis. - Apsirūpinsiu trimis dalykais. Vandeniu, alieju- 
mi, ėdalu. Pavalgysime pakeliui. Apdairumas, - mes- 
telėjo toldamas. - Sugebėjimas numatyti iš anksto. 
Atitinkami veiksmai. 

Pusę dviejų Kamilė sustabdė furgoną prie įva- 
žiavimo į Plesą, artimiausią Tet diu Kavaljė ganyklų 
gyvenvietę 900-ojo plento pakraštyje. Plese buvo 

sena bažnyčia skardiniu stogu, kavinė ir kokios dvi 
dešimtys kreivų šleivų namiūkščių iš akmenų, lentų, 
paramstytų akmens luitų. Kavinė laikėsi gyventojų 
šalpos dėka, gyventojai laikėsi magnetinės kavinės 
traukos dėka. Kamilė tikėjosi, kad naktį pakelyje su- 
stojęs automobilis turi rimtų šansų būti pastebėtas. 

Nakvišius pasipūtusia mina stumtelėjo kavinės 
duris. Nuo tada, kai jie pervažiavo Bonetės perėją, 
jis atsidūrė už savo teritorijos ribų, ir nėra čia ko 
vedžioti bičiulysčių. Prieš užmezgant bet kokį galimą 
ryšį, derėjo laikytis su nepažįstamaisiais per atstumą 
ir jais nepasitikėti. Jis mostu pasveikino šeimininką 
ir apvedė žvilgsniu tamsų kambarėlį, kur pietavo šeši 
ar septyni žmonės. Stabtelėjo kampe prie vyriškio 
tokiais pat žilais kaip jo plaukais, užsivožusio kepurę 
su snapeliu, gunktelėjusio, sustingusiomis akimis, 
gniaužiančio saujoje vyno stiklinę. 

- Eik, atnešk iš sunkvežimio baltojo, - paliepė 
Solui kryptelėdamas galva. - Aš pažįstu tą tipą. Tai 
Mišlė, piemuo iš Senjolio, jis dažnai gena bandą į 
kalnus Tet diu Kavaljė apylinkėse. 

Nakvišius oriai nusivožė skrybėlę, paėmė Kamilę 
už rankos - pirmą kartą ją lietė - ir kiek iš aukšto 
pasuko prie piemens stalo. 

— Piemuo, kuriam papjovė gyvulį, - pasakė Ka- 
milei nepaleisdamas jos rankos, - jau nebe tas pats 
žmogus. Niekada nebebus tas pats. Jis pasikeitė, ir 
nieko čia nepadarysi. Jis darosi piktas iš vidaus. 

Nakvišius prisėdo prie gunktelėjusio piemens 
stalo, tiesdamas jam ranką. 

— Penketas galvų, a? - pratarė. 

Mišlė dėbtelėjo į jį tuščiu mėlynu žvilgsniu, kuria- 
me Kamilė įskaitė tikrą neviltį. Jis tiesiog kilstelėjo 
penkis kairės rankos pirštus, lyg patvirtindamas, o 
lūpos tuo metu nebyliai tarė žodžius. Nakvišius už- 
dėjo jam ant peties ranką. 

— Avys? 

Piemuo linktelėjo, sučiaupė lūpas. 

- Žiauru, - pratarė Nakvišius. 

Čia įėjo Solimanas ir pastatė butelį ant stalo. Ne- 
tardamas nė žodžio, Nakvišius paėmė Mišlė stikli- 
nę, valdingu mostu kliūstelėjo jos turinį pro pravirą 
langą ir atkimšo savo vyno butelį. 

- Išlenksi dvi stiklines, - tarė. - Paskui pašne- 
kėsime. 

- O tu nori pašnekėti? 

— Aha. 

— Kaip niekad. 

— Taip. Kaip niekad. Gerk. 

- Jis iš Sen Viktoro? 

— Aha. Gerk. 

Piemuo išlenkė dvi stiklines, ir Nakvišius pripylė 
jam trečią. 

- Šitą gerk palengva, - tarė. - Eik, atnešk mums 
stiklines, Solai. 

Mišlė nulydėjo Solimaną nepritariamu žvilgsniu. 
Jis buvo iš tų, kurie dar neįstengė sugromuliuoti min- 
ties, kad į Provanso ir jo avių reikalus kišasi juodis. 
Jei tokia bus pamaina, dievažin kas mūsų laukia. 
Tačiau jis buvo pakankamai nuovokus ir užsičiaupė 
prie Nakvišiaus, nes visiems penkiasdešimties kilo- 

metrų spinduliu buvo žinoma - kas bloguoju minės 
Solimaną, gaus paragauti Nakvišiaus peilio. 

Nakvišius baigė pilstyti vyną ir pastatė ant stalo 
butelį, tokį pat tiesų, kaip jis. 

— Ką nors matei? - paklausė. 

— Tik šį rytą. Kai pakilau į pievas, radau jas ant 
žemės. Tas šunkara jų net nesurijo. Paskerdė ir tiek, 
lyg pasismagindamas. Žiaurus žvėris, Nakvišiau, la- 
bai žiaurus. 

- Žinau, - tarė Nakvišius. - Jis sudorojo Siuzaną. 
Tai buvo jis? Prisiektum? 

- Savo galva. Žaizdos sulig mano ranka, - pasakė 
piemuo atsiraitodamas rankovę. 

— Kelintą vakar nusileidai iš pievų? 

— Dešimtą. 

— Miestelyje ką nors matei? Kokį nors automo- 
bilį? 

— Nori pasakyti, svetimą? 

— Aha. 

— Nieko, Nakvišiau. 

— Nieko pakeliui? 

— Nieko. 

— Pažįsti Masarą? 

— Tą šleivį nuo Vanso kalno? 

— Aha. 

— Matau jį tai šen, tai ten, mišiose. Jis į jūsų baž- 
nyčią nevaikšto. Ir visad dalyvauja Šventojo Jono 
procesijoje. 

— Šventakupris? 

Mišlė nukreipė akis. 

- Jūs Ekare nieko negerbiate - nei Ievos, nei Ado: 
mo. Ko tau reikia iš Masaro? 

- Prieš penketą dienų jis dingo. 

- Čia yra kažkas bendra? 

Nakvišius linktelėjo galva. 

- Nori pasakyti? Žvėris? - teiravosi Mišlė. 

— Tiksliai nežinome. Ieškome. 

Mišlė nugėrė baltojo, švilptelėjo tarp lūpų. 

— Nematei jo čia? - paklausė Nakvišius. 

— Nuo ano sekmadienio mišių ne. 

- Papasakok apie procesiją. Jis - šventakupris? 

Mišlė susiraukė. 

— Sakyčiau, blogiau. Prietaringas, va taip. Kakta 
žemę baksnoja, va taip. Mes čia vienas kitą supran- 
tame. 

— Ne taip jau ir suprantame. Bet aš žinau, ką 
žmonės šneka. Kad mėsa bus mušusi jam į galvą. 
Kad darbas skerdykloje bus tiek jį pagraužęs, jog jis 
pasidaręs dievotas. 

- Štai ką tau galiu pasakyti - verčiau tas vyrukas 
būtų ėjęs į vienuolius. Sako, niekada nėra prisilietęs 
moters. 

Nakvišius vėl visiems pripylė. 

- Nemačiau, kad jis praleistų kokias mišias, - to- 
liau dėstė Mišlė. - Kiekvieną savaitę žvakių už pen- 
kiolika frankų. 

- Daug žvakių? 

— Penkios, - atsakė Mišlė kilstelėdamas pirštus, 
kaip dėl papjautų avių. - Sudėlioja iš jų M raidę, 
šitaip, - pridūrė piešdamas ant stalo. - M, kaip „Ma- 
saras, kaip „Mano Dievas“, kaip „Malonė“ - žodžiu, 

nežinau, aš jo neklausiau. Man nerūpi. Kakta žemę 
baksnoja, va taip. Žingsniuoja taip nežmoniškai 
aplink presbiteriją - pirmyn atgal, žinok dabar, kas 
ten jo makaulėje dedasi, tik kažkas nelabai krikščio- 
niško, tu jau patikėk, o be to, čiupnoja švęsto vandens 
indą. Ir dar kakta žemę baksnoja be galo, be krašto. 
Mes čia vienas kitą suprantame. 

— Sakytum, trenktas. 

— Ne trenktas, bet vis dėlto kuoktelėjęs. Tačiau 
malonus. Niekad niekam blogo nedaro. 

— Bet ir gero ne, a? 

- Ir gero ne, - pripažino Mišlė. - Šiaip ar taip, jis su 
niekuo nesišneka. Kas tau darbo, kad jis pradingo? 

- Nusispjaut mums, kad jis pradingo. 

- Na, tai ką? Kam jo ieškai? 

- Jis sudorojo tavo avis. 

Mišlė išpūtė akis; Nakvišius tvirtai uždėjo delną 
jam ant rankos. 

- Neišpliurpk. Tegul lieka tarp piemenų. 

— Nori pasakyti - vilkolakis? - sušnibždėjo Mišlė. 

Nakvišius linktelėjo galva. 

— Aha. Tu nieko nepastebėjai? 

- Vieną dalykėlį. 

- Ir ką gi? 

- Jo kūnas be plaukų. 

Kol Mišlė virškino informaciją, abu vyrai nutilo. 
Kamilė atsiduso ir ištuštino baltojo stiklinę. 

- Ir tu jį vaikaisi? 

- Aha. 

- Su tais dviem? 

— Aha. 

— Merginos aš nepažįstu, - nepritariamai pareiškė 
Mišlė. 

— Ji ne vietinė, - paaiškino Nakvišius. - Iš šiau- 
rės. 

Mišlė santūriai kilstelėjo prieš Kamilę kepurę. 

- Ji vairuoja furgoną, - pridūrė Nakvišius. 

Mišlė mąsliai pažvelgė į Kamilę, paskui į Solima- 
ną. Jam atrodė, kad Nakvišiaus palydovai keistoki. 
Tačiau ką čia bepasakysi. Niekas nieko nesakydavo 
Nakvišiui - nei dėl Solimano, nei dėl Siuzanos, dėl 
moterų ar dėl ko nors kito. Dėl to peilio. 

Mišlė žiūrėjo, kaip jis dedasi skrybėlę, keliasi. 

- Ačiū, - šyptelėjęs padėkojo jam Nakvišius. - 
Įspėk piemenis. Pasakyk jiems, kad vilkas traukia 
į rytus, Gapo ir Veno link, paskui keliaus į šiaurę, 
Grenoblio pusėn. Kad nakčiai liktų su gyvuliais. Ir 
pasiimtų šautuvą. 

— Mes čia vienas kitą suprantame. 

— Gal ir taip. 

— Iš kur tiek apie jį žinai? 

Nakvišius nesiteikė atsakyti ir pasuko prie baro. 
Solimanas išėjo pasisemti iš kolonėlės vandens. Buvo 
antra valanda. Kamilė grįžo prie sunkvežimio, įsi- 
taisė ant savo sėdynės, įjungė radiją. 

Po ketvirčio valandos ji išgirdo, kaip Solimanas 
sunkvežimio gale vynioja siurblio žarną, o Nakvišius 
barškina baltojo buteliais. Ji išlipo iš kabinos, įsiropš- 
tė į sunkvežimį, prisėdo ant Solimano lovos. 

- Paliekam šitą bažnytkaimį, - pasakė Nakvišius 
sėsdamas priešais Kamilę. - Niekas čia nieko nema- 
tė. Jokio Masaro, jokio automobilio, jokio vilko. 

— Nė paties velnio, - patvirtino Solimanas, taip pat 
sėsdamas šalia Kamilės. 

Furgone darėsi vis karščiau. Brezentas virš grotuo- 
tų pertvarų buvo pakeltas, kad įleistų silpną skersvėjį. 
Solimanas stebėjo, kaip ant Kamilės kaklo, jai alsuo- 
jant, kilnojasi plaukų sruogelės. 

- Čia, matyt, tikrai kažkas yra, - tarė Solimanas. — 
Tame, ką pasakė Mišlė. 

— Mišlė - storžievis, - iš aukšto pareiškė Nakvi- 
šius. - Jis buvo nemandagus su jaunąja moterimi. 

Jis išsitraukė tabaką, paruošė tris suktines. Kelissyk 
lyžtelėjo popierių, sulipdė ir vieną ištiesė Kamilei. Ka- 
milė pakėlė ją prie lūpų galvodama apie Lorensą. 

- Tai, ką jis sakė apie Masaro šventeiviškumą, - to- 
liau kalbėjo Solimanas, - apie tą žvakių reikalą. Galbūt 
Masaras negali apsieiti nei be bažnyčios, nei be žvakių, 
ypač kai nužudė. Galbūt pastatė jų kur nors atgailai. 

- Iš kur žinosi, kad tai jo žvakės? 

— Mišlė sako, kad jis stato jas po penkias, kaip M 
raidę. 

- Ketini apeiti visas pakelės bažnyčias? 

- Taip būtų galima nustatyti, kur jis. Matyt, nelabai 
toli nuo čia. Daugių daugiausia dešimt penkiolika 
kilometrų. 

Kamilė tylėdama mąstė, susidėjusi ant kelių ran- 
kas, traukdama dūmą. 

— O aš manau, jis toli, - tarė. - Manau, tai jis nu- 
žudė pensininką aname kaime, Sotrė. 

- Kokio velnio, - atšovė Solimanas, - tai ne vienin- 
telis psichas krašte. Kodėl, tavo nuomone, jam būtų 
rūpėjęs tas pensininkas? 

— Dėl to paties, kaip ir Siuzana. 

- Siuzana jį perkando, ir ji jį užspendė. Kaip, tavo 
galva, kažkoks pensininkas iš Izerės būtų perkandęs 
vilkolakį? 

- Galbūt jis jį užklupo. 

— Vampyras galabija tik pateles, - burbtelėjo Nak- 
višius. - Seniai Masarui neįdomūs. Ne, ne, mergaite. 

— Taip. Ir Lorensas taip sakė. 

— Taigi nutarta, - tarė Solimanas. - Apnaršysime 
bažnyčias. 

— O aš važiuoju į Sotrė, - pareiškė Kamilė, nu- 
spausdama nuorūką į juodas gyvulinio furgono 
grindis. 

— Ei, - tarė Solimanas. - Ne ant žemės. 

Kamilė pakėlė nuorūką, išmetė ją pro aptvaro 
grotas. 

— Mes nevažiuojame į Sotrė, - pasakė Solima- 
nas. 

- Važiuojame, nes vairuoju aš. Klausiausi antros 
valandos žinių. Serno papjautas labai savotiškai, ger- 
klė perrėžta nežinia kuo. Jie kalba apie valkataujantį 
šunį. Dar neįžvelgė ryšio su Merkantūro vilku. 

- Tai daug ką keičia, - murmtelėjo Nakvišius. 

- Kelintą valandą tai įvyko? - paklausė Solimanas 
keldamasis. - Tai negalėjo būti prieš tris. Avys čia 
buvo papjautos apie antrą nakties, taip sako vete- 
rinaras. 

- Jie nepatikslino. 

- O tas žmogus? Ką jis veikė lauke? 

- Nuvažiuosime ir išklausinėsime, - atsakė 
Kamilė. 

XXII 


Kad pasiektų Sotrė, Kamilė furgonu turėjo kilti 
naujos perėjos link. Tačiau kelias buvo nebe toks sta- 
tus, platesnis, tiesesnis, posūkiai erdvesni. Iš kalnų 
dingo paskutinės Provanso Žemės atplaišos, ir de- 
šimt kilometrų prieš Krua perėją jie įvažiavo į šalto 
puraus rūko zoną. Solimanas ir Nakvišius skverbėsi 
į svetimas žemes, kurias apžiūrinėjo susidomėję ir 
priešiškai. Matomumas buvo ribotas, sunkvežimis 
judėjo į priekį lėtai. Nakvišius iš aukšto dėbčiojo į 
žemus ilgus namus, prigludusius prie tamsių šlai- 
tų. Ketvirtą valandą Kamilė pervažiavo perėją ir po 
pusvalandžio pasiekė Sotrė. 

— Krūvos medžių, krūvos medžių, - niurnėjo 
Nakvišius. - Ir kokį velnią jie veikia su visais tais 
medžiais? 

- Kūrena beveik ištisus metus, - pasakė Kamilė. 

Nakvišius nesuprasdamas su pasigailėjimu pa- 
lingavo galva. 


Truputį prieš aštuonias vakaro Sotrė kavinės 
šeimininkas pasuko duryse raktą. Jam po kojomis 
pynėsi didelis trumpo plauko šuo. Jie ruošėsi eiti 
užkąsti. 

— Matai, šunie, - tarė kavinės šeimininkas, - ne- 
matytas daiktas, kad tokia mergina vairuotų sunkve- 
žimį. Tai negali baigtis geruoju. O anie du stuobriai, 
tie, kur su ja, nemanai, kad jie galėtų vairuoti, a? Vis 
dėlto liūdna į visa tai žiūrėti. A, šunie? Tas gyvulinis 
furgonas perpuvęs, tiesiog neįtikėtina. Ir ta moteris, 
kuri miega viduje su negru ir seniu. 

Šeimininkas atsiduso, pakabino skudurą ant indų 
džiovyklos. 

— A, šunie? - kalbėjo toliau. - Kaip manai, su 
kuriuo ji miega? Juk nesakysi man, kad nė su vie- 
nu, nepatikėsiu. Gal su negru. Jai nebjauru. Negras 
žiūri į ją taip, lyg ji būtų kokia dievybė. Kokį velnią 
jie čia veikia, visą mielą dienelę sukdami žmonėms 
smegenis su savo klausimais? Kas jiems darbo tėtušis 
Serno? Nežinai? Ką gi, ir aš ne. 

Jis išjungė paskutinę šviesą ir išėjo į lauką sagsty- 
damasis švarką. Temperatūra buvo nukritusi žemiau 
nei dešimt laipsnių. 

— A, šunie? Ar normalu, kad žmonės tiek klausi- 
nėja apie numirėlį? 


Dėl šalčio ir vėjo Solimanas padengė stalą sunkve- 
žimyje, ant dėžės, kurią pastatė tarp dviejų lovų. Vir- 
tuvės reikalus Kamilė paliko Solimanui. Jis rūpinosi 
mopedu, maistu, vandeniu. Ji ištiesė savo lėkštę. 

— Mėsa, pomidorai, svogūnai, - pranešė Soli- 
manas. 

Nakvišius atkimšo butelį. 

- Seniai seniai, pasaulio pradžioje, - pradėjo So- 
limanas, - žmonės maisto negamino. 


194 


— O, velnias, - pratarė Nakvišius. 

— Kaip ir visi pasaulio žvėrys. 

— Taip, - pertarė Nakvišius pilstydamas vyną. — 
Adomas permiegojo su Ieva, o paskui jiems teko 
plūktis ir visą gyvenimą gaminti valgį. 

— Visai ne, - pasakė Solimanas. - Tai ne ta isto- 
rija. 

— Tu kuri tas savo istorijas. 

— Na ir kas? Ar žinai, kaip padaryti kitaip? 

Kamilė sužvarbo ir nuėjo į sunkvežimio galą 
megztinio. Nelijo, tačiau rūkas lipo prie kūno kaip 
šlapi baltiniai. 

- Visur maistas buvo jiems po ranka, - toliau po- 
rino Solimanas. - Bet žmogus viską susigvelbdavo, ir 
krokodilai skundėsi jo savanaudišku gobšumu. Kad 
galva būtų rami, dvokiančių pelkynų dievas pasivertė 
krokodilu ir išėjo pats išsiaiškinti padėties. Tris die- 
nas kentęs badą, pelkynų dievas pasikvietė žmogų 
ir jam sako: „Nuo šiol, žmogau, tu dalinsiesi su ki- 
tais.“ — „Nė velnio, - atrėžė jam žmogus. - Kas man 
darbo kiti?“ Tada pelkynų dievas siaubingai įniršo ir 
atėmė iš žmogaus kraujo ir šviežios žalios mėsos sko- 
nį. Nuo tos dienos žmogus gavo kepti ir virti viską, 
ką deda į burną. Tai užėmė daug laiko. O krokodilai 
savo žalios mėsos karalystėje atgavo ramybę. 

— Kodėl ne, - tarstelėjo Kamilė. 

— Tada žmogus, pažemintas to, kad jis - vienintelė 
būtybė, mintanti keptu ir virtu maistu, suvertė visą tą 
triūsą moteriai. Išskyrus mane, Solimaną Melchiorą, 
nes aš likau geras, nes aš likau juodas ir dar dėl to, 
kad neturiu moters. 

- Jei taip sakai, - pritarė Kamilė. 

Solimanas vėl nutilo, ištuštino lėkštę. 

— O vietiniai nešnekūs, - tarė. 

Ir ištiesė Nakvišiui stiklinę. 

— Todėl, kad peršlapę, - pasakė Nakvišius pil- 
damas. 

— Neprasitarė nė žodeliu. 

- Todėl, kad neturi ką pasakyti, - tarė Kamilė. - Jie 
žino ne daugiau už mus. Pasiklausė radijo, ne daugiau. 
Ką nors žinotų - pasakytų. Ar pažįsti bent vieną žmo- 
gų, kuris ką nors žino ir nepasako? Bent vieną? 

- Ne. 

- Tai matai. Jie pasakė viską, ką žino. Kad tas tipas 
buvo mokytojas Grenoblyje, kad prieš trejetą metų, 
išėjęs į pensiją, apsigyveno čia. 

- Apsigyveno čia, - susimąstęs pakartojo Nakvi- 
šius. 

— Tai jo žmonos miestelis. 

— Tai nieko nepaaiškina. 

— Mes trypčiojame vietoje, - tarė Solimanas. - 
Pūname čia kaip figa po savo medžiu. Argi ne? 

— Mes neliksime įstrigę tarp tų medžio krūvų, - 
pasakė Nakvišius. - Tęsiame road-movie. Miname 
jam ant uodegos. 

— Nepliurpk tiek nesąmonių! - riktelėjo Solima- 
nas. - Mes net nežinome, kur ta Masaro uodega, 
velniai jį nujotų! Ar čia, ar priekyje, ar užpakalyje, 
ar kokioje bažnyčioje! 

— Nesikarščiuok, vyruti. 

- Bet tu bent suprask! Ar matai, kad gijos sprūsta 
mums iš rankų? Kad neturime nė siūlo galo? Kad 

nėra kaip sužinoti, ar tai Masaras - jis ar koks vel- 
nias - papjovė Serno? Jeigu kartais farai jau žino, kas 
tai padarė - galbūt jo sūnus, galbūt jo žmona? O ką 
veikiame mes šitame sunkvežimyje? 

— Valgom ir geriam, - pasakė Kamilė. 

Nakvišius pripildė jos stiklinę. 

-— Atsargiai, - įspėjo. - Jis klastingas. 

— Mes nežinome! - vis labiau karščiuodamasis šau- 
kė Solimanas. - Nežinome su visa savo kantrybe ir 
užsispyrimu. Ištisas krūvas valandų nežinome. Ir visą 
ateinančią naktį, kuri bus ilga nežinojimo naktis. 

— Nusiramink, - tarė Nakvišius. 

Solimanas padvejojo, paskui jo rankos nusviro 
ant kelių. 

— Nežinojimas, - pratarė jau ramesniu tonu. - Vi- 
suotinas žinių trūkumas, žinojimo stoka. 

- Tikrai taip, - pritarė Kamilė. 

Nakvišius vėl pradėjo sukti, laižyti ir klijuoti tris 
suktines. 

— Reikia judėti toliau, - pasakė. - Tik dar nueiti 
pas farus, kurie užsiima šituo Serno. Kur jie? 

- Vilar de Lanse. 

Solimanas gūžtelėjo pečiais. 

— Gal įsivaizduoji, kad farai puls mums rodyti 
dosjė? Pasakoti, ką sakė gydytojas? Man? Tau? Jai? 

— Ne, - susiraukė Nakvišius. - Aš manau, kad jie 
puls reikalauti dokumentų ir išgrūs mus lauk. 

Jis ištiesė suktinę Kamilei, kitą - Solimanui. 

— O mes negalime jiems pasakyti, kad vaikomės 
Masarą, argi ne? - tęsė Solimanas. - Kaip manai, ką fa- 
rai padarys negrui, seniui ir sunkvežimio vairuotojui, 

kurie vaikosi kažkokį nekaltą žmogų, kad tarstelėtų 
jam porą žodelių? 

— Patupdys juos už grotų. 

- Taigi. 

Solimanas nutilo traukdamas dūmą. 

— Trys paikšiai, - pratarė po kelių minučių lin- 
guodamas galva. - Trys paikšiai iš pasakos. 

- Iš kokios pasakos? - paklausė Kamilė. 

- Pasakos, kurią tuoj sukursiu ir kuri vadinsis 
„Trys paikšiai . 

— Ak, taip. 

Solimanas pakilo, ėmė žingsniuoti po sunkveži- 
mį, susidėjęs rankas už nugaros. 

- Štai ko mums iš esmės reikėtų, - prabilo. - Ypa- 
tingo faro. Labai ypatingo faro. Faro, kuris teiktų visą 
informaciją mums neįkyrėdamas ir nekliudydamas 
vytis vampyrą. 

- Sapnuoji atmerktomis akimis, - pasakė Nakvi- 
šius. 

- Chimera, - tarė Solimanas. - Apgaulinga idėja. 
Tuščia fantazija. 

— Aha. 

— Bet be chimeros tau šakės. Be chimeros tu nie- 
kam tikęs. 

Jaunuolis priėjęs pravėrė sunkvežimio dureles, 
išmetė laukan nuorūką. Kamilė pakėlė saviškę, iš- 
metė ją per aptvarą. 

— Aš pažįstu vieną chimerą, - tarė. 

Kamilė kalbėjo beveik pašnibždom. Solimanas 
atsisukęs pažvelgė į ją. Palinkusi į priekį, alkūnėmis 
pasirėmusi kelių, ji tarp pirštų sukinėjo stiklinę. 

— Ne, - pasakė jis. - Aš kalbėjau apie farą. 

— Aš taip pat. 

- Ypatingą farą. Jei pažinotume ypatingą farą. 

- Aš pažįstu ypatingą farą. 

— Rimtai? 

— Kuo rimčiausiai. 

Solimanas sugrįžo prie dėžės, kuri atstojo stalą, 
nukraustė ją, kilstelėjo jos dangtį. Atsiklaupęs pa- 
naršė viduje ir ištraukė ryšulį žvakių. 

— Tame sunkvežimyje nieko nebematyti, - tarė. 

Nuvarvino į lėkštelę vaško ir pastatė tris žvakes. 
Kamilė vis dar teliūškavo vyną stiklinės dugne. 

Žvakių šviesa tiko Kamilei. Ant pilko brezento 
Solimano lovos galvūgalyje krito jos profilio šešėlis. 
Artėjo naktis, ir mintis, kad laukia naujos valan- 
dos išsitiesus abiejose brezentinės pertvaros pusėse, 
truputį trikdė Solimaną. Jis atsisėdo prieš ją, šalia 
Nakvišiaus. 

— Ar seniai jį pažįsti“ 

Kamilė pakėlė į jaunuolį akis. 

— Gal dešimt metų. 

- Priešas ar draugas? 

— Manau, draugas. Neįsivaizduoju. Jau daug metų 
jo nemačiau. | 

— Kuo jis ypatingas? 

Kamilė gūžtelėjo pečiais. 

- Jis kitoks, - atsakė. 

- Tikrai kitoks, negu kiti farai? 

- Blogiau. Tikrai kitoks, negu kiti žmonės. 

— Mat kaip, - tarstelėjo truputį suglumęs Solima- 
nas. - Tai koks jis tada kaip faras? Be skrupulų? 


199 


— Daug skrupulų ir nedaug principų. 

— Nori pasakyti, sugedęs? 

— Ne, visiškai nesugedęs. 

— Tai koks? 

— Sakau tau, ypatingas. 

— Neversk jos kartoti, - tarė Nakvišius. 

— Ir jie laiko tokį policijoje? 

- Jis talentingas. 

— Kuo jis vardu? 

- Žanas Batistas Adamsbergas. 

- Senas? 

- Kas tau iš to? - įsiterpė Nakvišius. 

Kamilė pamąstė, išsiblaškiusi paskaičiavo ant 
pirštų. 

— Kokių keturiasdešimt penkerių. 

- Ir kur jis, tas ypatingas faras? 

— Penktosios apygardos komisariate Paryžiuje. 

— Inspektorius? 

- Komisaras. 

— Rimtai? 

- Rimtai. 

- Artas tipas, Adamsbergas, galėtų mums padėti? 
Ar jis įtakingas? 

— Sakiau tau, jis talentingas. 

- Ar galėtum jam paskambinti? Žinai, kaip jį 
rasti? 

— Aš neketinu jo ieškoti. 

Solimanas nustebęs įsistebeilijo į Kamilę. 

— Tai ko man pasakoji apie tą farą? 

— Nes tu klausinėji. 

— O kodėl nenori su juo susitikti? 


200 


— Nes neturiu noro jo girdėti. 

— Mat kaip! O kodėl ne? Jis niekšas? 

- Ne. 

— Kvailys? 

Kamilė vėl gūžtelėjo pečiais. Vedžiojo pirštu pir- 
myn atgal per žvakės liepsną. 

- Na ir ką? - tarė Solimanas. - Kodėl nenori jo 
girdėti? 

— Aš tau sakiau. Nes jis ypatingas. 

— Neversk jos kartoti, - pasakė Nakvišius. 

Solimanas pakilo pagautas nevilties. 

- Sprendžia ji, - priminė Nakvišius paliesdamas 
Solimano petį lazdos galu. - Jei ji nenori matyti to 
vyruko, tai nenori, ir viskas. 

- Po velnių! - riktelėjo Solimanas. - Bet kas 
mums darbo, kad jis ypatingas! O Siuzanos siela, 
Kamile? - tarė atsisukdamas į ją. - Ar pagalvojai 
apie Siuzanos sielą? Amžiams įklimpusią tame suk- 
nistame dvokiančiame liūne su krokodilais? Ar tau 
neatrodo, kad Siuzanos padėtis ypatinga? 

— Dėl to liūno dar neaišku, - tarstelėjo Nakvi- 
šius. - Nekartosiu tau šimtą kartų. 

- Artau neatrodo, kad ji, Siuzana, mumis pasikliau- 
na? - tęsė Solimanas. - Kad kaip tik dabar tikriausiai 
svarsto, ką mes rezgame? Ar pamiršome ją, ar ką? Ar 
nesiurbčiojame sau vynelio, į viską nusispjovę? 

— Ne, Solai, man neatrodo. 

— Ne, Kamile? Tai kodėl tu čia? 

— Neprisimeni? Kad vairuočiau. 

Solimanas atsitiesė, nusišluostė kaktą. Jisai širdo. 
Gerokai per smarkiai ant jos širdo. Gal todėl, kad 

geidė jos ir neįsivaizdavo, kaip įveikti tuos sumautus 
penkiasdešimt metrų, kurie jį nuo jos skiria. Nebent 
Kamilė duotų kokį ženklą, bet ji neduoda. Beveik 
visos galios tame sunkvežimyje telkėsi Kamilės ran- 
kose, ir tai buvo tikra kankynė. Galia gundyti, galia 
vairuoti ir persekioti toliau, jei tik panorėtų paskam- 
binti tam ypatingam tipui. 

Kiek aprimęs, Solimanas vėl atsisėdo. 

— Netiesa, jog tu čia tik tam, kad vairuotum. 

- Ne. 

— Tu čia dėl Siuzanos, tu čia dėl Lorenso, tu čia 
dėl Masaro, kad primygtum jį, kol jis dar nesudorojo 
kitų. 

— Gal ir taip, - sutiko Kamilė gurkštelėdama iš 
stiklinės. 

- Galbūt jis jau sudorojo ką nors kitą, - užsispyręs 
dėstė Solimanas. - Tačiau mes to netgi nežinome. Net 
neįstengiame gauti šviežių žinių apie vampyrą, kurį 
vieni tepažįstame. Kurį tik vieni galime užspęsti. 

Kamilė pakilo. 

- Žinoma, nebent tu paskambintum tam farui. 

- Einu gulti, - tarė ji. - Duok savo mobilyjį. 

— Paskambinsi? - nušvito jaunuolis. 

— Ne, norėčiau susisiekti su Lorensu. 

— Bet mums nusispjauti į traperį. 

— O man ne. 

— Vis dėlto pamąstyk, Kamile. Dvejonė - išmin- 
čių prabanga. Ar nori išgirsti istoriją apie Žmogų, 
kuris nepanoro dvejoti? 

— Ne, - tarė Nakvišius. 

— Ne, - tarė Kamilė. - Išmintis man nuobodi. 

— Tada nemąstyk. Veik. Drąsa - stipriųjų pra- 
banga. 

Kamilė nusišypsojo, pabučiavo Solimaną. Padve- 
jojo priešais Nakvišių, paspaudė jam ranką ir dingo 
už brezento. 

- Po velnių, - burbtelėjo Solimanas. 

— Atspari, - konstatavo Nakvišius. 

XXIII 


Kamilė netikėtai pakirdo apie septintą - aiškus 
įtampos ir vidinių prieštaravimų požymis. Ir galbūt 
klastingojo vyno. 

Vakar vakare jai pavyko prisiskambinti Lorensui; 
buvo malonu išgirsti kanadiečio balsą, nors tai te- 
buvo balso nuotrupos. Per telefoną Lorensas buvo 
dar didesnis mažakalbis, negu bet kada. Ten, Mer- 
kantūre, Plikis Krasas vis dar nerastas. Beveik visi 
kiti žinomi vilkai užregistruoti savo teritorijose, bet 
didysis Krasas vis nesirodo. Augustas vis tebepunta 
savąją triušių duotį, o Mersjė neatsistebi, kad senis su 
tokiais niekam tikusiais dantimis taip tvirtai laikosi. 
„Matai, - sako jis Lorensui, - kai nori, tai gali.“ O 
Lorensas tylėdamas linkčioja. Kanadietis sunerimo 
išgirdęs apie papjautą Žaką Žaną Serno. Taip, jis 
pagalvojo apie Masarą. Bet jam nepatinka, kad tos 
lenktynės per kalnus pakrypo tokia laukine vaga. Jam 
nepatinka, kad Kamilė yra per kelis žingsnius nuo 
Masaro, atskirta tame sunkvežimyje, bejėgė. Šiaip 
ar taip, jam nepatinka, kad Kamilė uždaryta tame 
dvokiančiame sunkvežimyje su tais dviem tipais. Su 
bet kokiu tipu ir bet kokiame sunkvežimyje. Ne, jis 
neprieštarauja, kad įsikištų koks faras, priešingai. Jie 

nuo pat pradžių tenorėjo viena - kad įsikištų koks 
faras, ar ne? Tad jei ji kokį pažįstanti, tegu skambi- 
na jam, ypatingam ar neypatingam, argi tai svarbu, 
sykį jis policininkas. Jei tik jis teiksis susidomėti tuo 
vilkolakiu, tai bus veiksmingesnis, negu jų trijulė. Jei 
tik. Ir Lorensas įsitikinęs, kad faro įsikišimas bemat 
padarys galą tai moters, senio ir vaiko išdaigai. O 
to jis labiausiai ir trokšta. Rytoj vakare pabandys 
pasivyti jų sunkvežimį, šnektelėti su ja, permiegoti, 
tegu ji jam pranešanti, jei jie pajudės. 

Išsitiesusi ant nugaros, Kamilė žiūrėjo, kaip pro 
aptvaro grotas brėkšta diena ir įžulniuose spinduliuo- 
se virpa dulkelės. Tose dulkelėse turėtų būti daugybė 
kitų dalykų, nei paprasti elementai. Pakibusios šiau- 
dų, riebalinio prakaito ir mėšlo mikrodalelės, žai- 
džiančios priešaušrio šviesoje. Turbūt tai labai tirštos 
dulkės, retas mišinys. Kamilė užsitraukė antklodę iki 
smakro. Šiąnakt šitame ūkanotame miestelyje buvo 
nešilta, reikėjo ištraukti Biutejo paruoštus pledus. 
Ką jai kainuotų paskambinti Adamsbergui? Kokio 
velnio, kaip sako Solimanas. Jai nusispjauti į Adams- 
bergą, jis buvo prasmegęs atminties žabangose, ten, 
kur viskas pavirsta miltais, suanglėja ir perdirbama, 
kaip atliekų perdirbimo įmonėse, kur gali pagaminti 
naujutėlaitį pintą krėslą iš seno traktoriaus. Adams- 
bergas buvo perdirbtas. Ne į pintą krėslą, ne, tikriau- 
siai ne, nes Kamilė tokių nenaudoja. Bet į keliones, 
į partitūras, į veržles 5/80, į kanadietį - kodėl ne. Iš 
medžiagos, kurios nuolaužas ji kaupia, atmintis daro, 
ką nori, tai jos reikalas, ir nėra ko į jį kaišioti nosies. 
Bent iš Žano Batisto Adamsbergo, kurį kadaise ji 

taip mylėjo, neliko nieko. Nei virpesio, nei aido, nei 
širdgėlos. Žinoma, keletas paveikslų - plokščių, be 
gyvybės. Šis atminties sugebėjimas negailestingai 
traiškyti žmones ir jausmus vienu metu Kamilę slėgė. 
Kai sugaišti tiek laiko sukdamas galvą dėl kažkokio 
tipo, o jis tampa perdirbtas į 5/80 skersmens sraigtą, 
tai teikia peno apmąstymams. Ir Kamilė mąstydavo. 
Žinoma, jos atmintis sugaišo nemažai laiko, kol atli- 
ko visą tą darbą. Darbas neginčijamai buvo didžiulis. 
Begaliniai traiškymo ir grūdimo mėnesiai. Paskui 
svaja. Paskui daugiau nieko. Nei krūptelėjimo, nei 
mirksnio. Keli kito pasaulio prisiminimai. 

Na tai kas, kad ji paskambins Adamsbergui? 
Nieko. Tik išankstinis nuobodulys, pasidygėjimas 
pagalvojus, kad išjudinsi negyvas svetimos praeities 
skiautes. Toks pasidygėjimas, kokį jauti, kai reikia 
grįžti atgal dėl tokio nykaus dalyko, kaip dujų kra- 
nelio patikrinimas. Vingiai, prarastas, žuvęs laikas. 
Nuovargis nuo beprasmiško lanksto suanglėjusiais 
savo atminties laukais. 

Tačiau Solimanas su savo trykštančiu sielvartu, 
įtikinamu žvilgsniu, su pasakomis, pasakėlėmis ir 
apibrėžimais įveikė savanaudiškumo kiautą, ir visą 
naktį Kamilę kamavo dvejonės, išminčių prabanga. 
Ir visą naktį jos pasipūtusiam nenorui nedavė ramy- 
bės Masaras ir jo iltys, storulė Siuzana, juodasis jos 
žinduklis ir Nakvišius. 

Paryčiais ji buvo atsidūrusi akligatvyje, svyravo 
ant dvejonių keteros, tarp dviejų tolygių galimybių: 
nenoro nugalėtai grįžti į Ekarą ir niūraus spyrioji- 
mosi neskambinti Žanui Batistui Adamsbergui. 

Solimanas ir Nakvišius kitoje brezento pusėje 
jau buvo sukilę. Ji išgirdo, kai jaunuolis nukabino 
mopedą - matyt, išvažiavo šviežios duonos. Paskui 
Nakvišius vilkosi marškinius, movėsi kelnes. Paskui 
kavos kvapas; sugrįžo mopedas. Kamilė užsimetė 
švarką, užsimovė džinsus ir neprisilietusi pėdomis 
žemės įsispyrė į aulinukus - gyvulių pervežimo fur- 
gone negali vaikščioti basomis. 

Išvydęs Kamilę, Solimanas nusišypsojo, o Nakvi- 
šius, bakstelėdamas lazdos galu, parodė jai taburetę. 
Jaunuolis pripylė jai puodelį, įmetė du gabalėlius 
cukraus, sutepė sviestainius. 

— Dabar tuojau viską išsiaiškinsiu, - pasakė Ka- 
milė. 

— Mes čia pagalvojome, mergaite, - tarė Nakvi- 
šius. 

— Grįžtame atgal, - pranešė Solimanas. - Grįži- 
mas. Judėjimo priešinga kryptimi, negu ankstesnis 
judesys, veiksmas. Grįžimas - ne pralaimėjimas. 
Žodynas dėl to kategoriškas: pralaimėjimo jis ne- 
mini. 

Kamilė suraukė antakius. 

— Ar negalim palaukti? - paklausė. - Dieną dvi, 
gal bus naujų avių. Žinosime, kur važiuoti. 

— Na ir kas? - atsakė Solimanas. - Mes visada 
vėluosime. Mes už jo. Jeigu liksime už jo, niekada 
jo nesugausime, tiesa? Reikėtų būti priekyje. O kad 
būtum priekyje, reikėtų kur kas daugiau žinoti. Mes 
niekam tikę. Mes jį sekame, šliaužiame, bet pavyti 
negalime. Grįžtame atgal, Kamile. 

— Kada? 

- Šiandien, jei jauti, kad pajėgsi įveikti perėjas. 
Šįvakar galėtume būti Ekare. 

— Bent gyvuliai bus patenkinti, - sumurmėjo 
Nakvišius. - Kai manęs nėra, jie netinkamai mai- 
tinasi. 

Kamilė išgėrė kavą, perbraukė ranka plaukus. 

— Man tai nepatinka, - pareiškė. 

— Taip jau yra, - atsiliepė Solimanas. - Susikišk 
savo puikybę į batus. Ar žinai istoriją apie tris paik- 
šius, kurie troško sužinoti medžio su šimtu dvide- 
šimt šakų paslaptį? 

- Ojei aš paskambinsiu? - paklausė Kamilė. - Jei 
paskambinsiu tam farui? 

— Jei tu paskambinsi tam farui, tai bus istorija 
apie tris paikšius ir gudruolį, kurie troško sužinoti 
žmogaus be plaukų paslaptį. 

Kamilė linktelėjo galva, kelias minutes sėdėjo su- 
simąsčiusi. Solimanas žiaumojo, stengdamasis ne- 
kelti triukšmo, Nakvišius, tiesus, pasidėjęs ant kelių 
rankas, stebėjo Kamilę. 

— Skambinu tam farui, - keldamasi pranešė ji. 

— Vairuoji tu, - atsiliepė Solimanas. 

XXIV 


- Jį pavaduoju aš, - trečią kartą į ragelį pakartojo 
leitenantas Adrijenas Danglaras. - Jūs dėl skundo? 
Vagystės? Grasinimo? Užpuolimo? 

- Tai asmeniška, - paaiškino Kamilė. - Visiškai 
asmeniška. 

Dėl to žodžio ji padvejojo. Jai nepatiko sakyti 
„asmeniška“, tarytum šis terminas viršytų savo įga- 
liojimus, kurdamas kažkokį ryšį ten, kur ji nenorėjo. 
Yra tokių žodžių neklaužadų, kurie be paliovos pra- 
smunka į teritoriją, kuri jiems nepriklauso. 

- Aš jį pavaduoju, - lygiu tonu pratarė Dangla- 
ras. - Patikslinkite savo skambučio objektą. 

— Aš nenoriu patikslinti savo skambučio objek- 
to, - ramiai atsakė Kamilė. - Aš noriu pasikalbėti su 
komisaru Adamsbergu. 

— Asmeniškai, a? 

— Jau sakiau. 

- Jūs penktojoje apygardoje? Iš kur skambinate? 

— Iš pakelės Izerėje prie 75-os autostrados. 

— Tai ne mūsų teritorija, - pasakė Danglaras. — 
Reikėtų susisiekti su vietine žandarmerija. 

Jis paėmė popieriaus lapą, didelėmis raidėmis už- 
rašė vardą, Sabrina Monž, ir kryptelėjęs galva ištiesė 

kolegai, sėdinčiam jo dešinėje. Pieštuko galu spus- 
telėjo garsinį ryšį. 

Kamilė nusprendė padėti ragelį. Proga pasitaikė, 
komisaras nepasiekiamas - likimas jiems nepalan- 
kus. Jie nenori pakviesti jai Adamsbergo, ji neketina 
grumtis, kad su juo pasikalbėtų. Tačiau mūšis pra- 
sidėjo, ir Kamilei trūko gebėjimo trauktis - mažutė 
nusižeminimo stoka, dažnai jai kainuodavusi veltui 
iššvaistytą energiją. 

- Atrodo, jūs manęs nesuprantate, - pasakė ji 
kantriai. 

— Kuo puikiausiai, - atsakė Danglaras. - Jūs no- 
rite pasikalbėti su komisaru Adamsbergu. Bet su 
komisaru Adamsbergu pasikalbėti negalima. 

— Jo nėra? 

- Jis nepasiekiamas. 

- Tai svarbu, - tarė Kamilė. - Pasakykite man, 
kur galiu jį rasti. 

Danglaras vėl kryptelėjo galva savo bendradar- 
biui. Mergužėlė Monž neįtikėtinai naiviai atsklei- 
džia savo baterijas. Iš tiesų laiko policininkus avi- 
galviais. 

— Nepasiekiamas, - pakartojo Danglaras. - Din- 
gęs, išgaravęs. Komisaro Adamsbergo nebėra. Jį pa- 
vaduoju aš. 

Ragelyje stojo tyla. 

— Miręs? - neryžtingai paklausė Kamilė. 

Leitenantas suraukė antakius. Sabrina Monž ne- 
būtų kalbėjusi tokiu tonu. Danglaras buvo nuovokus 
žmogus. Jis neišgirdo nei įtarumo, nei pykčio, kurių 

laukė iš Sabrinos. Mergina laido gale tiesiog nepa- 
tikėjo ir suglumo. 

Kamilė laukė - įsitempusi, veikiau apstulbusi, 
negu sunerimusi, lyg būtų sužinojusi, kad galop 
nulūžo ta amžinoji pasakėčios nendrė. Negali būti. 
Ji būtų perskaičiusi spaudoje, būtų sužinojusi - 
Adamsbergas buvo žymus žmogus. 

- Jo tiesiog nėra, - paaiškino Danglaras pakeitęs 
toną. - Palikite man savo vardą ir koordinates. Liep- 
siu perduoti jam žinutę, ir jis jums paskambins. 

— Nieko nebus, - pasakė Kamilė, kurios įtampa 
atlėgo. - Mobilusis baigia išsikrauti, o aš kelio pa- 
kraštyje. 

— Kuo jūs vardu? - neatlyžo Danglaras. 

— Kamilė Forestjė. 

Leitenantas atsitiesė kėdėje, mostu pasiuntė ko- 
legą šalin ir išjungė garsinį ryšį. Kamilė Forestjė - 
Matildos duktė, vienturtė Karalienės Matildos duktė. 
Mergina, kurią Adamsbergas kartais, akimirkomis, 
atskirais laiko tarpais mėgindavo aptikti Žemės ru- 
tulio paviršiuje, lyg ieškodamas debesies, o paskui 
pamiršdavo. Jis pačiupo naują lapą susijaudinęs, kaip 
vaikinukas, pagaliau išsiruošęs į stambią žūklę ir 
pajutęs, kad valas ima trūkčioti. 

— Klausau jūsų, - tarė. 

Beveik penkiolika minučių Danglaras atsargiai 
kamantinėjo Kamilę, kol įsitikino, jog tai tikrai ji. 
Niekada nebuvo jos susitikęs, bet pakankamai gerai 
pažinojo jos motiną, kad galėtų išklausinėti daugy- 
bės smulkmenų, kurių Sabrina Monž, kad ir kaip 

informuota, niekada nebūtų įstengusi sužinoti. Ir, 
Dieve - kokia graži buvo toji motina. 

Kamilė išjungė telefoną apsvaiginta Danglaro 
klausimų srauto. Adamsbergas saugomas taip, lyg 
jam ant kulnų liptų ištisa kuopa žudikų. Jai atrodė, 
kad motinos prisiminimas gerokai padėjo įveikti 
užtveriamąją leitenanto ugnį. Ji nusišypsojo. Kara- 
lienė Matilda buvo vienintelis jos leidimas - visada 
taip buvo. Adamsbergas Avinjone, ji turi viešbučio 
pavadinimą ir jo telefono numerį. 

Susimąsčiusi Kamilė ilgai vaikštinėjo pirmyn 
atgal autostrados pakraščiu. Ji miglotai prisiminė 
Avinjoną Prancūzijos žemėlapyje - jis neatrodė jai 
per daug toli. Kalbėtis su Adamsbergu ne per tele- 
foną ūmai pasirodė jai kur kas teisingiau. Ji bijojo to 
aparato, kuriuo neįmanoma išspręsti jokio bent kiek 
subtilesnio klausimo. Telefonas skirtas pokalbiams 
bendrais ar maždaug bendrais bruožais, tiktai ne 
smulkmenoms. O skambinti žmogui, kurio nesi ma- 
tęs jau daug metų, žmogui, matyt, besislapstančiam, 
ir prašyti jo pagalbos neaiškiu vilkolakio reikalu, 
kuris nieko nedomina, staiga pasirodė jai abejoti- 
nas, kone absurdiškas reikalas. Susitikti būtų daug 
patikimiau. 

Solimanas ir Nakvišius laukė jos prie sunkveži- 
mio galo jau įprastomis pozomis - jaunuolis sėdėjo 
ant metalinių laiptelių, piemuo tiesus stypsojo greta, 
šuo susirangęs gulėjo jam ant kojų. 

- Jis Avinjone, - pasakė Kamilė. - Aš su juo nesu- 
sisiekiau. Man atrodo, galėtume ten nuvažiuoti. 

— Tu nežinai ir kur Avinjonas? - paklausė Soli- 
manas. 

— Kartais žinau. Ar toli? 

Solimanas žvilgtelėjo į laikrodį. 

— Pasiekiame autostradą į pietus nuo Valanso, - 
pasakė, - ir važiuojame palei Roną. Galime atsidurti 
ten apie pirmą. Nenori paskambinti? 

— Geriau susitikti. 

— Kodėl? 

— Ypatingas, - patraukė pečiais Kamilė. 

Nakvišius ištiesė Kamilei ranką prašydamas mo- 
biliojo. 

- Jis beveik nusėdęs, - tarė Kamilė. - Reikės pa- 
krauti. 

— Aš neilgam, - murmtelėjo Nakvišius nutolda- 
mas. 

— Kam jis skambina? - paklausė Solimano Ka- 
milė. 

— Kaimenei. Vis skambina savo kaimenei. 

Kamilė kilstelėjo antakius. 

— O kas atsiliepia? - paklausė. - Kokia nors avis? 
Morisetė? 

Solimanas suirzęs papurtė galvą. 

- Aišku, kad Biutejis. Bet paskui... Žodžiu... Biu- 
tejis pakviečia jam kai kurias avis. Jau vakar taip 
darė. Skambina kas dieną. 

— Nori pasakyti, kad jis kalbasi su avimis? 

- Žinoma. Su kuo gi kitu? Sako joms, kad nesi- 
krimstų, kad gerai ėstų, nesijaudintų. Daugiausia 
šnekasi su kaimenės vedle. Nieko nuostabaus. 

- Nori pasakyti, kad Biutejis įbruka telefoną kai- 
menės vedlei į ausį? 

— Oi, po velnių, - tarė Solimanas. - O kaip kitaip 
jis galėtų daryti? 

— Tvarka, - pasakė Kamilė. - Aš nebandau tavęs 
suerzinti. Tiesiog klausinėju. 

Ji stebėjo Nakvišių, kuris vaikštinėjo pirmyn atgal 
kelio pakraščiu su telefonu rankoje, susikaupusiu 
veidu, palydėdamas savo žodžius raminamais mos- 
tais. Žemas jo balsas ataidėjo iki jos, ir ji nugirdo 
skardesnės frazės nuotrupą: „Paklausyk, ką sakau, 
mano senute“. Solimanas sekė Kamilės žvilgsnį. 

— Manai, bent koks faras galės visu tuo susido- 
mėti? - paklausė neapibrėžtai mostelėjęs ir, regis, 
vienu sykiu apglobdamas kalnus, juos tris ir gyvulinį 
furgoną. 

— Svarstau, - murmtelėjo Kamilė. - Tai dar nėra 
tikras reikalas. 

— Aišku, - atitarė Solimanas. 

XXV 


Palikusi kitoje pusėje Avinjoną juosiančias sienas, 
Kamilė perėjo į dešinįjį Ronos krantą. Nuo trečios 
valandos ji po kepinančia saule traukė pakrante pietų 
link, ieškodama Adamsbergo. Niekas negalėjo tiksliai 
jai nurodyti, kur jį rasti - nei viešbutyje, nei centri- 
niame komisariate, kuriame jis praleido pusę nakties 
ir iš kurio išėjo apie antrą dienos. Jie žinojo tik tiek, 
kad komisaras bastosi kažkur aname krante. 

Kamilė jį aptiko beveik po valandos kelio siauro- 
je, tylioje proskynoje, užgožtoje gluosnių. Stabtelėjo 
per dvidešimt žingsnių nuo jo. Adamsbergas sėdėjo 
prie pat kranto, pėdos lietė vandenį. Atrodė, nie- 
ko neveikia, tačiau Adamsbergui sėdėti kažkur po 
atviru dangumi jau savaime reiškė kažkuo užsiimti. 
Tiesą sakant, konstatavo geriau įsižiūrėjusi Kamilė, 
jis kažką veikia. Panardinęs upėje ilgą šaką, nenu- 
leidžia akių nuo jos galo įdėmiai stebėdamas, kaip 
juda srovė, lūždama prieš tą menką kliūtį. Gan ne- 
įprastas reiškinys - ant marškinių jis segėjo savo re- 
volverį odinėje pajuostėje, visada truputį bauginantį, 
ypač išsiskiriantį iš atsainoko jo apdaro: suglamžytų 
marškinių, nudėvėtų drobinių kelnių, basų kojų. 

Kamilė matė tris ketvirčius jo nugaros, beveik iš 
šono. Per tuos kelerius metus jis nepasikeitė, ir tai 
jos nenustebino. Ne, laikas jo neaplenkė labiau negu 
ko kito - tiesiog jo ženklai buvo veik nepastebimi, 
nes tam Adamsbergo veidas buvo gerokai per gyvas. 
Glotniame taisyklingame veide laiko audros būtų 
palikusios pėdsakus. Tačiau Adamsbergo veidas nuo 
vaikystės buvo sujauktas. Tad subtilius amžiaus pėd- 
sakus tuose netolygiuose ir pakrikuose bruožuose 
visiškai užgožė visumos chaosas. 

Tiesiog dėl atsargumo Kamilė prisivertė pa- 
žvelgti į tą veidą, kurį kažkada buvo išskyrusi iš 
visų kitų veidų. Nosis, lūpos - iš tikrųjų viskas, 
kaip ir turi būti. Nosis stambi, kumptelėjusi, lūpos 
svajingos, dailiai apibrėžtos. Nei harmonijos, nei 
proporcijų, jokio nuosaikumo. Toliau: tamsi oda, 
liesi skruostai, smakro beveik nėra, tamsūs papras- 
ti plaukai, paskubomis subraukti aukštyn. Rudos 
akys - jų žvilgsnis retai kada įdėmus - dažnai ap- 
siblaususios, įdubusios po kerotais antakiais. Tame 
veide nebuvo jokios darnos. Kaip jis galų gale yra 
toks keistai patrauklus? Tikslus Kamilės protas ne- 
įstengė suvokti. Galbūt dėl to kalta jėga. Perkrautas, 
pernelyg apibrėžtas Adamsbergo veidas buvo, taip 
sakant, prisotintas. 

Kamilė visa tai pamatė ir be susidomėjimo sudarė 
apyrašą. Anksčiau šito veido šviesa gaubė ją švel- 
numu ir švytėjimu. Šiandien ji stebėjo tą švytėjimą 
šaltai, tarsi tikrindama, ar gerai veikia lempa. Šitas 
veidas nebesikreipė į ją, ir niekas jos atmintyje ne- 
pajėgė jam atsiliepti. 

Ji prisiartino prie jo ramiu, nuo abejingumo be- 
veik apsunkusiu žingsniu. Adamsbergas tikriausiai 
girdėjo ją einančią, bet nekrustelėjo nenuleisdamas 
akių nuo šakos priešais save, stabdančios Ronos van- 
denį. Atsidūrusi per dešimtį žingsnių nuo jo, ji staiga 
sustojo. Kaire ranka, nenuleisdamas žvilgsnio nuo 
upės, jis taikėsi į ją pistoleto vamzdžiu. 

— Nebesiartink, - tyliai tarė. - Tikrai nebesiar- 
tink. 

Sustingusi Kamilė nepratarė nė žodžio. 

— Tu žinai, kad aš šaudau kur kas greičiau negu 
tu, - kalbėjo jis toliau nenuleisdamas akių nuo ša- 
kos. - Kaip mane radai? 

— Danglaras, - atsakė Kamilė. 

Išgirdęs netikėtą balsą, Adamsbergas lėtai atsisu- 
ko. Kamilė puikiai prisiminė tą jo lėtumą, dvelkiantį 
grakštumu ir šiek tiek atsainų. Jis apstulbęs pažvelgė į 
ją. Palengva nuleido pistoletą, tarsi susigėdęs padėjo 
į žolę sau iš kairės. 

— Atleisk, - tarė. - Aš laukiau ne tavęs. 

Kamilė sutrikusi linktelėjo galva. 

— Pamiršk tą ginklą, - tęsė jis. - Viena mergina 
įsikalė į galvą mane nudėti. 

- Štai kaip, - mandagiai tarė Kamilė. 

— Sėsk, - tarė jis rodydamas į žolę. 

Kamilė dvejojo. 

- Nagi, sėsk, - neatlyžo jis. - Tu atėjai iki čia, tad 
gali prisėsti. 

Jis nusišypsojo. 

— Aš nušoviau tos merginos draugą. Mano pisto- 
letas kliudė jį krisdamas. Ji nori įvaryti man kulką 

čia, - pirštu bakstelėjo sau į pilvą. - Tad štai kodėl 
toji mergina nepavargdama lipa man ant kulnų. Visai 
atvirkščiai, negu tu, Kamile - tu nuo manęs bėgi, 
vengi manęs, sprunki, slysti man iš rankų. 

Turkiškai sukryžiavusi kojas, Kamilė galų gale 
įsitaisė per keturis metrus nuo jo ir netrukdė jam 
rūpintis pokalbiu. Laukė klausimų. Adamsbergas 
puikiai suprato, kad ji pas jį atkako vedina ne geismo, 
bet būtinybės. 

Trumpą akimirką jis įdėmiai žiūrėjo į ją. Pilkas, 
per ilgas švarkas, kurio rankovės siekia pirštus, švie- 
sūs džinsai ir juodi aulinukai išvaikė bet kokias abe- 
jones - Kamilė tikrai buvo ta mergina televizijos ži- 
nių laidoje, mergina iš Sen Viktor diu Mono aikštės, 
atsirėmusi seno platano. Jis nukreipė žvilgsnį. 

- Tu slysti man iš rankų, - pakartojo vėl panar- 
dindamas savo šaką į vandenį. - Matyt, atsitiko išties 
kai kas siaubingai svarbaus, jeigu ryžaisi pas mane 
ateiti. Kažkoks aukštesnis interesas. 

Kamilė neatsakė. 

— Kas tau nutiko? - švelniai paklausė jis. 

Kamilė ėmė pirštais pašyti sausos žolės stiebus 
nesiryždama, tramdydama pagundą sprukti šalin. 

— Man reikia pagalbos. 

Adamsbergas ištraukė šaką iš vandens, pakeitė 
padėtį ir atsisėdo prieš ją, sukryžiavęs kojas. Paskui 
rūpestingai, tiksliais judesiais paguldė sau prieš ke- 
lius šaką tarp jųdviejų. Šaka gulėjo kreivai, ir jis viena 
ranka pataisė jos padėtį. Adamsbergo rankos buvo 
labai gražios, tvirtos ir harmoningos, kiek didokos 
jo ūgiui. 

— Kažkas nori tave nuskriausti? - paklausė jis. 

- Ne. 

Perspektyva išdėstyti visą tą ilgą istoriją apie avis, 
apie žmogų, kuriam ant kūno neželia plaukai, Soli- 
maną, dvokiantį liūną, gyvulių pervežimo furgo- 
ną, persekiojimą ir nesėkmes jau iš anksto varė ją į 
neviltį. Ji stengėsi sugalvoti kuo mažiau absurdišką 
įžangą. 

- Lieka tas avių reikalas, - pasakė Adamsber- 
gas. - Merkantūro žvėris. 

Kamilė apstulbusi pakėlė akis. 

— Kažkas ne taip pakrypo, - tęsė jis, - kažkas tau 
nepatiko. Tu įsikišai nieko neįspėjusi. Vietinė žandar- 
merija nežino. Tu veiki kaip laisvasis šaulys, o dabar 
patekai į akligatvį. Ieškai faro, kad tave išpainiotų, 
faro, kuris nepasiųs tavęs velniop. Nebeišmanydama, 
ko griebtis, ir todėl, kad nepažįsti nieko kito, ieškai 
manęs, nes pati nesiryžti. Ir randi. Ir staiga nebeži- 
nai, kaip tai atsitiko. Tau nė motais tos avys. Iš tikrųjų 
tu norėtum iškeliauti. Eiti ir sprukti. 

Kamilė šyptelėjo. Adamsbergas visada žinojo da- 
lykus, kurių nežinojo kiti. Ir atvirkščiai, buvo daugy- 
bė dalykėlių, kuriuos žinojo visi kiti, o jam jie buvo 
visiškai nesuvokiami. 

— Iš kur Žinai? 

- Tu dvelki kalnais, vilna. 

Kamilė nuleido akis į savo švarką, automatiškai 
patrynė rankoves. 

— Taip, - tarė. - Tai įsigeria į rūbus. 

Ji vėl pakėlė akis. 

- Iš kur žinai? - pakartojo. 

— Pastebėjau tave per žinių laidą to kaimo aikštės 
kadruose. 

— Ar prisimeni tą avių istoriją“ 

— Gana gerai. Milžiniškos iltys, suvarytos į trisde- 
šimt vieno gyvulio kūnus Vantebriune, Pjerfore, Sen 
Viktor diu Mone, Gijo, La Kastijyje ir galiausiai Tet 
diu Kavaljė, prie Pleso kaimelio. O svarbiausia - mo- 
teris Sen Viktore, paskersta kaip avis. Taigi, manau, 
tu pažinojai tą moterį. Taip ir įsivėlei į šią istoriją. 

Kamilė nepatikliai pažvelgė į jį. 

- Ar farai tuo susidomėtų? - paklausė. 

— Tai nedomina nė vieno faro, - atsainiai atsakė 
Adamsbergas. - O mane - taip. 

- Dėl vilkų? Dėl tavo senelio vilkų? 

— Galbūt. O be to, tas didžiulis žvėris, tas kaž- 
kas, išniręs iš laiko gelmių. Ir visa ta tamsa aplink 
jį - mane tai sudomino. 

— Kokia tamsa? - nesuprasdama paklausė Ka- 
milė. 

- Visur aplink tą reikalą. Kažkas tamsaus, nak- 
tinio, neperžvelgiamo, tačiau sąmonė tai suvokia. 
Tamsa, štai taip. 

— O kas dar? 

— Nežinau. Svarsčiau, ar kažkas to žvėries nesiun- 
do. Jis galabija daug ir galabija žiauriai, ir ne tam, kad 
išgyventų. Kaip pasiutėlis ir, regis, kaip žmogus. O 
be to, Siuzana Roslen. Nesuprantu, kodėl žvėris ją 
puolė. Nebent būtų pasiutęs, apsėstas. Ir dar aš ne- 
suprantu, kodėl jo vis dar neaptiko. Daug tamsos. 

Adamsbergas pažvelgė į Kamilę, vėl patylėjo. 
Tyla, net ir užsitęsusi, niekuomet jo netrikdė. 

— Pasakyk, kuo čia dėta tu, - tarė švelniai. - Pasa- 
kyk, kas ne taip. Pasakyk, ko iš manęs tikiesi. 

Kamilė išdėstė visą istoriją nuo pat pradžių - nuo 
pirmųjų avių Vantebriune, nuo guitynių, Masaro 
stambiu beplaukiu stuomeniu, užtupdytu ant klyvų 
kojų, vokiško dogo, giliai įsispaudusių dantų, din- 
gusio Plikio Kraso, papjautos Siuzanos, Solimano 
išvietėje, suakmenėjusio Nakvišiaus, Masaro pabėgi- 
mo, maršruto žemėlapyje, vilkolakio, kuriam gaurai 
želia iš vidaus, Mančesterio skerdyklos, gyvulinio 
furgono paruošimo kelionei, šuns Insaktoriaus, ar 
kuo jis ten vardu, Solimano žodyno, penkių žvakių, 
sustatytų kaip M raidė, pensininko iš Sotrė nužudy- 
mo, akligatvio, nesėkmės, liūno, kuriame įklimpusi 
Siuzana. 

Kitaip negu Adamsbergo, Kamilės protas buvo 
tikslus, organizuotas ir guvus. Visam tam iškloti jai 
neprireikė nė ketvirčio valandos. 

— Sakai, Sotrė? Tą praleidau. Kur jis yra? 

— Netoli Krua perėjos, įpiečiau nuo Vilar de 
Lanso. 

— Ką sužinojote apie tą žmogžudystę? 

— Iš teisybės, nieko. Jis - buvęs mokytojas, pensi- 
ninkas. Jam perkando gerklę naktį netoli miestelio, 
kuriame jis gyveno. Apie žaizdą niekas nieko nežino, 
tačiau šneka apie valkataujantį šunį, atsibasčiusį iš 
Pirėnų ar nežinia iš kur. Solimanas norėjo apeiti vi- 
sas pakelės bažnyčias, paskui nuleido rankas. Pasakė, 
kad mes visada vėluosime. 

— O paskui? Ką jūs padarėte? 

— Pagalvojome, kad mums reikėtų faro. 

— O paskui? 

— Aš pasakiau, kad vieną tokį pažįstu. 

— Kodėl ne Vilar de Lanso farai? 

— Nė vienas faras neklausytų tos istorijos iki galo. 
Mes neturime nieko apibrėžto. 

— Mėgstu neapibrėžtas istorijas. 

— Taip aš ir pagalvojau. 

Adamsbergas linktelėjo ir kurį laiką patylėjo. 
Kamilė laukė. Ji viską paaiškino kaip išmanydama 
geriau. Sprendimas priklausė ne jai. Jau seniai buvo 
išsižadėjusi minties įtikinti kitus. 

- Ar tau daug kainavo mane susirasti? - pagaliau 
paklausė Adamsbergas kilstelėdamas galvą. 

- Turiu pasakyti tiesą? 

- Jeigu galima. 

— Mane tai užkniso. 

- Ką gi, - pratarė Adamsbergas, vėl patylėjęs. - 
Taigi ta istorija krito tau į širdį. Vilkai, o gal ta Siu- 
zana arba tas Solimanas, ar tas senas piemuo? 

— Viskas po truputį. 

- Kuo tu užsiimi paskutiniu laiku? - paklausė jis, 
netikėtai pakeisdamas temą. 

— Taisau katilus ir vamzdžius. 

— O tavo muzika? 

— Kuriu vienam televizijos serialui. 

— Drama? Nuotykiai? 

— Meilės istorija. Didelė sumaištis lauko pelių 
šeimoje. 

— Štai kaip. 

Adamsbergas vėl patylėjo. 

- Ir visu tuo tu užsiimi tame kaime, Sen Viktore? 

— Taip. 

— Tasai Lioransas, kurį tu minėjai? Merkantūro 

Adamsbergas tarė „Lioransas“ - niekada nesuge- 
bėjo ištarti anglų kalbos garsų. 

- Jis ne sargas, - atšovė Kamilė, pasiruošusi gy- 
nybai. - Tas Žmogus atsiųstas sukurti reportažą ir 


tyrinėti. 
— Taip. Ką gi - tas žmogus, tas kanadietis. 
— Ką gi - ką? 


— Ką gi, papasakok man apie jį. 

- Jis - kanadietis. Žmogus, atsiųstas sukurti re- 
portažą ir tyrinėti. 

- Taip, tą tu man jau sakei. Papasakok man apie 
Jt- 

— Kodėl turėčiau apie jį pasakoti? 

- Man reikia kaip reikiant užčiuopti aplinkybes. 

— Jis - kanadietis. Daugiau nelabai ką turiu apie 
jį pasakyti. 

- Ar jis kartais ne aukštas tipas, sutvertas nuo- 
tykiams? Dailus tipas - dailus tipas ilgais šviesiais 
plaukais? 

- Taip, - įtariai patvirtino Kamilė. - Iš kur žinai 
ir tai? 

- Visi kanadiečiai tokie. Ne? 

— Galbūt. 

— Tai papasakok man apie jį. 

Kamilė pažvelgė į Adamsbergą, kuris ramiai ste- 
bėjo ją vos šypsodamasis. 

— Nori kaip reikiant užčiuopti aplinkybes? - pa- 
klausė ji. 

— Tikrai taip. 

— Nori sužinoti, ar aš, pavyzdžiui, su juo miegu? 

— Taip. Noriu sužinoti, ar tu, pavyzdžiui, su juo 
miegi. 

— Ar tai tavo reikalas? 

— Ne. Vilkai - taip pat ne mano reikalas. Nei žu- 
dikai. Nei farai. Nei niekas ničniekas. Šita gluosnio 
šaka - galbūt, - tarė lengvai prisiliesdamas šakelės, 
padėtos tarp jųdviejų. - Ir kartais aš pats. 

— Gerai, - atsiduso Kamilė. - Aš su juo gyvenu. 

— Taip aiškiau, - pasakė Adamsbergas. 

Jis atsistojo, pakėlė gluosnio šaką ir žengė keletą 
žingsnių proskyna. 

— Kur tu pastatei mašiną? - paklausė. 

- Brevalto kempinge, prie įvažiavimo į Avinjoną. 

- Ar pajėgsi šįvakar nuvažiuoti į Sotrė? 

Kamilė linktelėjo. 

Adamsbergas pradėjo lėtai vaikštinėti. Šiąnakt, 
penktą valandą ryto, Gei-Liusako gatvės žudiko už- 
tvankos griuvo, plūstelėjo prisipažinimų srautas. Te- 
reikėjo padiktuoti ataskaitą, paskambinti Danglarui, 
kriminalinei policijai. Užsukti į viešbutį, susisiekti 
su Grenoblio prokuratūra, paskambinti į Vilar de 
Lansą. Jis pažinojo Vilar de Lanso žandarmerijos ka- 
pitoną. Adamsbergas stabtelėjo stengdamasis prisi- 
minti jo pavardę. Monvajanas, Morisas Monvajanas. 
Velniškai logiškas tipas. 

Jis paskaičiavo ant pirštų, priėjo prie upės pasiim- 
ti pistoleto, įkišo jį atgal į dėklą, įsispyrė į batus. 

- Apie aštuntą trisdešimt šįvakar, - tarė. - Lauk- 
site manęs? 

Kamilė linktelėjo ir taip pat pakilo. 

- Važiuoji su mumis? - paklausė. - Į Sotrė? 

— Į Sotrė ar kitur. Turiu grįžti į Paryžių, su Avin- 
jonu jau baigiau. Niekas nedraudžia man važiuoti 
per Sotrė, ar ne? Kaip ten? 

— Ūkanota. 

— Gerai. Susidorosime. 

— Kodėl tu važiuoji? - paklausė Kamilė. 

- Turiu pasakyti tiesą? 

- Jeigu galima. 

— Nes šiuo metu man geriau likti užuolandoje 
dėl tos mergiotės, kuri lipa man ant kulnų. Laukiu 
žinių. 

Kamilė linktelėjo. 

— Nes mane domina tas vilkas, - toliau kalbėjo 
jis, patylėjo ir pridūrė: - Ir todėl, kad tu manęs pa- 
prašei. 

XXVI 


Nuo aštuntos valandos vakaro Solimanas ir Nak- 
višius įsitaisė sunkvežimio gale laukdami pasirodant 
genialiojo faro. Prie įvažiavimo į Brevalto kempin- 
gą jų vos neišgrūdo lauk - gyvulinis furgonas labai 
skyrėsi nuo baltų palapinių ir gyvenamųjų furgonų. 
Jie įsikūrė atokiau, kad niekas nebėgtų skųstis dėl 
kvapo. 

Visą popietę Solimanas prausėsi po dušu, skuto- 
si, važinėjo po Avinjoną mopedu, pakrovė mobilųjį 
telefoną ir privežė visokiausių prekių - reikalingų ir 
nelabai. Nakvišiui judėjimas ir veiksmas nerūpėjo. Ar 
pamatysi dešimt, ar šimtą tūkstančių žmonių - vis tas 
pats. Budėti prie sunkvežimio, įrėmus kumščius į laz- 
dą, su lašeliu paniekos stebėti bruzdančius žmones, 
su Interloku, susiraičiusiu jam ant kojų - to, regis, 
pakako jei ne jo laimei, tai bent ramybei. O Solimanas 
sulig kiekviena valanda darėsi vis smalsesnis, vis la- 
biau nepasotinamas. Jį pakerėjo Avinjono šurmulys. 
Ši nauja aistra kažkam kitam, ne Ekarui, šitas polinkis 
sprukti, tas malonumas pranykti su mopedu, dieną ar 
naktį, kėlė nerimą Nakvišiui. Kuo greičiau jie nutvers 
vampyrą, kuo greičiau perrėš jam pilvą, tuo greičiau 
Solimanas sugrįš pas avis ir apsiramins. 


226 


Truputį atokiau, sėdėdama šešėlyje ant drobinės 
taburetės, Kamilė baigė vakarieniauti, šaukštu kabin- 
dama ryžių porciją, gausiai uždarytą alyvų aliejumi. 
Ji taip pat laukė Adamsbergo - be džiaugsmo ir be 
liūdesio. Susitikimas buvo ne toks slogus, kaip ji bi- 
jojo. Ir jai neprireikė ypatingų pastangų jį įkalbėti. 
Regis, jis jau buvo pasiruošęs imtis to vilko reikalo, 
jai dar nespėjus apie jį prabilti. Jis ją aplenkė, tarsi 
visą laiką būtų jos laukęs - basas Ronos pakrantėje. 
O Solimanas tykojo policininko kažkoks įsikarščia- 
vęs, nenuleisdamas akių nuo kempingo vartų; Nak- 
višius tyliai budėjo. 

Adamsbergas prisistatė sutartu laiku, įsitaisęs 
už tarnybinio automobilio vairo - šis jau buvo ge- 
rokai persiritęs per amželio ribą. Buvo pasikeista 
šykščiais žodžiais, rankos spustelėjimais, trumpai 
prisistatyta. Komisaras, regis, nė nepastebėjo pa- 
brėžtinai atokios Nakvišiaus laikysenos. Jo niekada 
nejaudino socialiniai nesklandumai. Nesugebėda- 
mas prisitaikyti prie kolektyvinių elgesio normų, 
neišmanydamas, kam ir kada dera rodyti pagar- 
bą ir kokių papročių laikytis, Adamsbergas tvarkė 
žmogiškuosius santykius kiek tiesmukai, ne itin 
santūriai, tačiau ir ne valdingai. Jam mažai rūpėjo, 
kieno viršus, jei tik niekas netrukdo jam ramiai 
traukti savo keliu. 

Jis paprašė tik vieno - Masaro kelių žemėlapio. 
Išskleidė jį ant dulkėtos žemės ir ilgai tyrinėjo, re- 
gis, neaiškiai susirūpinęs. Visas Adamsbergas buvo 
įsikūnijęs neaiškumas, ir niekada negalėjai būti įsi- 
tikinęs, kad jo veide atsispindi tikrovė. 

— Keistas maršrutas, - tarė jis. - Visi tie keliukai, 
tie išsišakojimai. Iš tiesų sudėtinga. 

— Tas tipas sudėtingas, - paaiškino Solimanas. - 
Beprotybė yra sudėtinga. 

— Ne kitaip elgtųsi, norėdamas tik pasibastyti ar 
patekti farams į nagus. O juk galėjo per dieną per- 
važiuoti Prancūziją ir palikti šalį. 

- Jo vis dar nesučiupo, - tarstelėjo Solimanas. 

— Nes niekas jo neieško, - atsiliepė Adamsbergas, 
sulankstydamas žemėlapį. 

— Mes jo ieškome. 

- Turbūt, - nusišypsojo Adamsbergas. - Bet kai 
visi farai lips jam ant kulnų, jis nebegalės leisti sau 
prabangos be galo vingiuoti po kažkokius šunke- 
lius ir bažnyčias. Nesuprantu, kodėl jis nepasirinko 
autostrados. 

- Per dvidešimt metų, kai buvo kėdžių pynėjas, - 
pasakė Kamilė, - jis išmaišė visus krašto kelius. Žino 
atokius keliukus, užuolandas ir kur laikomos avys. 
Jis nori, kad žmonės manytų jį mirus. O svarbiausia, 
slepia vilką. 

- Jis bastosi naktį, - įsiterpė Nakvišius, - galabija 
žmones ir gyvulius, o dieną miega. Štai kodėl taip 
lėtai juda. Jis negali parodyti savo veido - taip jam 
liepia instinktas. Ir slepiasi atokiau nuo žmonių - to- 
kia jo prigimtis. 


Gyvulinis furgonas pasiekė Sotrė šiek tiek prieš pir- 
mą valandą nakties. Adamsbergas buvo juos aplenkęs 
ir laukė jų rūke prie įvažiavimo į miestelį, nerodyda- 
mas jokios nekantros. Jo mintys skrajojo - nuo vilko 

prie žemėlapio, prie Solimano, gyvulinio furgono, 
Kamilės. Buvo dėkingas atsitiktinumui, nukreipu- 
siam Kamilę jo keliu ir tokiu būdu suvedusiam jį su 
didžiuoju vilku. Bet per daug nesistebėjo. Jam atrodė 
natūralu ir teisinga, kad jis susidūrė su tuo žvėri- 
mi, kuris įžengė į jo gyvenimą tą dieną, kai pirmą 
kartą išskerdė avis. Taip pat natūralu atsidurti šalia 
Kamilės. Kai pamatė ją, išnirusią upės pakrantėje, 
žinoma, šiek tiek susijaudino, bet ne per labiausiai. 
Tarsi kažkuri jo dalelė - ta, visai mažučiukė, tačiau 
veikli dalelytė, tolydžio būtų sekusi ją, kiek tik leidžia 
akys. Tad kai ji atsidurdavo jo regėjimo lauke, jis 
kažkaip būdavo tam pasiruošęs. 

Dar buvo tas tipas, sutvertas nuotykiams - žino- 
ma, neišvengiamas, kodėl ne. Jis ne prieš. Žinoma, 
buvo kažkoks tipas. Kodėl neturėtų būti? Iš tiesų, 
kiek pastebėjo Adamsbergas, dailus tipas. Puiku, tuo 
geriau, gyvenk savo gyvenimą, drauguži. Iš pradžių 
prie upės Kamilė buvo truputį įsitempusi, paskui 
nebe. Dabar ji rami, abejinga. Nei draugiška, nei 
priešiška, net ne išsisukinėjanti. Taiki, tolima. Gerai. 
Nieko nuostabaus. Ji išbraukė jį iš savo gyvenimo. 
Štai taip. To jis ir norėjo. Ir gerai. O tas aukštas ber- 
nas - kodėl ne, juk jai reikia berno, ar ne? Tol, kol 
jis Kamilei prie širdies - ji to nusipelnė. Ar Kamilė 
išvažiuos į Kanadą? Jau kitas reikalas. 

Jis pamatė artėjančią tamsią furgono masę, ati- 
darė mašinos dureles ir dusyk mirktelėjo žibintais. 
Sunkvežimis trinksėdamas sustojo šalikelėje, jo švie- 
sos užgeso. Solimanas ir Nakvišius miegojo prieky- 
je. Kamilė papurtė jaunuolį ir nušoko ant Žemės. 

Solimanas taip pat išlipo, truputį apdujęs, ir padėjo 
Nakvišiui nusileisti laipteliais. 

— Nenešiok manęs šitaip, kad tave kur velniai! — 
sududeno Nakvišius. 

- Nenoriu, kad nusiverstum, seni, - atsiliepė So- 
limanas. 

- Neturėjote nieko kito, tik šitą furgoną? - pasi- 
teiravo Adamsbergas Kamilės. - Kelionei? 

Kamilė papurtė galvą. 

— Aš pripratau. 

- Aišku, - tarė Adamsbergas. - Man patinka šitas 
kvapas. Taip kvepia Pirėnuose. Tai riebalinis avių 
prakaitas. 

- Žinau, - atsakė Kamilė. 


Piemuo tamsoje primerkė akis, jo žvilgsnis už- 
kliuvo už faro silueto. Štai bent vienas vyrukas - vie- 
nintelis - kuris neburba dėl avių kvapo furgone. Šitas 
tipelis su savo ne itin dailiai nudrėbtu veidu, matyt, 
vertas, kad su juo šnektelėtum. Jis apsuko sunkveži- 
mį ir valdingu mostu pasikvietė Adamsbergą. 

- Jis tave kviečia, - paaiškino Kamilė. 

Adamsbergas priėjo prie piemens, kuris pasitaisė 
skrybėlę, sugniaužtais kumščiais pasirėmęs lazdos. 

- Paklausykite, vyruti, - pradėjo Nakvišius. 

- Jis - komisaras, - pasakė Solimanas. - Ir joks 
tau ne vyrutis. . 

— Dėl Masaro yra vienas dalykėlis, kurio mažytė 
turbūt nepasakė, - tęsė Nakvišius. - Tai vilkolakis. 
Nė plaukelio ant kūno, suprantate? 

— Kuo puikiausiai. 

— Viskas viduje. Kai pričiupsite, jokio pasigailėji- 
mo. Vilkolakis turi jėgos už dvidešimt vyrų. 

- Gerai. 

— Dar vienas dalykas, vyruti. Lieka lova gale de- 
šinėje. Atiduodame ją tau. 

— Ačiū. 

- Dėmesio, - toliau dėstė Nakvišius, dėbtelėda- 
mas į Solimaną. - Su mumis sunkvežimyje jauna 
moteris. Reikia gerbti ją, gerbti save. 

Linktelėjęs jis paliko Adamsbergą ir įsiropštė į 
furgoną. 

- Svetingumas, - tarė Solimanas. - Geranorišku- 
mas, nuoširdumas priimant svečius. 


Išsitiesusi ant lovos, išvarginta devynių valan- 
dų kelio, Kamilė klausėsi, kaip už brezento knarkia 
Nakvišius. Jie nuleido brezento uždangą ant gro- 
tuotų aptvarų, ir sunkvežimyje buvo beveik visiškai 
tamsu. Pakeliui į Avinjoną furgonas įkaito, ir jame 
buvo mažiausiai penkiais laipsniais daugiau negu 
lauke. Adamsbergas šalia taip pat miegojo. O gal ir 
ne. Negirdėjo ji nė Solimano. Nakvišiaus knarkimas 
slopino jų alsavimą. Adamsbergas nėmaž nesumišo, 
kad miegos ketvirtoje lovoje, kurią jam su savo pa- 
laiminimu ir įspėjimais pasiūlė Nakvišius. Gyvuli- 
niame furgone Nakvišius buvo tarsi koks klebonas, 
ką jis pakęsdavo ar ko nepakęsdavo, buvo įstatymas, 
ir jie dėjosi tą įstatymą vykdą. Adamsbergas iš karto, 
bejokių nesklandumų atsigulė. Dabar buvo išsitiesęs 
čia, nuo jos jį skyrė tik pusė metro. Tai nedaug. Bet 
jau verčiau Adamsbergas per tokį menką atstumą 

negu Nakvišius arba Solimanas, kuris nuo tada, kai 
jie paliko Ekarą, Kamilei atrodė ganėtinai permai- 
ningas. 

Ir dar Adamsbergas geriau dėl to, kad nieko visa- 
da paprasčiau negu kažkas. Ir liūdniau - bet papras- 
čiau. Ištiesusi ranką, ji būtų galėjusi paliesti jam petį. 
Buvo pramiegojusi daugybę valandų, padėjusi ant to 
peties galvą, rasdama tame bemaž tobulą užmarš- 
tį. Tad buvo įtikėjusi, kad Adamsbergas jai skirtas 
tarsi per stebuklą, ir nieko čia nepadarysi. Tačiau 
šiandien tai, kad jis čia, jos netgi netrikdė. Ji būtų 
norėjusi, kad čia miegotų Lorensas. Su kanadiečiu 
meilės panorama buvo visai kitokia nei ta akivaizdi 
aistra, kuri vyravo buvusiame bendrame jų gyveni- 
me su Adamsbergu. Ir kažkokia kuklesnė, atmiešta 
įprastinėmis neišsakytomis mintimis ir smulkiais 
nutylėjimais. Bet Kamilei neberūpėjo idealai. Sto- 
raodė - štai kokia ji tapo. 

Nakvišius, matyt, pasivertė ant šono ir liovėsi 
knarkęs. Palaimingas atokvėpis. Tyloje ji išgirdo to- 
lygų Adamsbergo alsavimą. Jis taip pat užmigo be 
jokių istorijų. Gyvenk savo gyvenimą, drauguži. Štai 
viskas, kas lieka iš bet kokio tikėjimo, iš bet kokios 
didybės: abejingas alsavimas. 


Nerasdama miego, užgulta liūdnų minčių Kamilė 
užmigo vėlai ir pabudo tik apie devintą. Dar nepri- 
silietusi kojomis žemės, pačiupo batus ir išlindo iš 
už brezento. 

Pasirėmęs ant alkūnių, Solimanas su žodynu ty- 
sojo savo lovoje. 

— Kur jie? - paklausė Kamilė taisydamasi kavą. - 
Pasislink, Trikotaže, - tarė šuniui sėsdama ant Nak- 
višiaus lovos. 

- Interloke, - pataisė Solimanas. 

— Taip, atleisk. Kur jie? 

— Nakvišius skambina kaimenei. Atrodo, vakar 
vakare vedlė prastai jautėsi, sutino koja. Psichosoma- 
tika. Dabar senis bando pakelti jai dvasią. Jei vedlė 
šlubčioja, pakrinka visa banda. 

— Ar ji turi vardą? 

- Ji vardu Džordžas Geršvinas, - susiraukė Soli- 
manas. - Tai Nakvišius panoro išrinkti jai vardą iš 
žodyno, bet atsivertė tikrinių vardų skyrių. Paskui 
ką nors keisti buvo jau per vėlu: kas pasakyta, tai 
pasakyta. Mes vadiname ją Žoržu. Šiaip ar taip, jai 
sutino koja. 

- O Žanas Batistas? 

- Labai anksti aplankė Sotrė žandarus, paskui 
paėmė mašiną ir išvažiavo pas Vilar de Lanso farus. 
Sakė, tyrimą prokuratūra patikėjusi jiems, kažką pa- 
našaus. Sakė, kad valgytume be jo, nelauktume. 

Adamsbergas sugrįžo apie trečią. Solimanas skal- 
bė baltinius mėlyname dubenyje, Kamilė, įsitaisiusi 
vairuotojo kabinoje, kūrė muziką, o Nakvišius niū- 
niavo sėdėdamas ant taburetės ir kasydamas šuniui 
galvą. Adamsbergas nužvelgė visus tris - šitaip išsi- 
dėstę jie atrodė gan klajokliškai. Jam buvo malonu 
vėl sugrįžti prie sunkvežimio. 

Jis pasiėmė iš furgono vieną tų sulankstomų 
drobinių taburečių - iš tų užrūdijusių įtaisų, kurie 
drasko pirštus, - įsitaisė skurdžios žolės pievutėje 

prie sunkvežimio. Solimanas pirmasis priėjo prie 
jo. Vakarykštis jo įkarštis dar išaugo. Tas policinin- 
kas patiko jam visas: savotiškas veidas, raminamas 
balsas, lėti judesiai. Šį rytą jis suvokė, kad, nepaisant 
akivaizdaus komisaro švelnumo ir atvirumo, niekas 
negali jo sustabdyti: nei žmogus, nei įstatymas, nei 
geras tonas. Ir tai - visiškai kitu registru - priminė 
jam pirmykštę jo motinos nepriklausomybę. Jis lydė- 
jo jį į mašiną ir ilgai pasakojo jam apie Siuzaną. 

Solimanas pasidėjo dubenį Adamsbergui prie 
kojų. Už dešimties žingsnių nuo jų Nakvišius lio- 
vėsi niūniavęs. 

— Pasakok, vyruti, - tarė. - Tai kas perpjovė Serno 
gerklę? 

— Labai didelis šuo arba vilkas, - atsakė Adams- 
bergas. | 

Nakvišius dunkstelėjo lazda į žemę, lyg tuo dunks- 
telėjimu pažymėdamas pagrįstą jų aiškiaregystę. 

— Susitikau su Monvajanu, - toliau pasakojo 
Adamsbergas, - pranešiau jam apie Masarą ir Mer- 
kantūro žvėrį. Pažįstu tą farą. Labai šaunus, bet ra- 
cionalus, ir tai jam trukdo. Ta istorija jam patiko, 
bet maždaug taip kaip poezija. O be to, Monvajanas 
pakenčia tik aleksandrinus, ir klausosi tik po ketu- 
rias eilutes išsyk. Tai mūsų silpnoji vieta: Masaro 
epopėja dar negali sutilpti į pernelyg kvadratinę gal- 
vą. Monvajanas pripažįsta, kad tai galėjo būti vil- 
kas. Praeitais metais pas juos buvo sukilęs aliarmas 
į pietus nuo Grenoblio, prie Ekrenų masyvo. Tačiau 
jis nepritaria minčiai, kad tai žmogus. Aš pasakiau, 
kad vienam vilkui per daug kelio ir aukų - ir vos 

per kelias dienas, bet jis mano, kad tai įmanoma, 
jeigu vilkas, pavyzdžiui, serga pasiutlige ar tiesiog 
pametė galvą. Monvajanas prašys surengti gaudynės 
ir malūnsparnio. Ir dar kai kas. 

Nakvišius pertraukdamas kilstelėjo ranką. 

— Tu pavalgęs, vyruti? 

— Ne, - atsakė Adamsbergas. - Visai apie tai ne- 
pagalvojau. 

- Solai, atnešk maistą. Atnešk ir baltąjį. 

Solimanas pastatė maisto pintinę greta Adams- 
bergo ir ištiesė butelį Nakvišiui. Niekas kitas, be 
Nakvišiaus, neturi teisės pilstyti Sen Viktoro balto- 
jo - tai atsargiai buvo paaiškinta Kamilei kitą dieną 
po jos budėjimo Bonetės perėjoje. 

- Imperializmas, - tarė Solimanas žiūrėdamas į 
Nakvišių. - Siekis plėstis ir valdyti, kolektyvinis arba 
individualus. 

— Pagarbos, - pasakė Nakvišius. 

Jis pripildė stiklinę ir ištiesė ją Adamsbergui. 

- Geras kojoms, geras kitam galui, geras akims, - 
tarė. - Atsargiai, jis klastingas. 

Adamsbergas linktelėdamas jam padėkojo. 

— Serno sumušta galva, - kalbėjo toliau, - tarsi 
kas prieš papjaudamas būtų jam smogęs. Ar Siuzanos 
Roslen atveju buvo kas nors panašaus pastebėta? 

Stojo tyla. 

— Mes nežinome, - truputį virpančiu balsu atsa- 
kė Solimanas. - Tai yra, tuo metu visi iš tiesų buvo 
įsitikinę, kad tai vilkas. Apie Masarą dar niekas ne- 


wy.-- oo) 


Solimanas ūmai nutilo. 


235 


— Suprantu, - tarė Adamsbergas. - Aš smulkiai 
išklausinėjau Monvajaną. Tačiau, pasak jo, Serno 
susižeidė grumdamasis su žvėrimi. Tai racionalu. 
Monvajanas nenori žengti toliau. Aš bent jau išrei- 
kalavau, kad jis lieptų apžiūrėti kūną ir paieškoti 
plaukų. 

— Masarui ant kūno neželia plaukai, - bambtelė- 
jo Nakvišius. - O tie, kurie išdygsta naktį, nelinkę 
byrėti. 

- Žvėries plaukų, - patikslino Adamsbergas. - 
Kad žinotume, ar tai šuo, ar vilkas. 

- Arjie žino, kada jis buvo užpultas? - paklausė 
Solimanas. 

— Maždaug ketvirtą ryto. 

- Taigi jam būtų pakakę laiko įveikti atstumą tarp 
Tet diu Kavaljė ir Sotrė. Ką ketvirtą nakties Serno 
veikė lauke? Jie ką nors numano? 

— Monvajanui čia viskas aišku. Serno buvo alpi- 
nistas, žygeivis, vienas tų ilgų alinančių iškylų mėgė- 
jų, be to, jį kankino nemiga. Kartais atsibusdavo apie 
trečią ir daugiau nebeužmigdavo. Kai jau visai nebe- 
tverdavo, eidavo pasibastyti. Monvajanas mano, kad 
jis susitiko tą žvėrį jo naktinės medžioklės metu. 

— Racionalu, - pasakė Kamilė. 

— Kodėl žvėris būtų jį puolęs? - paklausė Soli- 
manas. 

- Jis pametė galvą. 

- Kur tai įvyko? - paklausė Kamilė. 

- Dviejų vieškelių sankryžoje, Kalvarijos kryž- 
kelėje. Ten stovi didelis medinis kryžius, įkastas ant 
kalvelės. Kūnas gulėjo po kryžiumi. 

- Žvakės, - sušnibždėjo Solimanas. 

- Šventakupris, - pridūrė Nakvišius. 

— Kalbėjau su Monvajanu ir apie tai. 

- Pasakojai jam apie mus? - paklausė Kamilė. 

- Tai vienintelis dalykas, kurio tikrai nepasako- 
jau. 

— Nėra ko gėdytis, - pareiškė Nakvišius šiek tiek 
iš aukšto. 

Adamsbergas pakėlė akis į piemenį. 

- Persekioti žmogų draudžiama, - pasakė. - Tai 
baudžia įstatymas. 

- O mums nusišvilpt į įstatymą, - tarė Solima- 
nas. 

- Mes jo nepersekiojame, - pridūrė Nakvišius. — 
Tik miname jam ant uodegos. Tai nedraudžiama. 

— Ne, draudžiama. 

Adamsbergas ištiesė Nakvišiui stiklinę. 

— Monvajanas žino, kad aš slapstausi, - tęsė, - kad 
niekam nevalia minėti mano vardo. Jis mano, kad 
susirinkau visą tą informaciją bastydamasis. 

— Tu slapstaisi, vyruti? - paklausė Nakvišius. 

Adamsbergas linktelėjo galvą. 

— Manęs ieško viena mergina - gyvybės ar mirties 
klausimas. Jeigu laikraščiai paskelbs, kad aš čia, ji tą 
pačią minutę prisistatys ir suvarys dailią kulkelę man 
į pilvą. Niekas daugiau jai nerūpi. 

- Ką tu darysi? - paklausė Nakvišius. - Nudėsi 
ją? 

— Ne. 

Nakvišius suraukė antakius. 

- Tai ką, visą gyvenimą nuo jos spruksi? 

- Ketinu įkvėpti jai naują mintį. Taip sakant, nu- 
kreipti ją kitais bėgiais. 

— Nukreipti kitais bėgiais - gudru, - primerkęs 
akis pritarė Nakvišius. 

— Bet ilgai trunka. Man dar šio to trūksta. 


Adamsbergas lėtai sudėjo duoną ir vaisius į pin- 
tinę, atsistojo, įkėlė ją į sunkvežimį. 

- Važiuojam į Grenoblį, - paskelbė. - Turiu 
susitikti su prefektu, visiškai oficialiai. Noriu jam 
pranešti, kad įkaliau Monvajanui į makaulę Masaro 
versiją. Noriu pabandyti priversti jį nukreipti tyrimą 
mūsų vaga. 

— O kurjis yra? - paklausė Kamilė keldamasi. 

— Tu nežinai ir kur Grenoblis? - paklausė jos So- 
limanas. 

— Kokio velnio, Solai. Tiesiog parodyk man že- 
mėlapį. 

- Vairuoja ji, - tarė Nakvišius bakstelėdamas laz- 
dos galu Solimanui į petį. 


Dešimt kilometrų prieš Grenoblį, už autostrados 
išsišakojimo, Adamsbergo automobilis leidosi ap- 
lenkiamas furgono. Kamilė matė jį šmėstelint savo 
užpakalinio vaizdo veidrodėlyje ir kelis kartus su- 
mirksint jai žibintais. 

— Stojame, - tarė Kamilė. - Kažkas ne taip. 

— Už dviejų kilometrų stovėjimo aikštelė, - pa- 
sakė Solimanas. 

- Ji ir pati matė, - tarstelėjo Nakvišius. 

Kamilė pastatė sunkvežimį, įjungė avarinį signalą 
ir priėjo prie Adamsbergo mašinos. 

— Gedimas? - paklausė persilenkusi per langelį. 

Ir staiga atsidūrė per arti, gerokai per arti to vei- 
do. Atšlijo nuo lango ir atsitraukė. 

— Ką tik gavau informacijos! - riktelėjo Adams- 
bergas pro langą perrėkdamas autostrados triukš- 
mą. - Šiąnakt į šiaurės vakarus nuo Grenoblio pa- 
pjauta keturiolika avių. 

- Kur taip? - perklausdama riktelėjo Kamilė. 

Adamsbergas papurtė galvą, išlipo iš mašinos. 

- Keturiolika avių, - pakartojo, - Tjene, į šiaurės 
vakarus nuo Grenoblio. Vis Masaro trasoje. Bet šįsyk 
vilkas išėjo iš kalnų. Jis mūsų rankose, supranti? 

- Nori pasakyti, tai įvyko už vilkų teritorijos 
ribų? 

Adamsbergas linktelėjo. 

- Joks faras nebegalės patikėti klajojančiu vilku 
vienišiumi. Žvėris traukia į šiaurę laikydamasis rau- 
donosios linijos, tolsta nuo laukinių zonų. Jį veda 
žmogus. Tikrai žmogus. Skambinu Monvajanui. 

Ko! Kamilė ėjo pranešti Solimanui ir Nakvišiui, 
Adamsbergas grįžo į savo automobilį. 

- Tjenas, - tarė Kamilė. - Parodyk žemėlapį. Ke- 
turiolika avių. 

- Po paraliais, - bambtelėjo Nakvišius. 

Kamilė surado tą vietą, perdavė žemėlapį Nakvi- 
šiui. 

- Ten yra didelių avidžių? - paklausė. 

— Avidžių yra visur, kur yra gerų žmonių. 

Adamsbergas priėjo prie jų. 

— Monvajanas pradeda abejoti, - pasakė. - Ant 
Serno kūno jie nerado jokio žvėries plauko. 

Nakvišius iš sunkvežimio galo burbtelėjo kažką 
neaiškaus. 

— Kaip numatyta, važiuoju į Grenoblį, - pasa- 
kė Adamsbergas. - Dabar jau nebus sunku įtikinti 
prefektą. 

— Prašysi, kad tau oficialiai skirtų tą bylą? - pa- 
siteiravo Kamilė. 

- Tai ne mano teritorija. Ir dar ta mergina, neno- 
riu, kad ji mane aptiktų. Tu, Kamile, važiuoji į Tjeną. 
Atvažiuosiu pas jus ten. 

- Kur? 

- Pastatyk sunkvežimį prieš įvažiavimą į miestelį, 
kur pavyks, šalikelėje prie plento. 

- Ojei nepavyks? 

— Ką gi, tarkime, jei jūsų ten nebus, vadinasi, jūs 
kažkur kitur. 

— Gerai. Tarkime. 

— Jūs dar spėsite užsukti į bažnyčią. Nueikite pa- 
žiūrėti, ar jis mums paliko žinią. 

- Žvakes? 

— Pavyzdžiui. 

— Manai, jis nori, kad mes jį pastebėtume? 

— Manau, svarbiausia, jis mus veda, kur nori. Tu- 
rėsime jį aplenkti. 

Kamilė įlipo atgal į kabiną. Su Adamsbergu būda- 
mas niekada negalėjai būti tikras, kad jį supratai. 

XXVII 


Už Grenoblio kalnai staiga pranyko. Jie įvažiavo 
į atvirus plotus, ir po Alpėse praleisto pusmečio Ka- 
milei atrodė, kad iš visų pusių griuvo sienos, kad ji 
netikėtai prarado atramos taškus ir gaires. Žvelgda- 
ma į užpakalinio vaizdo veidrodėlį matė, kaip tolsta 
globėjiška užtvara, jautė, kad skverbiasi į žiojintį, 
niekuo neribotą pasaulį, kur negali nuspėti nei pa- 
vojaus, nei ko gali tikėtis netgi iš savęs. Jai atrodė, 
kad nebeliko jokios tvirtos atramos. Vos atkakusi į 
Tjeną, ji paskambins kanadiečiui. Lorenso balsas jai 
primins raminamai susiskliautusius kalnus. 

Visa tai dėl tos lygumos. Ji metė žvilgsnį į Soli- 
maną ir Nakvišių. Piemuo rūgščia išraiška spoksojo 
į beribį, be jokios didybės plotą, kuriam pasirodžius, 
jam iš po kojų slydo viso jo gyvenimo pamatas. 

- Plokščia, a? - pratarė Kamilė. 

Kelias buvo duobėtas, sunkvežimis žvangėjo vi- 
somis savo skardomis, ir reikėjo plyšoti, kad tave 
išgirstų. 

- Slogu, - savo dusliu balsu tarstelėjo Nakvi- 
šius. 

- Dabar šitaip iki Šiaurės poliaus. Reikės pri- 
sitaikyti. 

— Mes iki ten nevažiuosime, - tarė Solimanas. 

— Važiuosime, jei važiuos vampyras, - pasakė 
Nakvišius. 

- Pričiupsime jį anksčiau. Mes turime Adams- 
bergą. 

- Adamsbergo niekas neturi, Solai, - tarė Kami- 
lė. - Dar to nesupratai? 

- Taip, supratau, - niūriai atsiliepė Solimanas. — 
Ar žinai, - pridūrė, - istoriją apie žmogų, kuris no- 
rėjo uždaryti savo žmonos akis dėžutėje, kad galėtų 
gėrėtis jomis išėjęs medžioti? 

- Po velnių, Solai, - pareiškė Nakvišius kumščiu 
dunkstelėdamas į stiklą. 

- Atvažiavome, - pasakė Kamilė. 


Solimanas nukabino mopedą ir išvažiavo tikrinti 
bažnyčių. Nakvišius su asmeniniu baltojo buteliu 
patraukė į centrinę Tjeno kavinę, kunkuliuojančią 
baime ir pasipiktinimu. Po paraliais, keturiolika 
avių. Niekam nė į galvą neatėjo, kad slėnyje esama 
vilkų. Bet dabar, dėstė kažkoks šaižus balsas, per 
tuos Merkantūro skystapročius, kurie smaginosi 
viską jiems leisdami, jie veisiasi ir plinta kaip koks 
užkratas. Ir netrukus vilkai kaip kokia kruvina man- 
tija, apvalkalas, geografinė sfera apgaubs visą šalį. 
Štai kiek kainuoja, kai pažadinama laukinė gamta. 
Tą balsą pertarė kitas, šiurkštesnis. Nieko nežinai, 
tai užsičiaupk, išpyškino šiurkštusis balsas. Tai joks 
užkratas, jokie vilkai, o vienas vilkas. Didelis vilkas, 
milžiniškas žvėris, kuris iki šiol jau nusidangino tris 
šimtus kilometrų į šiaurės vakarus. Vilkas, vienišas 

vilkas, Merkantūro Žvėris. Gydytojas matė žaizdas. 
Tai Žvėris, va su tokiomis iltimis! Ką tik pranešė 
per žinias. Ir tegu tas neišmanėlis pirma susižino, o 
paskui šneka. Nakvišius prasibrovė iki baro. Norėjo 
sužinoti, kas buvo tas piemuo ir ar jis naktį pastebėjo 
netoli ganyklos kokį nors automobilį. Kol jie neap- 
tiks automobilio, neaptiks ir Masaro. O tas bjaurybė 
automobilis dingo kaip į balą. 

Solimanas grįžo apie penktą, gerokai susijaudi- 
nęs. Vienoje koplyčioje visai prie pat Tjeno jis rado 
penketą nudegusių žvakių, atokiau nuo kitų, susta- 
tytų kaip M raidė. Durų spyna išklibusi, ir naktį jos 
nebeužsidaro. Solimanas norėjo parnešti tuos žva- 
kigalius, kad nuimtų nuo jų pirštų atspaudus. Juk 
vaške jie tobulai įsispaudžia. 

— Palauk jo, - tarė Kamilė. 


Ji žiūrinėjo Profesionaliosios įrangos ir įrankių 
katalogą, o Solimanas, nuogas iki juosmens, toliau 
skalbė mėlynajame dubenyje. Nakvišius snūduriavo 
sunkvežimyje. Jie laukė policininko. 

Taip tylomis praėjo kokia valandėlė. 

Pokšėdami išmetamaisiais vamzdžiais, plente 
netikėtai išniro keturi motociklininkai, pasuko prie 
sunkvežimio ir išjungė motorus per keletą metrų 
nuo Solimano. Jaunuolis nustebęs pamatė, kaip jie, 
netardami nė žodžio, nusiima šalmus ir vaipydamie- 
si įsispitrina į jį. Kamilė sustingo. 

- Tai ką, nigeri, - prabilo vienas iš jų, - tai išgalim 
leisti sau baltąją moterį? 

— Nebijai išterlioti jos savo letenomis? - paklausė 
kitas. 

Solimanas atsitiesė, abiem kumščiais spausdamas 
paklodę, kurią gręžė dubenyje, virpančiu iš pykčio 
veidu. 

— Šalčiau, beždžione, - toliau kalbėjo pirmasis, 
lipdamas nuo motociklo. - Tuojau mes tave kaip 
reikiant apdorosim. Taip atvelėsime, kad iki pat pen- 
sijos praeis noras mylėtis. 

— O tave, mergiote, - tarė antrasis, liesas rudis, 
kuris taip pat nulipo ant žemės, - išgražinsim. Kad 
tik juodžiai tavęs ir tenorės. Tai bus tau bausmė. 

Ketveriukė prisiartino prie porelės - nuogi bal- 
ti stuomenys po juodos odos liemenėmis, rankose 
motociklų grandinės, ant pirštų dygliuoti žiedai. 
Daugiausia kalbėjo įmitęs blondinas. 

Solimanas susilenkė ruošdamasis puolimui, už- 
stojęs Kamilę, kad ją apgintų. Jaunuolis nebebuvo 
nei tyras, nei vaikiškas. Jo lūpas iškreipė įniršis, jis 
markstėsi ir atrodė bemaž bjaurus. 

— Tu turi vardą, beždžione? - paklausė pirmasis, 
žaisdamas grandine. - Mėgstu žinoti, ką plūkiu. 

— Melchioras, - spjaute išspjovė Solimanas. 

Storulis sukikeno ir žingtelėjo prie jo, o kiti pa- 
sklido užtverti kelio galimam pabėgimui. 

— Tas, kas palies Karalių, mirs! - staiga tyloje nu- 
aidėjo Nakvišiaus balsas. 

Senasis piemuo tiesus stovėjo ant užpakalinių 
furgono laiptelių su medžiokliniu šautuvu, nutai- 
kytu į motociklininkus, neapykanta liepsnojančiu 
žvilgsniu, nepalenkiamas. 

— Mirs! - pakartojo senis paleisdamas šūvį į vieno 
iš juodųjų motociklų benzino baką. - Jis užtaisytas 
šernakulkėm, nepatariu krustelėti! 

Keturi motociklininkai neryžtingai sustingo. 
Nakvišius kilstelėjo smakrą. 

- Prieš princus visi kelia kepures, - tarė. - Nu- 
siimkite šalmus. Ir švarkus. Ir grandines. Ir žiedus. 
Ir batus. 

Motociklininkai pakluso sumesdami viską sau 
po kojomis. 

— O svarbiausia, pasilikite kelnes, - valdingai dės- 
tė Nakvišius. - Čia yra moteris. Nenorėčiau sukelti 
jai bjaurumo iki amžiaus galo. 

Keturi vyrai stovėjo prieš Nakvišių, nuogi iki juos- 
mens, su kojinėmis, netekę žado iš pažeminimo. 

- O dabar ant kelių! - įsakė piemuo. - Kaip šliu- 
žai. Rankos ant žemės, kakta prie žemės. Subines 
paspraust. Kaip hienos. Štai. Šitaip geriau. Taip svei- 
kinami princai. 

Nakvišius nužvelgė, kaip jie drykso ant žemės, 
ir nusišaipė. 

— Dabar paklausykit, vyručiai, - kalbėjo toliau. — 
Aš jau nebe to amžiaus, kad miegočiau. Visą naktį 
budžiu. Budžiu, saugodamas jaunąjį Melchiorą. Toks 
mano darbas. Jei sugrįšite, išpleškinsiu jus kaip šu- 
nis. O tu, storuli, netrūkčiok, - tarė žaibiškai pasuk- 
damas ginklą. - Ar nori, kad pradėtume tuoj pat? 

- Nešaukite, Nakvišiau, - pasigirdo Adamsbergo 
balsas. 

Komisaras tyliai artinosi iš užnugario su savo trys 
šimtai penkiasdešimt septintuoju rankose. 

— Nuleiskite šautuvą, - tarė. - Neeikvosime tiems 
šliužams nė vienos šernakulkės. Per didelė gaišatis, 
o mes skubame. Labai skubame. Prieik prie manęs, 
Kamile, paimk iš švarko mobilųjį, iškviesk policiją. 
Solimanai, ištuštink bakus, pradurk padangas, su- 
daužyk žibintus. Tai bus mums į gera. 

Kamilė nedrąsiai prasmuko tarp septynių prie- 
šiškai nusiteikusių vyrų. Matė nuožmiai trūkčiojantį 
Solimano veidą, Nakvišiaus veidas buvo virtęs tūž- 
minga kauke. 

Praėjo keletas minučių, per kurias nebuvo persi- 
ir metodiškai niokoja motociklus. 

Žandarai visiems keturiems uždėjo antrankius ir 
sugrūdo juos į savo mašinas. Adamsbergas pasisten- 
gė, kad nebūtų gaištama dėl protokolo ir būtų atidėti 
skundo padavimo formalumai. Prieš jiems pajudant, 
jis įkišo galvą pro dureles. 

- Tave, - tarė pirmajam, - Solimanas dar susiras. 
O tave, - pridūrė kreipdamasis į rudį, - susirasiu aš. 
Važiuoju paskui jus, - pasakė žandarams. 


— Nuo kada, - pasiteiravo Kamilė jiems nutolus, 
kai Solimanas, prigludęs prie Nakvišiaus peties, ban- 
dė atsitokėti, - nuo kada čia esama šautuvo? 

— Apgailestauji, mergaite? - paklausė Nakvišius. 

— Ne, - atsakė Kamilė, atkreipdama dėmesį, kad 
per visą tą sumaištį Nakvišius metė savo įprastą 
„jūs“. - Bet mes sakėme: „jokio šautuvo“, taip buvo 
sutarta. Mes sakėme: „niekas nieko nežudo“. 

— Mes nieko nežudysime, - pasakė Nakvišius. 

Kamilė dvejodama truktelėjo pečiais. 

— Kodėl tu pasakei „Melchioras'? - paklausė ji 
Solimano. 

— Tai buvo ženklas Nakvišiui, kad vienas neišsi- 
suksiu. 

- Žinojai, kad jis turi šautuvą? 

— Taip. 

- Ir tu turi? 

— Patikėk, ne. Nori apieškoti mano daiktus? 

- Ne. 


Vakare Adamsbergas trumpai papasakojo apie 
savo susitikimą su Grenoblio prefektu. Prokuratūra 
pradėjo tyrimą dėl žmogžudystės. Ieško žmogaus ir 
žvėries, išmokyto žudyti. Adamsbergas pateikė Ogius- 
to Masaro aprašymą. Netrukus jie vėl imsis Siuzanos 
Roslen žmogžudystės tyrimo, imsis tyrimo visose 
bendruomenėse, nukentėjusiose nuo didžiojo vilko. 

- Kodėl jie neieško liudytojų? - paklausė Soli- 
manas. - Neišspausdina laikraščiuose Masaro nuo- 
traukos? 

- Tai neteisėta, - atsakė Adamsbergas. - Mes ne- 
turime jokio įrodymo, kuris leistų viešai apkaltinti 
Masarą. 

— Vienoje koplyčioje už dviejų kilometrų nuo čia 
aš radau tas šlykščias atgailos žvakes. Paimame jas 
atspaudams? 

— Mes jų nerasime. 

— Gerai, - nusivylęs tarstelėjo Solimanas. - Jei 
jau įsisuko farai, - kalbėjo toliau, - tai kokia nauda 
iš mūsų? 

— Tu nesupranti? 

- Ne. 

— Mes reikalingi tam, kad tikėtume tuo reikalu. 
Šįvakar išvykstame, - pridūrė jis, - neliekame čia. 

— Dėl motociklininkų? Aš nebijau. 

— Ne. Reikia aplenkti Masarą, bent jau prie jo 
priartėti. 

- Iš kur? Kaip? Jis sustoja, kur pakliūva. 

— Nesu tuo taip įsitikinęs, - švelniai atrėmė 
Adamsbergas. 

Kamilė pakėlė į jį akis. Kai Adamsbergas prabil- 
davo tokiu tonu, viskas būdavo rimčiau negu atrodo. 
Ir kuo rimčiau būdavo, tuo švelniau jis kalbėdavo. 

- Ne visai, kur pakliūva, - nusileido Solimanas. - 
Jis puldinėja tik ten, kur praeina jo raudonoji linija, 
ir ten, kur lengviausia prieiti prie avių. Jis renkasi 
avides. 

— Aš norėjau pasakyti ne tai. 

Solimanas tylėdamas pažvelgė į jį. 

— Aš galvoju apie Siuzaną ir Serno, - paaiškino 
Adamsbergas. 

- Jis nužudė Siuzaną, nes išsigando, - pasakė Soli- 
manas. - O Serno papjovė dėl to, kad šis jį užklupo. 

— Vargas tam, kas pasipainioja jo kelyje, - truputį 
pamokamai pareiškė Nakvišius. 

— Nesu tuo taip įsitikinęs, - pakartojo Adams- 
bergas. 

— Kur tu nori važiuoti? - suraukusi antakius pa- 
klausė Kamilė. 

Adamsbergas išsitraukė iš kišenės žemėlapį, iš- 
skleidė. 

- Čia, - tarė, - į Bur an Bresą. Šimtas dvidešimt 
kilometrų į šiaurę. 

— Bet, po velnių, kodėl? - purtydamas galvą pa- 
klausė Solimanas. 

— Nes tai vienintelis didesnis miesteliokas, kurį jis 
ryžtasi pervažiuoti, - pasakė Adamsbergas. - Jei su 
juo vilkas ir dogas, tai ne niekai. Visur kitur jis ven- 
gia miestelių, miestų. Jei važiuoja per Bur an Bresą, 
vadinasi, turi tam rimtų priežasčių. 

— Tai tik prielaida, - tarė Solimanas. 

— Nuojauta, - patikslino Adamsbergas. 

— Juk jis pervažiavo Gapą, - paprieštaravo Soli- 
manas. - Ir Gape nieko neatsitiko. 

— Ne, - pripažino Adamsbergas. - Gal ir Bure 
nieko neatsitiks. Bet mes važiuojame tenai. Verčiau 
būti prieš jį nei už jo. 


Naktį po dviejų su puse valandos kelio Kamilė 
sustabdė gyvulinį furgoną 75-os autostrados pakraš- 
tyje prie įvažiavimo į Bur an Bresą. 

Ji nusileido į pakelės pievą su duonos žiaubere 
ir vyno stikline, kurią jai buvo atseikėjęs Nakvišius. 
Road-movie netikėtai užsitęsė, pasakė jis, Sen Vik- 
toro baltąjį reikia normuoti. Jo turi pakakti iki galo, 
tai gyvybiškai svarbu, nors ir tektų nuryti tik lašelį 
per dieną. Bet Kamilė vairuoja sunkvežimį, jai labai 
maudžia rankas ir nugarą, tad jai priklauso papildo- 
ma vakarinė porcija - ir kad atpalaiduotų raumenis, 
ir kad įlietų jėgų rytdienai. Kamilei nė netoptelėjo 
atsisakyti tos Nakvišiaus slaugos priemonės. 

Ji perėjo lauką iki pamiškės ir sugrįžo atgal. Nega- 
lėjo atsikratyti neaiškaus nestabilumo pojūčio, kuris 
ją pagavo, kai jie išvažiavo iš kalnų; tas grėsmės ir 
atvirumo, nerimo ir laisvės jausmas jos neapleido. 
Ką tik ją šiek tiek apramino Lorenso balsas. Jį gir- 
dėdama ji prisiminė Sen Viktorą, aukštas ant kalno 
nutūpusio miestelio sienas, siauras gatveles, galingus 
jas supančius kalnus, užsiskliautusį regėjimo lauką. 
Viskas ten jai atrodė numatyta, tikėtina. O čia vis- 
kas rodosi pakrika ir įmanoma. Kamilė susiraukė, 
ištiesė rankas, kad nusipurtytų tos baimės. Pirmą 
sykį baiminosi to, kas gali įvykti, ir tas savigynos 
refleksas jai nepatiko. Ji vienu mauku išlenkė Nak- 
višiaus stiklinę. 

Gulti ji nuėjo paskutinė, apie pirmą valandą 
nakties. Prasmuko tarp Solimano ir Nakvišiaus, 
paskui atsargiai praskleidė pilką brezentą, tykoda- 
ma Adamsbergo alsavimo. Tyliai pastatė ant žemės 
batus, tylomis nusirengė ir išsitiesė. Adamsbergas 
nemiegojo. Nejudėjo, nekalbėjo, bet ji jautė plačiai 
atmerktas jo akis. Naktis buvo ne tokia tamsi kaip 
vakar. Jei ji būtų pasukusi galvą, būtų įžiūrėjusi jo 
profilį. Bet ji nepasuko. Taip mėšlungiškai sustingusi 
galiausiai ir užmigo. 


Po kelių valandų ją pažadino mobiliojo skam- 
butis. Iš šviesos, kuri sunkėsi pro aptvarų brezentą, 
ji suprato, kad tikriausiai dar nėra šešių. Pramerkė 
akis, pamatė, kaip Adamsbergas neskubėdamas ke- 
liasi, nuleidžia ant priterštų grindų basas kojas, trau- 
kia mobilųjį iš pakabinto ant ėdžių švarko kišenės. 

Murmtelėjo porą žodžių, išjungė. Kamilė palaukė, 
kol jis užsimetė drabužius, ir paklausė, kas vyksta. 

— Nauja žmogžudystė, - pakuždomis atsakė jis. — 
Dieve mano. Koks tas tipas plėšrus. 

— Kas skambino? - paklausė Kamilė. 

— Grenoblio policija. 

— Kur tai įvyko? 

- Kur ir sakėme. Čia, Bure. 

Adamsbergas pirštais susiglostė plaukus, kilste- 
lėjo brezentą ir išlipo iš sunkvežimio. 

XXVIII 


Buro policininkus jis rado Kalvarijos aikštėje, 
miesto pakraštyje, beveik laukuose, trijų vieškelių 
sankryžoje. Čia stovėjo akmeninis kryžius. Polici- 
ninkai bruzdėjo aplink kokių septyniasdešimties 
metų vyro kūną perrėžta gerkle ir perplėštu pečiu. 

Komisaras Ermelis, toks pat žemauūgis kaip 
Adamsbergas, nukarusiais ūsais ir akiniais, paka- 
bintais ant atlėpusių ausų, žengė į priekį ir paspaudė 
jam ranką. 

— Mane įspėjo, kad jūs stebite šį reikalą nuo pat 
pradžių, - tarė. - Džiaugiuosi galėdamas pasinau- 
doti jūsų pagalba. 

Ermelis buvo žmogus nuolaidus, nuoširdus, ir ga- 
lima Adamsbergo konkurencija jo netrikdė. Adams- 
bergas skubiai pasidalino su juo sukaupta informa- 
cija. Ernelis klausėsi palenkęs galvą, kasydamasis 
skruostą. 

— Sutampa, - tarė. - Be žaizdų kairėje kūno pu- 
sėje, gana ryškus letenos atspaudas dydžio sulig ar- 
batine lėkštele. Apžiūrėti atvyks veterinaras. Tačiau 
šiandien sekmadienis, visi vėluoja. 

— Kelintą valandą tai įvyko? 

— Apie antrą nakties. 

— Kas jį rado? 

— Naktinis sargas, grįždamas namo. 

— Arjau žinoma, kas jis? 

— Fernanas Degi, buvęs kalnų turistų vedlys. Išė- 
jęs į pensiją, maždaug prieš penkiolika metų persi- 
kraustė į Burą. Jo namai visai netoli nuo čia. Liepiau 
pranešti jo šeimai. Kokia kraupi nelaimė. Sudorotas 
vilko. 

- Ar numanote, ką jis čia veikė? 

— Dar kaip reikiant neapklausėme žmonos. Ji 
baisiai sukrėsta. Bet tas vyrukas buvo iš naktinių 
paukščių. Kai nebūdavo ko žiūrėti, eidavo pasibastyti 
po laukus. 

Ermelis aptakiu mostu apvedė kalvas. 

— Ko žiūrėti? - paklausė Adamsbergas. 

— Per televizorių. 

— Vakar tai nieko nebuvo, - įsiterpė policijos lei- 
tenantas. - Šeštadienio vakaras. Bet aš vis tiek žiūriu, 
tai vienintelis ramus mano vakaras. 

— Verčiau ir jis būtų pasekęs tavo pavyzdžiu, - su- 
simąstęs tarstelėjo Ermelis. - Bet ne, išėjo pasivaikš- 
čioti. Ir susitiko tą, kurio nereikėjo sutikti. 

— Ar galėtumėte surinkti man kuo daugiau in- 
formacijos apie to žmogaus gyvenimą? - paklausė 
Adamsbergas. 

— Kas iš to? - atsiliepė Ermelis. - Pasitaikė jam. 
Galėjo pasitaikyti ir kam kitam. 

— Kaip tik tai ir svarstau. Ar galėtumėte, Ermeli? 
Surinkti viską, ką įstengsite? Vilar de Lano vyrai taip 
pat renka žinias apie Serno. Mes jas sulyginsime. 

Ermelis palingavo galva. 

— Vargšas senis pasipainiojo čia blogu laiku, - 
pratarė. - Kas iš to, jeigu sužinosime, kada jis įsigijo 
savo pirmąją slidžių porą? 

— Nežinau. Norėčiau, kad tai padarytumėte. 

Ermelis pamąstė. Adamsbergo reputacija buvo 
jam žinoma. Jo prašymas atrodė paikas, tačiau jis 
padarys, ko prašomas. Vienas kolega jam sakė, kad 
Adamsbergas dažnai atrodo paikas. O be to, tas po- 
licininkas jam patiko. 

— Kaip panorėsite, bičiuli, - pasakė Ermelis. - Pa- 
ruošime dosjė. 

- Komisare, - artindamasis kreipėsi leitenantas, - 
štai kas gulėjo žolėje šalia kūno. Šviežutėlis. 

Ištiesęs delną, leitenantas padavė mėlyno suglam- 
žyto popieriaus gumuliuką. Komisaras užsimovė 
pirštines, ištiesino jį. 

— Popiergalis, - pratarė rūgščiai. - Galbūt rekla- 
ma. Jums tai ką nors sako, bičiuli? 

Adamsbergas paėmė jį pirštų galais, apžiūrėjo. 

— Kartais apsistojate viešbučiuose, Ermeli? - pa- 
klausė. 

- Mhm. 

— Ar pastebite visus tuos niekučius vonios kam- 
baryje, kuriuos įsibruki į kišenę? 

- Mhm. 

— Mažus muiliukus, mažas batų tepalo ir dantų 
pastos tūbeles, servetėles rankoms. Prisimenate? 

—- Mhm. 

- Visas tas bjaurystes, kurias išvažiuodamas žmo- 
gus pasiima? 

—- Mhm. 

- Ką gi, čia tai ir yra. Servetėlės paketėlis. Iš vieš- 
bučio. 

Ermelis paėmė suglamžytą popierėlį, užtupdė ant 

- Malūnas, - perskaitė. - Bure nėra „Malūno“ 
viešbučio. 

— Reikės ieškoti apylinkėse, - pasakė Adamsber- 
gas. - Ir paskubėti. 

— Kodėl paskubėti? 

— Todėl, kad tada turėsime šansų rasti kambarį, 
kuriame nakvojo Masaras. 

- Viešbutis nepabėgs. 

— Tačiau būtų geriau ten nuvykti, kol dar niekas 
jo neiškuopė. 

— Manote, tas daikčiukas žudiko? 

— Gali būti. Tokius daikčiukus žmonės įsibruka 
į kišenę, ir išslysta jie tik tada, jei kaip reikiant pa- 
silenki. Kas kaip reikiant lankstysis tokioje vietoje, 
prie to kryžiaus? 

Dešimtą valandą ryto jie aptiko „Malūno“ vieš- 
butį Kombe, maždaug šešiasdešimt kilometrų nuo 
Buro. Nuo komisariato rūkte nurūko automobilis, 
vežinas Ermeliu, Adamsbergu, leitenantu ir dviem 
technikais. 

- Apdairus, - pratarė Adamsbergas. - Žudo 
savo kelyje, bet slapstosi gerokai atokiau. Galime 
be galo šukuoti apylinkes ieškodami jo savo trasoje. 
Jis visur. 

- Jei tai jis, - pasakė Ermelis. 

— Tai jis, - patvirtino Adamsbergas. 

Šiek tiek prieš vienuolika jie sustojo priešais dvie- 
jų žvaigždučių „Malūno“ viešbutį, visai padorią įs- 
taigą. 

— Daugiau negu apdairus, - tarė Adamsbergas 
apžiūrinėdamas fasadą. - Nujaučia, kad policija jo 
ieškos įtartinuose viešbučiuose, ir neklysta. Tad įsi- 
kuria pasiturinčiose įstaigose. 

Jauna moteris registratūroje beveik niekuo ne- 
galėjo jiems padėti. Kažkoks žmogus vakar telefonu 
užsisakęs kambarį, ji nemačiusi jo atvažiuojančio. 
Klientams pranešamas lauko durų kodas. Jos pamai- 
na prasidėjusi šeštą valandą ryto, jis išvykęs auštant, 
apie pusę septynių. Ne, ji jo nemačiusi - ruošusi 
stalus pusryčiams. Raktą jis padėjęs ant registra- 
tūros stalo. Ne, registracinėje knygoje dar nebuvo 
pasirašęs nei susimokėjęs. Buvo įspėjęs, kad apsistos 
trims naktims. Ne, jo automobilio nei nieko kito ji 
nemačiusi. Ne, šuns jis neturėjęs. Žmogus sau, ir 
tiek. 

- Jūs jo ir nepamatysite, - pasakė Ermelis. 

— Kelintas kambarys? - paklausė Adamsbergas. 

— Dvidešimt ketvirtas, trečias aukštas. 

— Jau sutvarkytas? 

— Dar ne. Visada pradedame nuo antro aukšto. 

Jie dvi valandas plušėjo tame kambaryje. 

- Jis viską nušluostė, - pasakė vyras, ieškantis 
pirštų atspaudų. - Tas tipas apdairus ir kruopštus. 
Nuvilko pagalvės užvalkalą, pasiėmė rankšluosčius. 

- Pasistenk, kiek galėdamas, Žiuno, - paliepė 
Ermelis. 

- Taip, - atsakė Žiuno. - Jie tariasi esą gudresni 
už kitus, bet visada ką nors palieka. 

Jo kolega šūktelėjo iš vonios kambario. 

- Jis karpėsi prieš langą nagus, - pranešė. 

— Nes panagės buvo kruvinos, - pratarė Erme- 
lis. 

— Du nagai įkrito į griovelį tarp lentų. 

Vyriškis antakių žnypliukėmis ištraukė nagus iš 
plyšio ir įdėjo į plastmasinį maišelį. Žiuno rado plo- 
ną juodą plauką, vos kyšantį iš dušo nuotėkos. 

- Jis ne viską pastebėjo, - tarė. - Jie visada ką 
nors palieka. 


Sugrįžus į Buro komisariatą, prireikė dar poros 
valandų, kad išreikalautų iš Piuižirono žandarmeri- 
jos atlikti tyrimą Masaro namuose ir nusiųsti surink- 
tus pavyzdžius į Liono laboratoriją palyginimui. 

- Ko jūs ieškote? - pasiteiravo Piuižirono viršila. 

- Plaukų ir nagų, - atsakė Ermelis. - Visų nagų, 
kiek tik pavyks surinkti. Paimkite ir pirštų atspau- 
dus, gali praversti. 

— Ką rasime, tą ir paimsime, - atsiliepė viršila. - 
Mums moka ne už tai, kad klastotume jums, kaip čia 
pasakius, įkalčius. 

— Kaip tik tai ir noriu pasakyti, - ramiai atsakė 
Ermelis. - Paimkite tai, ką rasite. 

— Masaras miręs. Tas asmuo žuvo Vanso kalne. 

— Kai kas čia nėra tuo įsitikinęs. 

- Toks ilgšis? Žaliūkas? Ilgais šviesiais plaukais? 

Ermelis nužvelgė Adamsbergą. 

— Ne, - atsakė. - Visai ne. 

- Kartoju, komisare. Masaras nugarmėjo kažkur, 
kaip čia pasakius, kalnuose. 

— Tikriausiai. Bet nepakenks tuo įsitikinti, ar 
ne - tiek jums, tiek man. Tų pavyzdžių man reikia 
kaip galima greičiau. 

- Šiandien sekmadienis, komisare. 

- Vadinasi, turite laiko per akis šiandien po pietų 
panaršyti po Masaro lūšną ir jau šįvakar išsiųsti pa- 
vyzdžius į Lioną. Čia įvyko žmogžudystė, ir žudikas 
šlaistosi po laukus. Ar gerai mane girdite, viršila? 

Netrukus Ermelis raukydamasis padėjo ragelį. 

- Vienas tų vaikinų, kurie padarys viską, kad tik 
pakištų koją civiliams. Tikiuosi, kratą jis lieps atlikti 
kaip pridera. 

— Tai jis iš pat pradžių užgniaužė visą tą reika- 
lą, - pasakė Adamsbergas. 

— Negaliu sau leisti pasiųsti ką nors iš mūsiškių. 
Būtų kaip kibirkštis į parako statinę. 

- Ar pažįstate ką nors Nicos prokuratūroje? 

— Pažinojau, bičiuli. Jau dveji metai jo ten ne- 
bėra. 

— Vis dėlto pabandykite. Būtų paprasčiau, jei ten 
dalyvautų vienas jūsų vyrų. 

Adamsbergas pakilo, paspaudė kolegai ranką. 

— Pranešinėkite man, Ermeli. Analizes ir dosjė. 
Ypač dosjė. 

- Žinau, dosjė. 

— Ir dėl tos žudikės, kuri mina man ant kulnų: 
įspėkite vyrus, kad laikytų liežuvį už dantų. Nepa- 
mirškite. 

— Pavojinga? 

— Labai. 
- Pasistengsiu, kad jūsų neminėtų. Būkite atsar- 
gus, bičiuli. 


Kitą rytą, pirmadienį, beveik visa spauda nusitvė- 
rė vilkolakio. Solimanas suplukęs sugrįžo iš miesto, 
numetė mopedą šalikelėje, sviedė ant medinės dėžės 
šviežią duoną ir laikraščių pluoštą. 

— Tuose prakeiktuose laikraščiuose viskas apra- 
šyta! - riktelėjo. - Viskas! Katastrofa! Informacijos 
nutekėjimas! Velnio farai, velnio laikraščiai! Vil- 
kolakis, avys, aukos - viskas juodu ant balto! Net 
žemėlapis! Maršrutas! Betrūksta tik Masaro vardo! 
Viskas žlugo! Šakės! Vos visa tai perskaitęs Masaras 
dės į kojas. Gal jau dabar deda. Sprunka nuo mūsų, 
velniai jį nujotų! Reikės kontroliuoti sienas, užtverti 
kelius! Skystapročiai farai! Mano motina buvo teisi! 
Skystapročiai farai! 

- Nusiramink, Solimanai, - pasakė Adamsber- 
gas. - Išgerk kavos. 

- Ar jūs nesuprantate? - šūktelėjo jaunuolis. — 
Mes jam ruošiame nebe tinklą, o raudoną kilimą, 
nuo kurio jis galėtų pakilti. 

— Nusiramink, - pakartojo Adamsbergas. - Pa- 
rodyk. 

Adamsbergas išskleidė laikraščius, vieną padavė 
Kamilei, vieną Nakvišiui. Padvejojęs vieną padėjo 
Interlokui ant letenų. 

- Še, šunie, skaityk. 

— Ar dabar metas juokauti? - primerkęs akis, 
piktai paklausė Solimanas. - Ar metas juokauti, 

kai Masaras tuoj išneš kudašių, o mano motina liks 
įklimpusi dvokiančiame liūne? 

— Dėl to liūno dar niekas neaišku, - įsiterpė Nak- 
višius. 

— Oi, velniai griebtų, seni! - riktelėjo Solima- 
nas. - Tu irgi nieko nesupranti? 

Nakvišius pakėlė lazdą ir nesmarkiai bakstelėjo 
Solimanui į petį. 

— Užsičiaupk, Solai. Pagarbos. 

Solimanas nutilo, atsiduso ir atsisėdo, truputį ap- 
dujęs, nukoręs rankas. Nakvišius įpylė jam kavos. 

Kamilė vartė laikraščius permesdama akimis 
stambias antraštes: Vilkolakis traukia į Paryžių - Vėl 
likantropija' - Merkantūro Žvėrį veda pamišėlis - Be- 
protiška žmogaus su vilku kelionė 

Keletas iš jų smulkiai aprašė Masaro nubraižytą 
raudonąjį maršrutą, pridėdami žemėlapį. Žvaigž- 
dutės žymėjo ankstesnių skerdynių vietas. Nunio- 
kojęs Pajūrio ir Aukštutinio Provanso Alpes, Izerę ir 
Eną, kuriame sudorojo savo paskutinę auką, žvėris, 
prieš devynetą dienų palikęs Merkantūrą, dabar, 
manoma, traukia tiesiai į šiaurę. Vedamas krauge- 
rio psichopato, likantropijos aukos, žvėris keliauja 
per trisdešimt kilometrų į vakarus nuo autostrados 
Marselis-Paryžius iki Šomono, kur pasuks tiesiai į 
vakarus sostinės link per Bar siur Obą ir Proveną. 
Manoma, kad tas žmogus keliauja trumpais tarps- 
niais, nuo šešiasdešimties iki dviejų šimtų kilomet- 
rų, juda naktį, lydimas vilko ir vokiško dogo, galbūt 


* stebuklingas žmogaus pasivertimas žvėrimi (vert. past.) 

furgonėliu aklinais langais. Iki šiol jo sąskaitoje trys 
aukos ir daugiau kaip keturiasdešimt papjautų avių. 
Kad apsaugotų gyvulius, visiems avių augintojams 
patariama įsirengti specialų įtaisą plėšrūnams atbai- 
dyti, sarginį šunį arba elektrifikuotą aptvarą. Visiems 
asmenims, vyrams ir moterims, gyvenantiems neto- 
liese ar pačiuose paminėtuose rajonuose, primygti- 
nai patariama sutemus nevaikščioti pavieniui. Visus, 
galinčius suteikti informacijos, kuri padėtų policijai 
vykdyti tyrimą, prašome susisiekti su žandarmerija 
arba artimiausiu policijos skyriumi. 

Kamilė nusiminusi padėjo laikraštį. 

- Informacija nutekėjo iš farų, - tarė. - Jie sukvie- 
tė spaudos atstovus. Solimanas teisus. Jei Masaras 
turi nors lašelį sveiko proto, pasipustys padus, mums 
nespėjus nė mirktelėti. 

- Farai manė, kad gerai padarė, - pasakė Nakvi- 
šius. - Nutarė, jog reikia įspėti gyventojus, kad iš- 
vengtų naujų aukų. Spęsti spąstus Masarui - statyti 
į pavojų gyvuosius. Tai galima suprasti. 

— Kokio velnio, - tarė Solimanas. - Tai baisi 
kvailystė. Norėčiau nutverti tą mulkį, kuris viską 
išpliurpė. 

— Tai aš, - pasakė Adamsbergas. 

Sunkvežimyje stojo slogi tyla. Adamsbergas pa- 
silenkė prie šuns ir ištraukė jam iš ilčių suniokotą 
laikraštį. | 

- Interlokui patiko, - nusišypsojo. - Turėtumėte 
pasitikėti šunimi. Šunų uoslė gera. 

— Negaliu patikėti, - priblokštas pratarė Solima- 
nas. - Negaliu patikėti. 

— Verčiau patikėk, - švelniai pasakė Adamsber- 
gas. 

— Neversk jo kartoti, - tarė Nakvišius. - Juk jis 
tau sako. 

— Vakar aš paskambinau į „France Press“ agen- 
tūrą, - pasakė Adamsbergas, - ir papasakojau jiems 
būtent tai, ką norėjau. 

— Kas ta „France Press“? - paklausė Nakvišius. 

- Tai tarsi kokia milžiniška žurnalistų vedlė avis, - 
paaiškino Solimanas. - Visi laikraščiai klauso to, ką 
sako „France Press“. 

— Gerai, - tarė Nakvišius. - Mėgstu suprasti. 

— O maršrutas? - įtemptai paklausė Kamilė. - Ko- 
dėl nurodei jiems maršrutą? 

- Būtent. Labiausiai norėjau jiems perduoti marš- 
rutą. 

- Kad Masaras paspruktų? - paklausė Solima- 
nas. - Ar taip? Ar tai ir yra faras be principų? 

— Jis nepaspruks. 

- Ir kodėl gi? 

— Nes dar nebaigė savo darbo. 

- Kokio darbo? 

— Savo. Savo - žudiko - darbo. 

- Jis keliaus dirbti jo kitur! - vėl riktelėjo Soli- 
manas pašokdamas. - Į Amazoniją, į Patagoniją, į 
Hebridus! Avių yra visur! 

— Aš kalbu ne apie avis. Aš kalbu apie žmones. 

- Jis juos Žudys kitur. 

— Ne. Jo darbas čia. 

Vėl stojo tyla. 

— Mes nesuprantame, - pasakė Kamilė, apiben- 
drindama visuotinį įspūdį. - Tu tai žinai ar tau taip 
atrodo? 

— Aš nieko nežinau, - pasakė Adamsbergas. — 
Noriu pažiūrėti. Jau sakiau, kad Masaro maršrutas 
tikslus ir sudėtingas. Dabar, kai jo trasa žinoma, o 
jis ieškomas, savo labui jis turi jį pakeisti. 

- Ir pakeis! - tarė Solimanas. - Jau keičia! 

— Arba ne, - atrėmė Adamsbergas. - Tai ir yra 
opusis šios istorijos taškas. Tuo remiasi visa istori- 
ja. Ar jis iškryps iš savo kelio? Ar laikysis jo? Visa 
paslaptis čia. 

- Ojei laikysis? - paklausė Kamilė. 

— Tai viską keičia. 

Solimanas nesuprasdamas susiraukė. 

- Jei laikysis, - paaiškino Adamsbergas, - vadina- 
si, jis neturi pasirinkimo. Vadinasi, turi laikytis šito 
kelio, vadinasi, negali pasielgti kitaip - tik laikytis 
to kelio, kad ir kaip tai būtų pavojinga. 

— O kodėl? - paklausė Solimanas. - Tai bepro- 
tystė? Manija? 

- Būtinybė, apskaičiavimas. Tokiu atveju apie at- 
sitiktinumą nebebus kalbos. Nei dėl Serno, nei dėl 
Degi žūties. 

Solimanas nepatikliai papurtė galvą. 

— Mes kliedime, - tarė jis. 

- Žinoma, - atsiliepė Adamsbergas. - Kas dar 
mums lieka daryti? 

XXIX 


Po rytinių žinių spaudimas Merkantūro prižiū- 
rėtojams aprimo. Jie nedelsdami paskelbė atokvėpį, 
persekiojant dvi vilkų gaujas. 

Lorensas važiavo pas Kamilę, ginė motociklą. 
Tiek dienų ir naktų jos nematė. Jam stigo visko. Jos 
žodžių, jos veido, jos kūno. Jis išgyveno sunkias aki- 
mirkas, ir jam jos reikėjo. Kamilė jį išjudindavo iš 
tylos, užsisklendimo savyje. 

Kanadietis buvo susirūpinęs. Jam neleido pratęsti 
vizos. Jo užduotis Merkantūre daugiau negu baigta, 
ir jis neįsivaizdavo, kaip ją prailginti. Vos po dviejų 
mėnesių, rugpjūčio dvidešimt antrąją, jis turės išvyk- 
ti. Jo laukia pas grizlius. Nei jis, nei Kamilė neapta- 
rinėjo to laikotarpio nei to, kas jų laukia. Lorensas 
nelabai įsivaizdavo, kaip galėtų toliau be jos gyventi. 
Šiąnakt, jei įstengs, jei išdrįs, jis pasiūlys jai važiuoti 
į Vankuverį. Bullshit. Moterys taip jį baugina. 


Pavakare Adamsbergui paskambino Ermelis. 

— Plaukas tas pats, bičiuli, - pranešė. - Tas pats 
storis, spalva, tas pats pjūvis, struktūra. Iš tikrų- 
jų. Jei tai ne jis, tai jo brolis. O dėl nagų dar reikės 
palūkėti, mes ką tik aptikome jų jo lūšnoje aplink 

lovą. Tas Piuižirono stuobrys buvo liepęs ieškoti tik 
tualete. O juk vyrukas kuo puikiausiai gali krimsti 
sau nagus ir spjaudyti juos ant žemės, gulėdamas 
lovoje, a? Šįryt pasiunčiau vieną savo vyrų, paprašiau 
iššukuoti kambarį ir surinkti visų dešimties - ir nė 
vienu mažiau - pirštų nagus. Jei išgirsite apie vėl 
įsiplieskusį policijų karą, tai žinosit kodėl. Šiaip ar 
taip, tai jūsų Masaras, beveik tikras reikalas. Žinote, 
kokie jie tose laboratorijose. Niekaip neišplėši iš jų 
tvirto „taip“. Palaukite, tai dar ne viskas, bičiuli. Po 
nagais, rastais viešbučio lango plyšyje, buvo krau- 
jo dalelyčių. Kraujas Fernano Degi, jokių abejonių. 
Taigi tas tipas iš viešbučio tikrai užpjudė Degi savo 
žvėrimi. Tad liepėme ieškoti to, ko jūs prašėte, bet 
ant kūno neradome nė vieno vilko plauko. Tikrai 
buvo keletas šuns plaukų, bet jie jo spanielio. Mes 
darbuojamės prie šito Degi, renkame viską, ką tik 
galime. Įspėju: nieko įdomaus nerasite. Kalnų turis- 
tų gidas, vedlys, bičiuli. Tuo viskas ir baigiasi. Visą 
savo gyvenimą praleido Grenoblyje, o išėjęs į pensiją 
persikraustė į Burą, nes Grenoblis dabar - tarsi koks 
dubuo, iki kraštų sklidinas išmetamųjų dujų. Jokių 
nusižengimų, jokios tragedijos, jokios meilužės, kiek 
žinoma iki šios dienos. Susisiekiau su Monvajanu 
iš Vilar de Lano. Jis pasistūmėjo kaupdamas Žako 
Žano Serno dosjė. Jokių nusižengimų, jokios trage- 
dijos, jokios meilužės, kiek žinoma iki šios dienos. 
Serno trisdešimt dvejus metus dėstė Grenoblyje ma- 
tematiką. Grenoblis - vienintelis jų bendrumas, bet 
kaip bendrumas - gana didelis. Ak, taip, abu buvo 
sportininkai. Šitame mieste tokių daug. Kalnai pilni 

žmonių, tvirtai pasiryžusių valandų valandas minti 
per akmenis. Jums tai ne naujiena, bičiuli, girdėjau, 
jūs kilęs iš Pirėnų. Jokių nuorodų, kad tie du vyrai 
kada nors būtų susitikę. O dar mažiau, kad būtų pa- 
žinoję Siuzaną Roslen. Vis dėlto aš toliau darbuojuo- 
si ta kryptimi ir viską persiųsiu jums faksu ten, kur 
jums bus patogu. 


Adamsbergas baigė pokalbį ir priėjo prie sunk- 
vežimio. Nusiraminęs Solimanas išsitraukė savo 
mėlynąjį dubenį, Kamilė kabinoje pravėrusi dure- 
les kūrė muziką, Nakvišius švilpavo sėdėdamas prie 
laiptelių. Traukiojo savo šuniui iš pilvo blusas, kurias 
staigiu judesiu traiškė tarp nykščio ir smiliaus nagų. 
Gyvenimas aplink gyvulinį furgoną įgavo savus 
įpročius, kūrėsi atskiros teritorijos. Kamilė užėmė 
avanpostą, Solimanas - flangą, o Nakvišius saugojo 
ariergardą. 

Adamsbergas patraukė į priekį. 

— Plaukas Masaro, - pasakė Kamilei. 


Solimanas, Nakvišius ir Kamilė stovėjo aplink 
komisarą - pritykę, rimti, kone apkvaitę. Visą laiką 
žinojo, jog tai Masaras, bet šis įrodymas žadino jiems 
tarsi kokį siaubą. Toks pat skirtumas, kaip peilio 
įvaizdis ir peilis tau prieš akis. Viskas labiau apibrėž- 
ta ir tikroviška - veriantis tikrumas. 

— Uždegsime sunkvežimyje žvakę, - pertraukda- 
mas tylą tarė Adamsbergas. - Nakvišius prižiūrės, 
kad liepsna neužgestų. 

— Ką čia prasimanei? - atsiliepė Kamilė. - Manai, 
tai padės? 
- Padės sužinoti, per kiek laiko ji sudega. 


Adamsbergas nuėjęs pasirausė savo bagažinėje ir 
sugrįžo su ilga žvake, kurią prilipdė prie lėkštutės. 
Nunešė į sunkvežimį ir uždegė. 

- Štai, — tarė ir patenkintas atsitraukė. 

— Kam visa tai? - paklausė Solimanas. 

— Nes negalime daryti nieko geresnio. Mudu ramiai 
pravažiuosime plentu, užsukdami į visas bažnyčias. 
Jei Masarą po Degi žmogžudystės ištiko atgailos prie- 
puolis, turime šansų rasti, kur jis buvo užėjęs. Reikia 
patikrinti, ar jis vis dar šiame kelyje, ar iš jo išsuko. 

- Aišku, - atsakė Solimanas. 

— Kamile, jei aptiksime jo pėdsakus, tu privažiuo- 
si prie mūsų. 

- Niekaip. Šįvakar aš neketinau niekur važiuoti. 

— Dėl žvakės? - paklausė Solimanas. - Nakvišius 
palaikys ją ant kelių. 

- Ne, - atsakė Kamilė. - Aš lieku Bure. Šįvakar 
atvažiuoja Lorensas. 

Stojo trumpa tyla. 

- Na, gerai, - tarė Adamsbergas. - Šįvakar atva- 
Žiuoja Lioransas. Gerai. 

— Traperis gali prisijungti prie mūsų šiauriau, - 
pasakė Solimanas. - Koks jam skirtumas? 

Kamilė papurtė galvą. 

- Jis jau kelyje, nebegaliu jam prisiskambinti. Aš 
paskyriau jam pasimatymą Bure, aš lieku Bure. 

Adamsbergas linktelėjo. 
— Gerai, - tarė. - Lik Bure. Suprantama. Viskas 
gerai. 


Adamsbergas ir Solimanas aplankė devyniolika 
bažnyčių, ir maždaug devyniasdešimt kilometrų į 
šiaurę nuo Bur an Breso, mažoje kaimo bažnytėlėje, 
Sen Pjer de Seni, aptiko penkias žvakes, pastatytas 
atokiau nuo kitų, daugmaž M raidės forma. 

- Tai jis, - tarė Solimanas. - Panašiai buvo ir 
Tjene. 

Adamsbergas paėmė naują žvakę, pridegė ją nuo 
kitos žvakės liepsnelės ir pastatė ant pastovo. 

— Ką tu darai? - apstulbo Solimanas. - Meldiesi? 

— Aš lyginu. 

— Netjei ir taip. Jei pastatai žvakę, reikia sukalbėti 
maldą. Ir užmokėti. Kitaip niekas neišsipildys. 

— Tu tikintis, Solimanai? 

— Aš prietaringas. 

— A-a. Varginantis dalykas. 

— Labai. 

Adamsbergas palenkė galvą, apžiūrėjo žvakes. 

— Nudegė trečdalis, - pasakė. - Palyginsime su 
žvake sunkvežimyje, bet Masaras veikiausiai čia 
buvo prieš kokias keturias valandas. Šiandien tarp 
trečios ir ketvirtos valandos. Šitas užkampis atokus. 
Matyt, vogčiomis įsmuko į tuščią bažnyčią. 

Jis nutilo, šypsodamasis žvelgė į žvakę. 

— Tiesą sakant, kas mums iš to? - paklausė So- 
limanas. - Dabar jis jau toli. Ir taip žinome, kad jis 
degioja žvakes. 

- Vis dar nesupratai, Solai? Šita bažnyčia yra jo 
kelyje. Vadinasi, jis neišsuko. Laikosi savo kelio. 
Vadinasi, čia nėra nieko atsitiktinio. Jei jis pro čia 
važiuoja, vadinasi, jam taip reikia. Dabar jis jau ne- 
beišsuks. 

Prieš išeidamas Adamsbergas įmetė į pintinėlę 
tris frankus. 

— Taip ir žinojau, tu davei įžadą, - pasakė Soli- 
manas. 

- Aš tik užmokėjau už žvakę. 

- Meluoji. Tu davei įžadą. Mačiau iš tavo akių. 


Adamsbergas pastatė automobilį per dvidešimt 
metrų nuo furgono. Lėtai užtraukė rankinį stabdį. 
Nei jis, nei Solimanas nelipo iš mašinos. Nakvišius 
būvo įkūręs ryškią liepsną, kurią žarstė geležimi 
kaustytos lazdos galu. Šalia jo, įsmeigęs žvilgsnį į 
liepsną, apkabinęs Kamilės pečius, sėdėjo aukštas 
dailus vaikinas baltais marškinėliais, šviesiais ant 
pečių krintančiais plaukais. Adamsbergas nejudėda- 
mas ilgai žiūrėjo į jį. 

- Tai traperis, - galop paaiškino Solimanas. 

- Matau. 

Abu vėl nutilo. 

- Tai tas tipas, kuris gyvena su Kamile, - tarsi 
aiškindamas sau pačiam, kad neliktų abejonių, vėl 
prabilo Solimanas. - Tas, kurį ji pasirinko. 

— Matau. 

- Labai gražus, labai stiprus ir ne bailys. Ir gal- 
votas, - pridūrė Solimanas rodydamas sau į kaktą. - 
Nepasakysi, kad Kamilė blogai pasirinko. 

- Ne. 

— Negalima jai prikaišioti, kad pasirinko tą, o ne 
kitą, tiesa? 

— Ne, negalima. 

— Kamilė laisva. Gali pasirinkti, ką nori. Tą, kuris 
jai labiausiai patinka. Jei tai šitas, ką gi, ji jį pasirinko, 
tiesa? 

— Taip. 

— Galų gale sprendžia ji. Ne mes. Ne kiti. Ji. Ir 
nieko čia nepadarysi, tiesa? 

— Ne, nieko. 

- Ir galų gale ji neblogai išsirinko, a? Nesuprantu, 
kodėl turėtume kištis. 

— Ne. Mes nesikišime. 

— Ne, nė sekundei. 

- Tiesą sakant, tai tikrai ne mūsų reikalas. 

— Ne, - pakartojo Adamsbergas. 

— Ką darome? - paklausė Solimanas po naujos 
pauzės. - Išlipam? 

Nakvišius virš žarijų įtaisė groteles ir nerūpestin- 
gai išdėliojo ant jų pjausnius ir pomidorus. 

— Iš kur ištraukei groteles? - paklausė jo Soli- 
manas. 

— Tai vištų narvelis. Biutejis paliko jį sunkveži- 
myje. Karštis viską išdezinfekuoja. 

Nakvišius žvilgtelėjo, kaip kepa mėsa, paskui vi- 
siškoje tyloje padalijo duotis. 

— Kaip žvakės? - paklausė Kamilė. 

— Penkios Sen Pjer diu Seni, - atsakė Adamsber- 
gas. - Matyt, uždegė jas apie trečią. Jis laikosi savo 

kelio. Reikėtų išjudėti jau šįvakar, Kamile. Dabar, kai 
Lioransas čia, galime važiuoti. 

— Tu nori važiuoti į Sen Pjerą? 

— Jo ten nebėra. Jis priekyje. Išskleisk žemėlapį, 
Solai. 

Solimanas atstūmė stiklines, ištiesė ant dėžės že- 
mėlapį. 

— Matai, - tarė Adamsbergas peilio galu rody- 
damas į kelią, - trasa čia užlūžta ir pasuka tiesiai 
į vakarus Paryžiaus link. Net jei jis ir nenori kirsti 
autostrados, tai būtų galėjęs pasukti anksčiau, čia, 
šituo keliuku, arba čia. Užuot tai padaręs, sukaria 
trisdešimties kilometrų lankstą. Tai kvailystė, nebent 
jam būtinai reikia pervažiuoti Belkurą. 

- Tai nekrinta į akis, - tarė Solimanas. 

— Ne, - sutiko Adamsbergas. 

— Masaras žudo, kai jam kas stoja skersai kelio. 

- Labai gali būti. Bet norėčiau, kad šįvakar nu- 
važiuotume į Belkurą. Miestelis, rodos, nedidelis. 
Jeigu ten kur nors stovi kryžius, surasime jį ir ten 
apsistosime. 

— Aš tuo netikiu, - pasakė Solimanas. 

- Oaš - taip, - netikėtai prabilo Lorensas. - Nėra 
tikra, bet labai įmanoma. Bullshit. Jau pakankamai 
šitaip prižudė. 

- Jei išbaidysime jį Belkure, jis trauks žudyti ki- 
tur, - atsigręždamas į kanadietį tarė Solimanas. 

— Dar neaišku. Turi maniakiškų idėjų. 

- Jis ieško avių, - pasakė Solimanas. 

- Įsisuko į žmones, - atsiliepė Lorensas. 

— Tu sakei, kad jis išlies pyktį ant moterų, - tarė 
Kamilė. 

— Apsirikau. Lieja pyktį ne ant moterų, kad jomis 
pasinaudotų, o ant vyrų, kad atkeršytų. Maždaug 
tas pats. 


Nei Belkure, nei aplinkiniuose keliuose jokio 
kryžiaus nebuvo. Kamilė pastatė furgoną jaunomis 
slyvaitėmis apsodinto sklypo pakraštyje, prie įva- 
žiavimo į plentą, kuris kirto miestelį. Adamsbergas 
juos aplenkė ir nuvažiavo įspėti vietinės žandar- 
merijos. 

Solimanas laukė jo vienas. Adamsbergo gudrybės 
jį trikdė, neišsamūs samprotavimai žadino nepasi- 
tikėjimą. Tačiau jo skepticizmas nepakirto ištiki- 
mybės, kurią pajuto Adamsbergui nuo pat pirmųjų 
valandų. Logikos, sveiko proto atžvilgiu Solimanas 
su juo ginčijosi. Bet iš prigimties buvo veiksmo žmo- 
gus, tad pritarė jo veiksmams, net ir negalėdamas jų 
perprasti. 

— Kokie tie žandarai? - paklausė, kai Adamsber- 
gas apie vidurnaktį grįžo prie sunkvežimio. 

— Geri vaikinai, - atsakė Adamsbergas. - Nusitei- 
kę bendradarbiauti. Stebės miestelį, kol gaus naują 
įsakymą. Kur kiti? 

— Nakvišius ten po slyva. Gurkšnoja baltąjį. 

— O kiti? - neatlyžo Adamsbergas. 

— Išėjo pasivaikščioti. Traperis pasakė Kamilei, 
kad nori pabūti su ja vienas. 

- Gerai. 

— Manau, jie turi teisę, ar ne? 

— Taip, aišku, kad taip. 

— Taip, - pakartojo Solimanas. 

Jis nukabino mopedą, užvedė motorą. 

— Važiuoju į miestą, - tarė. - Pažiūrėsiu, ar dar 
atidaryta kokia kavinė. 

— Yra tokia už merijos. 

Solimanas nutolo keliu. Adamsbergas įlipo į sunk- 
vežimį, apžiūrėjo žvakę, per septynias valandas nu- 
degė daugiau kaip pusė. Užpūtė ją, paėmė taburetę 
ir stiklinę ir prisiartino prie Nakvišiaus, kuris dūlavo 
lauko gale, įsitaisęs tamsoje už kokių penkių dešim- 
čių metrų. 

— Prisėsk, vyruti, - pakvietė Nakvišius, kai jis 
priėjo. 

Adamsbergas pastatė šalia jo taburetę, ištiesė stik- 
linę. 

— Miestas stebimas, - pasakė. - Jei Masaras iškiš 
galvą, smarkiai rizikuos. 

— Tada neiškiš. 

— Dėl to man ir neramu. 

- Reikėjo neduoti jiems maršruto, vyruti. 

— Tai buvo vienintelis būdas sužinoti. 

- Aha, - atsiliepė Nakvišius pildydamas stiklinę. — 
Aš sumečiau, kad čia klasta. Tačiau tas žmogus - vil- 
kolakis, vyruti. Gal jis savo aukas ir pasirenka, aš 
nesakau ne. Aišku, veikiausiai užgyveno priešų, kai 
buvo pynėjas. Bet žudo juos kaip vilkolakis. Tokios 
tokelės. Pamatysi, kai jį pristversim. 

- Pamatysiu. 

— Dar neaišku, ar jį pristversim. Mano galva, rei- 
kės gerokai palaukti. 

— Ką gi, palauksime. Lauksim tiek, kiek reikės. 
Čia, po šita slyva. 

— O kaipgi, vyruti. Palauksime. Ir jei reikės, lik- 
sime čia iki gyvenimo pabaigos. 

— Kodėl ne? - atsiliepė Adamsbergas šiek tiek 
apmaudžiai. 

— Tik jei lauksime, reikės pagalvoti, kaip prasi- 
manyti vynelio. 

— Pagalvosime. 

Nakvišius gurkštelėjo vyno. 

- Ir dar reikės pagalvoti apie anuos motociklinin- 
kus, - kalbėjo toliau. 

— Aš nepamiršau. 

- Tai šliužai. Jei ne šautuvas, jie būtų sudoroję 
mano Solimaną ir sumaitoję tavo Kamilę. Patikėk. 

— Aš tavim tikiu. O Kamilė ne mano. 

— Nereikėjo uždrausti man šauti. 

— Ne, reikėjo. 

— Būčiau taikęs į kojas. 

— Netikiu. 

Nakvišius gūžtelėjo pečiais. 

- Žiūrėk, - tarė. - Štai jie grįžta. Jaunoji moteris 
ir traperis. 

Nakvišius palydėjo akimis keliu artėjančius švie- 
sius siluetus. Kamilė pirma įlipo į sunkvežimį, Lo- 
rensas dvejodamas stabtelėjo prie durų sąvaros. 

— Kokį velnią jis ten veikia? - pratarė Nakvišius. 

- Kvapas, - spėjo Adamsbergas. - Riebalinis pra- 
kaitas. 

Piemuo kažką burbtelėjo, kiek iš aukšto stebėda- 
mas kanadietį. Lorensas, regis, pasiryžo, atmetė atgal 

plaukus ir vienu šuoliu liuoktelėjo į sunkvežimį, lyg 
nertų į vandenį. 

- Atrodo, jis liūdi, nes senasis vilkas, kuriuo jis 
rūpinosi... ką gi, jis mirė, - vėl prabilo Nakvišius. - 
Štai kuo jie užsiima Merkantūre. Šeria senius. Ir, 
atrodo, greitai jis sugrįš į Kanadą. Tai ne gretimos 
durys. 

- Ne. 

— Jis bandys išsivežti. 

- Senąjį vilką? 

- Sakau tau, senasis vilkas mirė. Jis bandys išsi- 
vežti Kamilę. O ji - ji bandys su juo išvažiuoti. 

— Tikriausiai. 

- Reikės ir apie tai pagalvoti. 

- Tai ne tavo rūpestis, Nakvišiau. 

— Kur tu šiąnakt miegosi? 

Adamsbergas patraukė pečiais. 

— Po šita slyva. Arba savo mašinoje. Nešalta. 

Nakvišius linktelėjo, pripylė abi stiklines ir nu- 
tilo. 

- Tu ją myli? - po kelių minučių tylos paklausė 
savo dusliu balsu. 

Neatsakydamas Adamsbergas vėl patraukė pe- 
čiais. 

— Man nusišvilpt, kad tu tyli, - pasakė Nakvi- 
šius, - miego aš nenoriu. Visą naktį galiu tave klau- 
sinėti. Kai patekės saulė, tu mane rasi čia, ir aš vėl 
tavęs klausiu, kol man atsakysi. O jei po šešerių metų 
mudu abu vis dar būsime čia ir po slyva lauksime 
Masaro, aš ir vėl tavęs paklausiu. Man nusišvilpt. 
Miego aš nenoriu. 

Adamsbergas nusišypsojo, gurkštelėjo vyno. 

— Tu ją myli? - pakartojo Nakvišius. 

— Užknisai mane su savo klausimu. 

- Tai įrodymas, kad klausimas geras. 

— Aš nesakiau, kad blogas. 

— Man nusišvilpt, turiu visą naktį. Miego aš ne- 
noriu. 

- Jei žmogus užduoda klausimą, - pasakė Adams- 
bergas, - vadinasi, jau žino atsakymą. Kitaip nelaido 
liežuvio. 

- Teisybė, - pritarė Nakvišius. - Atsakymą aš jau 
žinau. 

- Matai. 

— Kodėl užleidi ją kitiems? 

Adamsbergas tylėjo. 

— Man nusišvilpt, - pasakė Nakvišius. - Miego 
aš nenoriu. 

— Po velnių, Nakvišiau. Ji ne mano. Niekas nėra 
niekieno. 

- Negudrauk su savo pamokslais. Kodėl užleidi 
ją kitiems? 

— Paklausk vėjo, kodėl jis netūno medžio šakose. 

- Kas tas vėjas? Tu? Ar ji? 

Adamsbergas nusišypsojo. 

— Mes keičiamės vaidmenimis. 

— Tai ne taip jau blogai, vyruti. 

- Bet vėjas nulekia sau, - tarė Adamsbergas. 

- Ir sugrįžta, - atitarė Nakvišius. 

- Čia ir bėda. Vėjas visada sugrįžta. 

- Po paskutinę, - įspėjo Nakvišius tamsoje apžiū- 
rinėdamas butelį. - Reikia normuoti. 

— O tu, Nakvišiau? Tu ką nors mylėjai? 

Nakvišius tylėjo. 

— Man nusišvilpt, - pasakė Adamsbergas. - Mie- 
go aš nenoriu. 

- Žinai atsakymą? 

- Siuzaną - visą gyvenimą. Štai kodėl aš ištušti- 
nau tavo šovininę. 

— Sušiktas faras, - pratarė Nakvišius. 


Adamsbergas grįžo prie automobilio, išėmė iš 
bagažinės apklotą ir įsitaisė ant užpakalinės sėdy- 
nės, pravėręs dureles, kad galėtų ištiesti kojas. Apie 
antrą nakties virš laukų nugrumėjo audra ir ėmė 
lyti, smulkus ir įkyrus lietus privertė jį susiriesti savo 
būste. Ne, jis nebuvo iš aukštaūgių - metras septy- 
niasdešimt vienas, mažiausias leistinas policininko 
ūgis, bet tokia poza galiausiai pasidarė nepatogi. 

Jei taip pamąsčius, galbūt jis net pats žemiausias 
policininkas Prancūzijoje. Tai jau šis tas. O kanadie- 
tis aukštas. Kur kas aukštesnis už jį. Ir neabejotinai 
gražesnis. Netgi gerokai gražesnis negu jis tikėjosi. 
Tvirtas, patikimas. Puikus pasirinkimas, kur kas ge- 
resnis už jį. O jis - nieko vertas. Vėjas laukuose. 

inoma, jis myli Kamilę, niekada nė nebandė to 
neigti. Kartais tai suvokdavo, kartais puldavo jos ieš- 
koti, paskui apie tai nebegalvodavo. Kamilė buvo jo 
natūralus potraukis. Tos dvi naktys greta jos buvo 
kur kas sunkesnės nei jis būtų galėjęs įsivaizduoti. 
Šimtą kartų jo ranka tiesėsi prie jos. Tačiau neatrodė, 
kad Kamilė ko nors prašytųsi. Gyvenk savo gyveni- 
mą, drauguži. 

Taip, žinoma, jis myli Kamilę, myli ją pačiose savo 
gelmėse, pačiame pakraštyje tų nežinomų žemių, 
kurias nešiojasi savyje it kokį povandeninį pasau- 
lį, artimą ir svetimą. Žinoma. Ir kas iš to? Niekur 
neparašyta, kad privalu įgyvendinti kiekvieną savo 
užmačią. Adamsbergo mintys ne visada virsdavo 
veiksmais. Svajų erdvė kartais be pėdsakų sugerdavo 
daugybę impulsų ir siekių. 

O be to, dar tas siaubingas vėjas, be paliovos ge- 
nantis jį vis toliau į priekį, kartais su šaknimis iš- 
plėšiantis jo kamieną. Tačiau šį vakarą jis - medis. 
Jis būtų norėjęs sulaikyti Kamilę tarp savo šakų. Bet 
kaip tik šį vakarą Kamilė buvo vėjas. Greitai skriejan- 
tis iki pat aukštumų, iki pat sniegynų. Su tuo velnio 
kanadiečiu. 

XXX 


Septintą valandą ryto perdrėkęs ir visas mau- 
džiantis Adamsbergas persikraustė ant priekinės 
sėdynės, užvedė motorą ir nuvažiavo tiesiai į Bel- 
kurą, nelaukdamas, kol pabus kiti. Stabtelėjo prie 
viešosios pirties, kurioje užtruko dvidešimt minučių 
stovėdamas po dušu, atlošęs galvą po šilta srove, 
nukoręs rankas. 

Apsišvarinęs, viską pamiršęs, pusvalandį praleido 
kavinėje, paskui pasiieškojo mieste atokaus kampe- 
lio, kad paskambintų Danglarui. Šįsyk ilgas tyrimas, 
susijęs su Sabrina Monž, kurį jis buvo pradėjęs, paga- 
liau atvedė prie apčiuopiamų pėdsakų, užsibaigian- 
čių viename kaime į vakarus nuo Gdansko. 

— Ar Giulvenas laisvas? - paklausė jis. - Pasa- 
kykite jam, kad nedelsdamas važiuotų, ir įspėkite 
Interpolą. Kai jau turės nuotraukas, tegu išsiunčia 
man ekspresu iš Gdansko į Belkuro žandarmeriją 
Aukštutinės Marnos departamente. Ir dar, Dangla- 
rai - atsiųskite man visą lenkų dosjė, asmens do- 
kumentus, adresus. Ne, drauguži, mes vis tebelau- 
kiame. Manau, jis smogs čia, Belkure, ar kur nors 
netoliese. Ne, drauguži, nežinau. Praneškite man, 
jei ji dings. 

Adamsbergas įėjo į žandarmeriją. Šiandien budė- 
jo viršila Hiugas Emonas; Adamsbergas prisistatė. 

- Tai jūs įvarėte į prakaitą naktinę brigadą, - pa- 
sakė Emonas. 

— Maniau, teisingai darau. 

— Nieko tokio, - tarstelėjo Emonas. 

Viršila buvo išstypęs, geibus šviesiaplaukis, 
mažumą pablukęs. Neįprastas žandarmerijai reiš- 
kinys - jis buvo drovus, bemaž įsitempęs, kartais 
pagarbus. Kalbėjo taisyklingai, labai santūriai, veng- 
damas trumpinių, keiksmažodžių, ištiktukų. Čia pat 
užleido Adamsbergui pusę savo kabineto. 

— Emonai, - tarė Adamsbergas, - kolegos iš Vilaro 
ir Buro turi atsiųsti mums Serno ir Degi dosjė. Piui- 
žirono viršila turėtų atsiųsti mums tai, ką turi apie 
Ogiustą Masarą, bet gali būti, kad delsia. Būtų gerai, jei 
jam paskambintumėte. Tas viršila nemėgsta civilių. 

— Ar nebuvo ir trečios aukos? Moters? 

- Aš nepamiršau. Tačiau ta moteris buvo nužudy- 
ta, nes šį tą apie Masarą žinojo, bent man taip atrodo. 
Kiti du papjauti dėl kitos priežasties. Tos priežasties 
aš ir ieškau. 

— Ar jūs įsitikinęs, - tevu balsu paklausė Emo- 
nas, - kad trečiasis užpuolimas įvyks Belkure? 

- Jis savo kelyje daro lankstą, kad čia užsuktų. Ta- 
čiau gali būti, kad jis ir už poros šimtų kilometrų. 

— Man atrodo, kad neprotinga atmesti atsitiktinu- 
mą, - neatlyžo sumišęs Emonas. - Tie du vyrai buvo 
įpratę bastytis naktimis. Juk galėjo tiesiog atsitiktinai 
susidurti su Masaru. 

- Iš tikrųjų, - pritarė Adamsbergas. - Galėjo. 

Dieną Adamsbergas praleido žandarmerijos būs- 
tinėje ar jos prieigose, tai skaitinėdamas dosjė, tai 
nugrimzdamas į svajas. Skaitė Adamsbergas lėtai, 
stačiomis, dažnai, kai jo lakios mintys nukrypdavo 
nuo teksto, grįždamas prie tos pačios eilutės. 

Jau keli metai jis stengėsi sudrausminti savo pro- 
tą, ėmė užsirašinėti. Tos priverstinės pratybos gei- 
džiamų rezultatų nedavė. 

Jis papietavo su Emonu, paskui patraukė į lau- 
kus, ieškodamas gyvybiškai jam šiuo metu svarbaus 
kampelio, gana lengvai tokį rado už trijų kilometrų 
nuo Belkuro, netoli gervuogių ir sausmedžių už- 
gožto malūno. Išsitraukė bloknotą, daugiau kaip 
valandą keverzojo jame, piešė medžius, augančius 
jam prieš akis, paskui grįžo į savo laikiną kabine- 
tą. Su droviuoju viršila jautėsi visai jaukiai, ir jam 
buvo geriau čia, negu stovykloje prie sunkvežimio. 
Ne, Lorensas jo nevaržė. Adamsbergas beveik vi- 
siškai nežinojo, kas yra pavydas. Kai pastebėdavo 
šį pražūtingą ir skausmingą jausmą kituose, jam 
atrodydavo, kad jam pačiam trūksta kažkokio šulo, 
dar vieno iš daugybės kitų, kurių jam stinga. Tačiau 
nebuvo tikras, kad jo buvimas kanadiečiui būtų prie 
širdies. Lorensas kelissyk metė į jį ramų klausiantį 
žvilgsnį, kuris, regis, sykiu reiškė ir „aš čia“, ir „ko 
tau reikia?“ Ir Adamsbergui tikrai būtų buvę sunku 
atsakyti. Labai sėkmingas pasirinkimas, to nepa- 
neigsi. Tik kad Lorensas ne iš šnekiųjų, ir kartais 
jį sunku suprasti. Adamsbergas svarstė, ką galėtų 
reikšti tas „bulšitas“, kurį jis visą laiką mini. Galbūt 
jo motiną? 

Ermelis paskambino apie penktą. 

— Matėte dosjė, bičiuli? - pasiteiravo. - Ne itin 
įdomu, tiesa? Ir nieko bendro tarp tų dviejų vyrų. Jie 
niekada negyveno viename kvartale. Aš patikrinau 
visų Grenoblio organizacijų sąrašus per trisdešimt 
metų. Ir nieko, bičiuli. Jie nesusitikinėjo tuose pačiuo- 
se rateliuose. Dabar nagai. Tie, kuriuos rado Masaro 
lūšnoje, ir tie iš plyšio lange. Vienas prie vieno. Vage- 
lės tiksliai atitinka. Ką pasakysite? Piuižirono viršila 
atkakliai tebenaršo tualete, ieškodamas nagų. Kai ką 
įsikala į galvą, tai ta mintis varo jį pirmyn kaip gar- 
vežys. Kvailys ir bukagalvis, jeigu norite žinoti mano 
nuomonę, bičiuli. Jis nieko neras. Masaras kramtė 
nagus lovoje, kaip aš ir sakiau. Pasakiau viršilai, kad 
liautųsi, mes jau turime pavyzdžius, bet jis nori būti 
teisus. Mano nuomone, prasikuis tame tualete iki 
pensijos, gali būt ramus. Priminiau jam, kad mes lau- 
kiame informacijos apie Masarą, bet nepanašu, kad 
jis sukrustų. Tas tipas šnekasi tik su kariškiais. Dėl to 
vyruko nuotraukos kreipsiuosi tiesiai į jo darbdavį - 
taip sutaupysime laiko. Paskui padarysime taip, kaip 
sakėme - išsiuntinėsime po komisariatus. 


Sulig kiekviena valanda darėsi vis karščiau. 
Adamsbergas vienas pavakarieniavo tos pačios ka- 
vinės terasoje, paskui paslankiojo tamsiomis gat- 
vėmis. Apie aštuntą nusprendė grįžti į kolektyvinį 
gyvenimą. 

Solimanas ir Kamilė rūkė ant sunkvežimio laip- 
telių. Prieblandoje švylavo slyvų lauke įsitaisiusio 
Nakvišiaus siluetas. Motociklo nebuvo. 

Pasirodžius Adamsbergui, Solimanas pašoko. 

— Nieko naujo, - pasakė Adamsbergas mostelė- 
damas jam sėstis. - Terlionė su popieriais. Ne, vis 
dėlto šis tas, - pridūrė kiek pamąstęs. - Viešbutyje 
rasti nagai iš tikrųjų Masaro. 

Adamsbergas apsidairė. 

- Lioranso nėra? - paklausė. 

- Jis išvažiavo atgal į pietus, - atsakė Kamilė. — 
Problemos su viza. Greitai grįš. 

— Atrodo, nusibaigė jo senasis vilkas, - tarstelėjo 
Adamsbergas. 

- Taip, - nustebusi atsiliepė Kamilė. - Jis buvo 
vardu Augustas. Nebepajėgė medžioti, ir Lorensas 
spąstais gaudydavo jam triušius. Bet jis nebeėdė ir 
mirė. Vienas draustinio sargas pasakė: „Kai nebegali, 
tai nebegali.“ Ir tai suerzino Lorensą. 

- Aš jį suprantu, - pasakė Adamsbergas. 


Kol Solimanas ir Kamilė ruošėsi gulti, Adams- 
bergas nuėjo po slyva išgerti taurelės su Nakvišiu- 
mi. Į sunkvežimį įlipo apie pirmą nakties, truputį 
apsunkusia nuo klastingojo vyno galva. Su sugrįžu- 
siais karščiais riebalinio prakaito tvaikas sustiprėjo. 
Adamsbergas tyliai praskleidė brezento uždangą. 
Kamilė miegojo kniūbsčia, antklodė buvo nusmu- 
kusi iki pusės nugaros. Jis atsisėdo ant savo lovos ir 
ilgai į ją žiūrėjo bandydamas mąstyti. Niekad nebu- 
vo praradęs slaptos vilties, kad vieną gražią dieną 
jam pavyks mąstyti taip, kaip mąsto Danglaras, tai 
yra pasiekti kažkokių rezultatų. Po kelių minučių 
pastangų jo mintys nuklydo ir paniro į svajas. Po 

ketvirčio valandos jis krūptelėjo - buvo beužsnūs- 
tąs. Ištiesė ranką, uždėjo delną Kamilei ant nugaros. 
„Nebemyli manęs?“ - ramiai paklausė. 

Kamilė atsimerkė, pažvelgė į jį tamsoje, paskui 
vėl užmigo. 

Vidury nakties virš Belkuro vėl prapliupo audra, 
dar smarkesnė negu praeitą naktį. Lietus barbeno į 
gyvulinio furgono stogą. Kamilė atsikėlė, basnirčia 
įsispyrė į batus ir nuėjo pritvirtinti aptvaro brezento, 
kuris plakėsi vėjyje, praleisdamas į vidų vandenį. 
Vėl patyliukais atsigulė klausydama Adamsbergo 
alsavimo, lyg stebėtų miegantį priešą. Adamsbergas 
ištiesė ranką ir paėmė jos delną. Kamilė sustingo, 
tarsi vienintelis krustelėjimas būtų galėjęs ūmai su- 
žlugdyti padėtį, kaip sakoma - neatsargus judesys 
sukelia sniego griūtį. Jai atrodė, kad nakčiai prasi- 
dėjus Adamsbergas jai kažką pasakė. Taip, dabar ji 
prisiminė. Veikiau sutrikusi negu pasipiktinusi, ji 
atsargiu judesiu, be jokių didelių istorijų, pabandė 
ištraukti ranką nieko neįskaudindama. Tačiau ranka 
liko, kur buvusi, sugniaužta Adamsbergo pirštų. Ir 
tenai jai nebuvo blogiau negu kur kitur. Taip ir ne- 
sukaupusi ryžto Kamilė ją ten paliko. 

Ji blogai miegojo neramiu miegu, kuris buvo jai 
gerai pažįstamas ir reiškė, kad kažkas ne taip klos- 
tosi. Ryte Adamsbergas paleido jos ranką, nusičiupo 
drabužius ir išlipo iš sunkvežimio. Ir tik tada ji nu- 
grimzdo į ilgą dviejų valandų miegą. 


Devintą valandą Adamsbergas išvažiavo pas dro- 
vųjį Emoną ir beveik po pusvalandžio grįžo. 

- Šam de Melyje papjautos devynios avys, - pra- 
nešė. 

Solimanas pašoko, nubėgo į sunkvežimį paimti 
žemėlapio. 

— Nebūtina, - ramiai tarė jam Adamsbergas. - Tai 
prie pat Vokulero, tiesiai į šiaurę. Jis aiškiai nukrypo 
nuo savo maršruto. 

Solimanas sutrikęs pažvelgė į Adamsbergą. 

— Tu suklydai, - tarė nuostabos ir nusivylimo 
kupinu balsu. 

Netardamas nė žodžio, Adamsbergas įsipylė ka- 
vos. 

— Tu klydai, - neatlyžo Solimanas. - Jis pakeitė 
savo maršrutą. Jis paspruko. Jis nuo mūsų pabėgs. 

Pakilo Nakvišius, tiesut tiesutėlis. 

— Mes miname jam ant uodegos, - tarė. - Pagal 
maršrutą ar ne pagal maršrutą. Kylame. Eik, įspėk 
Kamilę, Solai. 

— Ne, - pasakė Adamsbergas. 

— Kas ne? - paklausė Nakvišius. 

— Nekylame. Liekame čia. Niekur nejudame. 

— Masaras Vokulere, - pakėlė balsą Solimanas. - 
O mes važiuojame ten, kur važiuoja Masaras. Į Vo- 
kulerą. 

— Į Vokulerą mes nevažiuosime, - pasakė Adams- 
bergas, - nes to jis ir nori. Masaras iš kelio neiš- 
krypo. 

— Ak, ne? - tarstelėjo Solimanas. 

— Ne. Jis tik nori, kad mes paliktume Belkurą. 

- Ir kuriems galams? 

— Kad būtų ramu. Jis Belkure turi kažką nužudyti. 

— Nesutinku, - įnirtingai krestelėjo galvą Soli- 
manas. - Kuo ilgiau čia stirksosime, tuo labiau jis 
nuo mūsų nutols. 

— Niekur jis nenutols. Jis mus stebi. Jeigu nori, 
važiuok į Vokulerą, Solimanai. Pirmyn, jei taip nori. 
Turi mopedą, gali važiuoti. Ir tu važiuok, jei nori, 
Nakvišiau, paprašyk Kamilės. Vairuoja ji. O aš lieku 
čia. 

— Kas mums įrodys, kad tu teisus, vyruti? - nebe 
taip tvirtai paklausė Nakvišius. 

Adamsbergas gūžtelėjo pečiais. 

— Atsakymą tu žinai, - pratarė. 

- Lankstas kelyje? 

— Be kita ko. 

— Tai menkniekis. 

— Bet jo niekaip nepaaiškinsi. Yra ir kitų. 

Draskomas maištingų jausmų ir atsidavimo Soli- 
manas ištisą valandą žingsniavo pirmyn atgal sunk- 
vežimio pašone - tai buvo jo teritorija - kol galop 
apsisprendė. Galiausiai išsitraukė baltinius ir mėly- 
nąjį dubenį, o tai reiškė, kad sudėjo ginklus. 

Adamsbergas grįžo į savo automobilį. Jo laukė 
Vokulero žandarmerijoje, prasidėjo tyrimas. Prieš 
praverdamas dureles jis išsitraukė pistoletą ir pati- 
krino, ar užtaisytas. 

— Ginkluojiesi? - paklausė Nakvišius. 

— Rytiniame laikraštyje paminėta mano pavar- 
dė, - susiraukė Adamsbergas. - Kažkas prasitarė. 
Nežinau kas. Bet dabar, jei ji manęs ieško, tai ras. 

- Žudikė? 

Adamsbergas linktelėjo galvą. 

- Ji į tave šaus? 

— Taip. Paleis dailią mažą kulkelę man į pilvą. 
Budėk, Nakvišiau, saugok mane. Ištįsusi, perkarusi 
rudė, ratilai po įdubusiomis akimis, ilgi garbanoti 
plaukai, maža noselė, pamėlusi oda. Kartais ją lydi 
dvi džiūsnos mergiūkštės. Še, pažiūrėk, - pasakė 
traukdamas iš kišenės nuotrauką. 

— Kaip ji rengiasi? - rimtai paklausė Nakvišius 
apžiūrinėdamas atspaudą. 

- Visą laiką persirenginėja. Ir grimuojasi kaip 
koks vaikas. 

— Perspėti kitus? 

- Taip. 


Likusią dienos dalį Nakvišius praleido su Emonu 
ir Vokulero policininkais. Emonas pirmą kartą susi- 
dūrė su didžiojo vilko piktadaryste, ir kruvinas susi- 
dorojimas su kaimene padarė jam įspūdį. Į pavakarę 
Dino policija atsiuntė į Belkurą Masaro nuotrauką, 
ir Emonas pasišovė ją padidinti ir išsiuntinėti po 
žandarmerijas. Užtat dosjė iš Piuižirono vis nebuvo. 
Adamsbergas kurį laiką įdėmiai apžiūrinėjo Ogiusto 
Masaro portretą. Stambus veidas, išblyškęs ir niū- 
rus, nedraugiškas, ne itin malonus. Glotnūs putlūs 
skruostai, žema kakta po juodų plaukų karčiukais, 
arti sustatytos tamsios akys, nevešlūs antakiai, kaž- 
koks snūduriuojantis žiaurumas. 

Danglaro paruošta dosjė pasiekė Belkurą sep- 
tintą valandą vakaro. Adamsbergas rūpestingai ją 
perlenkė, įsikišo giliai į vidinę kišenę ir grįžo prie 
sunkvežimio. 

Prieš guldamas jis išėmė savo trys šimtai penkias- 
dešimt septintąjį iš dėklo ir pasidėjo prie lovos, po 
dešine ranka. Išsitiesė lovoje, paėmė Kamilės ranką 
ir užmigo. Ištuštėjusia galva Kamilė kurį laiką žvelgė 
į savo ranką ir paliko ją ten, kur yra. 

Užuot palikęs Interloką viduje, susiraičiusį jo ko- 
jūgalyje, Nakvišius prisakė jam budėti lauke. 

- Tykok tos merginos, - paliepė kasydamas jam 
ausis. - Aukštos, rudos, perkarusios. Ji - žudikė. 
Skalyk, kiek galėdamas. Nesijaudink, - pridūrė ap- 
žvelgęs dangų, - šiąnakt nelis. 

Interlokas, atrodo, viską suprato ir susiraitė ant 
žemės. 


Ketvirtadienį, liepos antrąją, kaitra pasidarė 
nebepakenčiama. Visi prislėgti laukė. Kamilė nu- 
vairavo sunkvežimį iki miestelio, kad papildytų 
vandens atsargas. Nakvišius paskambino kaimenei 
sužinoti, kaip Žoržo koja. Solimanas įsikniaubė į 
žodyną. Truputį sugluminta savo kairiosios ran- 
kos vangumo - sveikas protas, rodos, neturėjo jai 
jokios įtakos - Kamilė numojo ranka į muziką ir 
įsikniaubė į Profesionaliosios įrangos ir įrankių ka- 
talogą. Tarp visų kitų ten tikrai bus koks agrega- 
tas, padėsiantis jai rasti išeitį iš tos opios padėties, 
kurioje ji atsidūrė. Pavyzdžiui, automatinis kuro 
srauto pertraukiklis jai atrodė pasižymintis reikia- 
momis savybėmis. Jeigu Adamsbergas paleistų jos 
ranką, problema išsispręstų savaime. Paprasčiausia 


būtų paprašyti. 

Apie Šomo avidėje naktį išskerstas avis Puasi le 
Rua žandarai savo Vokulero kolegoms pranešė tik 
apie penktą valandą vakaro. Vokulero policininkai 
neskubėjo įspėti Belkuro, ir naujieną Adamsbergas 
sužinojo tik aštuntą vakaro. 

Ant medinės dėžės jis išskleidė žemėlapį. 

- Penkiasdešimt kilometrų į vakarus nuo Voku- 
lero, - pratarė. - Vis už maršruto ribų. 

- Jis tolsta, - burbtelėjo Solimanas. 

— Mes niekur nejudame, - pasakė Adamsber- 
gas. 

- Jis nuo mūsų paspruks! - riktelėjo jaunuolis 
pašokdamas. 

Nakvišius, už poros metrų kurstantis ugnį, ištiesė 
lazdą ir palietė ja jaunuolį. 

— Nesinervink, Solai, - tarė. - Mes jį pričiupsime. 
Kas beatsitiktų, pričiupsime. 

Solimanas klestelėjo ant taburetės - susikrimtęs, 
išsekęs, kaip kiekvieną kartą, kai Nakvišius paliesda- 
vo jį lazda. Kamilė svarstė, ar jis ten kažko pridėjęs 
į vidų, ar ką. 

- Paklusnus, - bambtelėjo Solimanas. - Greitas 
paklusti, klusnus. 


Po vakarienės Kamilė sunkvežimio kabinoje atkak- 
liai iki išsekimo skaitinėjo katalogą. Praeitą naktį ji 
beveik nemiegojo, ir jai lipo akys. Apie antrą nakties 
ji atsargiai, kaip koks šnipas, nusėlino į savo lovą. So- 
limanas su mopedu vis dar buvo miestelyje. Nakvišius 
ėjo sargybą prie kelio. Jis budėjo. Tykojo rudaplaukės 

merginos. Saugojo Adamsbergą, o Trikotažas gulėjo 
jam ant kojų. „Man nusispjaut, miego aš nenoriu, — 
pasakė jis. 

Iš pradžių Kamilė prisėdo ant Solimano lovos ir 
nusiavė batus, netgi pasiryžusi žengti ant nevalyvų 
gyvulinio furgono grindų. Taip bus išvengta grės- 
mės pažadinti Adamsbergą. O kas nepabunda, tas 
nieko nepaima už rankos. Ji lėtai praskleidė brezentą 
ir patyliukais, apskaičiuodama kiekvieną judesį, be 
garso jį nuleido. Išsitiesęs ant nugaros, Adamsbergas 
tolygiai alsavo. Ji atsargiai, kaip koks vagis, nustypi- 
no siauru praėjimu, skiriančiu dvi lovas, stengda- 
masi neužkliudyti pistoleto, tviskančio ant grindų. 
Adamsbergas ištiesė į ją rankas. 

— Eikš, - tyliai pratarė. 

Kamilė sustingo tamsoje. 

- Eikš, - pakartojo jis. 

Ištuštėjusia galva Kamilė neryžtingai žengtelėjo 
į priekį. Iš tos tuštumos gelmių kilo migloti prisi- 
minimai, kuždantys šešėliai. Jis palietė ją ranka ir 
prisitraukė prie savęs. Kamilė trumpam išvydo - 
jau iš arčiau, bet tarsi įspraustas tarp storų stiklų, 
nepasiekiamas savo ankstesnių geismų apybrėžas. 
Adamsbergas švelniai perbraukė jos skruostą, plau- 
kus. Kairėje rankoje vis dar spausdama katalogą, Ka- 
milė tamsoje atmerkė akis, sutelkusi dėmesį labiau 
į virtinę trapių vaizdinių, išnirusius iš užsklęstų jos 
atminties kertelių, negu į veidą, atsuktą į ją. Ištiesė 
to veido link ranką, apimta nerimo, kad sulig tuo 
prisilietimu kažkas sprogs. Galbūt tas storas stiklas. 
Arba nė nejįtarti atminties triumai, prikimšti senų, 

tačiau dar pravarčių dalykėlių, kurie klastingai laukė 
užsislėpę, mesdami iššūkį laikui. Maždaug taip ir 
įvyko - pratisas sprogimas, veikiau bauginantis negu 
malonus. Ji atidžiai stebėjo šitą trenksmą ir pribloš- 
kiantį chaosą, pasipylusį iš jos pačios laivo. Norė- 
jo viską sudėlioti, suturėti, surikiuoti. Bet kadangi 
viena Kamilės dalis geidė sumaišties, ji pasidavė ir 
išsitiesė greta jo. 

— Ar žinai istoriją apie medį ir vėją? - paklausė 
Adamsbergas spausdamas ją glėbyje. 

— Tai kažkokia Solimano istorija? - sušnibždėjo 
Kamilė. 

— Tai mano istorija. 

— Ne per daug mėgstu tavo istorijas. 

- Šita nėra bloga. 

- Vis dėlto aš ja nepasitikiu. 

- Tavo tiesa. 

XXXI 


Kai Solimanas pašaukė ją iš už brezento, buvo 
jau po dešimtos. 

— Kamile! - riktelėjo jaunuolis. - Dieve mano, 
kelkis. Faras išvažiavo. 

- Ir ką aš, tavo nuomone, turiu daryti? - atsiliepė 
Kamilė. 

- Eikš šen! - pašaukė Solimanas. 

Jaunuolis buvo labai susijaudinęs. Kamilė apsi- 
rengė, apsiavė batus ir išėjo pas jį į lauką prie me- 
dinės dėžės. 

- Vis dėlto jis atėjo, - tarė Solimanas. - Ir niekas 
jo nematė. Nei jo mašinos, nei jokio velnio. 

— Apie ką tu kalbi? 

- Apie Masarą, velniai griebtų! Nesupranti? 

- Jis užpuolė? 

- Šiąnakt jis papjovė žmogų, Kamile. 

— Velniava, - sušnibždėjo Kamilė. 

- Mažasis vyrutis buvo teisus, - pareiškė Nak- 
višius dunkstelėdamas lazda į žemę. - Jis smogė 
Belkure. 

— O sprukdamas pakeliui už trisdešimties kilo- 
metrų paskerdė tris avis. 

— Pakeliui? 

- Taip, Šatoruže. Jis traukia į vakarus, Paryžiaus 
link. 

Kamilė nuėjo paimti žemėlapio, kurio kampai 
nuo dažno naudojimo jau apsitrynė, ir jį išskleidė. 

— Tu nežinai ir kur Paryžius? - irzliai paklausė 
Solimanas. 

- Viskas gerai, Solai, - pasakė Kamilė. - Ar farai 
mieste jo nematė“ 

- Jis atkako ne iš tos pusės, - tarė Nakvišius. - Aš 
visą naktį stebėjau kelią. 

- Ir kas nutiko? - paklausė Kamilė. 

— Kas nutiko? - riktelėjo Solimanas. - Nutiko tai, 
kad jis prisistatė su savo vilku ir užsiundė jį ant to 
vargšelio! Kas dar galėjo atsitikti? 

— Nežinau, ko tu taip širsti, - neskubėdamas pra- 
tarė Nakvišius. - Jis turėjo nužudyti tą tipą ir jį nu- 
žudė. Vilkolakis savo grobio nepraleis. 

— Mieste buvo dešimt žandarų! 

- Vilkolakis atstoja dvi dešimtis vyrų. Įsikalk tai 
į makaulę. 

— Ar žinoma, kas jis? - pasiteiravo Kamilė. 

— Kažkoks senis, tik tiek ir žinoma. Jis papjovė jį 
už miesto, už dviejų kilometrų nuo čia, kalvose. 

— Kodėl jis nusistatęs prieš senius? - sušnabždėjo 
Kamilė. 

— Jis pažinojo tuos tipus, - sumurmėjo Nakvi- 
šius. - Jis negali pakęsti tų tipų. Visų. 

Kamilė įsipylė kavos, atsiriekė duonos. 

- Tu šiąnakt buvai mieste, Solai, - tarė. - Nieko 
negirdėjai? 

Solimanas tylėdamas papurtė galvą. 

— Adamsbergas prašė, kad lauktume jo aikštė- 
je, - pasakė. - Jeigu kartais tektų skubiai dumti į 
Šatoružą. Farai tikriausiai permetė ten visą savo 
artileriją. 

Kamilė lėtai įvažiavo į Belkurą ir pastatė furgoną 
centrinėje aikštėje, šešėlyje, tarp merijos ir žandar- 
merijos. 

— Laukiame, - tarė Solimanas. 

Visi trys sėdėjo sunkvežimio kabinoje netardami 
nė žodžio. Padėjusi ant vairo rankas, Kamilė stebė- 
jo tylias gatveles. Penktadienį vienuoliktą valandą 
ryto Belkuro aikštė buvo beveik tuščia. Kartkartėmis 
praeidavo kokia moteris su pintine. Nuo akmeninio 
suolo priešais bažnyčią į juos metė žvilgsnį pilkai 
vilkinti vienuolė, paskui vėl įsikniaubė į storą oda 
įrištą tomelį. Bažnyčioje suskambino pusę, paskui 
tris ketvirčius. 

— Vienuolėms vasarą tikriausiai karšta, - tarste- 
lėjo Solimanas. 

Sunkvežimyje vėl stojo tyla. Bažnyčioje išmušė 
vidurdienį. Iš šoninės gatvės išniro policijos auto- 
mobilis ir sustojo prie žandarmerijos. Iš jo išlipo 
Adamsbergas su Emonu ir dviem žandarais. Jis mos- 
telėjo į furgono pusę ir paskui kolegas įėjo į vidų. 
Saulė įkaitino aikštę iki baltumo. Vienuolė išsklidu- 
siame platano šešėlyje nejudėjo. 

— Pasišventimas, pasiaukojimas, išsižadėjimas, - 
pratarė Solimanas. - Ji laukia aplankymo, - pridūrė 
su šypsena. - Apreiškimo. 

— Nutilk, Solimanai, - pasakė Nakvišius. - Tu 
man trukdai. 

— O ką tu darai? 

— Puikiai matai. Aš budžiu. 

Bažnyčioje išmušė ketvirtį; iš žandarmerijos išėjo 
vienas Adamsbergas, jis žingsniavo per ilgą grįstą 
aikštę furgono link. Kai jau buvo pusiaukelėje, Nak- 
višius netikėtai puolė iš sunkvežimio, suklupo ant 
laiptelių ir brinktelėjo ant šaligatvio. 

— Gulk, vyruti! - riktelėjo visa gerkle. 

Adamsbergas suprato, kad tai skirta jam. Jis krito 
ant Žemės, ir tą pat akimirką pokštelėjo šūvis. Kol 
vienuolė taikėsi iš naujo, jis iš visų jėgų metėsi prie 
suolo ir stvėrė ją už sprando, smaugdamas kairiąja 
ranka. Dešinioji kruvina karojo prie šono. Kamilė 
ir Solimanas sustingo, jų širdys pašėlusiai daužėsi. 
Pirmoji atsitokėjo Kamilė, ji iššoko iš sunkvežimio 
ir pribėgo prie Nakvišiaus, kuris, vis dar tysodamas 
ant šaligatvio, kikendamas kartojo: 

- Gerai, vyruti, gerai! 

Prie Adamsbergo bėgo keturi žandarai. 

- Jei nepaleisi, aš juos ištvatinsiu! - riktelėjo 
mergina. 

Žandarai sustingo per penkis metrus nuo suolo. 

— Ojei jie ims šaudyti, aš nudėsiu senį! - pridūrė 
ji taikydama ginklą į vis dar prisispaudusį prie žemės 
Nakvišių, kurio pečius apkabinusi prilaikė Kamilė. - 
O taikausi aš gerai! Paklauskite to šunsnukio, ar aš 
blogai taikausi! | 

Aikštę apgaubė mirtina tyla, visi suakmenėjo, ne- 
siryždami nė krustelėti. Vis tebespausdamas mergi- 
nos kaklą, Adamsbergas palinko jai prie ausies. 

- Paklausyk, Sabrina, - švelniai pratarė. 

- Paleisk mane, niekše! - pridususi sugargė ši. — 
Arba aš pribaigsiu tą senį ir šitos sušiktos skylės 
farus! 

— Aš radau tavo berniuką, Sabrina. 

Adamsbergas pajuto, kaip mergina jo rankose 
įsitempia. 

- Jis Lenkijoje, - kalbėjo toliau prikišęs lūpas 
prie pilko vienuolės gobtuvo. - Vienas mano vyrų 
tenai. 

- Meluoji! - pagiežingai sušnypštė Sabrina. 

- Jis prie Gdansko. Nuleisk ginklą. 

— Meluoji! - riktelėjo mergina kone dusdama, jos 
vis dar įsitempusi ranka drebėjo. 

— Jo nuotrauka mano kišenėje, - toliau kalbėjo 
Adamsbergas. - Padaryta prieš porą dienų, ten, jam 
išeinant iš mokyklos. Negaliu jos išimti, tu man su- 
žeidei ranką. O jei tave paleisiu, tu mane nušausi. 
Ką darome, Sabrina? Nori pamatyti jo nuotrauką? 
Nori jį atgauti? Ar nori visus išpleškinti ir niekada 
jo nebepamatyti? 

— Tai spąstai, - iškošė Sabrina. 

- Tegu prieina kuris nors žandaras. Jis išims nuo- 
trauką ir tau parodys. Tu jį atpažinsi. Pamatysi, kad 
nemeluoju. 

— Tik ne faras. 

— Tada kas nors be ginklo. 

Sabrina trumpai pamąstė vis dar dusdama 
Adamsbergo gniaužtuose. 

- Gerai, - iškvėpė. 

— Solai! - pašaukė Adamsbergas. - Pamažu eik 
prie mūsų išskėtęs rankas. 

Solimanas išlipo iš sunkvežimio ir žengė prie 
suolo. 

— Užeik iš nugaros, prieik prie manęs. Kairėje 
trauką. Parodyk jai. 

Solas įvykdė ką liepiamas, išėmė iš voko juodai 
baltą kokių aštuonerių metų berniuko nuotrauką ir 
atkišo merginai prieš veidą. Sabrina nuleido akis į 
atvaizdą. 

- Dabar palik nuotrauką ant suolo, Solai. Grįžk į 
sunkvežimį. Tai kaip, Sabrina? Atpažinai mažylį? 

Mergina linktelėjo galva. 

— Mes jį atgausime, - pasakė Adamsbergas. 

— Jie niekada jo negrąžins, - kuštelėjo Sabrina. 

— Patikėk, kad taip. Grąžins. Nuleisk ginklą. Man 
labai rūpi tas senis, kuris tyso ant žemės. Labai rūpi 
tiedu sunkvežimyje. Rūpi keturi farai priešais, ku- 
riuos pažįstu ne daugiau negu tu. Rūpi mano kailis. 
Ir rūpi tu. Pajudėsi - jie tave apšaudys. Labai negerai 
sužeisti farą. 

— Jie nuveš mane į belangę. 

- Jie nuveš tave ten, kur aš liepsiu. Tavimi užsiimu 
aš. Nuleisk ginklą. Duokš jį man. 

Sabrina nuleido ranką, drebėdama visu liesu savo 
kūnu, ir ginklas nukrito ant žemės. Adamsbergas lėtai 
paleido jos kaklą, mostelėjo žandarams, kad atsitrauk- 
tų, apėjo suolą ir pakėlė ginklą. Susigūžusi Sabrina 
prapliupo rauda. Jis įsitaisė šalia, rūpestingai nuėmė 
jos pilkąjį galvos apdangalą, paglostė rudus plaukus. 

— Kelkis, - tarė švelniai. - Tavęs pasiimti atva- 
žiuos vienas maniškių. Vardu Danglaras. Jis nuveš 

tave į Paryžių, ir ten tu manęs lauksi. Aš dar turiu 
darbo čia. Bet tu manęs palauksi. Ir mes važiuosime 
berniuko. 

Sabrina svyruodama atsistojo. Adamsbergas ap- 
kabino ją per liemenį ir nulydėjo į žandarmeriją. 
Vienas žandaras apžiūrinėjo Nakvišiaus kulkšnį. 

- Padėkite man įkelti jį į sunkvežimį, - paprašė 
Kamilė. - Nuvešiu jį pas gydytoją. 

- Tame sunkvežimyje dvokia, - pareiškė žandaras 
guldydamas Nakvišių ant pirmos lovos dešinėje. 

— Niekas nedvokia, - atsiliepė Nakvišius. - Tai 
avių prakaitas. 

- Jūs čia ir gyvenate? - paklausė žandaras, šiek 
tiek sutrikdytas gyvulinio furgono įrangos. 

- Laikinai, - atsakė Kamilė. 

Čia į sunkvežimį įsiropštė Adamsbergas. 

— Kaip jis? 

- Kulkšnis, - atsakė žandaras. - Atrodo, niekas 
nelūžę. Bet verta pasirodyti gydytojui. Ir jums, ko- 
misare, - pratarė žiūrėdamas į jo ranką, apvyniotą 
tvarsčiu. 

- Taip, - tarė Adamsbergas. - Žaizda negili. Aš 
ja pasirūpinsiu. 

Žandaras kilstelėjo ranką prie kepurės ir išlipo. 
Adamsbergas atsisėdo ant Nakvišiaus lovos. 

— Na, kaip? - sukikeno Nakvišius. - Išgelbėjau 
tau kailį, vyruti. 

- Jei nebūtum riktelėjęs, kulka būtų pataikiusi 
man tiesiai į pilvą. Aš jos neatpažinau. Galvoje buvo 
tik Masaras. 

— Na, oaš, - rodydamas sau į akis pasakė Nakvi- 
šius, - budžiu. Žinai, ne veltui mane vadina Nakvi- 
šiumi. 

— Ne veltui. 

— Aš niekuo negalėjau padėti Siuzanai, - niūriai 
pasakė jis, - bet tau - taip. Išgelbėjau tau kailį, vy- 
ruti. 

Adamsbergas linktelėjo galva. 

- Būtum palikęs man šautuvą, - toliau kalbėjo 
Nakvišius, - būčiau ją pašovęs, jai dar nespėjus tavęs 
paliesti. 

— Ji - vargšė mergina, Nakvišiau. Pakako rikte- 
lėti. 

— Aha, - nepatikliai pritarė Nakvišius. - Ką tu 
pasakei jai į ausį? 

— Nukreipiau ją nauja vaga. 

— A, tiesa, - nusišypsojo Nakvišius. - Prisime- 
nu. 

— Aš tau skolingas. 

— Aha. Surask man baltojo. Sen Viktoro buteliai 
jau išsibaigė. 

Adamsbergas išlipo iš sunkvežimio, netardamas 
nė žodžio suspaudė glėbyje Kamilę. 

— Tau reikia pasirūpinti ranka, - pasakė Kamilė. 

— Taip. Kai Nakvišius bus aplankęs gydytoją, va- 
ryk į Šatoružą. Stovėk prie įvažiavimo, keturiasde- 
šimt ketvirtame plente. 

XXXII 


Kur jie beįsikurtų, stovyklą įrengdavo vis taip pat, 
pagal griežtas taisykles, nekintančias nė per nago 
juodymą, tad Kamilei pradėjo painiotis visi tie įva- 
žiavimai į miestelius, kur buvo apsistojęs furgonas. 
Ta sistema, darnaus ir kruopštaus Solimano proto 
išdava, visų pirma turėjo atkurti raminamą jaukumą 
tokiose nudrengtose vietose, kaip stovėjimo aikštelė 
ar šalikelė. Sunkvežimio gale Solimanas pastatydavo 
medinę dėžę ir aprūdijusias taburetes - valgomąjį, 
palei kairįjį šoną būdavo skalbiama, o skaitymo ir 
apmąstymų kampelis glaudėsi prie dešiniojo sunkve- 
žimio šono. Taigi muziką Kamilė kurdavo kabinoje, 
tačiau nusileisdavo į apmąstymų kampelį pavartyti 
katalogo. 

Tose pakrikose, pavojingose guitynėse, siejančio- 
se juos su Masaru, Kamilei nustatytoji tvarka buvo 
tiesiog išganinga parama. Galbūt ne kažin kas ka- 
bintis už keturių sudedamų taburečių, bet laikinai 
jiems tai buvo tapę esmine gaire. Ypač dabar, kai 
visas jos gyvenimas iš pagrindų susijaukė. Šiandien 
ji neišdrįso paskambinti Lorensui. Bijojo, kad jos bal- 
se nenuskambėtų koks nors tos sumaišties atbalsis. 

Kanadietis, žmogus nuoseklus, tikrai būtų atkreipęs 
į jį dėmesį. 

Visą pavakarę Solimanas tampė Nakvišių ant ran- 
kų - išlipti, įlipti, nusičiurkšti, pavalgyti - elgdama- 
sis su juo kaip su senu senučiuku. 

— Nesvarbu, - aiškino jis jam, - tu kaip reikiant 
nusivožei nuo tų suknistų laiptelių. 

— Jei ne aš, mažojo fariuko jau nebebūtų, - iš 
aukšto atsakinėjo Nakvišius. 

— Nesvarbu, - kartojo Solimanas. - Tu kaip rei- 
kiant nusivožei. 

Kamilė atsisėdo prie medinės dėžės ant raudonai 
ir žaliai dryžuotos taburetės, kuri buvo paskirta jai. 
Solimanas atitempęs pasodino Nakvišių ant gelto- 
nosios ir užkėlė jo koją ant didelio apversto dubens. 
Solimano taburetė buvo mėlyna. Ketvirtoji, mėlynai 
žalia, atiteko Adamsbergui. Solimanas nenorėjo, kad 
jie keistų taburetės spalvą. 

Adamsbergas grįžo ir užėmė savo vietą apie de- 
vintą valandą vakaro. Vienas žandaras atvairavo jo 
automobilį, kitas atlydėjo jį iki sunkvežimio, nesi- 
ryždamas paklausti, kodėl jis atiduoda pirmenybę tai 
čigonų draugijai, o ne patogiam gretimo Mondidjė 
miestelio viešbučiui. 

Adamsbergas sunkiai nusileido ant jam skirtos 
taburetės - dešinė ranka įžulniai parišta, veidas kiek 
sukritęs. Kaire ranka pasmeigė dešrelę ir tris bulves 
ir nerangiai įsivertė į lėkštę. 

- Negalia, - tarė Solimanas. - Nepatogumas, luo- 
šumas, padarantis žmogų nepilnavertį. 

— Mano mašinos bagažinėje yra dvi dėžės vyno, - 
pasakė Adamsbergas. - Atnešk. 

Solimanas atkimšo vieną butelį ir pripylė stik- 
lines. Jeigu vynas ne Sen Viktoro, pilstyti gali bet 
kas. Nakvišius įtariai paragavo, paskui pritariamai 
linktelėjo. 

— Pasakok, vyruti, - paliepė nukreipęs žvilgsnį į 
Adamsbergą. 

- Tas pats atvejis, - atsiliepė Adamsbergas. - Vy- 
rukas papjautas vienu mostu, prieš tai pritrenktas. 
Du gana ryškūs priekinių žvėries letenų atspaudai. 
Kaip ir Serno bei Degi, tai Žmogus nebejaunas, buvęs 
prekeivis. Prekiaudamas kosmetika, ne kartą apsu- 
kęs Žemės rutulį. 

Jis išsitraukė bloknotą ir pažvelgė į jį. 

- Polis Eluenas, - pasakė. - Jam buvo šešiasde- 
šimt treji metai. 

Jis įsikišo bloknotą. 

- Šį kartą, - kalbėjo toliau, - prie žaizdos rasti 
trys plaukeliai. Jie pasiųsti į ŽKTI, į Roni. Paprašiau 
jų paskubėti. 

- Kas tas ŽKTI? - paklausė Nakvišius. 

— Nacionalinės žandarmerijos kriminalinių ty- 
rimų institutas, - atsakė Adamsbergas. - Tas, ku- 
riame su vienu jo kojinės siūleliu galima sužlugdyti 
žmogų. 

— Gerai, - pasakė Nakvišius. - Mėgstu suprasti. 

Jis dirstelėjo į savo basas pėdas, įbruktas į didelius 
batus. 

— Visada sakiau, kad kojinės - vienos bėdos, - pri- 
dūrė pats sau. - Dabar žinau kodėl. Toliau, vyruti. 

- Apžiūrėti tų trijų plaukelių atvyko veterinaras. 
Pasak jo, jie ne šuns. Taigi vilko. 

Adamsbergas pasitrynė ranką kairiu delnu, lais- 
tydamas pro šalį, įsipylė stiklinę baltojo. 

- Šį kartą, - pasakė, - jis papjautas pievos pakraš- 
tyje, jokio kryžiaus ten nėra. Vadinasi, kai prireikia, 
kad pasisektų, Masaras ne toks jau smulkmeniškas, 
kaip mums atrodo. Ir nužudytas jis toli nuo namų, 
matyt, atokiau nuo farų, kurie šlaistėsi po miestą. 
Peršasi prielaida, kad žudikui pavyko išvilioti jį iš 
namų. Laiškeliu ar telefono skambučiu. 

— Kelintą valandą? 

— Apie antrą nakties. 

— Pasimatymas antrą nakties? - paklausė Soli- 
manas. 

— Kodėl ne? 

— Tas žmogus turėjo kažką įtarti. 

— Nelygu priežastis, kurią anas jam pateikė. Slapta 
žinia, šeimos paslaptis, šantažas - yra tiek daug būdų 
išvilioti žmogų naktį. Nemanau, kad Serno ir Degi 
taip pat buvo išėję iš namų savo malonumui. Juos 
iškvietė, kaip ir Elueną. 

- Jų žmonos sakė, kad niekas neskambino. 

- Tą dieną - ne. Matyt, pasimatymai paskirti 
anksčiau. 

Solimanas susiraukė. 

- Žinau, Solai, - tarė Adamsbergas. - Tu tiki at- 
sitiktinumu. 

— Taip, - patvirtino Solimanas. 

— Kodėl, tavo nuomone, tas senutis, prekiavęs kos- 
metika, būtų ėjęs pakvėpuoti tyru oru antrą valandą 

nakties? Ar pažįsti daug žmonių, kurie eina pasi- 
vaikščioti naktį? Žmogus nemėgsta nakties. Žinai, 
kiek tokių naktibaldų per visą savo gyvenimą paži- 
nojau aš* Du. 

— Ką? 

- Save ir dar vieną tipą iš mano kaimo Pirėnuose. 
Vardu Reimonas. 

— O toliau? - paklausė Nakvišius, atgalia ranka 
nubraukdamas Reimoną. 

— Toliau - jokio ryšio su Degi ir Serno, taip pat 
jokios priežasties susitikti su Masaru. Bet šito Elue- 
no atveju reikalas kitoks, - mąsliai pridūrė Adams- 
bergas. 

Nakvišius suko ant kelių tris suktines. Lyžtelėjo 
popierių, suklijavo, ištiesė Solimanui ir Kamilei. 

— Bent vienam žmogui galėjo rūpėti jį nudaigo-- 
ti, - toliau dėstė Adamsbergas. - Tai ne toks dažnas 
reiškinys Žmogaus gyvenime. 

— Tai susiję su Masaru? - paklausė Solimanas. 

— Tai sena istorija, - neatsakydamas kalbėjo 
Adamsbergas. - Paprasta ir kokti istorija, kuri mane 
domina. Ji įvyko prieš dvidešimt penkerius metus 
Jungtinėse Valstijose. 

— Masaras niekada ten kojos nebuvo įkėlęs, - pa- 
sakė Nakvišius. 

- Ir vis dėlto mane tai domina, - pratarė Adams- 
bergas. 

Kaire ranka pasirausė kišenėje, išėmė dvi tabletes 
ir nurijo užgerdamas vynu. 

— Dėl rankos, - paaiškino. 

— Tempia, vyruti? - paklausė Nakvišius. 

— Diegia. 

— Ar žinai istoriją apie žmogų, kuris paskolino savo 
ranką liūtui? - paklausė Solimanas. - Liūtui ji pasi- 
rodė paranki ir originali, jis nenorėjo jos grąžinti, ir 
žmogus nežinojo, ko griebtis, kad atgautų savo gerą. 

— Gana, Solai, - nutraukė Nakvišius. - Papasa- 
kok tą seną amerikietišką istoriją, vyruti, - paprašė 
Adamsbergo. 

— Tačiau, - toliau pasakojo Solimanas, - kai žmo- 
gus vienintele savo ranka sėmė iš tvenkinio van- 
denį, į jo ąsotį pakliuvo žuvis be pelekų. „Paleisk 
mane", - meldė jo žuvis... 

— Po velnių, Solai! - sududeno Nakvišius. - Pa- 
pasakok tą amerikietišką dalykėlį, - pakartojo vėl 
atsigręždamas į Adamsbergą. 

— Gyveno kartą du broliai, Polis ir Simonas 
Eluenai, - pradėjo Adamsbergas. - Abu prekiavo 
kosmetika, ir Simonas įsteigė verslo filialą Ostine, 
Teksase. 

— Beprasmiška istorija, - pasakė Solimanas. 

— Ten, - tęsė Adamsbergas, - Simonas sugrio- 
vė sau gyvenimą, susidėdamas su viena moterimi, 
prancūzė, ištekėjusia už amerikiečio, vardu Ariana 
Žerman, pagal vyrą Padvel. Jūs manęs klausotės? Nes 
dažnai pasakodamas aš užmigdau žmones. 

— Todėl, kad per lėtai kalbi, - pasakė Nakvišius. 

— Taip, - sutiko Adamsbergas. - Jos vyras, tai 
yra amerikietis Džonas Nilas Padvelas, sugriovė sau 
gyvenimą užsiliepsnodamas pavydu - jis kankino, 
paskui pribaigė žmonos meilužį. 

— Simoną Elueną, - reziumavo Nakvišius. 

— Taip. Padvelą teisė. Brolis Polis - mūsiškis — 
liudijo teisme ir taip pasiuntė Padvelą už grotų. Kal- 
tinimui jis pateikė brolio laiškus, kuriuose Simonas 
rašė, koks šiurkštus ir žiaurus Padvelas savo žmonai. 
Džonas Nilas Padvelas susigriebė dvidešimt metų 
cypės, iš jų atsėdėjo aštuoniolika. Jei ne Polio liu- 
dijimas, būtų galėjęs atsipirkti kur kas trumpesniu 
terminu, remdamasis laikinu proto aptemimu. 

- Jokio ryšio su Masaru, - pasakė Solimanas. 

— Ne daugiau negu tavo liūto istorija. Iš cypės Pa- 
dvelas turbūt išėjo maždaug prieš septynerius metus. 
Jei tas tipas ir turi ką nudaigoti, tai Polį Elueną. Po 
teismo Ariana viską metė, su Simono broliu Poliu 
grįžo į Prancūziją ir vienus ar dvejus metus buvo jo 
meilužė. Taigi dviguba užgaulė. Jis liudijo prieš Pa- 
dvelą, paskui atėmė jo žmoną. Šitą istoriją aš išgirdau 
iš Polio Elueno sesers. 

- Bet kas iš to? - paklausė Kamilė. - Elueną nužu- 
dė Masaras. Mes turime nagus. Dėl nagų jie pasisako 
be išlygų. 

- Žinau, - tarė Adamsbergas. - Ir dėl tos nagų 
istorijos man labai neramu. 

— O kodėl? - paklausė Solimanas. 

— Nežinau. 

Solimanas patraukė pečiais. 

— Nenutolk nuo Masaro, - pasakė. - Kas mums 
darbo tas Teksaso katorgininkas. 

— Aš nenutolstu. Galbūt artėju. Galbūt Masaras - 
visai ne Masaras. 

— Nepainiok visko, vyruti, - pasakė Nakvišius. 
Kiekvienai dienai savas rūpestis. 

— Masaras grįžo į Sen Viktorą tik prieš kelerius 
metus, - patylėjęs vėl prabilo Adamsbergas. 

— Maždaug prieš šešerius, - patikslino Nakvišius. 

- Ir dvidešimt metų niekas jo nematė. 

- Jis klajojo po turgus. Pynė kėdes. 

— Kas įrodys? Vieną dieną tas tipas sugrįžta ir sako: 
„Aš - Masaras.“ Ir visi atsako: „Tvarka, tu - Masaras, 
jau senokai tavęs neregėjome.“ Ir visi įsivaizduoja, 
kad tai Masaras kaip laukinis gyvena Vanso kalne. 
Nei tėvų, nei draugų, nei pažįstamų, kurie būtų jį 
matę nuo jaunų dienų. Kas įrodys, kad Masaras iš 
tikrųjų Masaras? 

— Dieve mano, - tarė Nakvišius, - tai Masaras, 
velniai tave rautų. Ką čia bandai išrasti? 

- Otu pats atpažinai Masarą? - paklausė Adams- 
bergas žiūrėdamas į Nakvišių. - Ir galėtum prisiekti, 
kad tai tas pats jaunas vaikinas, kurį matei iškeliau- 
jantį prieš dvidešimt metų? 

— Po paraliais, iš tiesų manau, kad tai jis. Aš prisi- 
menu jaunąjį Ogiustą. Buvo nedailus, nerangus, juo- 
dais kaip derva plaukais. Bet drąsus ir darbininkas. 

- Tokių žmonių tūkstančiai. Ar galėtum prisiekti, 
kad tai jis? 

Nakvišius pasigremžė šlaunį, pamąstė. 

— Savo motina - ne, - po kiek laiko tarstelėjo 
apgailestaudamas. - O jei negaliu prisiekti aš, tai ir 
niekas Sen Viktore negali. 

- Tą aš ir sakau, - tarė Adamsbergas. - Niekas 
neįrodys, kad Masaras yra Masaras. 

— O tikrasis Masaras? - suraukusi antakius pa- 
klausė Kamilė. 

— Sunaikintas, pašalintas. Pakeistas. 

— Kodėl pašalintas? 

- Dėl panašumo. 

— Įsivaizduoji, kad Padvelas užėmė Masaro vie- 
tą? - paklausė Solimanas. 

- Ne, - atsiduso Adamsbergas. - Dabar Padvelui 
šešiasdešimt vieni. Masaras kur kas jaunesnis. Kiek 
jam duotum, Nakvišiau? 

— Jam keturiasdešimt ketveri. Jis gimė tą pačią 
naktį, kaip ir mažasis Liusjenas. 

- Aš neklausiu tavęs tikrojo Masaro amžiaus. Klau- 
siu, kiek metų duotum žmogui, vardu Masaras? 

- A-a, - tarstelėjo Nakvišius raukdamas kaktą. - 
Ne daugiau keturiasdešimt septynerių, ne mažiau 
trisdešimt septynerių, aštuonerių. Tikrai ne šešias- 
dešimt vienus. 

— Taip ir sutariame, - tarė Adamsbergas. - Ma- 
saras nėra Džonas Padvelas. 

- Tai kodėl jau visą valandą suki mums dėl jo 
galvą? 

— Taip aš mąstau. 

— Koks čia mąstymas. Tai apmąstymai, priešta- 
raujantys sveikam protui. 

— Tikrai taip. Aš taip mąstau. 

Nakvišius bakstelėjo Solimanui lazda. 

- Pagarbos, - pratarė. - Ką ketini daryti, vyruti? 

— Policija nusprendė atspausdinti Masaro nuo- 
trauką ir taip ieškoti liudytojų. Tardytojas pripažįsta, 
kad turime tam pagrindą. Rytoj jo fizionomija pasi- 
rodys visuose laikraščiuose. 


308 


- Puiku, - nusišypsojo Nakvišius. 

— Aš susisiekiau su Interpolu, - pridūrė Adams- 
bergas. - Paprašiau išsamios Padvelo dosjė. Laukiu 
jo rytoj. 

- Bet kodėl jis tau rūpi? - pratarė Solimanas. - 
Net jei tavo teksasietis ir nudobė Elueną, jis nebus 
lietęs Serno nei Degi, argi ne? Dar mažiau mano 
motiną, ar ne taip“ 

- Žinau, - tyliai atsiliepė Adamsbergas. - Kažkas 
čia ne taip. 

— Tai kodėl spyriojiesi? 

- Nežinau. 

Solimanas nukraustė stalą, nunešė į sunkveži- 
mį dėžę, taburetes, mėlynąjį dubenį. Paskui suė- 
mė Nakvišių per pažastis ir pakinklius ir įbogino į 
sunkvežimį. Adamsbergas ranka perbraukė Kamilei 
plaukus. 

- Eikš, - pratarė kiek patylėjęs. 

- Galiu užgauti tau ranką, - atsakė Kamilė. - Ge- 
riau miegoti atskirai. 

— Ne geriau. 

— Bet taip pat gerai. 

— Taip pat gerai. Bet ne geriau. 

- Ojei užgausiu? 

- Ne, - papurtė galvą Adamsbergas. - Tu manęs 
niekada neužgavai. 

Kamilė padvejojo blaškydamasi tarp ramybės ir 
chaoso. 

- Aš tavęs nebemyliu, - pasakė. 

- Tai laikina, - atsiliepė Adamsbergas. 

XXXIII 


Kitą rytą Adamsbergo pasiimti atvažiavo tas pats 
žandaras ir devintai valandai nugabeno jį į Belkuro 
žandarmeriją, kur jis praleido dvi valandas su Sabri- 
na Monž kameroje, kurioje ši nakvojo. Danglaras ir 
leitenantas Giulvenas atvažiavo 11 val. 07 min. trau- 
kiniu, ir Adamsbergas patikėjo jiems jaunąją moterį 
su krūva nereikalingų patarimų. Jis aklai pasikliovė 
Danglaro diskretiškumu - jo žmogiškųjų santykių 
srities išmanymą vertino gerokai aukščiau negu sa- 
vąjį. 

Vidurdienį paprašė nuvežti jį į Šatoružą, kad su- 
lauktų ten Džono Nilo Padvelo dosjė iš Interpolo. Ša- 
toružo viršila Fromantenas labai skyrėsi nuo Emono: 
raudonveidis, kresnas, nelabai greitas talkininkauti 
civilinei kriminalinei policijai. Jis tvirtino - ir visai 
pagrįstai - kad komisaras Adamsbergas yra už savo 
galių zonos ribų ir neturi jokių įgaliojimų, tad ir 
teisės jam įsakinėti, ko, beje, Adamsbergas ir nedarė. 
Tik kaip Belkure, kaip ir Burge paprašė informacijos 
ir davė keletą patarimų. 

Kadangi viršila Fromantenas buvo bailys, jis ne- 
drįso imti ir atsikirsti komisarui, pagarsėjusiam dvi- 
lype reputacija. Be to, pasirodė jautrus gundančiam 

meilikavimui, kurio prireikus Adamsbergas mokėjo 
griebtis, tad galop dručkis Fromantenas bemaž pa- 
kluso komisaro įsakymams. 

Jis taip pat laukė fakso iš Interpolo nesuprasda- 
mas, ko Adamsbergas gali tikėtis iš tos persenusios 
bylos, neturinčios nieko bendra su Merkantūro 
žvėries antpuoliais. Iš to, ką žinojo, tai yra pasak 
to, ką papasakojo Elueno sesuo, Simonui Eluenui 
gerklės niekas neperkando. Jis buvo tiesiog nukep- 
tas amerikietiškai - suvarius kulką į širdį. O prieš 
tai Padvelas kurį laiką kerštaudamas spirgino jam 
lytinius organus. Fromantenas susiraukė iš baimės 
ir pasišlykštėjimo. Jo nuomone, viena pusė ameri- 
kiečių - laukiniai, o kita, priešingai, virtusi plastma- 
siniais Žaisliukais. 


ŽKTI analizių rezultatai ant viršilos Emono stalo 
atkeliavo penkiolika trisdešimt, ir jis per penkias 
minutes perdavė juos Fromantenui. Plaukai, rasti 
ant Polio Elueno kūno, priklauso Canis lupus rūšiai, 
vilkui paprastajam. Adamsbergas čia pat pasiuntė 
informaciją Ermeliui, taip pat Monvajanui ir viršilai 
Brevanui į Piuižironą. Buvo ne prieš pajudinti tą 
tipą, kuris vis dar nebuvo atsiuntęs Ogiusto Masaro 
dosjė. 

Šį rytą spaudoje pasirodė Masaro nuotrauka, ir 
laikraščių, televizijos, radijo spaudimas didėjo. Polio 
Elueno nužudymas ir po to įvykusios Šatoružo avių 
skerdynės galutinai nuvarė nuo kojų žurnalistus ir 
policiją. Visuose dienraščiuose buvo atspausdintas 
kruvinas vilkolakio kelias. Raudonai - kruvina trasa, 

kurią jau sukorė psichopatas žudikas, mėlynai - jo 
numatytas kelias Paryžiaus link, maršrutas, kurį jis 
pats buvo nubraižęs ir kurio, išskyrus Vokulerą ir 
Puasi le Rua, iki šiol skrupulingai laikėsi. Miestų 
ir miestelių, esančių netoli žmogaus ir vilko trasos, 
gyventojams nuolat buvo primygtinai patariama būti 
atsargiems ir naktį niekur nevaikščioti. Į visus Pran- 
cūzijos komisariatus ir žandarmerijas plūstelėjo pra- 
nešimų, įskundimų, parodymų banga. Kol kas į visa 
tai, kas nebuvo tiesiogiai susiję su raudonąja Masaro 
trasa, buvo numota ranka. Įvykis buvo milžiniško 
masto, reikėjo organizuoti ir suderinti įvairius veiks- 
mus vietoje. Įsikišo Kriminalinės policijos valdyba, 
Žanui Batistui Adamsbergui buvo pavesta prisiimti 
ir koordinuoti vilkolakio bylą. Ši naujiena jį pasiekė 
Šatoruže apie septintą valandą vakaro. Nuo tos aki- 
mirkos viršila Fromantenas, įtaikaudamas komisaro 
norams, nedrįso nė pyptelėti. Tačiau Adamsbergui 
ne kažin ko tereikėjo. Jis laukė dosjė iš Interpolo. 
Išimties tvarka šį šeštadienį jis nė sykio neišėjo pasi- 
bastyti po laukus, stačiomis keverzojo savo piešimo 
bloknote ir tykojo fakso traškėjimo. Jis piešė viršilos 
Fromanteno galvą. 


Dokumentai iš Ostino Teksase Police Department 
skyriaus, pasirašyti leitenanto Lensono, atkeliavo 
prieš šešias vakaro. Adamsbergas skubiai, bet ne per 
daug skubiai, stvėrė lapus ir perskaitė juos stovėda- 
mas, atsirėmęs į Fromanteno kabineto langą. 

Santuokinė ir kriminalinė Džono N. Padvelo is- 
torija, regis, visais punktais atitiko Polio ir Simono 

Eluenų sesers pasakojimą. Tas žmogus buvo gimęs 
Ostine, Teksase, kur vertėsi metalinių konstrukcijų 
specialisto amatu. Būdamas dvidešimt šešerių vedė 
Arianą Žerman, su kuria turėjo sūnų, Stiuartą D. 
Padvelą. Po vienuolikos bendro gyvenimo metų jis 
kankino, paskui kulka į širdį nužudė savo žmonos 
meilužį Simoną Elueną. Nuteistas dvidešimčiai metų 
kalėti Džonas Nilas Padvelas atsėdėjo aštuoniolika, 
ir štai dabar jau septyneri metai ir trys mėnesiai, kai 
išėjęs į laisvę. Nuo to laiko Dž. N. Padvelas nekėlė 
kojos iš Šiaurės Amerikos teritorijos ir su teisėtvarka 
reikalų neturėjo. 

Adamsbergas ilgai apžiūrinėjo tris žudiko portre- 
tus, atsiųstus kolegos amerikiečio: iš priekio, kairysis 
profilis, dešinysis profilis. Šviesiaplaukis kampuoto 
veido ir ryžtingos išraiškos vyriškis šviesiomis, tarsi 
tuščiomis akimis, plonomis, klastingomis lūpomis — 
piktavališkumo ir buko užsispyrimo mišinys. 

Prieš metus ir septynis mėnesius, gruodžio try- 
liktąją, jis mirė sava mirtimi Ostine, Teksase. 

Adamsbergas palingavo galvą, suvyniojo lapus į 
tūtelę ir įsibruko į švarko kišenę. 

— Įdomu? - pasiteiravo Fromantenas, kuris laukė, 
kol komisaras pakels akis nuo popierių. 

— Viskas čia ir baigiasi, - nusivylęs susiraukė 
Adamsbergas. - Tas tipas praeitais metais mirė. 

— Gaila, - pratarė Fromantenas, kurio ši versija 
nė akimirkai nebuvo įtikinusi. 

Adamsbergas paspaudė jam ranką ir patraukė iš 
žandarmerijos dar lėtesniu nei paprastai žingsniu. Lai- 
kinas jo pasiuntinys nusekė jam įkandin ir palydėjo 

iki tarnybinio automobilio. Prieš įlipdamas į mašiną 
Adamsbergas vėl išsitraukė ritinėlį, dar kartą apžiū- 
rėjo Dž. N. Padvelo nuotrauką. Paskui susimąstęs 
įsikišo ją į kišenę ir įsitaisė ant priekinės dešinio- 
sios sėdynės. Žandaras jį išlaipino per penkiasdešimt 
metrų nuo sunkvežimio. 


Pirmiausia jis išvydo juodą motociklą, atremtą 
paplentėje. Paskui - Lorensą, įsitaisiusį prie deši- 
niojo furgono šono ir rūšiuojantį pluoštą nuotraukų, 
kurias buvo pasiskleidęs sau prie kojų. Adamsbergas 
nepajuto apmaudo, tik lengvą apgailestavimą, kad 
šįvakar neglaus prie savęs Kamilės, ir probėgšmais 
vos juntamą baimės dilgtelėjimą. Kanadietis buvo 
žmogus kur kas rimtesnis ir tvirtesnis negu jis. Iš 
tiesų, jei jis būtų klausęs tik proto balso, būtų netgi 
drąsiai rekomendavęs jį Kamilei. Tačiau jo geismas 
ir asmeninis interesas kliudė jam užleisti Kamilę tam 
aukštam vaikinui, sutvertam nuotykiams. 

Kiek įsitempusi Kamilė, sėdėdama greta kanadie- 
čio, visą dėmesį buvo sutelkusi į Merkantūro vilkų 
atvaizdus, pažertus sausoje žolėje. Lorensas nenuo- 
sekliai paaiškino Adamsbergui, parodė jam Marką, 
Elektrą, Sibelijų, Prozerpiną ir nusibaigusio Augusto 
snukį. Kanadietis buvo ramus ir nusiteikęs veikiau 
palankiai, tačiau tolydžio įsmeigdavo į Adamsbergą 
tą tiriamą žvilgsnį, kuris reiškė: „Ko tau reikia?“ 

Kol Nakvišius sėdėdamas žarstė žarijas, pasidėjęs 
koją ant didžiojo dubens, Solimanas ant medinės 
dėžės padengė stalą. Lorensas klausiamai kryptelėjo 
smakrą rodydamas į Nakvišiaus kulkšnį. 

- Išvirto iš sunkvežimio, - paaiškino Solimanas. 

— Ar yra naujienų iš Teksaso, vyruti? - kad baigtų 
tą temą, pasiteiravo Adamsbergo Nakvišius. 

— Taip. Ostinas man atsiuntė jo curriculum vitae. 

— Kas tas curriculum vitae? 

— Tai iš eilės surašytas gyvenimas, - paaiškino 
Solimanas. 

— Gerai. Mėgstu suprasti. 

— Ką gi, tas vyrukas jau savo atvaikščiojo, - tarė 
Adamsbergas. - Padvelas mirė prieš pusantrų 
metų. 

— Tu klydai, - konstatavo Solimanas. 

— Taip. Tu jau man sakei. 


Adamsbergas nutarė su savo sužeista ranka nena- 
kvoti susirietęs automobilyje. Paskambino į žandar- 
meriją ir, viską pasvėręs, paprašė nuvežti jį į tą Mon- 
didjė viešbutį. Sekmadienį praleido perkaitusiame 
kambarėlyje, klausėsi žinių, skambino ir klausė, kas 
naujo apie Sabriną, ir skaitė per savaitę susikaupusias 
dosjė. Kartkartėmis ištiesindavo Dž. N. Padvelo nuo- 
trauką ir stebėdavo ją su sumišusiu smalsumu ir liū- 
desiu, kraipydamas to žmogaus atvaizdą tai šešėlyje, 
tai šviesoje. Žiūrinėjo iš vienos, iš kitos pusės, įdėmiai 
žvelgdamas į tuščias akis. Trissyk buvo išsprukęs į 
gyvybiškai svarbų kampelį, kurį buvo susiradęs vie- 
name apleistame darže. Nupiešė Nakvišių, pasidėjusį 
koją ant dubens, tiesiu stuomeniu, užsismaukusį ant 
akių skrybėlę su juodu kaspinu. Nupiešė Solimaną, 
iki pusės nuogą, kiek išsirietusį, pakeltomis akimis, 
viena tų ganėtinai išdidžių pozų, kurias jis mėgo ir 

kurias visas buvo perėmęs iš Nakvišiaus. Nupiešė 
Kamilę - rankos įsikirtusios į sunkvežimio vairą, 
profilis sutelktas į kelią. Nupiešė Lorensą, atsirėmu- 
sį į motociklą, rimtai žvelgiantį į jį su tuo nebyliu 
klausimu, slypinčiu mėlynose jo akyse. 

Apie pusę aštuonių vakaro į duris kažkas pasi- 
beldė, ir į vidų įžengė prakaitu pasruvęs Solimanas. 
Adamsbergas pakėlė akis ir papurtė galvą rodyda- 
mas, kad nenutiko nieko naujo. Masaras šiuo metu 
aprimęs. 

— Lioransas vis dar ten? - paklausė. 

— Taip, - atsakė Solimanas. - Tai nekliudo tau 
atvažiuoti, tiesa? Nakvišius keps jautieną ant vištų 
narvelio. Jis tavęs laukia. Atvažiavau tavęs paimti. 

— Kas naujo apie Džordžą Geršviną? 

— Tau nusišvilpt į Džordžą Geršviną. 

— Na, ne visiškai. 

— Tu laikaisi nuošalyje dėl traperio? 

Adamsbergas nusišypsojo. 

— Lovos keturios, - tarė. - Mūsų penki. 

— Vienu per daug. 

— Tikrai taip. 

Suraukęs antakius Solimanas prisėdo ant lovos. 

— Tu pasišalini, - pratarė, - bet tu apsimetinėji. 
Vos tik traperis atsuks nugarą, įsmuksi į jo vietą. 
Žinau tavo užmačias. Puikiai žinau. 

Adamsbergas nutylėjo. 

- Ir svarstau, ar tai garbinga, - prisiversdamas 
toliau kalbėjo Solimanas pakėlęs akis į lubas. - Svars- 
tau, ar tai teisinga. 

— Kieno atžvilgiu, Solai? 

Solimanas padvejojo. 

— Taisyklių, - atsakė. 

— Maniau, tau nusišvilpt į taisykles. 

— Teisybė, - nustebęs pripažino Solimanas. 

— Taigi? 

— Vis tiek. Tai šūvis traperiui į nugarą. 

— Ne į nugarą, o į priekį. Ir jis ne koks naivuolis. 

Solimanas nepatenkintas papurtė galvą. 

- Tu nukreipi tėkmę, - tarė, - pasuki upės vagą, 
susigvelbi visą vandenį sau ir įsmunki į traperio guo- 
lį. Tai vagystė. 

- Kaip tik priešingai, Solimanai. Visi Kamilės 
meilužiai - juk kalbame apie Kamilę, ar ne? - visi 
Kamilės meilužiai semia iš mano upės, o visos mano 
meilužės - iš jos. Aukštupyje tėra tik ji ir aš. Žemu- 
pyje žmonių kartais daugoka. Dėl to vanduo apačioje 
labiau drumstas negu viršuje. 

— Štai kaip, - sutrikęs tarstelėjo Solimanas. 

— Paprastai tariant, - pasakė Adamsbergas. 

- Vadinasi, dabar tu kyli savo upe į aukštupį? — 
neryžtingai paklausė Solimanas. 

Adamsbergas linktelėjo galva. 

— Vadinasi, jei aš būčiau įveikęs tuos sumautus 
penkiasdešimt metrų, jeigu būčiau įstengęs ją pa- 
liesti, taip pat būčiau atsidūręs visos jūsų kvailos 
hidrologinės sistemos tėkmėje? 

— Maždaug, - atsakė Adamsbergas. 

- Ar Kamilė tai žino, ar tik tau taip atrodo? 

- Žino. 

- O traperis? Žino? 

— Jis svarsto. 


317 


— Bet šįvakar tavęs laukia Nakvišius. Prasikama- 
vo visą dieną su ta koja ant dubens. Jis tavęs laukia. 
Tiesą sakant, liepė man tave pristatyti. 

— Tada kas kita, - pasakė Adamsbergas. - Kaip 
tu atvažiavai* 

— Mopedu. Tau tik reikės laikytis manęs kairiąja 
ranka. 

Adamsbergas suvyniojo dokumentus, įsibruko į 
švarko kišenę. 

— Vežiesi visa tai su savimi? - paklausė Solima- 
nas. 

- Kartais mintys man prasisunkia pro odą. Ver- 
čiau turėti juos po ranka. 

- Tu tikrai kažko tikiesi? 

Adamsbergas susiraukė, užsimetė nuo popierių 
apsunkusį švarką. 

— Turi kažkokią mintį? - paklausė Solimanas. 

— Pasąmonėje. 

— Ką tai reiškia? 

— Tai reiškia, kad aš jos nesuprantu. Ji plevena 
mano regėjimo lauko pakraštyje. 

— Ne kas. 

— Ne. 


Šiek tiek įtemptoje tyloje Solimanas pasakojo 
trečią savo afrikietišką istoriją, stengdamasis žo- 
džiuose paskandinti gana atšiaurius žvilgsnius, svai- 
domus visomis kryptimis - Kamilės į Adamsbergą, 
Adamsbergo į Lorensą, Lorenso į Kamilę. Kartais, 
tarytum dvejodamas, Adamsbergas pakeldavo akis 
į traperį. Jis pasiduoda, galvojo Solimanas, jis pa- 

siduoda. Tuojau paliks savo pramanytą upę. Suti- 
kęs kiek priekabų kanadiečio žvilgsnį, komisaras 
vėl panarino galvą į lėkštę ir taip sėdėjo kaip koks 
stuobrys, įsikniaubęs į ištapyto fajanso motyvus. 
Solimanas toliau porino savo istoriją, labai painų 
reikalą tarp kerštingo voro ir įbauginto paukščio, 
tiesą sakant, pats nežinodamas, kaip iš tos istorijos 
išsinarplioti. 

— Kai pelkynų dievas pamatė lizdą ant žemės, — 
pasakojo Solimanas, - jį pagavo toks įtūžis, kad jis 
patraukė ieškoti voro Mombo sūnaus. „Tai tu, Mom- 
bo sūnau, savo bjauriais žabtais nugraužei medžių 
šakas, - tarė. - Nuo šiol tu nebegrauši medžių savo 
nasrais, o pasturgaliu verpsi siūlą. Ir tuo siūlu diena 
iš dienos raišiosi atgal šakas ir netrukdysi paukš- 
čiams sukti lizdų.“ - „Nė velnio“, - atrėžė Mombo 
sūnus. 

— God, - pertarė jį Lorensas. - Nesuprantu. 

- Jos ir nereikia suprasti, - pasakė Kamilė. 


Pusę pirmos nakties Adamsbergas liko vienas su 
Solimanu. Atsisakė jo pasiūlymo parvežti jį atgal į 
viešbutį, nes kelionė mopedu buvo ganėtinai skaus- 
minga jo rankai. 

— Nesirūpink, - pasakė. - Grįšiu pėsčiomis. 

— Aštuoni kilometrai kelio. 

— Man reikia pasivaikščioti. Kirsiu kelią laukais. 

Adamsbergo žvilgsnis buvo toks nutolęs, kad So- 
limanas nesispyrė. Kartais komisaras pasitraukdavo į 
kitą pasaulį, ir tomis akimirkomis niekam nekildavo 
noras jį ten lydėti. 


319 


Adamsbergas išsuko iš kelio ir patraukė siauru 
takeliu tarp jaunų kukurūzų ir linų laukų. Naktis 
buvo ne iš šviesiųjų, vėjuota, temstant vakarų pu- 
sėje susitvenkė debesys. Jis lėtai žingsniavo į prie- 
kį - dešinė ranka parišta, akys įbestos į akmenėlius, 
vingiuojančius ant žemės kaip balta išsirangiusi li- 
nija. Jis išniro į lygumą ir nustatė kryptį pagal juodą 
Mondidjė varpinę, matomą tolumoje. Vargiai tesu- 
vokė, kas šį vakarą jį taip sukrėtė. Matyt, ta istorija 
apie upę, apniaukusi jo žvilgsnį, iškreipusi mintis. 
Tačiau vis dėlto jis ją matė - neaiški mintis, ką tik 
plevenusi jo regėjimo lauko pakraštyje, įgavo pavi- 
dalą ir turinį. Siaubingą, neįmanomą turinį. Bet jis 
pamatė. Ir visa tai, kas kaip išklibę ratai rėžė ausį toje 
žmogaus su vilku istorijoje, šios hipotezės šviesoje 
tapo lankstu ir sklandu. Absurdiška Siuzanos Roslen 
žūtis, nekintantis maršrutas, Plikis Krasas, Masaro 
nagai, vilko šeriai, kryžius, kurio nebuvo - viskas 
stojo į savo vietas. Kampai užapvalėjo, suformuoda- 
mi tik vieną įmanomą kelią - lygų, aiškų, akivaizdų. 
Ir Adamsbergas matė visą tą kelią, nuo pat pradžios 
iki pabaigos, pragariškai nužymėtą, grįstą skausmu, 
žiaurumu ir bemaž genialumu. 

Jis sustojo, ilgai sėdėjo po medžiu svarstydamas, 
ar pagrįstos jo mintys. Po ketvirčio valandos lėtai 
pakilo ir apsisukęs patraukė atgal Šatoružo žandar- 
merijos link. 

Pusiaukelėje, prieš įžengdamas į taką tarp dviejų 
laukų, jis sustojo kaip įbestas. Už penkių ar šešių met- 
rų taką jam užtvėrė juodas, didelis ir masyvus kiek 


320 


susigaužęs siluetas. Naktis buvo ne tokia šviesi, kad jis 
įstengtų įžiūrėti veido bruožus. Tačiau Adamsbergas 
iš karto suprato, kad prieš jį vilkolakis. Klajojantis, 
amžinai ištrūkstantis žudikas, tas, kuris jau dvi savai- 
tes kažkur lindėjo, galop atskleidė savo veidą mirtino- 
je dvikovoje. Iki šiol nė viena jo auka po užpuolimo 
neišliko gyva. Tačiau nė viena jo auka nebuvo gin- 
kluota. Adamsbergas atsitraukė per keletą žingsnių, 
akimis matuodamas įspūdingą jo ūgį, o tas žmogus 
lėtai artinosi netardamas nė žodžio, truputį linguoda- 
mas. Kaip žarijos, vaiki, šviečia jos kaip žarijos - vilko 
akys naktį. Adamsbergas ištraukė iš dėklo pistoletą ir 
iš svorio suprato, kad ginklas neužtaisytas. 

Žmogus puolė ant jo ir vienu smarkiu stumte- 
lėjimu jį partrenkė. Adamsbergas tysojo, nugara 
primygtas prie žemės, raukydamasis iš skausmo, 
priešininko keliai visu svoriu slėgė jo pečius. Kaire 
ranka pabandė nustumti tą masę, prikausčiusią jį 
prie žemės, bet ranka bejėgiškai nusviro. Jis mėgino 
tamsoje sugauti priešininko žvilgsnį. 

— Stiuartai Donaldai Padvelai, - išspaudė. - Aš 
tavęs ieškojau. 

— Užsičiaupk, - atsiliepė Lorensas. 

- Paleisk mane, Padvelai. Farai jau įspėti. 

— Netiesa, - pasakė Lorensas. 

Kanadietis kyštelėjo ranką į palaidinės kišenę, ir 
Adamsbergas jo saujoje prie pat savo veido įžvelgė 
baltą žandikaulį, kuris pasirodė jam milžiniškas. 

- Arktinio vilko kaukolė, - sukikeno Lorensas. - 
Tu nemirsi nežinodamas. 

Ore nuaidėjo šūvis. Lorensas vienu šuoliu atsisu- 
ko nepaleisdamas Adamsbergo. Solimanas liuoktelė- 
jo prie jo, įrėmė šautuvo vamzdį jam į krūtinę. 

- Nė iš vietos, traperi! - riktelėjo. - Arba suvarau 
kulką tau į širdį. Gult, gult, gult ant nugaros! 

Lorensas negulė. Iškėlęs rankas, lėtai pakilo vei- 
kiau agresyvia, negu nuolankia poza. Atstatęs į jį 
šautuvą, Solimanas stūmė jį kukurūzų lauko link. 
Liaunas Solimano siluetas tamsoje atrodė jaudina- 
mai trapus. Jaunuolis ilgai neištvers tos įtampos, su 
šautuvu ar be. Adamsbergas užčiuopė sunkų akme- 
nį ir nusitaikė į galvą. Lorensas susmuko - akmuo 
kliudė jam smilkinį. Adamsbergas pakilo, priėjo prie 
jo, apžiūrėjo. 

- Gerai, - iškvėpė. - Duok kuo jį surišti. Ilgai jis 
taip negulės. 

— Neturiu kuo, - atsiliepė Solimanas. 

— Duok savo skarmalus. 

Kol Adamsbergas segė pistoleto dėklo pasaitus ir 
vilkosi marškinius virvei nuvyti, Solimanas pakluso 
nurodymams. 

— Ne marškinėlius, - pasakė Adamsbergas. - 
Duok kelnes. 

Vienais apatiniais Solimanas baigė rišti ant žemės 
dejuojančio kanadiečio rankas ir kojas. 

- Jis kraujuoja, - tarė. 

- Atsigaus. Žiūrėk, Solai, žiūrėk, koks žvėris. 

Blyškioje nakties šviesoje Adamsbergas parodė 
didžiulę baltojo arktinio vilko kaukolę, atsargiai lai- 
kydamas ją už skylės pakaušyje. Solimanas baukščiai 
ištiesė ranką, pirštu palietė aštrius dantis. 

- Jis išgalando jų galus, - tarė. - Pjauna kaip pei- 
liai. 

— Turi telefoną? - paklausė Adamsbergas. 

Solimanas panaršė žolėje ieškodamas kelnių, ir 
atkabino mobilųjį. Adamsbergas paskambino Šato- 
ružo policijai. 

- Jau važiuoja, - pranešė sėsdamas į žolę greta 
kanadiečio kūno. 

Atrėmė kaktą į kelius ir pasistengė atsikvėpti. 

— Kaip mane radai? - paklausė. 

— Kai tu išėjai, aš atsiguliau. Lorensas patyliu- 
kais perėjo sunkvežimį, pasispraudęs drabužius po 
pažastimi, ir lauke apsirengė. Kilstelėjau brezentą 
ir pro aptvarą pamačiau jį tolstantį tavo kryptimi. 
Supratau, kad eina tavęs ieškoti ir išsiaiškinti dėl 
Kamilės, ir pagalvojau, tai ne mano reikalas. Ar ne 
tiesa? Tačiau Nakvišius pakyla guolyje ir sako: „Sek 
paskui jį, Solai.“ Čiupo iš po lovos šautuvą ir įsprau- 
dė man į rankas. 

— Nakvišius budėjo, - tarė Adamsbergas. 

— Atrodo. Paskui pamačiau, kai traperis užtvėrė 
tau kelią, ir pagalvojau: tuoj prasidės paprastas pa- 
siaiškinimas. Paskui viskas bjauriai pakrypo, o tu 
pasakei: sveikas, Padvelai, ar kažką panašaus. Tada 
supratau, kad tai visai ne paprastas pasiaiškinimas. 

Adamsbergas nusišypsojo. 

— Tave galėjo užmušti, - tarstelėjo Solimanas. 

— Vydamiesi jį mes visą laiką vėlavome, - tarė 
Adamsbergas raukdamas antakius. - Nuo pat pra- 
džių. Laikėme už uodegos, tačiau mums vis pristig- 
davo kelių valandų. 

— Maniau, Padvelas miręs. 

— Tai jo sūnus. Stiuartas. 

— Nori pasakyti, kad sūnus išpildė tėvo valią? - 
pasiteiravo Solimanas nenuleisdamas akių nuo tra- 
perio. 

— Kai tėvas nužudė Simoną Elueną, vaikui buvo 
dešimt metų. Jis matė žmogžudystę. Po to mažasis 
Stiuartas buvo pasmerktas. Juolab kad motina išsyk 
dėjo į kojas su Elueno broliu. Per aštuoniolika savo 
kalėjimo metų Padvelas, matyt, maniakiškai kurstė 
sūnų atkeršyti, išgalabyti visus vyrus, kurie atėmė iš 
jo motiną ir laikė ją toli nuo jų. 

— O kiti du? Serno ir Degi? 

- Be abejo, motinos meilužiai. Kitaip nepaaiš- 
kinsi. 

— O Siuzana? - dusliai paklausė Solimanas. - Kuo 
čia dėta ji? Argi būtų įstengusi sužinoti apie traperį? 

— Siuzana ničnieko nežinojo. 
kaukole? 

— Sakau tau, ničnieko. Jis nužudė ją ne dėl to, kad 
ji prakalbo apie vilkolakį. Dėl to, kad ji neprakalbo 
apie vilkolakį ir niekada nebūtų prakalbusi. Tačiau 
mirusią jis ją galėjo priversti kalbėti, ką nori. Štai 
kam jam prireikė Siuzanos. Jos nebuvo vietoje, kad 
paneigtų. 

- Bet, Dieve mano, - virpančiu balsu pratarė So- 
limanas, - kuriems galams? 

— Kad paskleistų gandus apie žmogų su vilku. 
Tik tam, Solimanai. Jis neketino daryti klaidos ir 
paskleisti juos pats. 

Solimanas tamsoje atsiduso. 

— Nesuprantu viso to cirko su vilkais. 

— Visi turėjo patikėti siautėjančiu pamišėliu, at- 
sitiktinėmis žmogžudystėmis, o jam reikėjo kaltojo. 
Ir jis sukurstė kažkokį kliedesį apie štai tokį Masarą, 
likantropija sergantį kraugerį. Turėjo tam visa, ko 
reikia. Amatą, priemones, žinias, alibi, kad visą laiką 
leidžia Merkantūre. 

— O Masaras? 

— Masaras negyvas. Nuo pat pradžių. Matyt, jis 
užkasė jį kur nors Vanso kalne. Štai ir farai, Solai. 

Adamsbergas ir Solimanas patraukė pasitik- 
ti žandarų - vienas iki juosmens nuogas, kitas su 
apatinukėmis. Fromantenas atsivedė pastiprinimą, 
Mondidjė brigados vyrus. Kad apsuptų žmogų su 
vilku, dešimties vyrų jam atrodė ne per daug. 

— Pirmyn, - tarė Adamsbergas rodydamas į 
Lorensą. - Kvieskite gydytoją, aš sužeidžiau jam 
galvą. 

— Kas tas vaikinas? - paklausė Fromantenas švies- 
damas žibintuvėliu kanadiečiui į veidą. 

— Stiuartas Donaldas Padvelas, Džono Padvelo 
sūnus. Čia žinomas Lioranso Donaldo Džonstouno 
vardu. Štai ginklas, Fromantenai. 

— Po velnių, - atsiliepė tas, - tai buvo ne vilkas. 

- Tik vilko kaukolė. Kur nors jo motociklo baga- 
žinėje rasime jo letenas. 

Viršila susidomėjęs nukreipė žibintuvėlį į kau- 
kolę. 

- Arktinis vilkas, - paaiškino Adamsbergas. - Jis 
viską paruošė. 

- Suprantu, - linktelėjo Eromantenas. - Arktiniai 
vilkai didesni už visus kitus, ir gerokai. 

Adamsbergas nustebęs pažvelgė į jį. 

— Mėgstu žvėris, - sumišęs prisipažino Froman- 
tenas. - Pasirankioju žinių tai šen, tai ten. 

Jis nukreipė šviesos pluoštą į Adamsbergo ranką. 

— Kraujuoja, - pasakė. 

- Taip, - patvirtino Adamsbergas. - Kai jis mane 
puolė, žaizda vėl atsivėrė. 

— Kas jį privertė išsiduoti? 

— Šis vakaras. Aš į jį žiūrėjau. 

— Na ir kas? 

— Pamačiau jo veide Džono Padvelo bruožus. Jis 
žinojo, kad man neduoda ramybės jo tėvas, ir sume- 
tė, kad aš supratau. 

Adamsbergas stebėjo, kaip du žandarai pro šalį 
prilaikydami veda Lorensą. Trečiasis žandaras grą- 
žino jam marškinius ir dėklą. Solimanas pasiėmė 
kelnes. 

- Šį vakarą jūs praleidote su juo? - suraukęs 
antakius paklausė Fromantenas, taikydamasis prie 
žandarų žingsnio. 

- Jis visą laiką buvo čia, - atsakė Adamsbergas sek- 
damas jam įkandin. - Jis paskleidė tuos gandus apie 
žmogų su vilku, paskui sukurstė tris žmones leistis jo 
pėdomis, kad tuos gandus palaikytų. Diena iš dienos 
jam buvo pranešinėjama apie mūsų guitynes. Ne mes 
jį sekėme - jis mums nurodinėjo, kur važiuoti. 

Lorensą išvežė į Mondidjė ligoninę, o Fromante- 
nas pats palydėjo Adamsbergą ir Solimaną iki sunk- 
vežimio. 

— Jeigu kanadietis pajėgs, apklausa - rytoj pen- 
kioliktą valandą, - pasakė Adamsbergas. - Įspėkite 
prokuratūrą ir kuo greičiau praneškite Monvajanui iš 
Vilar de Lano, Ermeliui iš Bur an Breso ir Emonui iš 
Belkuro. Aš pats paskambinsiu Brevanui iš Piuižiro- 
no ir paprašysiu pasiknaisioti aplink Masaro lūšną. 

Fromantenas linktelėjo. Mostelėjo kolegai, kad 
paimtų Lorenso motociklą, ir išvažiavo. 

— Velniai rautų! - staiga riktelėjo Solimanas žvelg- 
damas į tolstančias žandarų mašinas. - Velniai rautų, 
plaukas! Nagai! Kaip su tais nagais? 

— Visa tai paaiškina nagų istoriją. 

— Nagai buvo Masaro. Kaip su jais? 

— Nagai buvo Masaro, - atitarė Adamsbergas lėtai 
žingsniuodamas keliu. - Ir nukirpti. Vanso kalno 
lūšnoje Brevanas tualete nerado nei vieno nago. Tik 
kai Ermeliui toptelėjo mintis apieškoti kambarį, jie 
rado ten nagų nuograužų. Bet nugraužtų dantimis, 
Solimanai. Tai mane ir trikdė. Viena vertus, kaž- 
koks tipas naudoja žnypliukes, kita - kažkoks tipas 
kramto nagus lovoje. Arba vienas, arba kitas, Solai. 
Be to, man atrodė, mes - tikri laimės kūdikiai, kad 
aptikome jo viešbutį, o paskui - tuos du nagus ir 
plauką. Taip, mes buvome laimės kūdikiai. Turėda- 
mas tą žemėlapį abejojau, kad Masaras smogia, kur 
papuola. Dėl to nagų reikalo abejojau, ar apskritai 
esama tokio Masaro. 

— Bet, velniai rautų, - tarė Solas. - O nagai? 

— Lioransas nukirpo nagus negyvėliui, Solima- 
nai. 

Solimanas pasibjaurėdamas susiraukė. 

— Jis nepagalvojo, kad Masaras nagus nusikram- 
to. Neįsivaizdavo, kad taip galėtų būti. Tasai tipas 
pernelyg švarus, pernelyg skrupulingas. Pirmoji ka- 
nadiečio klaida. 

— O yrair kitų? - nenuleisdamas nuo Adamsber- 
go akių paklausė Solimanas. 

- Keletas. Žvakės ir tos žmogžudystės po kryžiais. 
Nežinau, ar Lioransui buvo žinomas tas Masaro prie- 
taras, ar pati to nenorėdama jam prasitarė Kamilė. 
Jis su malonumu to nusitvėrė, nes jus tai domino. 
Tačiau Belkure, užspaustas farų, verčiau nutarė ga- 
labyti atokiau nuo bet kokios kalvarijos ir bet kokių 
kryžių. Prietaringi žmonės taip nedaro. Jie kabinasi, 
spyriojasi, o svarbiausia, niekada nenusileidžia, kad 
ir koks rimtas būtų iššūkis. Tačiau jis papjovė Elueną 
tiesiog pievoje. Vadinasi, ankstesnieji kryžiai, matyt, 
muilo burbulas. Taip pat žvakės. Ir aš grįžau prie to 
paties: taigi Masaras - matyt, ne Masaras. Supranti, 
Solai, Padvelo hipotezei aš buvau pasiruošęs. Aš jos 
laukiau. 

— Bet, - šiek tiek sunerimęs pareiškė Solimanas, - 
jei ne panašumas į tėvą, tu niekada nebūtum pričiu- 
pęs kanadiečio. Niekada. 

— Aišku, būčiau. Viskas būtų ilgiau užtrukę, ir 
tiek. 

— Kaip? 

- Atkakliai tyrinėjant Serno, Degi ir Elueno dosjė, 
galop būtų atsiskleidusi jų bendra sandūra - Ariana 
Žerman. Iš čia pereitume prie Padvelo bylos. Padve- 
las miręs, bet jis turėjo sūnų, kuris matė skerdynes. 

Būčiau sekęs to sūnaus pėdomis, gavęs nuotrauką. 
Ir atpažinęs Lioransą. 

- Ojei nebūtum užsispyręs? 

— Būčiau. 

— Ojei nebūtum sekęs to sūnaus pėdsakais? 

— Būčiau, Solai. 

- Ojeigu ne? 

- Jeigu ne, tuomet būtų reikėję dar daugiau laiko. 
Kas pažįsta vilkus? Lioransas. Kas pirmas paminėjo 
vilkolakį? Lioransas. Kas ieškojo Masaro? Lioransas. 
Kas pranešė, kad jis dingo? Kas pakišo mintį, kad 
jis nužudė Siuzaną? Lioransas. Galų gale būtume 
radę, Solai. 

— O galir ne, - atsiliepė Solimanas. 

- O gal ir ne. Tačiau buvo vilko plaukai. Mes dėl 
jų sunerimome - ir staiga jų randame. Kas žinojo? 
Farai ir mes penki. 

- Eisiu pas Nakvišių, - tarė Solimanas. - Jis turi 
sužinoti. 

- Ne, - sustabdė jį Adamsbergas nutvėręs už ran- 
kos. - Tu pažadinsi Kamilę. 

— Na ir kas? 

— Nežinau, kaip jai pasakyti. Mąstau. 

Solimanas sustojo. 

— O, velnias, - pratarė. 

— Taip, - sutiko Adamsbergas. 

XXXIV 


Adamsbergas laukė, kol Kamilė pabus, sėdėda- 
mas ant lovos krašto. Vos tik ji apsirengė, jis išsi- 
vedė ją pasivaikščioti po laukus ir atsargiai, labai 
atsargiai pranešė naujieną. Kamilė atsisėdo žolėje 
turkiškai sukryžiavusi kojas ir ilgai sėdėjo sustin- 
gusi, rankomis įsikirtusi į batus, įbedusi žvilgsnį į 
žemę. Adamsbergas prilaikė ją už peties laukdamas, 
kol praeis sukrėtimas. Kalbėjo negarsiai, nepertrau- 
kiamai, kad nepaliktų Kamilės vienos tos kraupios 
naujienos tyloje. 

— Nesuprantu, - vos girdimu balsu pratarė Ka- 
milė. - Aš nieko nemačiau, nieko nepajutau. Jame 
nebuvo nieko bauginamo. 

— Ne, - atsakė Adamsbergas. - Jis buvo dvilypis - 
ramus vyriškis ir vaikas sutrypta širdimi. Lioransas 
ir Stiuartas. Tau priklausė tik viena jo pusė. Nereikia 
graužtis, kad jį mylėjai. 

— Tai žmogžudys. 

— Tai vaikas. Jie jį suluošino. 

- Jis nužudė Siuzaną. 

— Tai vaikas, - griežtai pakartojo Adamsbergas. - 
Jie jam nepaliko nė menkiausio šanso išgyventi. To- 
kia tiesa. Taip ir galvok. 

Nakvišius nustėręs iš Solimano lūpų išgirdo, jog 
nebėra nė menkiausios vilties, kad žudikas būtų vil- 
kolakis. Ir nebūtų jokios naudos perskrosti Lorensą 
nuo krūtinės iki kiaušių, o nekenksmingasis Masaras 
jau šešiolika dienų, kai negyvas. Senis sunkiai su- 
virškino tą bjaurią tiesą, bet Siuzanos, kurią nukirto 
kaip kokį šachmatų pėstininką, mirties aplinkybės 
jį, priešingai, apramino. Jam nedavė ramybės mintis, 
kad jo nebuvo šalia tą akimirką, kai vilkas puolė 
Siuzaną. Tačiau Siuzana nebuvo netikėto užpuoli- 
mo auka. Ją įviliojo į spąstus, ir visas Nakvišiaus 
budrumas niekada nebūtų padėjęs jų išvengti. Prieš 
iškviesdamas Siuzaną Lorensas pasistengė nuvilioti 
piemenį kuo toliau nuo namų. Niekas, o niekas čia 
nebūtų nieko pakeitęs, kas beatsitiktų. Nakvišius pa- 
galiau lengviau atsikvėpė. 

— Aš išgelbėjau tau kailį, vyruti, - pasakė jis 
Adamsbergui. | 

— Aš tau skolingas, - atsakė Adamsbergas. 

— Tu jau atsilyginai. 

— Vynu? 

— Siuzanos žudiku. Bet saugokis, vyruti, saugok 
save. Jis vos tavęs neprimygo, ir rudė taip pat. 

Adamsbergas linktelėjo. 

— Tu per daug svajoji, vyruti, - toliau kalbėjo 
Nakvišius, - ir esi nepakankamai budrus. Tavo ama- 
te tai negerai. Bet mane ne veltui vadina Nakvišiumi. 
Geros kojos, geras kitas galas, gera akis. 

— Ką tu pamatei, Nakvišiau? 

— Pamačiau kanadietį, sekantį tau įkandin, pama- 
čiau, kad jis nelinki tau gero. Aš ne aklas. Maniau, 

viskas dėl mažytės. Ir pamačiau, kad dėl mažytės jis 
tave nudaigos. Taip aiškiai, kaip matau tave. 

- Iš ko? 

— Iš jo eisenos. 

— Iš kur traukei šovinių? 

— Pasirausiau po tavo daiktus. Ar ne taip padarei 
tu, kai iš manęs juos paėmei? 

Trečią valandą Adamsbergas įžengė į žandar- 
meriją. FEromantenas, Ermelis, Monvajanas, Emo- 
nas ir keturi žandarai buvo apsupę Lorensą, kuris, 
sėdėdamas ant kėdės krašto su antrankiais ant rie- 
šų, ramiai žvelgė į juos. Kol Adamsbergas sveikin- 
damasis apėjo kolegas, kanadietis nenuleido nuo 
jo akių. 

— Ką tik skambino Brevanas, bičiuli, - pranešė 
Ermelis spausdamas jam ranką. - Jie ką tik per aš- 
tuonis metrus nuo lūšnos, atšlaitėje, atkasė Masarą. 
Palaidotas su savo dogu, perkamaisiais ir visa kalnų 
apranga. Nagai nukirpti iki gyvuonies. 

Adamsbergas pakėlė akis į Lorensą, kuris vis taip 
pat įdėmiai žiūrėjo į jį su nebyliu klausimu akyse. 

— Kamilė? - paklausė Lorensas. 

- Ji nieko nesigaili, - atsakė Adamsbergas neįsi- 
tikinęs, kad sako tiesą. 

Lorenso kūnas, regis, kažkaip atsipalaidavo. 

— Vieną dalyką žinai tik tu vienas, - pasakė 
Adamsbergas prisitraukdamas kėdę, kad prisėstų 
šalia. - Ar tau dar liko ką nors nužudyti, ar Eluenas 
buvo paskutinis? 

— Paskutinis, - atsakė Lorensas su vos pastebima 
šypsena. - Aš juos visus sudorojau. 

Adamsbergas linktelėjo galva - jis suprato, kad 
Lorensas daugiau nebepraras ramybės. 

Lorensas atsakinėjo į policininkų klausimus 
daugiau kaip dvidešimt valandų, nesistengdamas 
ničnieko neigti. Ramus, tarytum nutolęs ir savaip 
talkinantis tardymui. Jis paprašė švarios kėdės, nes 
ta, kurią jam buvo davę, jam atrodė suskretusi. Žan- 
darmerija taip pat suskretusi. 

Atsakinėjo jis trumpų frazių nuotrupomis, tačiau 
tiksliai. Kadangi iš jo negalėjai tikėtis jokios savai- 
mingos pagalbos ir jis neketino nieko aiškinti, van- 
giai laukdamas, kad jo paklaustų, veikiau dėl įgim- 
tos mažakalbystės nei iš blogos valios, policininkai 
sugaišo daugiau kaip dvi dienas, kol kruopelytė po 
kruopelytės išplėšė iš jo visą istoriją. Kamilė, Soli- 
manas ir Nakvišius buvo apklausti antradienį, kaip 
pagrindiniai liudininkai. 

Trečiosios dienos vakarą Ermelis pasisiūlė už 
Adamsbergą padiktuoti pirmąjį trumpą išankstinį 
raportą. Adamsbergas, kuriam tokio pobūdžio logi- 
niai apibendrinimai kėlė pasidygėjimą, su dėkingu- 
mu priėmė šį pasiūlymą ir atsišliejo į kabineto sieną. 
Ermelis paskubomis peržvelgė savo ir kolegos užra- 
šus, išdėliojo juos ant stalo ir įjungė magnetofoną. 

— Kelinta šiandien diena, bičiuli? - paklausė. 

— Trečiadienis, liepos aštuntoji. 

— Gerai. Greitai suveikiame, bičiuli, dedame į 
stalčių, papildysime rytoj. „Trečiadienis, liepos aš- 
tuntoji, 23 valandos 45 minutės. Šatoružo žandar- 
merija, Aukštutinės Marnos departamentas. Rapor- 
tas, paruoštas apklausus Stiuartą Donaldą Padvelą, 

trisdešimt penkerių metų amžiaus, sūnų Džono Nilo 
Padvelo, amerikiečių tautybės, ir Arianos Žerman, 
prancūzų tautybės, kaltinamą smurtinėmis iš anks- 
to suplanuotomis žmogžudystėmis. Apklausą liepos 
6, 7 ir 8 dienomis atliko komisaras Žanas Batistas 
Adamsbergas ir viršila Lionelis Fromantenas, daly- 
vaujant komisarui Žakui Ermeliui ir kapitonui Mo- 
risui Monvajanui. Džonas N. Padvelas, kaltinamojo 
tėvas, buvo kalinamas Ostino kalėjime 19.. - jūs, 
bičiuli, duosite man datas - už sąmoningą savo žmo- 
nos meilužio Simono Elueno nužudymą, įvykdytą 
savo tuomet dešimties metų amžiaus sūnaus aki- 
vaizdoje.“ 

Ermelis išjungė magnetofoną, klausiamai kryp- 
telėjo galva į Adamsbergą. 

— Įsivaizduojate, bičiuli? - pratarė. - Vaiko aki- 
vaizdoje. Kur mažylis pateko paskui? 

— Iki teismo liko su motina. 

— O paskui? Kai ji paspruko? 

— Į kažkokią įstaigą, kažkas panašaus į našlaičių 
prieglaudą. 

— Geležinė drausmė? 

— Ne, pasak Lioranso, įstaiga buvo labai padori. 
Bet jei vaikui dar buvo likęs koks šansas išvengti 
psichozės, tėvas jį galutinai sužlugdė. 

— Laiškais? 

— Taip. Pirmaisiais metais parašė jam penkis ar 
šešis kartus, paskui rašinėjo dažniau. Po laišką į mė- 
nesį, paskui, kai Lioransui sukako trylika metų, į 
savaitę, ir taip iki devyniolikos metų. 

Ermelis susimąstęs pabarbeno pirštais į stalą. 

- O motina? 

- Niekada jokios žinutės. Ji niekada nebesusitiko 
su sūnumi. Mirė Prancūzijoje, kai jam buvo dvide- 
šimt vieneri. 

Ermelis susiraukęs papurtė galvą. 

- Pasakojate bjaurius dalykus, bičiuli. 

Jis ištiesė ranką, įjungė magnetofoną. 

— „Beveik dešimt metų nuolat susirašinėdamas 
Džonas Nilas Padvelas paruošė sūnų, jaunąjį Stiuar- 
tą, šventai misijai, kurią šis turėjo įvykdyti - cituoju 
kaltinamojo žodžius. Tam tikslui dvidešimt dvejų 
metų Stiuartas, padedamas vieno tėvo draugo, bu- 
vusio kalinio, pakeitė tapatybę ir persikėlė į Kana- 
dą - datas man pateiksite, bičiuli. Įkalinimo metais 
ir iki pat žmonos mirties Džonas Padvelas naudojosi 
detektyvo paslaugomis, jo vardo nežinau, kuris sekė 
žmoną, po teismo pabėgusią į Prancūziją. Taip tėvas 
ir sūnus gaudavo informaciją apie Arianos Žerman, 
pagal vyrą Padvel, meilės romanus ir identifikavo 
du meilužius, kuriuos ji turėjo po Simono ir Polio 
Eluenų ir kurie taip pat įvykdė dvigubą nusikalti- 
mą - vėl cituoju - pagrobdami žmoną ir laikydami 
motiną toli nuo vaiko. Jiems niekada nekilo mintis 
kėsintis į motinos gyvybę - tėvo ir sūnaus akyse už 
šeimos negandas buvo atsakingi vien tie keturi vy- 
rai (cituoju). Simonas Eluenas buvo jau sudorotas, 
tad išganymo reikalą turėjo užbaigti Stiuartas (vėl 
cituoju), savo ruožtu sudorodamas Polį Elueną, su 
kuriuo Ariana Žerman pabėgo į Prancūziją - pateik- 
site man datas, bičiuli - taip pat Žaką Žaną Serno 
ir Fernaną Degi, su kuriais ji susipažino, įsikūrusi 

Grenoblyje po kelerių metų, 19.. - (bus papildyta). 
Džonas Padvelas ragino sūnų, su kuriuo po tapaty- 
bės pakeitimo bendravo labai atsargiai, kaip galima 
kruopščiau suplanuoti strategiją, kad nebūtų apkal- 
tintas ir išvengtų įkalinimo, kurį pats buvo patyręs. 
Stiuartas Padvelas - tariamasis Lorensas Donaldas 
Džonstounas - buvo vieną po kito sukūręs keletą 
planų, bet nė vienas jo visiškai netenkino (citata). 
Pradėjęs dirbti jėgeriu Kanados draustiniuose - nu- 
rodysite man kur, bičiuli, apie Kanadą aš nieko ne- 
nutuokiu - per trylika uolaus, atsiskyrėliško triūso 
metų jis pelnė - cituoju - solidžią reputaciją karibų 
specialistų sluoksniuose. 

- Grizlių, - pataisė Adamsbergas. 

- Grizlių. Netrukus po netikėtos Džono Padvelo 
mirties Kanados gamtininkus pasiekė žinia, kad į 
Prancūzijos Alpes sugrįžo vilkai. Stiuartas čia įžvel- 
gė Apvaizdos ženklą ir progą pagaliau įvykdyti savo 
misiją - citata - ir metus darbavosi apdorodamas 
kiekvieną plano punktą. Turėdamas gerą vardą, 
siuntimą į Merkantūro draustinį gavo nesunkiai. 
Gruodžio mėnesį apsistojo Paryžiuje - datos, bi- 
čiuli, datos! - kur baigė kaupti medžiagą apie vil- 
kolakių legendas Prancūzijoje ir kur susipažino su 
Kamile Forestjė. Jis įkalbėjo jaunąją moterį vykti 
drauge, tiek dėl to, kad buvo prie jos prisirišęs - 
citata - tiek dėl to, kad vienišas vyriškis kaime suža- 
dina apkalbas ir smalsumą - taip pat citata. Laikinai 
įsikūręs Valbere, Pajūrio Alpių departamente, jis 
pradėjo ieškoti atpirkimo ožio. Šiam vaidmeniui 
rado tris kandidatus - cituoju, - tačiau pasirinko 

Ogiustą Masarą, gyvenantį Sen Viktor diu Mone, 
Pajūrio Alpėse, kur įsikūrė ir pats - apie sausį, datą 
patikslinti. Sen Viktore jis praleido pusę metų, ne- 
skubėdamas išsiklausinėjo apie Masarą ir pelnė 
reputaciją, būtiną savo plano sėkmei. Operaciją jis 
pradėjo birželio šešioliktąją, antradienį, naktį pa- 
pjaudamas keletą avių Vantbriune, paskui, kitomis 
naktimis, Pjerfore ir Sen Viktore - datos, bičiuli! — 
pasitelkęs Kanados vilko kaukolę iš anksto išga- 
ląstais dantimis. Birželio dvidešimtąją, šeštadienį, 
jis paskleidė gandą apie vilkolakį, kuris esą bus 
Ogiustas Masaras, melagingai remdamasis Siuza- 
nos Roslen, Sen Viktoro avių augintojos, liudijimu. 
Birželio dvidešimt pirmąją, naktį iš šeštadienio į 
sekmadienį, jis savo bičiulei Kamilei Forestjė su- 
girdė migdomųjų, išėjo iš namų, nužudė Ogiustą 
Masarą, kurį užkasė drauge su jo kalnų apranga 
ir šunimi, paskui papjovė Siuzaną Roslen. Masaro 
būste paliko kelių žemėlapį su pažymėtu maršrutu, 
kad iškeltų aikštėn tariamas Masaro ir papjautų 
gyvulių sąsajas... Paskui vieną po kito įvykdė ant- 
puolius Gijo ir... - pavadinimas, bičiuli? 

- La Kastijis. 

— La Kastijo avidėse, susisiekė su viršila Brevanu 
ir nukreipė vilkolakio pėdomis Solimaną Diavarą, 
Siuzanos Roslen įsūnį, ir Filiberą Fužrė, vadinamą 
Nakvišiumi, Sen Viktoro piemenį, lydimus jo bi- 
čiulės Kamilės Forestjė. Vieną po kito jis papjovė 
Žaką Žaną Serno Sotrė, Izerės departamente, naktį iš 
birželio dvidešimt ketvirtosios į dvidešimt penktąją, 
ir Fernaną Degi Bur an Brese, Eno departamente, 

naktį iš birželio dvidešimt septintosios į dvidešimt 
aštuntąją. Jis nukreipė tyrimą į vieną Kombo vieš- 
butį, kuriame paliko du nagus ir plauką, paimtus 
nuo Masaro kūno. Paskui naktį iš liepos antrosios 
į trečiąją Aukštutinės Marnos departamente, Bel- 
kure, papjovė Polį Elueną, pažymėdamas savo kelią 
paskerstomis avimis... - duosite man sąrašą, bičiuli, 
atvirai sakant, aš pasimečiau - turėjusiomis patvir- 
tinti vilkolakio kaltę. Žmogžudystes jis vykdė pagal 
visada tą patį modus operendi': žudyti važiuodavo 
motociklu, užsitikrinęs alibi, kad jis Merkantūre, 
kurio teritorijos plotai - dyki, plačiai išsidriekę, 
ir tariamo alibi patikrinti tiesiog neįmanoma. Vis 
dėlto, kad užtikrintų sau saugumą, buvo tris kartus 
trumpam į juos užsukęs - cituoju kaltinamąjį - ir 
paskutiniojo apsilankymo metu apsirūpino vilko 
plaukais, vėliau rastais ant Polio Elueno kūno. Liepos 
penktosios naktį iš sekmadienio į pirmadienį, liepos 
šeštąją, Šatoruže, Aukštutinės Marnos departamen- 
te, pajutęs grėsmę, kurią jam pradėjo kelti komisaro 
Adamsbergo vykdomas Padvelo dosjė tyrimas, jis 
užpuolė jį vadinamajame Nušienautame lauke. Įsiki- 
šus Solimanui Diavarai, šis antpuolis buvo atremtas. 
Komisaras Žanas Batistas Adamsbergas prisipažino 
sąmoningai sviedęs sunkų daiktą į Stiuartą D. Padve- 
lą, taikydamas į galvą, ir taip padarė žaizdą, kuri po 
daktaro Viano apžiūros, atliktos Mondidjė ligoninėje 
pirmadienį, liepos šeštąją, 1 val. 50 min. nakties, 
pripažinta nepavojinga. Tą patį pirmadienį, liepos 


* veikimo būdą (lot., vert. past.) 

šeštąją, 1 val. 10 min., viršila Lionelis Eromantenas 
kaltinamąjį suėmė.“ 

Ermelis išjungė magnetofoną. 

— Ką nors pamiršau? 

— Plikį Krasą ir Augustą. 

— O tie kas tokie? 

— Duvilkai. Pirmąjį Lioransas, matyt, nudobė vos 
tik atvykęs. Nebent Krasas būtų Žuvęs pats, gali būti 
ir taip. Jis buvo didžiausias iš visos gaujos. O senolį 
Augustą Lioransas buvo priglobęs po savo sparneliu. 
Užsiėmęs savo avantiūromis, negalėjo jo šerti, ir se- 
nolis nusibaigė. Lioransas dėl to labai liūdėjo. 

- Jis nužudo penketą žmonių ir kremtasi dėl kaž- 
kokio vilko? 

— Tai buvo jo vilkas. 

XXXV 


Į sunkvežimį Adamsbergas grįžo jau po pirmos 
valandos nakties. Turkiškai sukryžiavusi kojas, 
Kamilė žiūrinėjo Profesionaliosios įrangos ir įran- 
kių katalogą, pasišviesdama kišeniniu žibintuvėliu. 
Adamsbergas prisėdo greta jos, nužvelgė puslapį su 
gręžimo ir šlifavimo staklėmis. 

— Ko tu čia gali ieškoti? - pratarė. 

- Nusiraminimo. 

— Netgi taip? 

— Viskas, išskyrus katalogą, yra netikėta, painu 
ir nepatikima. 

— Tu tuo įsitikinusi? 

Kamilė gūžtelėjo pečiais, šyptelėjo. 

— Rytoj Lioransą perkelia į Paryžių, - pasakė 
Adamsbergas. - Aš grįžtu su juo. 

- Kaip jis? 

— Kaip visada. Ramus. Jam atrodo, kad žandarai 
dvokia prakaitu. 

— O taip ir yra? 

— Aišku, kad taip. 

— Aš jam ką nors parašysiu. Kai būsiu kalnuose. 

— Grįžti į Sen Viktorą? 

— Vežu juos atgal į Ekarą. Aš taip pat grįžtu. 

— Taip. 

— Juk vairuoju aš. 

— Taip, aišku. 

— Jie nemoka vairuoti. 

— Taip. Būk atsargi tame kelyje. 

— Taip. 

— Saugokis. 

- Saugosiuos. 

Sveikąja ranka Adamsbergas apkabino Kamilės 
pečius ir tylėdamas pažvelgė į ją kišeninio žibintu- 
vėlio šviesoje. 

— Tu sugrįši? - paklausė. 

— Keletą dienų pabūsiu ten. 

— Paskui iškeliausi? 

— Taip. Aš jų ilgėsiuosi. 

— Tu sugrįši? 

— Kur? 

— Na, nežinau. Į Paryžių? 

— Nežinau. 

— Oi, po velnių, Kamile, nekalbėk taip, kaip aš. Jei 
kalbėsi taip, kaip aš, niekas nepasistūmės į priekį. 

— Tuo geriau, - pasakė Kamilė. - Man taip tinka. 
Man gerai taip, kaip dabar. 

— Bet poryt bus kitaip. Poryt nebebus šalikelės, 
nebebus sunkvežimio, daugiau nieko vienadienio, 
laikino. Ir taip pat jokių upių pakrančių. 

— Ašjas susikursiu. 

— Pakrantes? 

— Taip. 

— Su kuo? 

— Su katalogu. Katalogas viską gali. 

- Jei sakai, vadinasi, žinai. O ką tu veiksi su upių 
pakrantėmis? 

- Ateisiu pažiūrėti, ar tu ten. 

— Aš-ten būsiu. 

— Galbūt, - pasakė Kamilė. 


Kitą rytą Kamilė sėdo už vairo, užvedė motorą, 
tarškindama skardomis pavažiavo atbula, kad apsi- 
suktų. Nakvišius, vėl tiesus, pasirėmęs lazda, Soli- 
manas ir Adamsbergas, išsirikiavę vienas greta kito, 
pritykę rimtai stebėjo sunkvežimio manevrus. Ka- 
milė pervažiavo plentą, vėl pavažiavo atgal, išlygino 
vairą dešiniajame kelkraštyje, pasuko rytų kryptimi 
ir išjungė motorą. 

Adamsbergas lėtai perėjo kelią, pakilo dviem ka- 
binos laipteliais, pabučiavo Kamilę, palietė ranka 
jos plaukus ir grįžo į pievą, kur jo laukė du vyrai. 
Paspaudė Nakvišiui ranką. 

- Būk atsargus, vyruti, - pasakė Nakvišius. - Aš 
už tavęs nebestovėsiu. 

— Ne visiems taip jau reikia tavęs ant sprando, - 
įsiterpė Solimanas. 

Solimanas metė žvilgsnį į Kamilę, paskui paspau- 
dė Adamsbergui ranką. 

- Išsiskyrimas, - pasakė. - Skirtis, nutraukti ryšį. 
Atsidalyti. 

Jis priėjo prie sunkvežimio, įsirangė pro dešines 
dureles, užkėlė Nakvišių ant sėdynės ir užtrenkė du- 
ris. Adamsbergas kilstelėjo ranką, ir gyvulinis furgo- 
nas pajudėjo bildėdamas savo aptvarais. Akimirką 

aštuoniasdešimties metrų sustoja. Solimanas iššoko 
iš kabinos ir puolė prie jo. 

— Po velnių, dubuo! 

Nesustodamas pralėkė pro Adamsbergą, nudūmė 
iki tos vietos, kur stovėjo sunkvežimis, ir pasičiupo 
dubenį, pamirštą ratų ir kojų išmaltoje žolėje. Grįžo 
uždusęs, plačiu žingsniu. Susilyginęs su Adamsbergu 
stabtelėjo, vėl ištiesė jam ranką. 

- Likimas, - tarė. - Galimybės, susitikimai. Atsi- 
tiktinumas, aplinkybės, kurių dėka, iš netyčių ar ne, 
surandi kokį nors žmogų ar daiktą. 

Jis nusišypsojo ir grįžo į furgoną grakščiai mo- 
juodamas rankoje mėlynąjį dubenį. Sunkvežimis 
pajudėjo ir dingo už kelio posūkio. 

Adamsbergas iš užpakalinės kišenės išsitraukė 
bloknotą, atvertė jį ir, kol dar prisiminė, užsirašė 
paskutinįjį Solimano apibrėžimą. 


343 


„Baltų lankų“ serijoje 
„Savaitgalio detektyvas“ išleista: 


MELYNŲ 
SKRITULIŲ 
ŽMOGUS 


Komisaras Adamsbergas, žymusis prancūzų rašytojos Fred 
Vargas (Fred Varga, g. 1957) detektyvų serijos herojus, yra 
netradicinis policijos tyrėjas. Tai intravertiškas tipas, kuris 
užuot rėmęsis šalta logika, vadovaujasi intuicija, o nusikalti- 
mus tiria paskendęs paslaptinguose apmąstymuose. Keistasis 
komisaras išgarsino šią seriją visame pasaulyje, o jos autorė 
imta vadinti prancūzų detektyvų karaliene (Le Figaro). 

Paryžiuje dedasi keisti dalykai: beveik kiekvieną naktį tai 
vienoje, tai kitoje gatvėje kažkas piešia apskritimus mėlyna 
kreida. Jų viduryje guli koks nors senas daiktas, rastas šiukš- 
lyne ar tiesiog gatvėje. Paryžiečiai mano, kad tai nepavojingo 
bepročio išdaigos. Niekas, išskyrus komisarą Adamsbergą, 
nemano, kad visas šitas reikalas reiškia ką nors rimta. Ir štai 
vieną naktį tokio rato viduryje randamas žiauriai nužudytos 
moters kūnas. Pasirodo, tai tik pradžia... 


Iš prancūzų kalbos vertė Valdas Papievis 
2007, Baltos lankos 


Jean-Christophe Grangė (Žanas-Kristofas Granžė) (g. 1961) - 
žymus žurnalistas, rašytojas, scenaristas. „Prancūzų Stephe- 
nu Kingu“ pramintas autorius kiekvienu romanu prikausto 
skaitytojo dėmesį savo žiauriomis, mistinėmis intrigomis, 
kupinomis netikėtumų ir kruvinų nusikaltimų. 

Kai žavi trisdešimtmetė paryžietė mokslininkė Diana Ti- 
berž Tailande įsisūnija berniuką, ji nė nenumano, kokie koš- 
marai jos laukia. Kraupi autoavarija, kiti paslaptingi įvykiai, 
keistos ir žiaurios žmogžudystės. Tiesos paieškos ją nuveda 
į Mongolijos taigą, pas šamanus. Į akmenų sinodą. Atsiveria 
siaubinga Atominio centro praeitis... Žmogaus ir gamtos 
dvasios vienis. Kokį vaidmenį tame siaubingame chaose vai- 
dina jos įsūnis? Akmenų sinodas nukelia skaitytoją prie fan- 
tastikos krantų, tačiau išsaugo kvapą gniaužiančią detektyvo 
su žmogžudystėmis ir keistais reiškiniais estetiką. 

Iš prancūzų kalbos vertė Jūratė Karazijaitė 
2008, Baltos lankos 


Policininkai žinojo, kas yra 
prievarta ir mirtis. Tačiau 
susidūrė su tuo, ko dar ne- 
buvo matę. Makabriška mir- 
ties Žymė - purpurinės upės. 
Kas jie, atlikę šį kruviną dar- 
bą: velnio apsėstųjų sekta, o 
gal pamišusių žudikų gauja? 
Realybė, su kuria susidurs 
bylos tyrėjai, bus baisesnė, 
negu galima įsivaizduoti. 
Grangė skaitytoją apgaubia 
subtiliu nežinomybės šydu, 
iš kurio sunku išsivaduoti... 
Filmas pagal romaną Pur- 
purinės upės pelnė rašytojui 
pasaulinę šlovę. 
Iš prancūzų kalbos vertė 


Nijolė Simona Pukinskaitė 
2007, antroji laida, Baltos lankos 


Pagrindinis Juodosios linijos 
veikėjas - prancūzų bulva- 
rinio laikraščio žurnalistas 
Markas, susidomėjęs Malai- 
zijoje sulaikyto žudiko Žako 
Reverdi byla. Jis nori išsi- 
aiškinti žudymo motyvus ir 
parengti skandalingą repor- 
tažą, todėl užmezga ryšį su 
žudiku, kalinčiu Malaizijoje. 
Šis liepia atvykus į Malaiziją 
sekti žmogžudysčių pėdsa- 
kais ir įspėti žudymo ritualo 
paslaptį. Tačiau Marko išsi- 
aiškinta tiesa netrunka atsi- 
gręžti prieš jį patį. 


Iš prancūzų kalbos vertė 
Jūratė Karazijaitė 
2006, Baltos lankos 


JU0DOJI 
LINIJA 

„Patricia į 
Ib 


GROBUONI 


„Grobuonis“ - slaptas mokslinis projektas, kuriame tiriama ir 
lyginama serijinių žudikų bei normaliais laikomų žmonių sme- 
genų veikla. Tikimasi atrasti kažką - atsiminimus, mintis, fan- 
tazijas ar dar daugiau, - kas atskleis „grobuoniškus polinkius“ 
lemiančius veiksnius. Tyrime dalyvauja Bazilis Dženretas - psi- 
chopatas bei sociopatas, įsivėlęs į žmogžudystę. Gal net ne į vie- 
ną, gal ne vien jis?.. 

Pagrindiniai romano veikėjai: teismo medicinos eksper- 
tė, rašytojos pamėgta ir biografinėmis detalėmis paryškinta 
veikėja Kei Skarpeta, jos dukterėčia Liusė, biheviorizmo spe- 
cialistas Bentonas ir buvęs policininkas Marinas. Kas sieja 
visus šiuos personažus, kas slypi Grobuonies smegenyse ir 
kokių neįtikėtinų siužetinių vingių dar gali tikėtis Cornwell 
skaitytojas?.. 

Iš anglų kalbos vertė Ina Rosenaitė 
2008, Baltos lankos 


UN 


IKALČIAI 


Detektyvo Visi įkalčiai dė- 
mesio centre - paini rašy- 
tojos Berilės Medison nužu- 
dymo byla. Laboratorinė jos 
įkalčių analizė užmena daug 
mįslių. Žingsnis po žingsnio 
atskleidžiamas nužudytosios 
gyvenimo pabaigos košma- 
ras netrukus virsta pačios 
ekspertės Kei Skarpetos koš- 
maru - ji irgi atsiduria Žžudi- 
ko akiratyje. 

Iš anglų kalbos vertė 


„- 


Elena Macevičiūtė 
2006, Baltos lankos 


Kai už žmogžudystę nuteis- 
tam Roniui Džo Vadeliui 
įvykdoma mirties bausmė, 
aptinkamas berniuko kūnas. 
Trylikametis nužudytas pa- 
našiai, kaip žudė Vadelis. Ar 
kalinys galėjo įvykdyti dar 
vieną žmogžudystę jau po 
savo mirties? 

Pasirodo, mįslės tik pra- 
sideda. Tyrėja Kei Skarpeta 
pati tampa įtariamąja, me- 
džiojama žiniasklaidos prie- 
monių. Maža to, paaiškėja, 
kad kažkas vagia ir nutekina 
informaciją iš jos kompiute- 
rio... 

Iš anglų kalbos vertė 


Rita Pilkauskaitė 
2007, Baltos lankos 


patricia 


V cornwell 


žiauru ir 
neįprasta 


Jokdūkt 


TARANTULAS 


Rišaras Lafargas - garsus plastinės chirurgijos specialistas, ku- 
rio gyvenimą gaubia tamsios paslaptys. Jo pilies rūsyje - ope- 
racinė, o savo partnerei Evai, įkalintai kambaryje, nurodymus 
jis duoda per įrengtus garsiakalbius. Negana to, Lafargas ver- 
čia Evą atsiduoti nepažįstamiems vyrams, o pats slapta stebi 
šiuos aktus. Vėliau istorijoje pasirodo nauji personažai - mer- 
gina psichiatrinėje ligoninėje, nuo teisėsaugos besislapstantis 
žudikas ir rūsyje grandinėmis sukaustytas jaunuolis, kankina- 
mas paslaptingo vyro, kurį jis vadina Tarantulu. Visi jie yra 
įsipainioję į apgaulingą vorantinklį ir neišvengs savo lemties. 
Thierry Jonguet (Tieri Žonkė, g. 1954) dirbo su specialiųjų 
poreikių vaikais, gyvenimo suluošintais žmonėmis. Į savo ro- 
manus Jonguet perkelia šių dienų žiaurumo, neapykantos ir 
keršto troškimo persmelktą visuomenę. Tarantulas tapo nau- 
jausio šiuo metu kuriamo ispanų kino meistro Pedro Almo- 
dėvaro filmo įkvėpimo šaltiniu. 
Iš prancūzų kalbos vertė Liucija Černiuvienė 
2008, Baltos lankos 


Karin Alvtegėn ,„ 
2 3 “a ž 


Kai Eva supranta, kad vyras 
turi kitą moterį, sielvartas ir 
pyktis tampa jos keršto akci- 
jos pradžia. Kaip tik tuomet ji 
sutinka kitą išdavystės nuviltą 
žmogų - Juną, pastaruosius 
dvejus metus ligoninėje slau- 
gantį komos būklės draugę. 
Slegiamas nešvarios praeities, 
jis tikisi viską pradėti iš nau- 
jo - su Eva... Romane Išdavys- 
tė pasakojama, kokias baises 
pasekmes gali sukelti neišti- 
kimybė. Kur prasideda išda- 
vystės kelias, kaip auka staiga 
tampa nusikaltėliu? Kada nu- 
sikaltėlis nustoja buvęs auka? 
Iš švedų kalbos vertė 


Leonas Petravičius 
2006, Baltos lankos 


Romano Dingusi herojė Sibila 
Forsenstriom, buvusi vienin- 
telė turtuolių dukrelė, neeg- 
zistuoja. Ji viena iš daugelio 
Stokholmo benamių. Visa jos 
nuosavybė telpa kuprinėje. 

Bet vieną naktį ji atsiduria 
ten, kur įvyksta kraupi žmog- 
žudystė. Daug įkalčių rodo, 
kad tai Sibilos darbas. Pen- 
kiolika metų ji niekam ne- 
rūpėjo, o dabar staiga tampa 
labiausiai Švedijoje ieškomu 
asmeniu. Ji ilgainiui išmoko, 
kaip išgyventi iki rytdienos. 
Bet to nebeužtenka. Jai reikia 
bėgti... 


Iš švedų kalbos vertė 
Leonas Petravičius 
2006, Baltos lankos 

Į pietų Prancūziją sugrįžusius vilkus džiugiai imasi glo- 
boti draustinio darbuotojai. Tačiau kai stulbinamo dydžio - 
sprendžiant iš paliktų dantų žymių - žvėris įsisuka į avių 
bandas, o netrukus griebiasi ir žmonių, ore kibte pakimba 
neapykanta ir pasklinda baugūs gandai... Vilkolakis? Pragaro 
išpera?.. Š 

Sunerimsta ir Lorensas, gamtininkas, atkakęs iš Kana- 
dos stebėti vilkų, o jam įkandin ir Kamilė, paryžietė, besisten- 
gianti paskandinti užmarštyje savo širdies žaizdas ir komisarą 
Adamsbergą. Tačiau, regis, be Adamsbergo čia nebeišsivers- 
ti. Kas kitas, jei ne „ypatingasis faras“ sugebės išnarplioti tą 
kraupią ir painią mįslę?.. Kas įstengs surasti jaunojo Solimano 
įmotės žudiką?.. 

Dar vienas prancūzų rašytojos Fred Vargas (Fred Var- 
ga, g. 1957) romanas, kuriame sutinkame „labai ypatingą“ 
komisarą Žaną Batistą Adamsbergą ir jo draugę, ne mažiau 
originalią Kamilę Forestjė, mums jau pažįstamus iš serijoje 
„Savaitgalio detektyvas“ išleisto romano Mėlynų skritulių 
žmogus („Baltos lankos“, 2007). 

